
			פתח דבר  

			מטרתם של העיונים המקובצים בספר זה היא להאיר אחדים מן ההיבטים ההיסטוריים, הספרותיים והעיוניים של ספרות המוסר הקבלית שהיא ללא ספק אחד מחידושיו המובהקים של המרכז הרוחני הגדול של צפת במאה הט"ז, אשר השפעתו המכרעת על תולדותיה של היהדות למן אותה מאה ועד ימינו אלה היא מן המפורסמות. העיונים מתחלקים לשני חלקים, שהראשון בהם, על ארבעת פרקיו, מוקדש בעיקרו לבירורם של היבטים ספרותיים, ביוגרפיים וביבליוגרפיים, ואילו השני, הכולל שני פרקים, מתמקד בבירורן של שתי סוגיות רעיוניות.   

			וביתר פירוט: הפרק הראשון, 'ראשית צמיחתה של ספרות המוסר הקבלית בצפת' סוקר בסקירה פנורמית את מרב ספרי היסוד של ספרות המוסר הקבלית שנתחברו בצפת במאה הט"ז תוך בירור רקעם ומקורות יניקתם בחבורותיה של זו בתקופה האמורה. מן הסקירה המקיפה הזאת עובר הדיון בשלושת הפרקים הבאים לעסוק ביוצרים ובספרים מסוימים. הראשון בהם הוא ספר 'מגיד מישרים', יומנו המיסטי של ר' יוסף קארו, שבעיוננו בו נעשה ניסיון לקרוא אותו דווקא כספר מוסר; ומסתבר שלא רק שהדבר אפשרי, אלא שקריאה כמו זאת עשויה להביאנו אל המסקנה שבין דפיו של יומן זה מקופלים כמה מן המוטיבים המרכזיים של ספרות המוסר הקבלית של צפת באופן ההופך אותו לנקודת מוצא נאותה לדיון במטען האידאי של הספרות הזאת כולה. המכלול האידאי הזה מוצא את ביטויו המקיף, הממצה והשיטתי ביותר בספר 'ראשית חכמה' של ר' אליהו די־וידאש, שהינו ללא ספק הספר המרכזי של ספרות המוסר הקבלית אשר נוצרה בצפת במאה הט"ז. ואכן בבירור מעמדו זה של הספר בתוספת סקירה ספרותית־ביבליוגרפית של קיצוריו השונים, המבקשת להמחיש הן את מעמדו הקנוני והן — את התפשטות השפעתה של ספרות המוסר הקבלית, עוסק הפרק השלישי של הספר. הפרק הרביעי מוקדש לדיון בספר 'חרדים' לר' אלעזר אזכרי, שאף הוא כקודמו נמנה עם ספרי היסוד של הספרות הנידונה בספרנו. ברם אף כי כקודמו גם הוא הינו ספר שיטתי, לא באופיו זה הוא מתייחד, כי אם דווקא בצביונו האישי הנחשף לעינינו באמצעות קשריו ההדוקים עם יומנו המיסטי של אזכרי ופרקי המוסר 'מילי דשמיא' שנתחברו לעיתים כהמשך טבעי לרשימות היומן. בחשיפה זו מתמקד בירורנו בפרק זה ששמו, "ר' אלעזר אזכרי — חייו ואישיותו בראי יומנו המיסטי וספר 'חרדים'", רומז אליה. וכדאי כאן להעיר בכעין מאמר מוסגר שבדומה לשמו של הפרק האחרון אף שמו של הספר כולו — חבורות וחיבורים — רומז בעליל אל המוטיב העובר כחוט השני בכל בירורינו עד כה, ומאחד אותם לחטיבה עניינית אחת. מוטיב זה מעלה על נס את הקביעה, שחיבורי המוסר הקבלי של חכמי צפת נֶהֶגו ונוצרו בתוככי חבורות המקובלים והחסידים שלה, ומתוכן יצאו ונתפשטו.  

			שני הפרקים האחרונים, הפרק החמישי והפרק השישי, המהווים כאמור את החלק השני שבספר, מוקדשים בהתאמה לבירורן של שתי סוגיות במשנתם של חכמי צפת, יוצריה של ספרות המוסר הקבלית (ולא רק הם, כפי שיובהר בהמשך). הראשונה היא שאלת מקומה של ארץ־ישראל בסדר יומם הרעיוני, שאלה שנודעת לה חשיבות יתירה לאור העובדה שמדובר כאן בחכמים, שיש בהם מי שעלו לארץ ויש בהם מי שכבר נולדו בה, ומכל מקום אין ספק שישיבתם והישארותם בה מבטאות הכרעה אידיאולוגית מובהקת. הסוגיה השנייה היא תפיסתם את אידיאל הדבקות ומעמדו של זה בסולם הערכים הדתיים שלאורם חיו וביקשו לעצב את אורחות חייהם של המוני בית ישראל. שתי הסוגיות מבוררות באופן מפורט המקיף את רוב רובם של ספרי המוסר הקבלי שנסקרו ונדונו בפרקי החלק הראשון של הספר, ובתוספת ספרי דרוש המבוססים אף הם על יסודות הקבלה, כמו למשל אלה של אלקבץ, אלשיך וגאליקו, עם קובצי דרושים וספרי מוסר שאינם דווקא קבליים, כמו אלה של ר' ישראל די קוריאל והמבי"ט, אך משלימים היטב את התמונה הרעיונית הכללית בסוגיות הנידונות העולה מספרות המוסר הקבלית. השלמה זו באה ללמדנו שבסוגיות מרכזיות, כמו סוגיית ארץ ישראל, שררה בצפת תמימות דעים מקפת כול; ואף בסוגיית הדבקות, שבה מסתמנות פה ושם גישות מסוימות שאינן עולות לגמרי בקנה אחד עם הקו הכללי המאפיין את עמדתה של ספרות המוסר הקבלית בנידון, לא זו בלבד שאין בהן כדי לערער את הדומיננטיות של זו, כי אם להפך: הן בבחינת היוצא מן הכלל הבא לאשר את הכלל. לסיכומם של דברים ניתן אפוא לומר שצירופה של ספרות הדרוש אל ספרות המוסר הקבלית בבירורן של הסוגיות הרעיוניות בחלק השני של הספר באה להבליט את העובדה ששתי הסוגות הספרותיות הללו, שבאופיין הפופולרי פונות אל הקהלים העממיים הנרחבים של הציבוריות היהודית בכל אתר ואתר, היו בעיקרן בעלות צביון קבלי מובהק, שעוצב כאמור בקרב חברי חבורותיה של צפת במאה הט"ז. בצביונן זה הן סללו את הדרך עבור קבלת צפת במאה זו להטביע את חותם השפעתה המכרעת על כל הדורות הבאים.  

			פרקי הספר בנוסחם הראשון כמאמרים נתפרסמו בזמנם בבמות שונות, כמפורט להלן:  

			  

			א. 	'ראשית צמיחתה של ספרות המוסר הקבלית בצפת במאה השש־עשרה', תרבות והיסטוריה בעריכת פרופ' יוסף דן, ירושלים 1987, עמ' 94-77.  

			ב. 	'ספר "מגיד מישרים" לר' יוסף קארו כספר מוסר', דעת 21 (תשמ"ח), עמ' 83-57.  

			ג. 	'ספר "ראשית חכמה" לר' אליהו די־וידאש וקיצוריו', קרית ספר מז (תשל"ב), עמ' 710-686.  

			ד. 	'חייו ואישיותו של ר' אלעזר אזכרי בראי יומנו המיסטי וספר "חרדים"', שלם, מחקרים בתולדות ארץ־ישראל ויישובה, בעריכת יוסף הקר, שנה ג (תשמ"א), עמ' 147-127.  

			ה. 	'ארץ ישראל בספרות הדרוש והמוסר של חכמי צפת במאה הט"ז', ארץ־ישראל בהגות היהודית בימי־הביניים, העורכים: משה חלמיש, אביעזר רביצקי, ירושלים תשנ"א, עמ' 319-290.  

			ו. 	'תפיסת הדביקות ותיאורה בספרות הדרוש והמוסר של חכמי צפת במאה הט"ז', מחקרי ירושלים במחשבת ישראל, חוברת ג (תשמ"ב), עמ' 121-51.  

			המאמרים עודכנו, הותקנו והותאמו למסגרת של אסופה זו המוקדשת בעיקרה לספרות המוסר הקבלית של חכמי צפת במאה השש עשרה.   

		

	
		
			  

			  

			  

			  

			  

			  

		

	
		
			חלק א

			חבורות, אישים וביבליוגרפיה  

			  

		

	
		
			  

		

	
		
			פרק ראשון  

			ראשית צמיחתה של ספרות המוסר הקבלית בצפת  

			ספרות המוסר הקבלית שנוצרה בצפת במאה הט"ז היא תופעה חדשה הן בתולדותיה של ספרות המוסר שלנו והן בתולדותיה של הספרות הקבלית.1 אמנם, גם לפני הופעתה נתחברו אי־פה ואי־שם ספרי מוסר בעלי צביון קבלי,2 אבל הם אינם מצטרפים לכדי מכלול שלם שניתן להגדירו כספרות מוסר קבלית. תודעת הספרות הזאת כקובעת תחום לעצמה נעדרת מהם לחלוטין וממילא אין למצוא בהם סימן וזכר להכרה בנחיצותה.3 מה שאין כן ספרי המוסר הקבלי שנתחברו בצפת במאה הט"ז. המאה הזאת כולה עומדת בסימן התגבשותה של ההכרה שהגיעה שעתה ההיסטורית של הקבלה לצאת מתוך ד' האמות שבהן נסתגרה עד כה מרצונה.4 הכרה זו הגיעה למלוא ביטויה בצפת. שם היא שימשה אחד המניעים העיקריים להיווצרותה של ספרות המוסר הקבלית, אשר נועדה מראשיתה להפיץ את תפיסות הקבלה בקרב העם על כל שדרותיו ולעצב את אמונותיו ואורחות־חייו ברוח המיסטיקה היהודית. והנה, מאחר שמראשית צמיחתה יש לספרות הזאת יעדים ותפקידים מוגדרים, היא אף מובחנת מכל מה שקדם לה בתודעה עצמית מפותחת ובהכרה עמוקה בצורך הדחוף בה ומניה וביה — ביצירתה.  

			הילכך אם מבקשים אנו להתחקות אחר ראשית צמיחתה של ספרות המוסר הקבלית של צפת עלינו לתור אחר ביטוייהן הראשונים של תודעה והכרה אלו. את עקבותיהם של הביטויים הללו ניתן, לדעתי, למצוא באי אלה התפתחויות רעיוניות בתוככי חבורות המיסטיקנים והחסידים של צפת, ודומה שראשית צמיחתה של ספרות המוסר הקבלית אכן נעוצה בחבורות אלה.  

			כדי להוכיח זאת עלינו לברר תחילה באילו התפתחויות רעיוניות של החבורות מדובר כאן ולאחר מכן לנסות ולחשוף את הקשרים בין החבורות הללו ובין ספרות המוסר הקבלית. בקשרים אלה תימצא לנו ההוכחה לכך שאת ראשית צמיחתה של ספרות המוסר הקבלית יש אכן לראות בחבורותיה של צפת במאה הט"ז.  

			א  

			עדויות היסטוריות חשובות על חבורות החסידים המיסטיקנים של צפת במאה הט"ז מקופלות ברשימות התיקונים וההנהגות של חכמי צפת, שהגיעו לידינו בכתבי־יד שונים ונדפסו בידי שלמה שכטר5 ויעקב משה טולידאנו.6  

			ברשימות אלו כבר דן דוד תמר, תוך שימת דגש מיוחד במה שניתן ללמוד מהן על חבורות החסידים השונות שבצפת,7 ובעיקר על חבורתם של אלקבץ ורמ"ק, שהייתה קרוב לוודאי הראשונה שבין החבורות.8 על כל פנים, היא הראשונה שיש לנו ידיעות מפורשות עליה.9 תמר ביסס את דיונו בעיקר על תקנותיו של רמ"ק, עם שראה לנחוץ להעיר שאין הכרח להניח, שהן נתחברו דווקא בידי רמ"ק או בידי אלקבץ. בכך ביקש להדגיש, כי ל"ו התקנות המובאות בשמו של הרמ"ק משקפות למעשה את אורחות־חייהם של בני החבורה שבראשה עמד. לפיכך אין זה מן הנמנע שהן נתחברו מתוך משא־ומתן של החברים בינם לבין עצמם.10 תמר אף העלה את האפשרות שהתקנות הללו לא רק אל חברי החבורה כוונו, כי אם אל כלל תושבי צפת.11 השערותיו אלה של תמר קולעות אל האמת. את ההוכחה לכך ניתן למצוא בבירור יחסי הרשימות הנ"ל בינן לבין עצמן.  

			בתחילתו של בירור זה מן הראוי שנדגיש, שמבחינת התכנים והאופי הרעיוני־מוסרי עולות כל הרשימות שהגיעו לידינו בקנה אחד. בגופי ההנהגה והתיקונים העיקריים מתגלה מידה רבה של זהות בין כולן, וניתן לומר עליהן, שמשתקפת בהן מציאות חיים אחת.12 והנה דווקא על רקע המכנה המשותף הזה שבין כל הרשימות מתבלטים השוני שבין רשימת רמ"ק ובין שאר הרשימות מחד גיסא, וההבדל שבין ארבע הרשימות שפרסם שכטר ובין שתי הרשימות שפרסם טולידאנו מאידך גיסא.  

			ההבחנה הראשונה סומכת בעיקר על אופני הניסוח השונים שברשימות הנידונות. ברשימת התקנות של רמ"ק שולט באורח בולט ביותר הנוסח האופייני לתקנות, רוצה לומר — נוסח של הוראות וציוויים.13 לעומת זאת, אופיין של יתר הרשימות הוא תיאורי בעיקרו,14 כלומר הן אינן מורות דרך, ומכל מקום אינן מנוסחות כך, אלא מתארות מציאות.15 הבדל זה הוא בעל חשיבות רבה, שכן אף אם מקבלים אנו את השערתו של תמר, שתקנותיו של רמ"ק משקפות את אורחות החיים שנתגבשו בקרב חבורת אלקבץ־רמ"ק, אין אנו רשאים להתעלם מן העובדה, שהן הועלו על הכתב לא מתוך רצון לשקף מציאות כי אם מתוך שאיפה לעצב אותה. דרך ניסוחן מוכיח בעליל, שמטרתן הייתה להדריך, להורות, לגבש נורמות ולקבוע תקנים של התנהגות.16 לא כן הדבר ברשימות האחרות ברובן.17 אמנם, אף הן אינן מכוונות אלא להדרכה ולגיבוש נורמות של התנהגות,18 אבל דרך ניסוחן מוכיח, שמחבריהן ביקשו להשיג מטרה זו באמצעות תיאורה של מציאות־חיים המוצגת כמופת. לגביהן אין מקום כלל לשאלה באיזו מידה יש בהן משום בבואה להנהגותיהם ולמנהגיהם של בני עדת צפת, שהרי כל עיקר עצמותן מתמקד בבבואה זו.19 קיצורו של דבר: אם לגבי רשימת התקנות של רמ"ק ניתן רק לשער, שיש בהן שיקוף של מציאות חיים במסגרת של חבורה מסוימת ומוגדרת, הרי ביחס לרשימות התיקונים וההנהגות האחרות ניתן לקבוע במידה רבה של ודאות, שהן משקפות את המציאות הדתית־מוסרית בחלק הארי של קהילת צפת.20  

			יתר־על־כן, מאחר שכלל הרשימות שלפנינו מציגות תמונה אחידה של דרכי התנהגות, אפשר לראות ברשימות התיאוריות הוכחה ואישור לעובדה, שהתקנות משמו של רמ"ק לא רק עיצבו את אורחות־חייה של חבורת החסידים והמקובלים, אלא אף חרגו מתחומיה של זו והטביעו את חותמן המובהק על מציאות החיים בצפת כולה.21  

			לעניין זה מצטרף אף ההיבט הכרונולוגי. אמת, אין אנו יודעים אימתי נתחברו התקנות של רמ"ק ואימתי נתחברו שלוש הרשימות האחרות שנתפרסמו על־ידי שכטר.22 אולם קרוב לוודאי הוא, שהתקנות של רמ"ק קודמות בזמן לשאר התיקונים וההנהגות.23 המציאות המשתקפת ברשימות שלפנינו איננה אפוא סטאטית, כי אם מציאות הנתונה בתהליך של התגבשות. ראשיתו של תהליך זה הוא בעיצוב אורחות־חייה של החבורה עצמה, וסופו בפריצתם של אורחות־חיים אלה אל מעבר לתחומיה של החבורה והשתלבותם האורגנית במציאות החיים של הקהילה בכללותה.  

			ההיבט הכרונולוגי־התפתחותי הזה מקבל אישור בהבחנה השנייה, הלא היא ההבחנה שבין ארבע הרשימות שפרסם שכטר ובין השתיים שפרסם טולידאנו. האחרונות נבדלות מן הראשונות בראש ובראשונה בכך, שניתן לקבוע את מועד חיבורן. מאחר שבראש הרשימה השנייה מצוין במפורש שהיא נשלחה בשנת של"ז,24 אנו רשאים להניח שהרשימה הראשונה הקשורה בה נשלחה זמן קצר לפניה. מכל מקום, ברור ששתיהן נתחברו בסמוך לשנת של"ז.25 אין פירושו של דבר שהן מאוחרות לרשימות ההנהגות של ר' אברהם גאלנטי, ר' אברהם הלוי ברוכים ור' משה מליריאה. אולם בגדר ודאי הוא, שהן מאוחרות לרשימת התקנות של רמ"ק, שאף אם לא נתחברה ממש על־ידו, אין ספק שנתחברה בימי חייו, היינו לפני שנת ש"ל.26 נמצאנו למדים, ששש הרשימות המצויות בידינו משקפות מציאות־חיים מתפתחת ומתגבשת במשך תקופה של שבע שנים לפחות.  

			עיקרה של התפתחות זו הוא, כאמור, בהוצאת התקנות וההנהגות אל מחוץ לתחומיהן של החבורות והפיכתן לגורמי עיצוב בחיי קהילת צפת בכללותה. שתי הרשימות שפרסם טולידאנו מוסיפות להתפתחות זו ממד נוסף, ובכך טמון עיקר ההבחנה בינן ובין שאר הרשימות. בהן מתגלה לעינינו עדות ברורה ומפורשת לשלב נוסף בהתפתחות שצוינה לעיל. כוונתי להוצאת התקנות וההנהגות אל מחוץ לצפת. בראשן של שתי רשימות אלה שנשלחו מצפת לחוץ־לארץ אנו קוראים:  

			אלה הם דברי הברית כ"ד תיקונין אשר שלחו אנשי מעשה חברה קדישא אשר בעיר הקדושה צפת תוב"ב [=תיבנה ותיכונן במהרה בימינו] לכל ק"ק [=קהילות קודש] שבח"ל [=שבחוץ לארץ] וכתבום להם לעשות כמעשיהם ולפאר ליוצרם להיותם דבוקים בהשי"ת [=בהשם יתברך] וכל אחד ואחד יחגור מתניו לעשות כמעשיהם...27  

			לפנינו אפוא עדות היסטורית מפורשת על ההכרה שהגיעו עדיה החסידים ואנשי המעשה שבצפת, שלא זו בלבד שתיקוניהם ומנהגיהם צריכים להיות נחלת הכלל בקהילתם, אלא גם נחלת כל קהילות ישראל באשר הן שם. לשון אחר: לדעתם הגיעה העת להפיץ בקרב המוני בית ישראל, בכל מקום שהם, את הנהגות החסידות ותקנותיה, המבוססות על תפיסות הקבלה.28  

			הכרה זו, אשר נתגבשה בקרב חבורות החסידים המיסטיקנים שבצפת, השפיעה בהכרח על אופיין. עניין לנו כאן לא בחבורות מסתגרות המבקשות לשמור על האזוטריות של השקפותיהן והנהגותיהן, אלא אדרבא: הללו מבקשות להפיץ את האידיאלים שהן דוגלות בהם, ובעיקר את אורחות חייהן, כדי להפכם לנחלת כלל ישראל.  

			אישור לכך ניתן למצוא גם בשתי החבורות מייסודו של ר' אלעזר אזכרי, הלא הן חבורת 'חברים מקשיבים' וחבורת 'סוכת שלום'.29 מטרתן העיקרית של שתי החבורות הייתה לעורר תנועת תשובה המונית ור' אלעזר אזכרי ייסדן כדי שיוכל לפעול ולהשפיע באמצעותן ברבים.30 יתרה מזו, בפעילותן זו של חבורות אלה נמצאת לנו גם העדות המובהקת ביותר לצמיחתה של ספרות המוסר הקבלית מתוך ניסיון החיים של חבורת החסידים והמיסטיקנים. שכן, ר' אלעזר אזכרי מחבר את ספר "חרדים" שלו כביטוי להתעוררותן של שתי החבורות שבראשן עמד למעשי תשובה ולהשפעה על הציבור הרחב לכיוון של חזרה בתשובה. חיבורו של הספר משולב אפוא בצורה אורגנית בפעילותו של ר' אלעזר אזכרי בתוך חבורותיו ומתוכן.31  

			החבורות שדנו בהן עד כה קשורות באורח אורגני לבית מדרשו של רמ"ק בצפת, שהרי כל מה שהעלינו לא העלינו אלא לגבי חבורתו של רמ"ק (ואלקבץ) עצמו וחבורותיהם של תלמידיו המובהקים.32 לעובדה זו נודעת חשיבות מרובה לענייננו ועוד נייחד לכך את הדיבור להלן.  

			עתה שומה עלינו עוד לתת את הדעת לחבורות הקשורות בבית מדרשו של האר"י בצפת. כוונתנו כמובן לחבורת תלמידיו של האר"י שהסתופפו בצלו עד למותו בשנת של"ב (1572), ולחבורת תלמידיו שקיבלה עליה את מרותו של ר' חיים ויטאל בשטר ההתקשרות הידוע שנחתם בשנת של"ה (1575).33 המאפיין הבולט ביותר של שתי החבורות הללו, או אם תמצי לומר — של חבורה זו של תלמידי האר"י בשני גלגוליה, הוא הסגירות. תלמידיו של האר"י הקפידו, כידוע, לשמור על חומת האזוטריות שהציבו, כנראה — במצוותו המפורשת, מסביב לחבורתם. אמנם לאחר מותו נפרצה חומה זו במידה מסוימת,34 אבל דווקא משום כך הוחמרה ביתר שאת מצוות האזוטריות בשטר ההתקשרות של תלמידי האר"י משנת של"ה.35 מבחינה זו אין ספק, שחבורת גורי האר"י שונה תכלית השוני מן החבורות שדנו בהן לעיל. ואף־על־פי־כן, דומה שגם חבורה זו עשויה לאשר את הכלל שקבענו לגבי חבורותיה של צפת במאה הט"ז. אמנם נכון, שעניין לנו כאן בחבורה סגורה ומסתגרת, אבל אסור להתעלם מן העובדה שמצוות האזוטריות חלה בה רק על תורותיו של האר"י ולא על מה שנוגע לאישיותו ולהנהגותיו. חבורה זו הייתה לבית־היוצר העיקרי של אגדת האר"י36 ועם שהפיצה אגדה זו הפיצה במשולב אִתה או בעקבותיה את הנהגות האר"י.37 הנהגות אלה נפוצו בתפוצות ישראל זמן רב לפני שהגיעו עדיהן תורותיו. נמצא, שבכל הנוגע למחויבות שלהן להשפיע על כלל ישראל על־ידי הפצתן של הנהגות חסידות שמקורן בחייהן שלהן אין החבורות הללו יוצאות דופן.  

			כללו של דבר: השאיפה להפיץ את השקפת־עולמן ובעיקר את אורחות־חייהן הייתה לסימן־היכר מובהק של חבורות החסידים והמקובלים של צפת; והיא נתגשמה הלכה למעשה בהשפעתן של החבורות על כלל ישראל, אם באורח ישיר ואם באמצעות התקנות וההנהגות שהופצו בקרב העדה ואף נשלחו לחוץ־לארץ. אולם היא מצאה לעצמה אפיק נוסף, שבו היא ביקשה להגיע למלוא מימושה, הלוא הוא ספרות המוסר הקבלית. ספרות זו היא אכן הביטוי הספרותי המגובש ביותר של השאיפה האמורה. מבחינה זו ניתן לומר, שראשית צמיחתה של הספרות הנידונה כאן אכן נעוצה בחבורות הללו.  

			ברם, את זאת נוכל לקבוע בוודאות רק לאחר שנוכיח את קיומם של קשרים בין ספרי היסוד של ספרות המוסר הקבלית שנכתבו בצפת ובין חבורותיה של זו. בכך אנו באים לדון עתה.  

			ב  

			הקשרים בין ספרות המוסר הקבלית ובין חבורותיה של צפת במאה הט"ז מתגלים בראש ובראשונה במישור הספרותי־עיוני. ראינו לעיל, שאת המידע העיקרי על אופיין, הנהגותיהן ושאיפותיהן הרעיוניות של החבורות אנו לומדים מרשימות תקנותיהן והנהגותיהן שהגיעו לידינו. והנה, רשימות אלה אינן אלא בבחינת ניצנים ראשונים בהתגבשותו של סוג ספרותי עצמאי בתוך ספרות המוסר הקבלית, הלוא הוא ספרות ההנהגות. אמנם מקומה של זו בספרות המוסר הקבלית שנוצרה בצפת במאה הט"ז אינו בולט במיוחד, אבל בהמשך התפתחותה היא הופכת להיות אחד הסוגים המרכזיים בספרות המוסר. אולם גם בשלביה הראשונים היא מתגלה לפנינו כגיבושן הספרותי של ההנהגות הנוהגות בקרב החבורות. מבחינה זו היא מדגימה היטב את צמיחתה של ספרות המוסר הקבלית מתוך המציאות החיה של החבורות.  

			עדות לכך ניתן למצוא בראש ובראשונה בספרו של ר' אליהו די־וידאש 'תוצאות חיים'. ספר זה איננו כסברת רבים קיצור של ספר 'ראשית חכמה', על אף הקשרים הברורים בין שני החיבורים. בעיקרו זהו ספר הנהגות, ששניים הם נושאיו העיקריים: התשובה והתפילה.38 מפאת הצמצום הזה במספר הנושאים שבהם דן הספר, הוא אינו משקף את מכלול התקנות וההנהגות שנהגו בחבורתם של אלקבץ ורמ"ק. אף־על־פי־כן, הקשר שבינו ובין אווירתה של חבורה זו הוא מעל לכל ספק. בספרו זה מביא די־וידאש תקנות והנהגות שתיקן אלקבץ לחבורה שבראשה עמד ואף תקנה מתקנותיו של הרמ"ק לאותה חבורה,39 מלבד אלה הוא מביא מספר ניכר של תקנות והנהגות בשם החברים בסתם ואין הן אלא תקנות והנהגות שמצאנון ברשימת תקנותיו של רמ"ק שנדונה לעיל.40 ללמדך, שעניין לנו כאן בספר הנהגות המשקף את ניסיון חייה של חבורת אלקבץ ורמ"ק. ר' אליהו די־וידאש, שהיה תלמידו המובהק של רמ"ק, נמנה בוודאי עם אנשי החבורה של רבו ובהשפעת הלכי הרוח של חבורה זו נתעורר לחבר את ספר ההנהגות שלו. יש להניח, שגם לחיבור ספרו הגדול 'ראשית חכמה' נתעורר בעקבות ההכרה שנתגבשה בחבורה זו בדבר הצורך בספרות מוסר קבלית, אך על כך עוד נרחיב את הדיבור להלן.  

			תלמיד אחר של רמ"ק, שנמנה עם אנשי חבורתו, היה ר' אברהם הלוי ברוכים, שחיבר את אחת מרשימות ההנהגות אשר נדפסו על־ידי שלמה שכטר.41 אף הוא חיבר קונטרס הנהגות בשם 'תיקוני שבת'.42 ר' אברהם הלוי, אשר נודע כמי ששם עיקר מעייניו בשמירת שבת כהלכתה,43 תיקן בקונטרס זה תיקונים והנהגות הקשורים בשבת והמבוססים על תפיסות קבליות מובהקות ואף מבוררים בדרך קבלית מפורשת.44 ושוב, מאחר שעניין לנו כאן בקונטרס הממוקד כל כולו בנושא אחד בלבד, אין לצפות שיתגלו הרבה חוטים מקשרים בינו ובין אורחות חייה של החבורה שבתוכה ומתוכה פעל ר' אברהם הלוי. אף־על־פי־כן, אין ספק שבכל הנוגע לשבת קונטרסו משקף את הווי־החיים של החבורה, הווי חיים שאותו הוא ביקש להעמיד כמופת לכלל ישראל.45  

			המשותף לשני ספרי ההנהגות הנזכרים מתבטא בכך שכל אחד מהם דן בנושא מוגדר שמעצם טבעו מביא לצמצום מספרן של ההנהגות ולהגבלת היקפו של הספר כולו. לא כן הדבר בספר ההנהגות השלישי שאנו באים לדון בו עתה, הלוא הוא ספר 'סדר היום' לר' משה ן' מכיר. ר' משה היה, כידוע, ראש ישיבה בכפר עין זיתון שליד צפת.46 על יחסיו עם חכמי צפת אין אנו יודעים דברים מבוררים, אבל על־פי ספרו ניתן לקבוע, שעמד בקשרים עם בית מדרשו של רמ"ק.47 ספרו דן בסדר יומו המפורט של האדם היהודי בכל ימות השנה, כלומר בימי חול, בשבתות ובמועדים המיוחדים. הוא נועד אפוא לתת בידיו של האדם סדר יום קבוע, שאם ינהג על־פיו לא יוציא את זמנו לריק.  

			אופיו של הספר הוא קבלי מובהק, והדבר נותן אותותיו הן במקורות המובאים בו להנהגות השונות48 והן בפירושי התפילות וכוונותיהן המצויים בו לרוב.49 בהקשר זה יש להדגיש שאין בו סימן וזכר לקבלת האר"י, ולמעשה הוא אינו חורג מעבר לתחומי השפעתה האפשרית של שיטת הרמ"ק בקבלה. אולם דומה, שהעדות המובהקת ביותר לקשרים ההדוקים שבין ספרנו ובין בית מדרשו של הרמ"ק מצויה בעובדה, שהספר הוא הגיבוש הספרותי הנרחב ביותר של הנהגות ותקנות שמקורן בחבורת רמ"ק ובחבורות של תלמידיו. שכן, רבות מן ההנהגות שמצאנון ברשימות התקנות וההנהגות של החבורות הללו מפורטות ומפורשות בספרנו.50 הפירוט והפירוש עולים בקנה אחד עם מגמתו הפופולרית, לפי שהספר נועד לשמש מורה־דרך לכל אדם מישראל באשר הוא.51 ניתן לומר אפוא, שבספר זה באה לידי מימוש ספרותי שלם ומקיף שאיפתם של חסידיה ומקובליה של צפת לעצב את אורחות חייהם של כלל בני ישראל על־פי מציאות החיים ואורחותיה כדרך שנתגבשה בצפת.  

			עד כאן על ספרי ההנהגות שצמחו מתוך החבורות של רמ"ק ותלמידיו. מכאן ואילך נבוא לדון בספרות ההנהגות הלוריאנית. בבית מדרשו של האר"י הרבו לטפח ספרות זו, והסתעפותה הרבה במאה הי"ז מקורה בחוגו של האר"י. אבל ענייננו כאן אינו בהסתעפות זו, כי אם בראשית צמיחתה של הספרות האמורה מתוך חבורת תלמידי האר"י במאה הט"ז. דומה שההנהגות הראשונות אשר מצאו את דרכן אל מחוץ לחבורת גוריו של האר"י עוסקות בעיקר בענייני תשובה. העדות העיקרית לכך מצויה בספרו של ר' אברהם צהלון ספר 'מרפא לנפש'.52 ר' אברהם הביא בספרו זה את תיקוני התשובה של האר"י ועיטרם בפירוש משלו, כיוצא מדבריו בהקדמתו לספר:   

			והנה לסלול דרך ישר לפני הבא ליטהר ערכתי שולחן טהרה ושיקוי של רפואה, ישתה אותו מי שהוא חולה חלי הנפש, ואף אם יימר, והיתה לו נפשו לשלל ורפא ירפא. ואנא לא בחכמה יתירא דאיתי בי חברתי הספר הזה להאיר אל פני נשמות על דרך מחקר ישרה...  

			אכן טעמתי בקצה מטה עוז חשקי וכספי העצום במעט הדבש הזה של צדיק כתמר יפרח המקובל האלהיי כמהר"ר יצחק לוריא אשכנזי זלה"ה ותיאורנה שתי עיני, ורזא דנא עד כען לא גלי מימות רשב"י ז"ל. ולזכות את הרבים הואלתי להדפיסו וקמתי אני לסובב וללקוט לקט שכחה ופאה מדברי חז"ל, כי מששתי את כל כלי לא מצאתי און לי, ולחברם כולם כאחד לבלתי יחסר כל בו...53  

			אנו למדים מכאן, שר' אברהם צהלון עצמו לא העלה על הכתב את הנהגות האר"י בענייני תשובה. הללו הגיעו לידיו מגובשות מבחינה ספרותית וכל שהוא בא לעשות בהן הוא להדפיסן ולהוסיף להן בירורים משלו. מן המועט הידוע לנו על תולדותיו של ר' אברהם ניתן לומר בוודאות, שהוא לא נמנה עם תלמידיו של האר"י, ולפיכך אי־אפשר שהוא עצמו רשם רשימות מפיו של מקובל זה.54 יוצא מזה, שההנהגות ותיקוני התשובה של האר"י נרשמו וגובשו מבחינה ספרותית בידי תלמידיו, אנשי חבורתו, שזהותם בהקשר זה אינה ידועה לנו, והופצו על־ידם בכתבי־יד.  

			אישור לכך, בתוספת מידע חשוב על השלבים הראשונים בתהליך התגבשותה של ספרות ההנהגות הלוריאנית ובדרכי הפצתה אנו מוצאים בדבריו של ר' מנחם עזריה מפאנו בהקדמתו לתיקוני התשובה של האר"י בניסוחו שלו. ואלה דבריו:  

			אמ"ע [=אמר מנחם עזריה] פעמים רבו'[ת] חברו עלי ריעי אהובים קרובים ורחוקים ובקשו ממני להגיע [צריך להיות: להגיה] חשכם של תקוני התשוב'[ה] הנאמרים באמת בשם האר"י זצ"ל, שכבר נדפ'[ס] מהם קונטרס א'[חד] בשבוש רב כמפורסם, והעיד לפני אשתקד איש משכיל מגיר מישרים ושמו ה"ר יעקב בר חיים, כי רבי'[ם] מחסידי אשכנז מתקבצי'[ם] בעריהם קהל ועדה לקיים כל דברי התקוני'[ם] ההמה עם היותם צריכי'[ם] למודעי על הרבה פרטים שאינם מפורשים כל הצורך, וגדולה תשובה שהיא מקרבת את הגאולה. ואני לא אצתי למלאת את שאלתו שלא ליכנס בתחום שאינו שלי, כי לא ידעתי מי מקדושים כתב הקנטרס ההוא אשר בהעוותו [אולי צריך להיות: בהעתקתו] מיד ליד לא ינקה מטעיות הסופרי'[ם] הבלתי בקיאים, כי אעפ"י שנקרא שם האר"י עליו, הוא היה יושב ודורש מפלאי החכמה העליונה, אשרי עין ראת'[ה] ואזן שמעה ותבן לה, ולפי המשך הדרושי'[ם] וקשורם, הנחמדי'[ם] מזהב, ומפז רב, היו תקוני התשו'[בה] מתפרשי'[ם] מאליהם אגב גררא ומתוקי'[ם] מדבש ונופת צופים, לא כהלכתא בלא טעמא, כמו שנראה לכאורה למי שקורא אותם נפרדים מבלי דעת שרשי הדברים והשתלשלותם, כי לא רבים יחכמו.55  

			בדברים הללו מושמעת קודם לכול ביקורת גלויה ומפורשת על הנוסח הראשון של תיקוני התשובה של האר"י, כפי שנדפס בספרו של ר' אברהם צהלון, תוך הבלטת העובדה שהדברים לא נכתבו בידי האר"י ושידיים רבות טיפלו בהם. יחד עם זה מצויה כאן עדות מפורשת על התפשטות תיקוני התשובה של האר"י ביהדות אשכנז, עדות המורה על התפוצה הרבה שהייתה לספרות ההנהגות הלוריאנית מחוץ לארץ־ישראל. ואחרון אחרון: הרמ"ע מפאנו מודה, שאינו מתיימר לתת כאן נוסח אותנטי ומקורי של תיקוני התשובה של האר"י, ומכלל דבריו אתה שומע שנוסח כזה לא היה בנמצא. לפיכך מקפיד הוא לקרוא לתיקוני התשובה הללו בראש הקדמתו בשם: "תקוני התשובה שדרשו גורי האר"י זצ"ל משמו".56 עניין אחרון זה חשוב לנו ביותר, לפי שבו אנו מוצאים את העדות המפורשת על כך, שספרות ההנהגות הלוריאנית גובשה בידי תלמידיו של האר"י והופצה על־ידם בצורת קונטרסים. על מציאותם של קונטרסים אלה בידיו מספר לנו הרמ"ע בהמשך לדבריו הנ"ל:  

			אמרתי נצחוני בני פתוני ואפת למהר לשלוח אליהם מן הבא בידי בשמירת טעמי הקונטרס הא'[חד] ההוא, לא המלין ולא סדורן, אלא כפי שנחה שקטה השכלתי בהם אחרי שנעזרתי מקונטרסי'[ם] אחרי'[ם] שבאו בם הדברים בסדור יותר נאות כי מששתי בתצתית [אולי צריך להיות: בתמצית] המכוון המורם מהם.57  

			הרמ"ע מפאנו מודה כאן שאת נוסח תיקוני התשובה שלו הוא ניסח בעצמו על פי קונטרסים שונים שהיו בידו. אתה למד מכאן, שאכן מסורות ונוסחים שונים של תיקוני התשובה של האר"י נפוצו בסוף המאה הט"ז, קרוב לוודאי — כתוצאה מפעילותם של תלמידי האר"י, הלוא הם אנשי חבורתו. בהקשר זה יש עוד להדגיש, שלא רק תיקוני התשובה של האר"י גובשו והופצו על־ידי תלמידיו, אלא גם — הנהגותיו הכלליות. וכבר העמידנו על כך מאיר בניהו בהקדמתו ללקט הנהגות האר"י שליקט בספרו, 'ספר תולדות האר"י'.58  

			כללו של דבר: בכל מה שנוגע לגיבושה של ספרות ההנהגות ולהפצתה אין חבורות תלמידיו של האר"י שונות מן החבורות שהיו קשורות לבית מדרשו של הרמ"ק. אלו ואלו דגלו בהפצתם של הנהגותיהן ותיקוניהן בכל שדרות העם ומימשו זאת הלכה למעשה בשני אופנים שונים. האופן האחד בא לידי ביטוי בהפצה ישירה של רשימות תקנות והנהגות שאף נשלחו לחוץ־לארץ. האופן השני מצא את ביטויו ביצירתה של ספרות ההנהגות שאינה אלא גיבוש ספרותי נרחב של אותן רשימות. נמצאנו למדים אפוא, שספרות ההנהגות אכן צמחה מתוך תוכן של חבורותיה של צפת, אם מבית מדרשו של הרמ"ק ואם מבית מדרשו של האר"י.   

			ברם, לא רק ספרי ההנהגות אלא גם ספרי המוסר השיטתיים צמחו מתוך ניסיון חייהן של החבורות ומתוך המציאות המוסרית והדתית שעוצבה בתוכן. הראשון שבהם הוא ספר 'תומר דבורה' של רמ"ק. אמנם נסיבות חיבורו וזמנו אינם ידועים לנו,59 אבל דומה שניתן למצוא בו את עקבותיה של האווירה הדתית והמוסרית שניסרה בחללה של חבורת אלקבץ־רמ"ק. מספרו 'גירושין' של רמ"ק, שהוא כידוע יומן הגילויים והחידושים שנתחדשו להם לאלקבץ ולרמ"ק בשעת גירושיהם, כלומר טיוליהם המיסטיים, מחוץ לצפת, כנראה — בליווי החבורה כולה,60 אנו למדים על מנהג זה של גירושין שנהג בחבורה זו. והנה על פרקטיקה זו של גירושין, שחבורתם של אלקבץ ורמ"ק עסקה בה, נרמז גם בספר 'תומר דבורה':  

			...שזו מצוה מתקיימת בהולכי ע"ד[=על דרך] שיחו [שופטים ה, י] שהם המתגרשים מבתיהם לעסוק בתורה, שגורמים שיהיו האורחים עוסקים בצורכי המלכות.61   

			אולם בכך לא די, הפרקטיקה הזו הופכת להיות בספר שלפנינו הוראה מוסרית־דתית:  

			יגלה ממקום למקום לשם שמים, ובזה יעשה מרכבה אל השכינה הגולה... ויכניע לבבו בגולה ויתקשר בתורה, ואז שכינה עמו, ויעשה לעצמו גרושין ויתגרש מבית מנוחתו תמיד, כדרך שהיו מתגרשים ר"ש [=רבי שמעון] וחבריו ועוסקים בתורה.62   

			נוסח הדברים מזכיר לנו את נוסח תקנותיו של רמ"ק לחבורתו, שדנו בהן לעיל. אולם בשעה שאותן תקנות נועדו לעצב את חייה המיסטיים־דתיים של החבורה, התקנה שלפנינו מיועדת לעצב את חייו של היהודי בכל אתר ואתר לאור מציאות חייה של החבורה. אך אין להוציא מכלל אפשרות, שבמקורה שימשה תקנה זו גם את צורכי החבורה.  

			אפשרות זו מסתברת גם מדברים נוספים בספר 'תומר דבורה'. דומה, שרשאים אנו לשער שכאשר הורה רמ"ק בספרו: "כמו שהשכל חושב לתועלת הנמצא כולו, כך יחשוב הוא תועלת החברים",63 הוא שיווה לנגד עיניו בראש ובראשונה את איש החבורה הנקרא לדאוג לתועלת חבריו. לשון אחר: הדברים נכתבים על רקע חיי החבורה ומתוכה. ואם נכונה השערתנו זו, כי אז נודעת גם חשיבות רבה לדברים הנאמרים כהמשך ישיר להוראה הנזכרת:  

			ויתיעץ עצות טובות עם ד' ועם עמו בפרט ובכלל, והיוצא מההנהגה הטובה, ינהגנו אל ההנהגה הישרה, ויהיה לו כמו שכל ומחשבה לנהגו ולנהלו אל המנהג הטוב והיושר, כמחשבה העליונה המיישרת האדם העליון.64   

			משמע מכאן, שהחבר בחבורתו של רמ"ק נדרש להיות אחראי לא רק לחבריו בחבורה כי אם לכלל ישראל. והרי אין זו אלא אותה תופעה ממש, שנתגלתה לנו ברשימות התקנות וההנהגות משמו של הרמ"ק ומשמם של תלמידיו, אנשי חבורתו, כלומר אותה אי־הסתפקות בתיקון הדתי־מוסרי העצמי בלבד והדאגה לתיקונו הדתי־מוסרי של העם כולו. נמצא שהלך־הרוח שאפיין את חבורותיה של צפת בא לכלל ביטוי גם בספר 'תומר דבורה'.  

			קשרים אלה בין ספר 'תומר דבורה' ובין החבורה שבראשה עמד רמ"ק, עם שהם ספורים, די בהם כדי לשמש בסיס להנחה, שהספר כולו משקף את האווירה הדתית־מוסרית ששררה באותה חבורה. שכן אין להניח, שבפרטים אחדים יורה רמ"ק בספרו את מה שהורה לבני חבורתו, או את מה שכבר הוגשם הלכה למעשה בתוך החבורה — ואין אלה מן הדברים הקלים דווקא, ואילו בפרטים אחרים — לאו דווקא. קרוב יותר להניח, כי כשם שבפרטים אחדים הספר משקף את המציאות הדתית והמוסרית של החבורה, כך גם בשאר דבריו, אף כי קשריהם עם אותה מציאות אינם גלויים. כל הספר משקף את חייה הדתיים־מוסריים של החבורה, בין שנתחבר לאחר שדיוקנה הרוחני כבר עוצב לחלוטין ובין שנתחבר לפני כן ולצורך העיצוב הזה. הדברים אמורים אפוא לא רק כלפי פרט זה או אחר שבספר, אלא כלפי כל התמונה המוסרית המצטיירת בו. יש להניח, שהאתוס שלו, המגולם באידיאל ההידמות לאל בהתאם לתפיסת האלוהות הקבלית,65 היה האתוס של החבורה שבראשה עמד רמ"ק.  

			כדברים האלה ניתן גם לומר, ואולי אף ביתר הדגשה, על ספרו של ר' אליהו די־וידאש 'ראשית חכמה'. אמנם, קשה מאוד לחשוף את החוטים המקשרים בין ספר זה ובין אורחות חייה והנהגותיה של החבורה, וזאת משום שלפנינו ספר שיטתי, שמועטות בו יחסית הבאות של הנהגות. יחד עם זאת ברור, למשל, שכאשר ר' אליהו די־וידאש מביא בספרו תפילה על המזונות שתיקן ר' שלמה אלקבץ,66 יש בכך רמז למציאות מסוימת שבה נהגו על־פי תקנותיו של אלקבץ ואמרו את תפילותיו. אולם לענייננו חשובה יותר העובדה שדי־וידאש הבחין היטב בין תחומה של השיטה המוסרית ובין תחומן של ההנהגות, והקדיש לכל אחד מהם ספר בפני עצמו. וכיוון שספר ההנהגות שלו 'תוצאות חיים' משקף, כמו שכבר הראינו, את דרכי ההנהגה של החבורה,67 ומצד שני הוא קשור בעבותות חזקים מאוד לספר 'ראשית חכמה',68 יש יסוד להניח שאף בספר השני באה לכלל השתקפות הווייתה המוסרית־דתית של החבורה.   

			זאת ועוד: בספר 'ראשית חכמה' באה לכלל ביטוי באורח המפורש ביותר ההכרה בנחיצותה של ספרות מוסר קבלית, תוך קביעה ברורה של מטרותיה ותפקידיה העיקריים.69 בניסוחם המפורש והברור ובמימושם המפורט, המקיף והממצה בספר עצמו, הגשים ר' אליהו די־וידאש את מה שהתווה באופן כללי ובקיצור מורו ורבו המובהק, ר' משה קורדובירו, בספר 'תומר דבורה'. אישור לכך גלום בהשפעה המכרעת הנודעת לרמ"ק ולספרו 'תומר דבורה' על ספר 'ראשית חכמה', אם בעיצוב מבנהו של הספר ומגמותיו ואם בגיבוש תפיסת העולם הדתית־מוסרית המובעת בו.70 בהסתמך על כך אנו רשאים, כמדומני, לקבוע שספר 'ראשית חכמה' מקפל בתוכו את הלכי־הרוח של חבורת אלקבץ ורמ"ק ובית מדרשם בכל הנוגע לספרות המוסר הקבלית. ואם כן, הרי הוא גם ההתגלמות השיטתית הנרחבת והמקיפה ביותר של האתוס אשר הדריך את חייהן של חבורת אלקבץ־רמ"ק והחבורות הקשורות בבית מדרשם.  

			ברם, אין ספק שהספר המעיד בצורה הברורה ביותר על הקשר בינו ונסיבות חיבורו ובין אורחות חייהן והשקפת־עולמן של חבורות אחרות בצפת הוא ספר 'חרדים' לר' אלעזר אזכרי. בהקדמתו לספר מגלה לנו מחברו, שהספר צמח מתוך פעילותן של החבורות שבראשן עמד, חבורת 'חברים מקשיבים' וחבורת 'סוכת שלום':  

			אמר המחבר בהיות חברים מקשיבים אצל ציון רשב"י עוסקים באמרותיו אמרות טהורות כדרכנו פעמים בשנה מעת לעת ומפקידה לפקידה שם ישבנו גם בכינו צעקנו במרירות לבנו... זחלנו ונירא מאד לנפשנו אמרנו אוי לנו מיום הדין אוי לנו מיום התוכחה איך ניעול בכיסופא לעלמא דאתי, מה נדבר ומה נצטדק לפני מלכו של עולם. ככה אירע לנו פעמים רבות ובשובנו לעיר בחבלי הזמן נשתומם לבנו בצרותינו כי רבות אנחותינו והים הולך וסוער עלינו, ויהי היום אמרנו עת לעשות לה' אלהינו ית' הבטיחנו הבא ליטהר מסייעין אותו... וגם נשיב רבי'[ם] מעון כאשר צונו ית'[ברך] פה צפת עשינו חברה קדושה קראנו שמה סוכת שלום ורבים מתקבצים לשוב בכל לב... גם אגודה אחת חברים מקשיבים יחדיו ימי המעשה סגורים הומים כים על התורה ועל העבודה. אמרתי מלכותא דרקיעא כעין מלכותא דארעא ונשלוח ספרים על דבר כבוד שם המלך הקדוש שאין כמוהו, ויחרדו בנים מים קצות הארץ יחרדו לשוב בכל לב מעותן אליו ית'[ברך] ולהתחזק במצותיו לעשותם, כי הוא אמר קרא בגרון ואל תחשוך כשופר הרם קולך וכל העם ישמעו ויראו, וזה החילי לעשות בשם אלהי ישראל.71   

			יתרה מזו: חלקים לא מעטים מן הספר נתחברו במסגרת פעילותו של ר' אלעזר אזכרי בתוך החבורות הללו. כפי שיוכח בהרחבה להלן, חוויותיו האישיות של אזכרי, אשר באו לכלל ביטוי ביומנו המיסטי, עברו אצלו תהליך של אובייקטיביזציה במאמרי המוסר 'מילי דשמיא', ואלה בחלקם הגדול חוברו בידיו זה לזה והיו לפרק המוסר החשוב ביותר בספר 'חרדים'.72 נמצא, שספר 'חרדים' לא רק נתחבר במסגרת פעילותן של חבורות 'סוכת שלום' ו'חברים מקשיבים', אלא חלקים נחשבים ממנו נתחברו מלכתחילה לצורך שימושן של החבורות הללו. הווה אומר: ספר 'חרדים' הוא מכל הבחינות פרי פעילותו של ר' אלעזר אזכרי בשתי החבורות שאותן ייסד.  

			אף ברקעו של ספר 'שערי קדושה' של ר' חיים ויטאל עומדת חבורה.73 אנו למדים על כך מהקדמתו של המחבר לספרו:  

			ראיתי בני עלייה והם מועטים משתוקקים לעלות, והסולם נתעלם מעיניהם, ויתבוננו בספרים הקדמונים לחפש ולמצוא אורחות חיים, את הדרך ילכו בה ואת המעשה אשר יעשון להעלות נפשם אל שורשה העליון ולדבקה בו ית', כי הוא השלימות הנצחי, כענין הנביאים, שכל ימיהם נדבקו בקונם, ובאמצעות הדביקות ההוא שרתה עליהם רוח הקודש.74  

			הספר נועד אפוא לבני־עלייה, שביקשו להתעלות אל המדרגות העליונות ביותר של הדבקות, הלוא הן מדרגות הנבואה. אופיו של הספר עוצב בהתאם לכך, ורח"ו מעיד על כך במפורש בהמשך ההקדמה:   

			לכן הציקתני רוח בטני להתיר לפרושים ולתמוך בימינם להורות להם הדרך ילכו בה. וע"כ [=ועל כן] חיברתי חיבור זה, קטן האיכות ורב הכמות למשכילי'[ם] יזהירו וקראתיו שערי קדושה, ובו אבאר סתרים, לא שערום הראשונים אשר היו לפנינו, כי אני קבלתים מפה איש קדוש, מלאך ה' צבאות, מורי האר"י לוריא ז"ל. ולהיותם רזי עולם ותעלומות סתרים, אגלה טפח ואכסה אלפים אמה, ואפתח בדוחק שערי קדושה, כמחט סדקית, ומי שיהיה ראוי יזכה להכנס לפני ולפנים. וה' הטוב לא ימנע טוב להולכים בתמים.75   

			רח"ו שם לו אפוא למטרה להורות בספרו זה לפרושים ולמשכילים את הדרך העולה אל מעלת הנבואה ורוח הקודש. לפיכך אין הוא נמנע מלגלות בו סתרים מתורת רבו האר"י. משמע מכאן, שהספר לא נועד מלכתחילה לציבור הרחב, אלא לחבורה המצומצמת של חסידים ומיסטיקנים, שעל צורכיהם הוא בא לענות. אולם מדפיסיו של הספר סברו אחרת. הם השמיטו ממנו את היאה לצנועים בלבד וייעדו את החלקים הנותרים לכלל ישראל.76 נמצאנו למדים, שגם ספר שנתחבר מלכתחילה למען החבורה חרג בסופו של דבר מעבר לתחומיה, והיה לספר מוסר קבלי קלאסי הפונה אל הציבור כולו.77 באופן זה מאשר גם ספר 'שערי קדושה' את הכלל שקבענו, לאמור: ספרי המוסר הקבלי שנוצרו בצפת על קרקען הפורייה של חבורותיה הם צמחו.  

			לסיום כדאי להסב את תשומת הלב לשני היבטים נוספים של הסוגיה שלפנינו. הראשון הוא ההיבט הכרונולוגי. ספרות המוסר הקבלית של צפת נוצרת רובה ככולה בשלושים השנים האחרונות של המאה הט"ז.78 תקופה זו היא אף תקופת פעילותן העיקרית של מרבית החבורות אשר דנו בהן לעיל.79 מכל מקום ברור, שבתקופה האמורה אנו עדים להתגבשותה הסופית של אותה הכרה בצורך להוציא אל מחוץ לתחומן את המסר הדתי־מוסרי שלהן ולהפיצו בקרב העם כולו.80 חפיפה כרונולוגית זו איננה, כמובן, מקרית, ובפרט — לאור העובדה שכל יוצריה של ספרות המוסר הקבלית הם אנשי החבורות הללו. כאן מתגלה לעינינו ההיבט השני, הלוא הוא ההיבט האישי. כבר עמדנו על כך, שרוב־רובן של החבורות קשורות בקשר אמיץ עם בית מדרשו של הרמ"ק.81 כיוצא בכך ניתן לומר על ספרות המוסר הקבלית של צפת במאה הט"ז, שהרי יוצריה העיקריים הם רמ"ק ותלמידיו המובהקים. והנה היוצרים הללו אינם רק יוצאי בית המדרש הזה, אלא גם עומדים בראש החבורות הקשורות בו או חברים פעילים בהן.82 אף יוצריה של ספרות המוסר הלוריאנית הם אנשי החבורה או החבורות של תלמידי האר"י.83 נמצא, שיוצריה של ספרות המוסר הקבלית של צפת על סוגיה וגווניה האידיאיים השונים הם בלא יוצא מן הכלל אנשי חבורות החסידים והמקובלים.  

			הנה כי כן, גם מן הבחינה האישית ואף מן הבחינה הכרונולוגית, ומעל לכול — מן הבחינה הספרותית־עיונית, נתגלו לנו הקשרים ההדוקים בין ספרות המוסר הקבלית שנוצרה בצפת במאה הט"ז ובין חבורות החסידים המקובלים שנוסדו ופעלו במרכז גדול זה בתקופה האמורה ועיצבו במידה רבה את אופיו המיוחד. דומה, שקשרים אלה מוכיחים בעליל, ששורשיה של ספרות המוסר הקבלית נעוצים בקרקען של החבורות הללו ומקרקע זו היא צמחה, עלתה ופרחה.   

					10	ראו תמר, שם, עמ' 96.

				

				
					11	ראו שם, שם.

				

				
					12	ראו, למשל, תקנה ט מתקנות רמ"ק (שכטר, שם, עמ' 292), וכדוגמתה: הנהגה כ בהנהגות גאלנטי (שם, עמ' 296), הנהגה ט מהנהגות ר' משה מליריאה (שם, עמ' 301) ותיקון טו ברשימה הראשונה אצל טולידאנו (אוצר גנזים, עמ' 49); וראו עוד תקנה יב מתקנותיו של רמ"ק (שכטר, שם, עמ' 292) וכדוגמתה: תקנה כו בהנהגות ר' אברהם גאלנטי (שם, עמ' 296); הנהגה כא מהנהגות ר' אברהם הלוי (שם, עמ' 298) ותיקון טו ברשימה הראשונה אצל טולידאנו (אוצר גנזים, שם). וכיוצא בכך תקנה יז מתקנות רמ"ק (שכטר, שם, עמ' 293), וכדוגמתה: הנהגה ג מהנהגות ר' אברהם גאלנטי (שם, עמ' 294); הנהגה א מהנהגות ר' אברהם הלוי (שם, עמ' 297), הנהגה א מהנהגות ר' משה מליריאה (שם, עמ' 299), תיקון ח ברשימה הראשונה אצל טולידאנו (אוצר גנזים, עמ' 48) והנהגה א ברשימה השנייה (שם, עמ' 49), ועוד.

				

				
					13	אופיינית לנוסח זה הפתיחה השלילית: "שלא ישבע...", "שלא יהרהר...", "שלא לקבוע...", וכו', או הפתיחה ההוראתית החיובית: "להיזהר להתפלל...", "לברך ברכת המזון...", "להתחבר עם אחד החברים..." וכיוצא באלה. וראו עוד להלן, הערה 16.

				

				
					14	היוצאת מן הכלל היא הרשימה הראשונה אצל טולידאנו (אוצר גנזים, עמ' 49-48), שדרך ניסוחה הוא כדרך ניסוחן של תקנות רמ"ק.

				

				
					15	אופייני לנוסח זה הוא תיאור ההנהגה או הפעולה בגוף רבים הווה ("מניחין טלית ותפילין בכל תפלת מנחה..."), ולעיתים תוך הגדרת מיהות הנוהגים או העושים ("כמה בעלי תורה לומדים כל יום ששי...", או "יש חסידים ואנשי מעשה שדורשים..."). 

				

				
					16	נביא לדוגמה כמה תקנות אופייניות: "י"ד להתחבר עם אחד החברים בכל יום לשאת וליתן בענייני עבודה" (שכטר, שם, עמ' 292); "כ' בכל לילה ישב על הארץ ויקונן על החורבן..." (שם, עמ' 293); "ל"ג לעסוק בכל יום במקרא, משנה, תלמוד, קבלה ופסק" (שם, עמ' 294), וכיוצא באלו כל שאר התקנות. 

				

				
					17	להוציא את רשימת התיקונים הנ"ל בהערה 14 וחלקים אחדים ברשימת המנהגים של ר' אברהם גאלנטי (הנהגות יח-כא, כג-כו; שם, עמ' 296) וברשימת ההנהגות של ר' משה מליריאה (הנהגות א-ג, שם, עמ' 300-299).

				

				
					18	על כך מעידה, דרך משל, הפתיחה לרשימת המנהגים של ר' אברהם גאלנטי: "אלה הדברים אשר יעשה אותם האדם וחי בהם" (שם, עמ' 294).

				

				
					19	על כך עשויות ללמד גם כותרותיהן של רשימות אלו. רשימת ר' אברהם גאלנטי נושאת את הכותרת: "מנהגים טובים וקדושים הנוהגים בא"י הועתקו מכתובת יד החכם השלם כמוהר"ר אברהם גלנטי יחי'[ה] היושב בצפת תוב"ב לי"א" (שם, שם). ובראש רשימת ר' אברהם הלוי ברוכים כתוב לאמור: "אלה הם חסדיות אחרות נוהגים בצפת..." (שם, עמ' 297).

				

				
					20	אין פירוש הדבר שהקהילה כולה החזיקה בכל המנהגים המפורטים ברשימות הללו. כוונת הדברים להטעים, שהרשימות כוללות מנהגים אשר נהגו בחלקים שונים של הקהילה, באופן שהן מקיפות את כולה על כל מרכיביה. וראו עוד בהערה הבאה והשווּ תמר (לעיל, הערה 7), עמ' 97.

				

				
					21	אחת העדויות לכך אנו מוצאים במנהג להתפלל תפילת מנחה בטלית ותפילין. הנהגה זו מנוסחת אצל רמ"ק כהוראה וכאזהרה: "להזהר להתפלל תפלת מנחה בטלית ותפלין ובחזרה" (שכטר, שם, עמ' 293). לעומת זאת, אצל ר' אברהם גאלנטי אנו קוראים: "מניחין טלית ותפילין בכל תפלת מנחה כמו בשחרית ונתפשט מנהג זה בכל העם" (שם, עמ' 294). לפנינו אפוא עדות מפורשת על התפשטותה של תקנת חסידות, שמקורה בחבורת החסידים, בקרב העדה כולה. לא מקרה הוא שהנהגה זו מצויה בכל הרשימות בלא יוצא מן הכלל, וראו לעיל, הערה 12 ולהלן, הערה 50.

				

				
					22	סביר להניח, שנתחברו לא יאוחר משנת של"ט (1579). וראו בניהו, ספר תולדות האר"י, עמ' 119, הערה 5.

				

				
					23	ראו להלן, הערה 26.

				

				
					24	ראו אוצר גנזים, עמ' 49.

				

				
					25	השווּ: בניהו (לעיל, הערה 22), הערה 6, וכן עמ' 309; תמר (לעיל, הערה 7), עמ' 95.

				

				
					26	ראו תמר, שם, עמ' 97.

				

				
					27	אוצר גנזים, עמ' 48.

				

				
					28	אמנם רוב ההנהגות והתקנות מנוסחות באופן שלא ניכר בהן כלל אופיין הקבלי (וראו תמר, שם, עמ' 96); יחד עם זאת אי־אפשר להתעלם מן העובדה, שרובן ככולן מקורן בעולמה של הקבלה. עדות מפורשת לכך מצויה ברשימת ההנהגות של ר' משה מליריאה, המצרף לכל אחת מן ההנהגות שברשימתו הסבר קצר על מקורה וטעמה. מהסבריו עולה בבירור, שמקורן של ההנהגות ובסיסן האידיאי נעוצים בתפיסת העולם הקבלית. וראו במיוחד הנהגות א, ג, ד, ה ו־ט ברשימתו (שכטר, מחקרים, עמ' 301-299).

				

				
					29	על שתי החבורות הללו ראו: תמר, שם, עמ' 98-97; בניהו, 'חבורת החסידים'. וראו עוד בהערה הבאה. 

				

				
					30	וראו עוד על כך להלן, מלפני הפניה 71 עד אחרי הפניה 72, וכן בהערה הבאה.

				

				
					31	על כל הפרשה הזאת בהרחבה ראו להלן, פרק ד, סעיף ג.

				

				
					32	ר' אברהם גאלנטי, ר' אברהם הלוי ברוכים ור' משה מליריאה, מחבריהן של רשימות התקנות וההנהגות (שכטר, שם, עמ' 301-294) היו תלמידיו של רמ"ק, וכן גם ר' אלעזר אזכרי. וראו תמר, שם, עמ' 98-95.

				

				
					33	ראו שלום, שטר ההתקשרות, עמ' 142-133.

				

				
					34	ככל הנראה — על־ידי ר' יוסף ן' טבול, וראו שם, עמ' 150.

				

				
					35	ראו בנוסף למה שצוין לעיל בהערה 33 גם שם, עמ' 149.

				

				
					36	ראו פכטר, מצפונות צפת, עמ' 39-58.

				

				
					37	ראו: בניהו (לעיל, הערה 22), עמ' 314-309; גריס, ספרות ההנהגות, עמ' 86-80.

				

				
					38	ראו בנידון זה להלן, פרק ג, מלאחר הפניה 38 עד הפניה 62. ותמהני על זאב גריס שבאופן עקבי מתייחס לספר ‘תוצאות חיים' כאל קיצור ‘ראשית חכמה' (ראו, למשל: גריס, שם, עמ' 205; גריס, הספר העברי, עמ' 28, 62), למעט פעם אחת שהוא מגדירו במדויק: “שכל עניינו [של הספר] קביעת הנהגות והדרכה מעשית" (גריס, שם, עמ' 377).

				

				
					39	ראו בניהו, שם, עמ' 309, בפנים ובהערות.

				

				
					40	ראו שם, שם, הערה 6.

				

				
					41	ראו לעיל, הערה 19.

				

				
					42	נדפס יחד עם קיצורו של 'ראשית חכמה' מאת ר' יעקב פוייטו (וראו עליו בהרחבה להלן, פרק ג, מלאחר הפניה 62 עד לאחר הפניה 76) ויניציאה ש"ס. בכותרתו מצינו רשום: "אלו הן תקוני השבת שדרש החכ'[ם] החסיד הה"ר אברהם הלוי הזקן, אחד מתלמידי החכם בעל הפרדס, עם פרפראו'[ת] ששמע מן האר"י זכר כלם לברכה" (שם, טו ע"ב).

				

				
					43	לאחר הכותרת הנ"ל בהערה הקודמת מסופר עליו: "והוא היה כל ימיו אפוטרופוס גדול לשב'[ת] מכריז ומזהיר את יש'[ראל] תמי'[מים] אנשי'[ם] ונשי'[ם] על שמירתו" (שם, שם) וראו שם את המסופר עליו בהמשך, והשווּ בניהו (לעיל, הערה 22), עמ' 227-225, וראו שם עוד בהמשך סיפורים נוספים על מנהגיו.

				

				
					44	ראו תקוני שבת, תיקון ב (שם, טז ע"א), תיקון ה (שם), תיקון יב (שם, יז ע"א), ועוד.

				

				
					45	כך אנו מוצאים, למשל, בתיקון ב (שם, טז ע"א), או בתיקון יב (שם, יז ע"א) הסברים מפורטים יותר להנהגות שבת מאלה שמצאנון ברשימת ר' אברהם גאלנטי (הנהגה ט והנהגה כח, שכטר, עמ' 297-296) וברשימתו שלו עצמו (הנהגות ז ו־ח, שם, עמ' 297).

				

				
					46	ראו בשער ספרו, שנדפס בויניציאה בשנת שנ"ט, וראו תמר (לעיל, הערה 7), עמ' 161-160.

				

				
					47	כל מה שאנו יודעים על חייו הוא מועט שבמועט. אנו יודעים שבימי חייו נדפסו בוויניציאה שתי מהדורות של ספרו 'סדר היום': הראשונה — בשנת שנ"ט, והשנייה — בשנת שס"ה. שכן בשער המהדורה השנייה מצוין שמו עדיין בברכת החיים. כמו־כן ידוע, שבשנת שס"ב חתם יחד עם גדולי צפת באותה תקופה על פסק של ר' יוסף מטראני, בכפר בוקיעא (ראו: שציפאנסקי, ארץ ישראל בספרות התשובות, ב', ירושלים תשכ"ח, עמ' תעה). שתי המהדורות הנ"ל של ספרו הובאו לדפוס על־ידי חתנו, ר' שלמה מור דוד, שעשה באיטליה בשליחות הישיבה בעין זיתון (ראו תמר, שם, שם). על קשריו לבית מדרשו של הרמ"ק בצפת אנו למדים בעיקר מספרו, וראו על כך להלן.

				

				
					48	למשל: המנהג ללמוד תורה בלילה (סדר היום, ה ע"ב-ו ע"א), או עניין נפילת אפיים (שם, כ ע"ב), או התקנה לומר מזמור קי"ט בתהלים יחד עם ט"ו שירי המעלות בצאת השבת (שם, נח ע"ב-נט ע"א), ועוד כיוצא באלה הרבה.

				

				
					49	למשל, שם. יא ע"א-ע"ב, יא ע"ב-יג ע"א, יט ע"ב, ועוד הרבה.

				

				
					50	הנהגות רבות שמצאנון ברשימות התקנות וההנהגות של רמ"ק ותלמידיו מפורטות ומפורשות בספרנו, כגון: התקנה להתעטף בטלית ותפילין בתפילת מנחה (שם, לב ע"א, וראו לעיל, הערה 21), או המנהג לצאת אל מחוץ לבית ואף אל מחוץ לעיר כדי להקביל את פני השבת (שם, מב ע"ב. והשווּ הנהגה ט מהנהגות ר' אברהם גאלנטי־שכטר, עמ' 295. וכיוצאת בה הנהגה ז מהנהגות ר' אברהם הלוי ברוכים — שם, עמ' 297), או המנהג להיות ערים כל הלילה בערב שבועות לשם עיסוק בתורה (שם, עח ע"ב, והשווּ הנהגה ח מהנהגות ר' אברהם גאלנטי־שכטר, שם, והנהגה טו מהנהגות ר' אברהם הלוי — שם, עמ' 298), ועוד הרבה. כמו־כן השווּ מרוז, חבורת ר' משה בן מכיר, וראו שם בעיקר עמ' 49.

				

				
					51	על כך שהספר נועד לכל שדרות העם מעידות כמה וכמה הוראות ותקנות, כגון אלו הנוגעות למלאכתו ולפרנסתו של אדם (שם, ל ע"ב-לא ע"א), שמהן משתמעת בבירור השקפה המחייבת את העיסוק במלאכה על אף פגיעתו האפשרית בלימוד התורה; או ההוראות הנוגעות לדרשה בציבור בשבת (שם, נה ע"ב-נו ע"א), המכוונות במפורש לשני סוגי אנשים: אלה שהם מרביצי תורה ברבים ואלה שמן הדין שיבואו לשמוע את דרשת השבת של הדרשן; או ההוראות דלהלן הנוגעות לעשרת ימי תשובה: "ואם בכל לילי האשמורות אינו יכול לעמוד עד אור הבקר לפחות באלו הי' ימים יתחזק בעצמו לעמוד על עמדו משעה שקם לסליחות עד שיתפלל תפלת שחרית, ולא יסיח דעתו כלל בדבר אחר חוץ מתפלות ותחנות או למוד התורה והמצוה... ולמוד הימי'[ם] האלה נ"ל [=נראה לי] למי שמבין בדרך האמת יניח כל הלמודים ויעסוק בה, כי היא ממשכת את האדם אל הדרך הטובה וזוכה להדבק בעץ החיים, ובכן תשובתו מתקבלת יותר כי עולה היא למעלה למדרגה עליונה, ומי שאינו בר הכי יעסוק במשנה. שהיא גם כן ענין גדול לקרב את האדם אל אביו שבשמים והיא יסוד ועקר לתור'[ה] שבע"פ[=שבעל־פה]... ואי לאו בר הכי הוא, יעסוק כל א'[חד] בחביב אצלו והדבר המקרב נפשו לעבודת הש"י [=השם יתברך]" (שם, צ ע"א), ועוד כיוצא באלה הרבה.

				

				
					52	נדפס בוויניציאה בשנת שנ"ה.

				

				
					53	שם, ה ע"א.

				

				
					54	ר' אברהם נולד קרוב לוודאי בצפת, שכן אביו ר' יצחק צהלון היה מתושבי צפת. כך מכנהו ר' אברהם בראש הקדמתו לספרו 'ישע אלהים', ב ע"א. את הספר הזה חיבר ר' אברהם בבגדד בשנת שנ"נ (ראו שם, לט ע"א), כאשר היה בן עשרים וארבע (ראו שם, ג ע"א). יוצא מכך שבשנת של"ב, שנת פטירתו של האר"י, היה ר' אברהם צהלון תינוק בן שלוש שנים. זאת ועוד: בהקדמתו לספר הנזכר מספר המחבר על עצמו, שמנעוריו הוא גולה ממקומו ומיטלטל "מעיר לעיר וממדינה למדינה" (שם, ב ע"א). כיוצא בכך הוא מספר גם בהקדמתו לספרו "יד חרוצים" (ויניציאה שנ"ה), ב ע"ב. נמצא, שלאמיתו של דבר אף לא נמנה עם חכמי צפת; ואכן על עצמו אין הוא אומר אף פעם שהיה מתושבי צפת.

				

				
					55	תיקוני התשובה מהאר"י, בסוף ספר 'ראשית חכמה הקצר' לר' יעקב פוייטו, א ע"א.

				

				
					56	שם, שם.

				

				
					57	שם, א ע"א-ע"ב.

				

				
					58	כנ"ל בהערה 22, עמ' 314-309. וראו את לקט ההנהגות גופו, על כמה מנוסחיו השונים, שם, עמ' 354-315.

				

				
					59	הספר נדפס לראשונה בוויניציאה בשנת שמ"ט על ידי ר' משה בסולה מתוך כתב־היד שהיה באוצר גנזיו של ר' מנחם עזריה מפאנו, לפי עדות ר' משה בראש הספר. על מועד חיבורו של הספר ונסיבותיו אין כל רמז לא בגוף הספר ולא בדברי ר' משה בסולה על הספר. וראו גם בניהו, יוסף בחירי, עמ' רכז. 

				

				
					60	ראו: תמר (לעיל, הערה 7), עמ' 96-95; בניהו, שם, עמ' רכד-רכו; זק, בשערי הקבלה, עמ' 21-17, 216-214; זק, ממעיינות ספר אלימה, עמ' 208-203.

				

				
					61	תומר דבורה, פרק ה, עמ' מז.

				

				
					62	שם, פרק ט, עמ' נח-נט.

				

				
					63	שם, פרק ג, עמ' מ.

				

				
					64	שם, שם.

				

				
					65	ראו: דן, ספרות המוסר והדרוש, עמ' 216-213; פכטר, ספרות הדרוש והמוסר, עמ' 362-356.

				

				
					66	ראשית חכמה, שער האהבה, פרק ו, עמ' תסו.

				

				
					67	ראו לעיל, מלפני הפניה 38 עד לאחר הפניה 40.

				

				
					68	ראו להלן, פרק ג, מלאחרי הפניה 37 עד הפניה 62.

				

				
					69	ראו שם, מלאחרי הפניה 16 עד לאחר הפניה 24.

				

				
					70	ראו פכטר, ספרות הדרוש והמוסר, עמ' 378-376.

				

				
					71	חרדים, ב ע"א.

				

				
					72	ראו להלן, פרק ד, סעיף ג.

				

				
					73	אם אמנם נתחבר ספר 'שערי קדושה' בסוף המאה הט"ז, כפי שאני מניח (וראו פכטר, ספרות הדרוש והמוסר, עמ' 402), כי אז ברור שלא מדובר כאן בחבורת תלמידי האר"י, שדנו בה לעיל, אלא בחבורת תלמידיו ומקורביו של ר' חיים ויטאל אשר נוסדה קרוב לוודאי בדמשק (וראו שלום, 'שטר ההתקשרות', עמ' 142). מבחינה עקרונית אין בעובדה ההיסטורית הזאת כדי לשנות לגופו של ענייננו.

				

				
					74	שערי קרושה, א ע"ב.

				

				
					75	שם, ב ע"א.

				

				
					76	דבר זה אנו למדים מהערת המדפיס בסוף הספר לאחר פתיחת חלקו הרביעי, בזו הלשון: "אמר המדפיס החלק הזה הרביעי לא בא להעתקה ולא להדפסה, כי מאחר שהכל שמות וצירופים וסודות נעלמות אשר לו [צריך להיות: לא] כדת להביאו על מזבח הדפוס" (שם, לה ע"ב). כדאי להעיר, שבימינו זכה אף חלק זה לראות את אור הדפוס, וראו 'כתבים חדשים לרבינו חיים ויטאל ז"ל', ירושלים תשמ"ח, חלק שלישי.

				

				
					77	במידה מסוימת הדבר מזכיר את התופעה המתגלה לעינינו בספר 'מגיד מישרים' לר' יוסף קארו, שעורכיו או מדפיסיו ייחדו מקום בראשו להוראות והנהגות מוסר, אשר נועדו במקורן לר' יוסף קארו בלבד, ואילו הם הועידון לכלל ישראל. וראו להלן, פרק ב, מהפניה 8 עד הפניה 20.

				

				
					78	להוציא את ספר 'תומר דבורה' שנתחבר לפני שנה ש"ל, שנת מותו של רמ"ק, ואולי — גם את ספר 'שערי קדושה', שלדעתי נתחבר לאחר השנים ש"נ-שנ"ג (ראו פכטר, ספרות הדרוש והמוסר, עמ' 402) ואין להוציא מכלל אפשרות, שנתחבר בראשית המאה הי"ז — יתר הספרים נתחברו בגבולות 30 השנים האחרונות של המאה הט"ז: ספר 'ראשית חכמה' נתחבר בשנים ש"ל-של"ה (ראו שם, עמ' 364-363); ספר 'חרדים' — בשנת שמ"ח (ראו להלן, פרק ד, הפניה 74); ספר 'סדר היום' — שנים לא הרבה לפני שנ"ט, שנת הדפסתו בוויניציאה על ידי ר' שלמה מור דוד (ראו לעיל, הערות 46, 47); ספר 'תוצאות חיים' — בשנים שלאחר של"ה, שנת סיום חיבורו של 'ראשית חכמה', ולפני השנים ש"נ-שנ"ג, מועד פטירתו של ר' אליהו די־וידאש, לפי השערתי (ראו להלן, פרק ג, מלפני הפניה 29 עד לאחר הפניה 37); 'תקוני שבת' לר' אברהם הלוי ו'תיקוני תשובה' של האר"י בנוסח הרמ"ע מפאנו — לפני שנת ש"ס (1600), שנת הדפסתו של ספר 'ראשית חכמה הקצר' לר' יעקב פוייטו (ראו לעיל, הערות 42, 55), וספר 'מרפא לנפש' — שנים לא הרבה לפני שנת הדפסתו שנ"ה (ראו לעיל, הערות 52, 54).

				

				
					79	להוציא את חבורתם של אלקבץ ורמ"ק, אשר נוסדה שנים הרבה לפני ש"ל, שנת מותו של הרמ"ק (ראו תמר לעיל, הערה 7, עמ' 96-95). על שאר החבורות ראו לעיל, מלפני הפניה 29 עד הפניה 37.

				

				
					80	ראו לעיל, לאחר הפניות 27 ו־28.

				

				
					81	ראו לעיל, לפני הפניה 32.

				

				
					82	הכוונה לרמ"ק ולר' אלעזר אזכרי מחד גיסא, ולר' אליהו די־וידאש, ר' אברהם הלוי ברוכים ואולי גם ר' משה ן' מכיר מאידך גיסא. 

				

				
					83	וראש להם, כמובן, ר' חיים ויטאל.

				

			

		

	
		
			פרק שני   

			ספר 'מגיד מישרים' לר' יוסף קארו 
כספר מוסר  

			א  

			ספר 'מגיד מישרים' הוא, כידוע, יומן של גילויים מיסטיים, שר' יוסף קארו רשמם מפיו של מגיד שמימי.84 הספר כמות שהוא בידינו נערך על־ידי עורך אלמוני,85 שככל הנראה אף שיווה לו צורה של ספר דרושים על התורה ועל פרקים נבחרים מן הנביאים והכתובים.86 מעשה עריכה זה צלח בידו משום שהצורה הפרשנית־דרשנית שלטת ברוב רובם של גילויי המגיד, הנראים כפירושים דרשניים לכל דבר.87 אולם צורה זו איננה אלא מסגרת ספרותית, שבה ובאמצעותה מגולל המגיד את הסודות הקבליים המהווים מרכיב עיקרי בגילוייו. מרכיב זה אכן כרוך בצורה הפרשנית־דרשנית באופן שהניתוק בינו לבינה הוא כמעט בלתי־אפשרי. אבל בדברי המגיד מצוי גם מרכיב נוסף, הלוא הוא המרכיב המוסרי, שהקשר שלו לצורה הפרשנית־דרשנית הוא רופף מאד ולעיתים קרובות אף אינו קיים כלל ועיקר.88 בכך באה לידי המחשה צורנית עצמאותו של מרכיב זה, שאף באופיו הייחודי — עליו ידובר עוד להלן — קובע במידה רבה תחום לעצמו. גילויי המגיד כוללים אפוא שני מרכיבים עיקריים, נבדלים זה מזה במידה ניכרת: המרכיב הקבלי־עיוני והמרכיב המוסרי.89 לפיכך ניתן לומר על ספר 'מגיד מישרים' שעם שהוא ספר קבלה הוא גם ספר מוסר.  

			ברם, קביעה זו עדיין לבירור היא צריכה, ובמיוחד בכל מה שנוגע לתחום המוסר שבספר. כאמור, תחום זה הוא במידה רבה עצמאי לא רק בשל אי־תלותו בצורה הפרשנית־דרשנית של הגילויים, אלא גם, ואולי אף בעיקר, בשל אופיו הייחודי, שהוא אישי באורח מובהק. המרכיב המוסרי שבגילויי המגיד הוא מערכת שלמה של הוראות, אזהרות, תוכחות ורעיונות מוסר, שהמגיד מפנה אותם אל ר' יוסף קארו, ואליו בלבד.90 כמו ממילא טבועים הם בחותמו המובהק של האיש שאליו הם מתייחסים ושמעלותיו וחסרונותיו, הישגיו ומחדליו, שאיפותיו הגלויות ומאוויו הכמוסים מהווים את נושאם העיקרי אם לא הבלעדי. לא בכדי משמשים הם אספקלריא עיקרית שמתוכה נשקפים אל מול עינינו חיי הנפש של ר' יוסף קארו על כל סבכיהם.91   

			לאור עובדה זו יכול הטוען לטעון שהמרכיב המוסרי שבגילויי המגיד בא ללמד על מקרה פרטי בלבד, ולכן אין לפרשו כבעל תוקף ותחולה מעבר לאותו מקרה פרטי שאליו הוא שייך, יהא הוא כשלעצמו חשוב ככל שיהיה. אולם דומני שאין לקבל טיעון זה, שכן אף אם לא היה בדברי המוסר של המגיד אלא ההיבט האישי־פרטי, גם אז לא היה זה נכון לשלול מהם תוקף ותחולה כלליים, ובפרט — במקרה המיוחד שלפנינו. בל נשכח כי בר' יוסף קארו קא עסקינן, וברי שאישיותו ומעמדו יש בהם כדי להעניק לדברי המוסר והתוכחה המופנים אליו ממד של מופת דתי־מוסרי, שלאורו נקרא כל איש מישראל להיאות.92 על אחת כמה וכמה — כאשר יש לדברי המוסר של המגיד היבטים שמשמעותם חורגת אל מעבר לצד האישי־אינדיבידואלי. אף מבנהו של הספר יש בו כדי להעיד על כך. עובדה היא שעורכו ראה צורך להקצות מקום בראשו לחלק מן המסכת המוסרית שבו, בחינת מדור מיוחד העומד ברשות עצמו. מדור זה, שכותרתו היא "אזהרות ותקונים וסייגים"93 מדגים את ביטוייה השונים של המסכת המוסרית הפזורים על פני הספר כולו, והילכך מייצג אותה כמעט בשלמותה.94 עובדה זו עם שהיא ממחישה ביתר־שאת את עצמאותו של המרכיב המוסרי, היא אף מלמדת על החשיבות הרבה שעורך הספר ומדפיסיו ייחסו למרכיב זה, וזאת ללא ספק משום שלִקחו חורג מעבר לתחום האישי של ר' יוסף קארו.  

			זאת ועוד. דומה שעורך הספר ומדפיסיו היה להם על מה שיסמוכו בדברי ר' יוסף קארו עצמו ובדברי המגיד אליו. מדור "אזהרות ותקונים וסייגים" שבראש הספר מכיל ארבעה סעיפים נפרדים. בראש שלושת האחרונים מוצבות כותרות מיוחדות: "שבח הרב",95 "מוסר שהיה מייסר אותו כאב לבן",96 ו"גם זה מוסר אשר יסרתו אמו",97 אך החשוב לענייננו עתה הוא הסעיף הראשון, החלוק לשניים: חלק ראשון כולל י"ח הוראות ממוספרות, המסתיימות בציון "חסר",98 וחלק שני המורכב מהוראות ללא כל סדר מספרי.99 קרוב לוודאי שבמקורם היוו שני החלקים הללו שני סעיפים נפרדים.100 אבל גם בצורתם הנוכחית ניתן לעמוד במידה רבה של ודאות על טיבם ומגמתם. הדברים אמורים במיוחד בחלקו הראשון של הסעיף, היינו בי"ח התיקונים הממוספרים. לפנינו רשימת תקנות והנהגות שבחינתה מעלה בבירור, כי היא נוסחה כפי שנוסחה בכוונה להגיע לכדי אובייקטיביזציה של ההיבט האישי־פרטי.101 גם אם ניסוחה זה של הרשימה הוא מעשה ידיו של עורך, נודעת לכך חשיבות רבה, שכן הדבר מוכיח בעליל כי ההוראות, האזהרות והתוכחות בעלות האופי האישי המובהק יכולות בנקל לפשוט את צורתן האישית וללבוש צורה אובייקטיבית כללית. אולם אני נוטה להניח כי הרשימה נוסחה כפי שנוסחה על־ידי ר' יוסף קארו עצמו, והעורך מצאהּ בצורתה הבלתי מושלמת וקבעהּ כנתינתה המקורית בראש הספר.102 אם הנחה זו נכונה, כי אז יש לעדות העולה מתוכה משנה־חשיבות, שהרי אנו נמצאים למדים ממנה שר' יוסף קארו עצמו היה מודע ללקח המוסרי הכללי הגלום בדברי האזהרה והתוכחה של המגיד אליו. ולא עוד אלא מימש הלכה למעשה את המסקנה המתחייבת מכך בניסוחן של תקנות מוסר כלליות לצורכו ואולי אף לצורכם של אחרים.103   

			אישור לדברים אלה ניתן למצוא בדברי המגיד לר' יוסף קארו, המצויים בחלקו השני של הסעיף הנדון כאן, בזה הלשון: "המון העם חושבים כי העוה"ז [=העולם הזה] הוא כהווייתו... אשריך שאתה מוזהר וג"כ [=וגם כן] תגלה אזן אוהביך ויתעוררו משינתם".104 עינינו הרואות, שעם שהמגיד מבליט בדבריו אלה את אופיין האישי של אזהרותיו לר' יוסף קארו, המבחינות הבחן היטב בינו לבין המון העם, הוא מוצא לנכון להוסיף, כי אל לו לקארו להותירן בתחומו הפרטי בלבד. המגיד מטיל עליו במפורש את החובה לגלותן לאחרים על מנת שאף הם יעלו על דרך התיקון המוסרי־דתי. להוראה זו של המגיד יש לצרף גם את תביעתו מקארו להעלות את כל דבריו על הכתב, שלא הייתה תביעה חד־פעמית בלבד, כניסוחה בהזדמנות אחת: "ובכן הזהר לכתוב כל דבר שאני מחדש לך ואל תשכח מללמוד קבלה,"105 כי אם חזרה ונשנתה, כמשתמע מניסוחה המסכם: "הזהרני מאד לכתוב כל הנאמר לי."106 הדגש באזהרות הללו הוא על כך, שכל הנאמר לר' יוסף קארו, כלומר גם דברי המוסר, ויהיו הם אישיים ככל שיהיו, חייב להירשם. סביר להניח, כי חובת הרישום הזאת הייתה מכוונת בראש ובראשונה לצרכיו של ר' יוסף קארו עצמו.107 אך יש גם מידה רבה של סבירות בהנחה, שההוראה לרשום את דברי המגיד מטרתה הייתה להועידם אף לצורכיהם של הרבים. המגיד מבטיח לקארו הבטחה בזו הלשון: "ואזכך למיסק לא"י [=לארץ ישראל] ותלמוד ותלמד, ותשיב כלי אובד ותזכה לאלף אורייתי לתלמידים סגיאין דיהוון תמן למיתבע אולפא מינך, וגם תזכה לאתבא כמה רשיעין בתשובה והיינו ותשיב כלי אובד."108 הבטחה זו והבטחות כיוצאות בה,109 מלמדות, שהמגיד הועיד לו לר' יוסף קארו תפקיד של השפעה דתית־מוסרית על דורו, דבר העולה בקנה אחד עם הוראתו הנ"ל של המגיד, ששומה על קארו לגלות את דברי המוסר המכוונים אליו גם לאחרים על מנת שאף הם ייטיבו את דרכיהם. ניתן אפוא לומר, שאם הוטלה על קארו החובה להעלות את דברי המוסר של המגיד על הכתב, היה זה גם מתוך כוונה שישמשוהו במילוי תפקידו המוסרי־דתי כלפי בני דורו.  

			כללו של דבר: על אף אופיו האישי המובהק של המרכיב המוסרי בגילויי המגיד, נודעת לו גם משמעות אובייקטיבית־כללית. כך יוצא מדברי המגיד עצמו וכך הבין אותם ר' יוסף קארו שאף העניק לחלק מהם נוסח של תקנות כלליות המכוונות לכל אדם מישראל. כך ראו את הדברים עורכיו של הספר ו/או מדפיסיו, שקבעו את התקנות הללו בתוספת דברי מוסר אחרים בראשו, בחינת מדור לעצמו, ללמדנו את החשיבות הרבה שייחסו להיבט המוסרי של גילויי המגיד. היבט זה היה גם ללא ספק אחד מן השיקולים המכריעים שהניעו אותם להעתיקם, לערכם, להדפיסם ולהפיצם ברבים.  

			חשיבותם של כל הדברים האלה היא, כאמור, רבה, אבל עם זאת אין הם מורים אלא על הצד הנסיבתי, ואם תמצי לומר — החיצוני, של סוגית המוסר בספר 'מגיד מישרים'. עיקרה של הסוגיה הזאת נעוץ בעובדה, שהוראותיו, אזהרותיו ותוכחותיו של המגיד הפזורות על פני הספר כולו מצטרפות לכדי חטיבה מוסרית שלמה המשקפת משנה סדורה. הא כיצד? לבירורה של שאלה זו יוקדש דיוננו הבא.  

			ב  

			דברי המוסר שבספר "מגיד מישרים" מתלכדים מסביב לנושא מרכזי ומקיף אחד, שהוא — התשובה. המגיד קובע זאת באורח המפורש והברור ביותר בדבריו הבאים:   

			חזק ואמץ בתורתי וייחד לבבך שלא להפריד מחשבותיך מתורתי ויראתי... כי מה שאתה מבקש מהקב"ה שידריכך בדרכי תשובתו הן אלה הדרכים שאני מלמדך הם הם דרכי תשובתו ואתה החזק בהם לבל תפריד מחשבותיך אפילו רגע מתורתי ויראתי.110   

			הנה כי כן, כל דברי המוסר של המגיד אינם אלא הדרכה בדרכי התשובה, ובכללם גם, ואולי אף בראש ובראשונה, הוראת הדבקות. אמנם מן הדברים שהובאו כאן יכול שישתמע, כי דרכי התשובה השונות הן המובילות לדבקות, ואכן יש שכך הוא הדבר, אבל אין בזה כדי לסתור את העובדה שהדבקות כשלעצמה אף היא אינה אלא אחת מדרכי התשובה.  

			זאת הייתה ללא ספק תחושתו של ר' יוסף קארו, ועדות לה ניתן למצוא באחת מתוכחות המוסר המובהקות של המגיד, בזו הלשון:   

			ותמיד יהיו מחשבותיך בעבודת האל ובתורתו ית'[ברך] ותסגף נפשיך בכל האפשר ללבוש שק כל שני וחמישי ולהוריד דמעות ותמיד התחנן והתפלל לפני קונך שיכפר ה' עונותיך וחטאתיך ואת פשעיך ותלקה בכל יום שני וחמישי לפחות ותטבול במקוה בכל ב' וחמישי ואל תבטל תמיד טבילת בעל קרי כי אין אתה יודע מתן שכרה ותקרא מרגניתא דרב בכל יום ופרשת העולה ואותו הסדר של אלפא ביתא עם המעלות שסידרתי לך וגם תקרא קריאה א'[חת] מספר חובת הלבבות להכניע היצה"ר [=היצר הרע] וכבר הזהרתיך שבע פעמים מהבשר והיין אל תמשך אחריהם כי הם סבת כמה נפשות אבודות וכמה גלגולים בעבורם נתגלגלו וכמה נפשות בעבורם נפסדו.111   

			עינינו הרואות כי הראשונה בשורת ההנהגות של התשובה המפורטות כאן על־ידי המגיד היא דבקות המחשבה המתמדת בתורה ובעבודת האל, ללמדך כי אכן הדבקות איננה אלא אחד ממרכיביה של התשובה.  

			ברם, חשיבותם של דברי המגיד האלה חורגת בהרבה אל מעבר לעניין הספציפי הזה. לאמיתו של דבר מצויה לפנינו כאן רשימה מרוכזת של הנהגות התשובה, המשקפת את עיקריה של תפיסת התשובה בספר 'מגיד מישרים', ובתור שכזאת — מקיפה למעשה את רוב רובם של ענייני המוסר שבדברי המגיד. היא יכולה אפוא לשמש נקודת מוצא נאותה לדיון בסוגיות אלו ולקבוע את מסגרתו. נפנה אם כן עתה לדיון זה שיסוב על שלושת עמודיה של התשובה כפי שהם מתוארים ברשימה שלפנינו, הווה אומר: דבקות, תפילה וסיגופים.  

			דבקות — הדבקות היא אחד הנושאים המרכזיים בספר 'מגיד מישרים', ולא בכדי נדונה בהרחבה במחקר, אך בעיקר תוך הבלטת ההיבט האישי שבה.112 כאן, לעומת זאת, אין ענייננו בהיבט האישי של הדבקות אלא בצדה הכללי יותר, דהיינו עובדת היותה מרכיב אינטגרלי של התשובה, ולפיכך — היותה דרך היאה לכל בעל תשובה באשר הוא.  

			היבט זה מודגש הרבה ובאופנים שונים בדברי המגיד, אבל דומה שרק בדבריו המבוררים להלן ניתן למצוא הסבר נרחב של העניין. הדברים פותחים בתביעה אופיינית לדבקות בתורה, ביראה ובמשנה:  

			הדבק בי בתורתי ביראתי במשניותי ולא תפרד מחשבתך מיראתי ותורתי אפי'[לו] רגע א'[חד] כי אתה קורא ק"ש [=קריאת שמע] פעמיים שלש בכל יום ואינך זוכר מה שכתוב בה ודברת בם בשבתך בביתך וגו'[מר] כי כן צריך שלא להפריד המחשבה מד"ת [=מדברי תורה] בשו'[ם] רגע.113   

			חשיבותם של הדברים לענייננו היא בכך, שהמגיד מצביע בהם על שורשה של תביעתו לדבקות המחשבה המתמדת, שכמסתבר נעוץ בקריאת־שמע. והנה, פרקי קריאת־שמע פונים אל כל יהודי ויהודי, אשר על כן בהסתמכו על קריאת־שמע רומז המגיד כמו ממילא שלתביעתו מקארו יש גם תוקף כללי. הדבר בא לכלל הבלטה יתרה עם שהדבקות האמורה מועמדת בסמוך לכך כאמצעי מובהק של התשובה. המגיד חוזר ותובע: "ותייחד כל מחשבותיך ליראתי ותורתי ובכך תשלוט על ס"מ [=סטרא מסאבותא] ונחש הרודפים אחריך כד"א [=כמאן דאת אמרת] על שחל ופתן תדרוך [תהלים צא, יג]."114 דבקות המחשבה בתורה וביראה היא אפוא האמצעי לשלוט על כוחות הסטרא אחרא המתנכלים לאדם, ומהמשך דיונו הפרשני־דרשני על הפסוק המשמש כאן אסמכתא לדברים עולה בבירור, כי אמצעי זה הוא מאמצעיה המובהקים של התשובה. המגיד קובע מפורשות:   

			אי אתקפו ס"מ [=סטרא מסאבותא] ונחש על ברנש טובא עד דאינון דמיין לשחל ופתן כדאמרן כד תהדר בתיובתא תדרוך עליהון אבל לא יהא לך חילא למרמס להון אם לא בחילא דתיובתא תקיפה... הא ע"י תיובתא דתיתוב יהא לך חילא למרמסי יתהון ולהכנעה יתהון תחותך והוי דומיא דמאי דכתיב אם יהיו חטאיכם וגו' כצמר יהיו [ישעיה א, יח]."115   

			נמצאנו למדים מכאן, כי בכוח התשובה יש לאל ידו של האדם להכניע את השחל והפתן, המסמלים את הסטרא אחרא, ולרמסם, משמע — ללבן את החטאים ולכפר עליהם. והנה, צירופם של דברים אלה אל קודמיהם מחייב אותנו לומר שכוחה זה של התשובה גלום בדבקות המחשבה בתורה וביראה. יתרה מזאת: בהמשך דיונו הפרשני־דרשני מבחין המגיד בין תשובה שאינה שלמה, המסומלת בדריכה על השחל והפתן, לבין תשובה שלמה, המסומלת ברמיסת הכפיר והתנין, ומסתבר שהבחנה זו תלויה בטיבה של הדבקות:  

			כי בי חשק וכו' [תהלים צא, יד] השתא יהיב טעמא לעל שחל ופתן תדרוך ולא תרמוס משום דבי חשק לבד, אבל לא אשלים תיובתא שלימתא ומשום הכי אפלטהו [תהלים, שם] דישתזיב מחוביה וידרוך עלייהו אבל לא ירמוס יתהון. אשגבהו [שם, שם] כלומר דירמוס עליהון כמאן דתב בתיובתא שלמתא, דהיינו כי ידע שמי [שם, שם] דעסיק תדיר בפולחנא דקודשא ב"ה [=בריך הוא] כדרמיז בואדם ידע את חוה אשתו [בראשית ד, א] וכן וידע אלקנה את חנה וגו' [שמואל-א א, יט] וקא'[מר] שמי, דהיינו עסיקו דאוריית'[א] דכלה שמותיו של הב"ה [=הקדוש־ברוך־הוא] ואיהי אסו לכל שייפא ולכל מרעין דנפשא דכמה דהיא אסו לגופא הכי הוא אסו לנפשא... והיינו כי ידע שמי בענין עסק התורה ישוגב על ס"מ [=סטרא מסאבותא] ונחש לא ידמו קמיה אלא ככפיר ותנין וירמוס ויתבר יתהון.116   

			הווה אומר: יש דבקות שהיא בבחינת חשק בלבד, ובה אין האדם משיג תשובה שלמה, שכן הוא ניצל באמצעותה מחטאיו ומן הסטרא אחרא, אך אינו שובר ומבטל אותם; ויש דבקות שהיא בבחינת ידיעה, ידיעה — תרתי משמע,117 ובה מגיע האדם לתשובה השלמה שפירושה ביטול מוחלט של חטאיו ושבירת כוחו של הסטרא אחרא. קיצורו של דבר: הדבקות המתמדת בתורה וביראה היא אמצעי מובהק של התשובה, וככזאת מביאה את האדם להינצל מחטאיו ומן הסטרא אחרא המתנכל לו, או אף למחוק כליל את חטאיו ולשבור את כוחו של הסטרא אחרא — הכול לפי מדרגתה של הדבקות.  

			כוחה זה של הדבקות מן העוצמה הגלומה בתורה הוא נובע, שכן התורה היא זו המרפאה הן את הגוף והן את הנפש, כנאמר על־ידי המגיד. את קביעתו זו הוא מסמיך על ההשקפה הקבלית הידועה, שהתורה כולה אינה אלא מארג של שמות האלוהות.118 אזכורה של תפיסה זו בהקשר הנדון מלמד על מקור כוחה המרפא של התורה ועל מושא הדבקות כאחד. מסתבר, אם כן, שדבקות המחשבה המתמדת בתורה אינה מוצגת על־ידי המגיד כהרהורא דאורייתא בלבד, אלא כהרהורא דאורייתא הכרוך בהתכוונות מיסטית אל שם השם.119 על התכוונות מיסטית זו עומד המגיד במקום אחר במפורש: "רק כי תדבק בי ובתורתי וביראתי ותדיר כל מחשבותיך יהיו בי באימה וביראה כי תדיר תצייר שם ההוי"ה נגד עיניך ככתוב בכתב דיו שחור וכמאמר דהע"ה [=דוד המלך עליו השלום] שויתי ה' לנגדי תמיד [תהלים טז, ח], ובכן תכנע ותחרד תמיד מפני ה' ותסיר כל מחשבותיך מלבך."120   

			ההתכוונות המיסטית הזאת מקבלת אף הסבר קבלי נרחב מפי המגיד. בהמשך לאחת מן המקבילות לתביעתו הנ"ל לצייר תמיד את שם ההוי"ה נגד העיניים קובע המגיד שמכוחה של דבקות זו יוכל הדבק לחולל ניסים כמו הקדמונים: "והטעם שהיו נעשים נסים ומופתים מפני שהיתה מחשבתם דבוקה בי תמיד ובתורתי וביראתי לא היה נפרד אפילו רגע ועל־ידי כן היו מתעלים ודבקים במדות עליונות, וכאשר היו נותנים עיניהם על האיש המחוייב היה נעשה גל של עצמות."121 כאן מצוין רק באופן כללי שהדבקות האמורה פירושה התעלות אל הספירות העליונות והידבקות בהן.122 במקום אחר עומד המגיד על פרטי התהליך הזה:  

			רק בי תדבק כי ביראתי ובמשניותי תתעלה ותזכה ליעשות ניסים על ידך כמו בימי חכמי התלמוד ויתקדש שם שמים על ידך, כי ידעו כי יש אלהים בישראל כי סוד הנסים הנעשים לחכמים הוא על ידי שמחשבתם תמיד בכנס"ת ישראל דבוקה על ידי שתמיד מהרהרים בתורה וביראת שמים בלי שום הפסק, כשהיא מתעלה לבינה, כל הדבוקים עמה עולים עמה, נמצאת נפש המהרהרים תמיד בה עולה עד בינה וכיון שנפשם דביקה שם יש להם כח להוריד משם כל מה שחפצים וזה סוד נתן עיניו בו ונעשה גל של עצמות.123   

			נמצא, שההתעלות איננה אל הספירות העליונות בסתם, כי אם אל ספירות מסוימות. דבקות המחשבה המתמדת מכוונת אל המלכות, אך בהתעלותה של זו מתעלה עמה גם נפש הדבק בה עד לבינה.124 ההתעלות הזאת אל הבינה היא, כמובן, מדרגה מיסטית גבוהה מאד, והיא המעניקה למגיע עדיה כוחות על־טבעיים.125   

			עד כאן על ההיבט המיסטי של הדבקות; אך בדברי המגיד על חובת ציור שם ההוי"ה נגד העיניים עלה גם היבט נוסף. כוונתי לתחושות האימה, היראה, החרדה והכניעה המתלוות אל הציור האמור והופכות למעשה לתחושות היסוד של מי שמצוי בדבקות עם האלוהות. תחושות אלו מתייחסות בראש ובראשונה אל מושא הדבקות, שכן הן מלוות כמעט בהכרח את החיים בנוכחות המתמדת של האלוהות:   

			כי תמיד תצייר בנפשך שאתה עומד לפני ועובד עבודתי וזה שאמר אלישע חי ה' אשר עמדתי לפניו [מלכים-ב ה, טז] דתדיר הוה קאים קמי קודשא בריך הוא בלי שום הפרדה אפילו רגע... להן אזדהר למיהוי תדיר קמאי בלי שום הפרדה כלל ויזדכך גופך ואיברך דוגמת חנוך שנעשה בשרו לפידי אש וכידורי אש.126   

			עמידה זו לפני האלוהות היא עמידה של אימה, יראה וכניעה, ובמקום אחר אנו שומעים מפי המגיד כי צריכה להצטרף לתחושות אלו גם הבושה:   

			וחזי דקב"ה [=דקודשא בריך הוא] משגח בך תדיר וידע הרהורין דבלבך ואלו הוית קאים לפני מלך ב"ו [=בשר ודם] הוית בוש ונכלם למעבד מה דלא יאות על אכ"ו [=אחת כמה וכמה] לפני מלך מ"ה [=מלכי המלכים] הקב"ה... ואנא דאנא שלוחה דהקב"ה הא את חזי בעיניך דאנא מתלוה בהדך תדיר ואבעי לך לאתבייש מני.127   

			בדברים הקודמים של המגיד הודגש כי במצב זה של עמידה נוכח האלוהות מזדכך הגוף על כל איבריו כדוגמת גופו של חנוך, ומן הדברים האחרונים למדנו כי על הדבק להתבייש מפני האלוהות, שכן השכינה מלווה אותו וחופה עליו תמיד. והנה, שני מוטיבים אלה מצטרפים יחד לכדי תיאור שלם של מצב הדבקות המתאפיין בכך שאיברי גופו ולבו של הדבק הופכים למחנה שכינה:   

			כי תדבק בי ובמשניותי כאשר אתה עושה ויותר לא תפריד מחשבותיך אפילו רגע כי במה שהרהרת אלו הימים תמיד במשניותי לבך ואבריך הם מחנה שכינתי וקב"ה משבח יתך כל הימים תמיד דע"י ההוא דבקותא תזכה להתדבקא בדרגין עילאין.128   

			חשיבותם של דברים אלה נעוצה בעובדה, שהם לא רק מצרפים יחד את המוטיבים העיקריים של תיאורי הדבקות המתמקדים במצבו של העומד תמיד נוכח אלוהיו, אלא הם שבים ומאזכרים גם את הצד המיסטי של דבקות זו, היינו את ההתעלות אל הספירות העליונות.129 עובדה זו משווה לדברים אלה את אופיים המסכם.  

			לאור סיכום זה של עיקרי הדבקות עשוי להתבאר צד נוסף שבתחושות השונות של החרדה, שדובר עליהן לעיל. מסתבר שהן אינן מתבטאות רק בתחושות האימה, היראה, הכניעה והבושה מפני האלוהות, כי אם גם בחרדה שמא תיפסק הדבקות. המדרגה הנעלה המושגת בדבקות, כפי שבוררה לעיל, משמשת רקע לחרדה זו, כי פשיטא הוא, שכגודל המדרגה כן חמורה הנפילה ממנה. תוצאותיה של הפסקת הדבקות מתוארות כקטסטרופאליות:   

			להוריתך ולהראותך שאין לך להפסיק הקשר והדבקות של הש"י [=השם יתברך] והרהור בתורתי אפי'[לו] (רגע) שאם תפסיק אפי' רגע ח"ו [=חס ושלום] השכינה נופלת ואוי לו ולרוע מזלו מי שגרם חרבן על העולמות כלם, ונפשו ורוחו ונשמתו חרוב יחרבון, וצא וראה ולמד מה התפעלות לקחת איך נזדעזעת כשנפסק הקשר... על אחת כמה וכמה שתחרד תכלית החרדה ביודעך שאתה מפסיק מלהרהר בד"ת [=בדברי תורה] אתה גורם ח"ו נפילת כנסת ישראל בין הרגלים כי אינו דומה מה שהאדם עושה בנעוריו, למה שגורם אחר שהוא בא בימים וכ"ש [=וכל שכן] אחר שנתקרב לחסות תחת כנפיה שאין לך להפסיק אפי' רגע.130   

			חרדה גדולה זו מפני התוצאות החמורות של הפסקת הדבקות מתוארת במקום אחר בצורה מוחשית ביותר:   

			ותמיד כל מחשבותיך לא יהיו אלא בי ובתורתי ויראתי ובכל מעשיך יהיו תמיד בעיניך כאלו חרב מונחת על ראשך וגיהנם פתוחה מתחתך ואפילו בשעה שאתה עושה טוב יהיה בעיניך כיון בה בהיותך דואג שמא יש בו שום פיסול או שום פיגול מחשבה המפסיד המעשה ההוא עליך. ותמיד תייחד כל מחשבותיך ליראתי ותורתי ואפי'[לו] בעת עומדך במקום מטונף תהרהר בשפלותך ודלותך ואשר הטבתי לך, וכן ג"כ [=גם כן] יש לדאוג שמא אינו עושה אותו בשלימות וגם שמא יענש עליו.131   

			החרדה האקסיסטנציאלית המתמדת מפני החרב המונחת על הראש והגיהנום הפתוחה תחת הרגליים והדאגה המלווה את כל המעשים, כולל המעשים הטובים, שמא יימצא בהם פסול כלשהו, הן המאפיינות את התשובה ואת מצבם של בעלי התשובה. שכן בעלי התשובה הם המטרה המועדפת על־ידי הסטרא אחרא, "דהנהו סטרי מהדרי תדיר לאטעא בני נשא וכד בעו למהדר בתיובתא מעיילי בליבייהו מילין דשטותא והרהורין בישין."132 והנה כמסקנה המתחייבת ישירות מכך מזהיר המגיד את קארו: "ומהכא תשתמודע כמה אית לך לאזדהרא מלהרהרא בשום מלה כלל ועיקר בר מהרהורא דאורייתא דברגעא דאת מבטל מהרהורא דאורייתא לית את ידע כמה עלמין את גרים לאתחרבא כמה דאודעתך כמה זמנין להן אזדהר ומחשבתך לא תהא אלא באורייתא."133   

			אכן, אזהרותיו העיקריות של המגיד בנוגע לדבקות מתמקדות במניעת הפסקתה, הנגרמת על־ידי הרהורים הזרים לעיסוק התמידי בתורה, או על־ידי שיחה בטלה, או על־ידי פיתויים שונים המסיחים דעתו של האדם. הדברים הללו חוזרים ונשנים הרבה בוואריאציות שונות בתוכחותיו של המגיד עד כי אם נבקש להביא כאן אפילו חלק מהם יקצר המצע. על כן נסתפק בהבאת התקנות הכלליות המסכמות את הדברים, והמוכיחות כי קארו לא ראה בדברי המוסר המופנים אליו עניין פרטי בלבד.134 נפתח בתקנה שלכאורה אינה נוגעת ישירות לענייננו עתה, אבל כמסתבר מבירורינו לעיל היא יכולה לשמש נקודת מוצא לכל התקנות שתובאנה אחריה. כוונתי לתקנה י"ב, "לשים נגדך תמיד כל עונותיך ולדאוג עליהם."135 הנה לפנינו אותה דאגה מתמדת של בעל התשובה, שעליה דיברנו לעיל ושהיא הרקע לאזהרות הגלומות בתקנות הבאות שמטרתן למנוע את הפסקת הדבקות: "ראשונה ליזהר מלהרהר בשום רגע כי אם במשנה ותורה ומצות ואם תבא איזה מחשבה אחרת לגעור בה;"136 "ג, ליזהר מלדבר בשום שעה בין ביום בין בלילה שום שיחה בטלה כלל ועיקר;"137 "ד, מלדבר בשום דבר המביא לידי שחוק ואם ישמענו לא ישתוק כלל ובכלל זה שלא יתלוצץ;"138 "יד, למד להשפיל עיניך תמיד כדי שלא תבא להסתכל בדבר ערוה."139 התקנות הללו והאזהרות המקבילות להן הפזורות על פני הספר כולו עלולות לעורר את הרושם, שעניין לנו כאן בהימנעות בלבד. ולא היא. האמת היא שההימנעות כאן עניינה גם מניעה, היינו מניעת אפשרות פעולתו והשפעתו של הסטרא אחרא על האדם.  

			היבט זה מובלט בדברים הבאים של המגיד:   

			וזה שאמר הכתוב תנה בני לבך לי [משלי כג, כו] כלומר כשלבך תמיד מהרהר בתורתי ועבודתי על כל פנים עיניך דרכי תנצרנה [שם] כי מאחר שלבך תמיד אינו מהרהר אלא בעבודתי אפילו תפגע באשה ערומה לא תבוא לידי חטא, כי אם יפגע בך מנוול זה התיקון הוא משכיהו לבית המדרש [על־פי סוכה נב ע"ב] וכל שכן אם הוא משוך ועומד שלא יוכל המנוול ההוא להזיקך, וז"ש [=וזה שנאמר] זריזות מביאה לידי נקיות [עבודה זרה כ ע"ב] כי הפרש יש בין זהירות לזריזות, כי זהירות הוא שבא עבירה לידו הוא נזהר ממנה וזריזות הוא קודם שבא דבר עבירה לידו הוא מזורז לעמוד כנגדו.140   

			המגיד שב ומחדד את הדברים במקום אחר:   

			כלומר שצריך האדם להיות לבו ממולא תמיד בתורה וביראת ה' בזריזו'[ת] גדול עד שכשיפגעהו היצה"ר [=היצר הרע] ויבא לפניו דבר ערוה לא יבא להרהור וזה פירוש מ"ש [=מה שאמר] ר' פנחס בן יאיר זריזות מביאה לידי נקיות זהירות מביאה לידי טהרה141 וז"ש [=וזה שנאמר] ונשמרת מכל דבר רע [דברים כג, י] שלא תהרהר וגו' [כתובות מו ע"א].142   

			בשתי המובאות האלה כאחת מובעת התביעה מן האדם לחסן את עצמו מפני פגיעתו האפשרית של היצר הרע באופן שמלכתחילה תבוטל אפשרות הפגיעה. לצורך זה נקרא האדם לעמוד תמיד על המשמר באורח אקטיבי, כלומר להקדים תרופה למכה וללחום ביצר הרע ולהכניעו עוד לפני יציאתו של זה לפגוע. והרי זהו אחד מעיקריו של תהליך התשובה. המגיד קובע זאת מפורשות:  

			והנה אתה מתפלל להדריכך בדרכי התשובה והעבודה, והלא הנה הם הדרכים אשר הוריתיך לכן התנהג בהם ותזכה למעלות רמות והזהר מיצר הרע האורב לך... וע"כ [=ועל כן] צריך האדם להזדרז מאד להעביר ממנו היצה"ר [=היצר הרע] ושלא לתת לו מקום לשלוט, ולמעט בהנאות הגוף, וצא ולמד מהגויים (להבדיל) כי שקר נחלו אבותם ואין בם מועיל, כמה ענוים וסיגופים סובלים, על אחת כמה וכמה שיקל בעיניך לסבול ענויים וסגופים בעד דת האמת להתרצות לפני קונך.143   

			מסתבר, אם כן, שהמלחמה ביצר הרע שדובר עליה עד כה פירושה גם עינויים וסיגופים.144 הללו משלימים את הדבקות כדרכי תשובה מובהקות, ועוד נברר סוגיה זו בהרחבה בהמשך. אולם עד שנבוא לבירור זה נקדים לדון במרכיב אחר של התשובה, שמכמה וכמה בחינות קרבה מהותית לו לדבקות. מרכיב זה הוא:  

			התפילה — בדברי המגיד המשמשים נקודת מוצא לדיוננו מוצגת התפילה בראש ובראשונה כתפילת תחנונים לכפרת עוונות: "ותמיד התחנן לפני קונך שיכפר ה' עונותיך וחטאתיך ואת פשעיך."145 זוהי תפילתו המובהקת של בעל התשובה, שבהקשר זה אף נקרא ללבוש שק ולהוריד דמעות, בעיקר בימי שני וחמישי.146 אלו הן דרכי תשובה ידועות, ובפרט — הורדת הדמעות, המצטרפת בדרך כלל לתפילה.147 אכן, במקום אחר המגיד מצרפה במפורש לתפילה: "עוד אמר לי אם אפשר שתוריד דמעות בתפלתך טוב ויפה, ולפחות בשני ובהמישי, היית מעביר רושם שבפניך והיית מתעלה."148 כל הסימנים מורים שכוונתו של המגיד היא לתפילת תחנון שבסדר התפילה היומיומי הרגיל, אם כי קרוב לוודאי שבעיקרה היא מתייחסת לתחנון של ימי שני וחמישי בשבוע. בין כך ובין כך מטרתם העיקרית של התפילה והתחנונים להביא לכפרת עוונות וחטאים, וזו גם מגמתן העיקרית של הדמעות, שלפי דברי המגיד נועדו גם להעביר את רושם החטא מעל הפנים.149 כללו של דבר: התפילה, כמוה כתשובה עצמה, מתמקדת בחטא כדי להעבירו מן העולם ולכפר עליו.  

			ברם, בכך לא בא עדיין לידי מיצוי מלוא משקלה של התפילה במסגרת התשובה. החשיבות הנודעת לה בהקשר הנדון נעוצה גם בעובדה שהיא מזמנת לו לבעל התשובה את שעת המבחן היומית, או ליתר דיוק — את שעות המבחן היומיות, בהן מועמדת דבקותו בניסיון. באחת מתוכחות המוסר האופייניות של המגיד לקארו, המתרכזת במידה רבה בסוגיית החטא והתשובה בחייו, עולה גם העניין שאנו עוסקים בו:   

			לכן הזדהר מהיום והלאה בעובדך ותדיר תהרהר במילי דאורייתא דיהא לבך קינא ומשכנא לאוריי'[תא] תדיר ולא תשמע לחוייא בישא דמסטי יתך להרהר בהרהורין דחשוך ובהבלין דעלמא ואוף בעדן צלותא מעייל בלבך ההוא חוייא בישא הרהורין דחשוכא לבטלה כוונת דילך בצלותא ואת לא תשמע ליה ואם פגע בך וכו' [סוכה נב ע"ב] ויחד לבך לקב"ה [=לקודשא בריך הוא] לכוונא בצלותא ואוף למהוי לבך קינא ומשכנא לאורייתא כמה דאוליפתך.150   

			לפי דברים אלה שעת התפילה היא שעת המבחן, שבה בוחר הסטרא אחרא להתמודד עם האדם. מסתבר שההרהורים הזרים שהוא מכניס בליבו של אדם פועלים את פעולתם ההרסנית דווקא בשעת התפילה. לפיכך דווקא בה עומדת למבחן דבקותו של האדם כאחת מדרכיה העיקריות של התשובה:  

			הדבק בנצחי בנקיותי בסודי בעוזי כו' בתפארתי בתורתי בתשועתי ובתשובתי כי מה שאתה מבקש מהקב"ה [=מהקדוש־ברוך־הוא] שידריכך בדרכי תשובתו הן אלה הדרכים שאני מלמדך הם הם דרכי תשובתו ואתה החזק בהם לבל תפריד מחשבותיך אפילו רגע מתורתי ויראתי ובטל מלבך כל הרהורים הבאים לך מיצה"ר [=מיצר הרע] ונחש וסמאל מכניסים אותם בלבבך ולאבדך לקוממך להשמידך ואתה עמוד כנגדם ובטל אותם מלבך ואל יכניסו דבריהם באזניך ובכך תאבדם תהומם תשמידם כי אליך תשוקתם ואתה תמשול בהם [על־פי בראשית ד, ו] ... לכן הזהר והשמר מהרהורים ההם ובפרט בעת התפילה בטל כל המחשבות ההם וייחד לבבך לתפלתי ועבודתי וצריך אתה שלא תסיח דעתך כלל. כי ברגע אחד שתסיח דעתך יצרך הרע יאבדך יהוממך ישפילך ישמידך ויפילך בבור תחתיות. לכן אתה תהיה תמיד ער לתחבולותיו ואל תעלם דעתך אפילו רגע אחד ממנו ותמיד תהיה באזהרה ממנו כי זהירות מביאה לידי נקיות151 ובכן תאבדהו תשמידהו תהוממהו תכניעהו תחתך כי צריך אתה להשתדל הרבה שלא תעלים זהירותך ממנו אפילו רגע אחד ובפרט בעת ק"ש [=קריאת שמע] ותפילה בהשתדלות נמרץ צריך אתה לשרוף כל הרהורים ומחשבות בטלות שמכניס בלבך בקש דק"ש, ובכן תתעלה ותתנשא.152   

			בדברים אלה מומחשת היטב התפיסה שהתפילה היא זירת ההתמודדות בין הסטרא אחרא או היצר הרע לבין האדם. וכמו בכל זירה מעין זו, הכף יכולה שתטה לצד זה או לצד האחר. החשיבות הרבה הנודעת לתפילה היא אפוא בסיכוי הגלום בה להתגבר על פיתויי היצר הרע. את הסיכוי הזה מייצגת בעיקר קריאת שמע, שהמגיד מדמה אותה לקש, באמצעותו ניתן לשרוף את היצר הרע.153   

			במה רב כל כך כוחה של קריאת שמע? דומה שהתשובה לשאלה זו מצויה בהשקפה שבקריאה שמע גלומה המקבילה התודעתית למוות על קידוש השם.154 בהתבסס על השקפה זו מורה המגיד לקארו לכוון בקריאת־שמע למסור נפשו על קידוש השם: "ובעידן ק"ש [=קריאת שמע] ייחד כל מחשבותיך למיהוי בסיס לשכינתא וכל איבריך יתייחדו להמסר על קדושת שמי."155 להוראה זו נודעה משמעות מיוחדת במינה מצד ר' יוסף קארו, וזאת על רקע שאיפת חייו למות בשריפה על קידוש השם.156 מבחינה זו יכול היה לראות בכוונה של קריאת־שמע למוות על קידוש השם מעין הטרמה של מותו הממשי על קידוש השם, שהובטח לו על־ידי המגיד אין־ספור פעמים.157 היבט זה של קריאת שמע וכוונתה בולט במיוחד בדברי המגיד הבאים:  

			ואזכך דתיתוקד על קדושת שמי ובהכי ישתבקון כל סורחנך ועויתך, מה דעבדת מיומא דסליקת במחשבה עד היום ההוא ותסתלק בדרגין עילאין וקדישיך כמה דאמרות, לכן בעידן ק"ש [=קריאת שמע] בכל יומא איכוון דאת עתיד לאיתוקדא על קדושת שמי ומהשתא אתקין לך חלוקא דרבנן דכל יומא תתכוין ביה ומהאי [צריך להיות: ובהאי] חלוקא תסתלק בסילוקא עילאה.158   

			ברם, חשיבותם של הדברים לענייננו כאן גלומה בהשקפה המונחת ביסודם. לפיה מקופל בקריאת שמע בכוונה האמורה כוח ממרק עוונות וחטאים הדומה לכוחה הממרק של השריפה על קידוש השם. ואם מוות זה הוא התגלמותה השלמה של התשובה,159 הרי בהכרח גם קריאת שמע בכוונה למות על קידוש השם היא התגלמות מעין זו. מעתה יובן לנו תפקידה החשוב של קריאת שמע כמרכיב של התשובה,160 וממילא תובהר גם התשובה לשאלה בדבר כוחה של קריאת שמע. שכן כוחה הממרק עוונות וחטאים הוא אף כוחה השורף את היצר הרע על פיתוייו השונים.  

			הכוונה למסור את הנפש על קידוש השם, המעניקה לקריאת שמע את מעמדה המיוחד, איננה היחידה שצריכה ללוות תפילה זו. מצטרפת אליה כוונה נוספת, שהיא מיסטית במהותה, ומטרתה להעלות את האדם במעלות הסולם הדתי והמיסטי. את שתי הכוונות מעמיד המגיד, זו בצד זו, בדבריו הבאים:   

			ולא מבעי לך למשבק מלהרהרא באורייתא אפילו רגעא חדא דלא למיהב דוכתא ורווחא לס"מ [=לסטרא מסאבותא] דאיהו יצר הרע כלל ועקר, אלא לאוקדא ליה בקש דק"ש [=דקריאת שמע] ברזא דכוונה דליבא דאף ע"ג [=על גב] דגווני טובה אתמרי בה שפירו דכלהו הוי כההוא גוונא דאת מכוין בה למיסק למטרוניתא עד א"ס [=אין־סוף] ולנחתא לה עד אין תכלית ולמהדר לסלקא לה עד א"ס.161   

			הכוונה המיסטית של קריאת שמע היא להעלות, אם כן, את ספירת המלכות עד האין־סוף.162 ברור מאליו כי בהעלאה זו כרוכה גם התעלותו של המתפלל המכוון עצמו, ולא בכדי מפרט המגיד בהמשך לדבריו הנ"ל באילו שמות על הקורא את קריאת שמע לכוון ודרך אילו ספירות עליו להעלות את המלכות ולהתעלות עמה. מן הפירוט הזה יוצא בבירור, שאף כי מטרת הכוונה היא האין־סוף, כנאמר לעיל, הרי ההעלאה וההתעלות הממשיות עשויות להגיע לכל היותר עד בינה.163 בכך מקבילה בסופו של דבר הכוונה המיסטית של קריאת שמע להתכוונות המיסטית של הדבקות, שדנו בה לעיל, וכל שנאמר על האחת חל גם על רעותה.164   

			הכוונה המיסטית אינה מיוחדת רק לקריאת שמע. כך, למשל, עומד המגיד במפורט על הכוונה המיסטית של תפילת העמידה,165 או של תפילת 'ובא לציון גואל'166 וככלל הוא מדגיש את חשיבות התפילה וסדרה הקבוע, לפי שכל כולה חדורה משמעות מיסטית:   

			ואם תרצה להתנמנם קצת כשתגיע לעמוד השחר תישן מעט בעבור שלא תפסיד התפלה כי היא במקום הקרבנות ואין לנו עתה זולת התפילה. ותקרא כל התפלה מראשה ועד סופה כסדר לא יחסר אפי'[לו] תיבה א'[חת] דהא כלה מיוסדת ע"ד [=על דרך] הסוד ולא כאותם השוטי'[ם] שמדלגים התפלה בסב'[ת] שינתם הרעה על משכבות'[ם] אוי להם שמקלקלים הצנורות וכמה וכמה רעו'[ת] גורמין להם, ולכל העול'[ם] סבת מניעת השפע לעולם הזה בהיותם מקדימים המאוחר ומאחרים המוקדם. לכן תהיה תמיד משכים לבית הכנסת ולהיות מעשרה ראשונים ושלא תדבר כלל בתפלה אפילו בדברי תורה כי אם לכון מאד בתפלתך.167   

			ההוראה "לכון מאד בתפלתך", המושמעת בסיפא של הדברים כאשר היא באה על רקע הקביעה ברישא, שכל התפילה "מיוסדת על דרך הסוד", נתפסת כמעט בהכרח כמתייחסת אל אותו סוד. לשון אחר: משמעותה המיסטית של התפילה קובעת במידה רבה את אופייה של הכוונה,168 כשם שהיא קובעת את החשיבות שבהשכמה לבית הכנסת כדי לשמור על סדר התפילה כהלכתו.169  

			נקודה נוספת בדברי המגיד שהובאו לעיל ראויה לתשומת לבנו. המגיד מאזכר בראשית דבריו את העובדה שהתפילה באה במקום הקורבנות. אם נצרף לכך את משמעותה המיסטית של התפילה — והמגיד אכן מצרף שתי עובדות אלו בדבריו, כדי להדגיש את חשיבותה היתרה של התפילה — כי אז נצטרך לומר, שהתפילה במשמעותה המיסטית ממלאה תפקיד הדומה לתפקידם של הקורבנות. והנה על משמעותם של הקורבנות אומר קארו בשמו של המגיד כדברים האלה:   

			יסרני והוכיחני ללכת תמיד בהנהגת תורתו ויראתו ובל אפריד מהשבותי אפילו רגע להעלות מחשבתי אל מקורה כי זה הוא סוד הקרבן שהאדם מדביק רוחו בקרבו, ומתוך שעשה הקרבן עולה למעלה גם רוח האדם מדובק עמו וז"ס [=וזה סוד] אדם כי יקריב מכם קרבן לה' [ויקרא א, ב], קרבן ממש, מכם ממש, יהיה ממש הקרבן שרוחכם ידבק בקרבן, וע"י כך יעלה למעלה, וזהו שחזר וכתב תקריבו את קרבנכם [שם] כלומר קרבן רוחכם ממש.170   

			השקפה זו, הקובעת שמשמעותם הפנימית של הקורבנות היא הקרבת נפש האדם העולה עם הקורבן ודבקה במקורה העליון, מקורה בסוד הקורבנות של מקובלי גירונה, ובראשם ר' עזריאל.171 וכשם שהם למדו גזירה שווה בין הקורבנות והתפילה,172 כך ניתן ללמוד אותה גם כאן. נמצא אפוא שמעלתה הגבוהה של התפילה, כמעלתם של הקורבנות, סומכת על דבקות הנפש (וליתר דיוק: דבקות המחשבה) המושגת באמצעותה.  

			סיכומם של דברינו: מעלתה של התפילה כאחד ממרכיביה העיקריים של התשובה באה לידי ביטוי בארבעה מאפיינים עיקריים: א. בכוחה של התפילה למרק את העוונות והחטאים; ב. התפילה, ובמיוחד — קריאת שמע, עשויה לשרוף ולכלות את היצר הרע; ג. כיוצא בכך היא יכולה להביא את האדם למצב תודעתי הטעון ערך דתי־מיסטי במעלה דומה לזו של המוסרים את נפשם על קידוש השם; ד. באמצעותה של התפילה במשמעותה המיסטית מגיע האדם לדבקות המחשבה ובה הוא עשוי להתעלות למדרגות המיסטיות הנעלות ביותר.   

			בכל אלה, ובפרט במאפיין הרביעי, מתגלה דמיון בולט בין התפילה לבין התורה. לא בכדי אפוא מורה המגיד, שבשעת התפילה אין להרהר אפילו בדברי תורה: "וסמאל ונחש רדפין אבתרך תדיר לעיילא בלבך הרהורין דמילא דעלמא לאפסקא יתך מלהרהר בדברי תורה ובצלותא לכן בני הזהר ולא תפסוק מהרהורא דאורייתא שום רגעא ובעידן צלותא כוין בה דלא תהרהר במידי ואפילו במילי דחכמתא דזמן תורה לחוד וזמן צלותא לחוד."173 משמע מכאן, שכיוון שהתפילה בשעתה שוות־ערך לתורה, או אז היא דוחה תורה.174 שוויון ערך זה מוצא את ביטויו גם בעובדה הבולטת, שברשימת התיקונים וההנהגות המסכמת בדרך האובייקטיביזציה את ענייני המוסר האישיים שבספר מוצבת מיד אחרי התקנה הראשונה המתייחסת, כזכור, לתורה,175 תקנה שעניינה הוא התפילה: "ליזהר מלחשוב בשעת תפלה בשום מחשבה אפילו של תורה ומצות כי אם בתיבות התפלה עצמם."176   

			  

			סיגופים — הדבקות והתפילה נמנות כפי שראינו עם יסודותיה המוצקים של התשובה, וזאת למרות העובדה שמקור חיותן ותוקפן איננו טמון בהכרח דווקא בה. מקומן יכירן גם במרחב הגדול של ערכים ומעשים דתיים־מיסטיים מחוץ לתחומה המוגדר של התשובה. מה שאין כן בסיגופים. מקור חיותם ותוקפם של הללו הוא בראש ובראשונה בתחום זה, אשר על כן הם נתפסים מעיקרא כהנהגות תשובה מובהקות. ככאלה הם מוצגים על־ידי המגיד בשני פנים: הפן הסגפני־אקטיבי והפן הפרישותי־פאסיבי. שני היבטים אלה מוארים בבהירות גם בדברי המגיד ששימשו נקודת מוצא לדיונינו עד כאן, וכדאי להביאם שוב, אך הפעם בדילוג על העניינים שדנו בהם לעיל ובתוספת דברים החשובים לענייננו עתה. אלה, אם כן, הם דברי המגיד:   

			ותסגף נפשיך בכל האפשר ללבוש שק כל שני וחמישי ולהוריד דמעות... ותלקה בכל יום, שני וחמישי לפחות ותטבול בכל ב' וחמשי ואל תבטל תמיד טבילת בעל קרי... וכבר הזהרתיך שבע פעמים מהבשר אל תמשך אחריהם כי הם סבת כמה נפשות אבודות וכמה גלגולים בעבורם נתגלגלו וכמה נפשות בעבורם נפסדו. וכמה עולמות בעבורם נתאבדו ונהרסו ונתקלקלו אוי למי שנמשך אחריהם אוי למי שהוא להוט אחריהם אשרי השומר מהם אשרי המסתיר עיניו מהם. אשרי הבורח מהם, ודע שאילו האדם יהיה יודע שאחר שאכל ושתה לשובע יצרו כמה דינים נתבעים לו מלמעלה וכמה משחיתים שולטים בו וכמה מזיקין מושלים בו לא יהיה אוכל ושותה כי אם לקיים גופו לבד פעמים שלש בשר לשבוע ושלושה או ארבעה כוסות מזוג הרבה בכל אכילה ואכילה זהו לקיום המין והזולת זה הוא מצד סמאל ונחש הרודפים אחריו לאבדו ולשומרו. אשריך אם תשמר מהם אשריך אם לא תשמע להם.177   

			ברישא של הדברים האלה מוצג ללא ספק הפן האקטיבי של הסגפנות, שכן המגיד מורה לקארו בבחינת מצוות עשה שילקה בכל יום שני וחמישי. לעומת זאת, בחלקם השני מוצג הפן הפרישותי בבחינת מצוות לא־תעשה. רוצה לומר, שהמגיד אינו מורה לקארו מה עליו לעשות, אלא מזהירו מפני מה עליו להישמר ומהו הדבר שעליו להימנע מלעשותו. מבחינה זו הקטע שלפנינו מייצג את כלל דברי המגיד — והם רבים מאוד — בסוגית הסיגופים. עם זאת מן הראוי שייאמר מיד, כי בחינתה של סוגיה זו בספר 'מגיד מישרים' מוכיחה בעליל, שהפן השני הוא הדומיננטי, ואילו הראשון הוא שולי למדי.178 אך אי־אפשר להתעלם ממנו.  

			נתחיל איפוא את בירורינו בו. הנהגות סיגוף מן הסוג הנדון מבטאות שתי בחינות חשובות של התשובה. הבחינה האחת היא ההענשה העצמית, והשנייה היא ההיטהרות מן החטא. ראוי לשים לב לכך, שבנוסף להלקאה מצווה המגיד את קארו ללבוש שק וגם לטבול. לבישת השק, עם שהיא צורה מסוימת של סיגוף הגוף היא גם ביטוי לאבל, ובהקשר שלפנינו — לצער על החטא, בכך יש גם משום היטהרות מן החטא, מה גם שבעל התשובה נקרא עם לבישת השק גם להוריד דמעות, להתפלל ולהתחנן על כפרת העוונות.179 אולם המגלמת המובהקת של תהליך ההיטהרות היא הטבילה, טבילה בכלל וטבילת בעל קרי בפרט. רק במקום נוסף אחד בכל הספר עולה הדרישה ללקות, וגם הפעם — בתוספת הדרישה לטבול. הדברים אמורים בעשרת ימי תשובה:   

			וכל הני יומין עילאין אינון ואיבעי לאכפיי'[א] בהו יצה"ר [=יצר הרע] ולהכי אבעי לאתענאה בהו ולאלקאה בכל יומא לאחלשא ליצה"ר ולעיילא בכל יומא במיין חיים או במקוה לאסתלקא בחסד או לארקא ליה ט' קבין דאינון לקבל תשעה ספירן ואדם רמוז לעשיראה, אי נמי מנא דביה מיא איהו רמיז לעשיראה דאיתי מנא דכלהו והא משום דכולהו הני יומי רמיזי לכת"ר חכמ"ה ובינ"ה דלית תמן אכילה ושתיה.180   

			ההלקאה נתפסת בדברים אלה כבאה בעיקר להחליש את היצר הרע, אף כי ייתכן שהחלשתו מיוחסת לתענית, ואם כן שומרת ההלקאה על ייעודה המקורי. יהא זה כך או כך, הטבילה המצטרפת אליה אין ספק שמטרתה היא ההיטהרות. יתר־על־כן, משמעותה הקבלית הנחשפת כאן מלמדת שהאדם המיטהר גם מתעלה, או ליתר דיוק: יש באפשרותו להתעלות, למדרגה מיסטית גבוהה. בקצרה: הסיגוף האקטיבי בתוספת הטבילה מיועד להביא את האדם להזדככות המאפשרת לו גם להתעלות התעלות מיסטית.  

			ברי שתהליך ההזדככות מקפל בתוכו גם את החלשתו והכנעתו של יצר הרע. את זאת ניתן לנו ללמוד מעצם העובדה שהמוטיב הזה עולה גם בהקשר העניינים שנדון זה עתה. ברם, כמוטיב מרכזי הוא מופיע בעיקר במה שציינו לעיל כפן השני של דברי המגיד שהבאנום כנקודת מוצא לדיונינו הנוכחיים. חלק זה מתחיל באזהרה מפני הבשר, ולא ברור חד־משמעית אם כוונתו לאכילת בשר או להנאות הבשר. כך או כך, ההדגשה היא שפגיעתן באדם רעה, ולכן הוא משבח את הנשמר והנמנע מהן. מכאן הוא עובר לדבר במפורש באכילה ושתייה, שאם הן למעלה מן המידה הנצרכת לקיום הגוף הרי הן הופכות מניה וביה מקום אחיזה לכוחות הסטרא אחרא. האכילה והשתייה כמייצגות מובהקות של ההנאות הגופניות בעולם הזה מזמנות ליצר הרע את האפשרות להשתלט על האדם. הילכך, ההימנעות מהן היא בגדר מלחמה ביצר הרע והכנעתו. עניין זה הוא, כאמור, מן המוטיבים החוזרים ונשנים פעמים הרבה בתוכחות המוסר של המגיד, ואסתפק כאן בהבאת לשונות אחדים בלבד לשם הדגמה. במקום אחד אומר המגיד: "תסגף עצמך בכל האפשר ואל תשתה מים הרבה אע"פ [=אף על פי] שכל זמן שאתה דבק בתורתי אני ה' רופאך [שמות טו, כו] מ"מ [=מכל מקום] אתה משביע היצה"ר [=היצר הרע] בשתיית מים הרבה ולא נכון לעשות כן."181 וביתר פירוט וגם בניסוח כללי יותר:  

			כשהאדם לוקח מזון לקיום הגוף לבד אעפ"י [=אף על פי] שבאותו שעה הוא כמתרפה מן עבודת הש"י [=השם יתברך] אינו נחשב כמשליך דבר ה' אחריו, אבל כשהוא לוקח יותר מקיום הגוף הוא נקרא גאיך [בהתייחס לפירוש חז"ל במסכת ברכות י ע"ב לפסוק ט במלכים-א, יד, המצוטט לפני המובאה שלפנינו] כלומר שהוא לוקח למעלה מקיום הגוף. וגם כשלוקח כדי קיום הגוף אם לוקח בדרך הנאה הרי הוא משליך דבר ה' אחר גוו. כי הוא נותן בזה כח ותוקף ליצה"ר ונחש וסמאל שהם בסטרא מסאבא לקבל נפש רוח נשמה דבסטרא קדוש.182   

			בהתאם לכך מפרש המגיד את הפסוק 'אל תלחם את לחם רע עין' (משלי כג, ו): "אבל רזא דמילתא דשלמה הע"ה [=המלך עליו השלום] אזהר דלא יכול אינש יותר מדאי, דאי עביד הכי מתקיף ליצה"ר דאיהו רע עין ובהכי גרים דההוא רע עין ילחם עמו."183 הסבר לכל הדברים הללו יכולים אנו למצוא בהבחנה הבאה שבין הוושט והקנה:  

			הלא לך למינדע רזא דתרין סימנין אינון רזא דיצר טוב ויצר הרע דושט איהו רזא דיצר הרע ובגין כך איהו גמיד ופשיט דאי יהיב ביה איניש מזונא זעיר הא איהו מחזי דמסתים ביה וסגי ליה בהכי, ואי בעי בר נש למיהב ביה טובא טובא איהו מפשיט ומקבל ולא שבע לעלמין, והכי הוא יצרא בישא דכד איניש צחי בזעיר משתייא דישתה סגי ליה, ואי שתי טובא מיהדר וצחי ובעי למיהדר ולמשתי ולא שבע לעלמין, וקנה איהו ברזא דעולם הבא ביה משבחין לקודשא בריך הוא וביה נפיק קלא דאינון דעסקין באורייתא וכמה דעולם הבא אין בו לא אכילה ולא שתייה אלא איהו מתהני ושאיב מלחותא דעבר בושט ובגין דא קנה אית בהו עזקאן דא לעילא מן דא למירמז לדרגין עילאין דאינון דא לעילא מן דא ולעילא מכולהו טבעת הגדולה דמקפת לקנה ואיהי רמז לבינה דאיהי לעילא מכל דרגין.184   

			נמצאנו למדים אפוא, שהוושט במבנהו המיוחד מסמל את יחסי הגומלין בין היצר הרע לבין האכילה והשתייה למעלה מן המידה, שכן כשם שהן מגדילות את הוושט ואינן משביעות אותו לעולם כך הן מגבירות את כוחו של היצר הרע ואינן משביעות אותו. לעומת זה, הקנה מסמל במבנהו המיוחד את הספירות המתעלות זו על גבי זו עד לבינה, היא היא העולם הבא שאין בו לא אכילה ולא שתייה.185 המסקנה המתבקשת כמאליה ברורה מאוד: אכילה ושתייה מגבירות את היצר הרע ולעולם לא תשבענה אותו; ואילו מיעוט אכילה ושתייה, קל וחומר — הימנעות מהן, לא זו בלבד שמנטרלים או מכניעים אותו, אלא גם עשויים להעלות את האדם למדרגות גבוהות שבסופן מדרגת העולם הבא אשר בה אין כבר צורך באכילה ובשתייה.  

			כל זה אשר לאכילה ולשתייה בדרך כלל, אך דגש מיוחד מושם על אכילת בשר ועל שתיית יין, וזאת משום שהבשר והיין הם משכן היצר הרע: "שהבשר והיין שהם משכן היצה"ר אין לרדוף אחריה'[ם] כי בזולת'[ם] יחיה האדם."186 מכאן האזהרות הרבות להימנע מאכילת בשר ומשתיית יין,187 ועל רקען יש להבין את התוכחה הקובעת שמחמת שתייה של יין כמעט נגזר דינו של ר' יוסף קארו.188 הדברים מגיעים לכדי כך, שהמגיד מוצא לנחוץ להביא צידוק לשתיית היין בסדר פסח ובפורים. לפיכך הוא קובע, שהתענית בערבי פסח ופורים מיועדת למנוע מראש את הסכנה הגלומה באותה שתייה, "ולהורות כשישראל שמחים ושותים בימים אלו אינו ח"ו [=חס ושלום] להשלים תאות היצה"ר אלא לעבודת קונינו, שהרי הם מקדימים להתענות קודם לכן להכניע תאות היצה"ר."189 קיצורו של עניין: ההימנעות מאכילת בשר ומשתיית יין דינה כהימנעות מעינוגי הגוף בכללן, והילכך היא מועמדת באחת מתוכחותיו של המגיד כאחד מביטוייה המובהקים של התשובה:   

			ואוף דסרחת אחדת ביד ימינך ותבת קמיה בהנך יומין ובתר כך שבקת תיובתך והשתא דקרבת לדחליתיה הא אתינא לאשתעשע בך ולמללא בפומך לא בחלום אלא כמאן דמלל עם חבריה, לכן אתקף בי ושבוק עדוני דגופא וביומא לא תשתה חמרא ולא תיכול בשרא ובלילה לא תשתה אלא כסא חדא ואכול בשרא ולא תסגי לאכול מיניה אי בגין בריאותא ואי בגין דכד היא סגיא מתקיף נפשא ובשבתא וביומי טבי אית לך רשו למשתי חמר אבל לא יותר מדאי כמה דיצרך מפתה לבך בר מיומי פוריא דלית גדר למילתא אלא כמה דתבעי ואי כדין תעביד למשבק עדוני גופא ולמיהוי לבך ומחשבתך קינא דאורייתא תדיר ולא תפסוק מהרהורא דילה אפי'[לו] רגעא חדא קוב"ה [=קודשא בריך הוא] ישתעשע בך.190  

			כמו אכילת הבשר ושתיית היין אף האכילה והשתייה בכללן מייצגות את כל ההנאות הגופניות. וכיוון שככלל "סבת החטאים הם הנאות הגוף",191 יש להתייחס אליהן, ואל האכילה והשתייה בתוכן, כאל מה שהמגיד מגדיר באחת מהוראותיו כחרפה: "ומעט בתאו'[ות] בכל האפשר כי אם אפשר ליזון בלי מאכל היית חפץ מאד. ויפה כיוונו המסתירים לעצמם בשעת האוכל כמו בשעת עשיית צרכיהם כי היא חרפה לולי ההכרח. לכן התרחק למאוס הנאות ואעלך במעלות רמות."192 כיוון שכך, ברור שיש למאוס בהנאות הגופניות ולהימנע מהן, אבל הן גם בגדר הכרח, שאי־אפשר בלעדיו, וכמו ממילא מתעוררת השאלה כיצד להתייחס להכרח זה? את התשובה לשאלה זו נמצא בדבריו הבאים של המגיד:   

			כי אין לאדם ליהנות מזה העולם כלל ועיקר ואפי'[לו] בשעה שהוא מוכרח לאכול ולשתות ולשמש ולשאר דברים הצריכים לא יתכוון אלא לקיום גופו, לעבודתו ולא להנאתו כלל, כי אם היה אפשר לעשות הדברים ההם הצריכים לקיום גופו בלי הנאה היה יותר טוב בעיניו, וההנאה שהוא נהנה במעשים ההם יהיה בעיניו כאילו הוא מוכרח עליה וזהו סוד מה שאמרה אשתו של רבי אליעזר דומה כמי שכפאו שד [נדרים כ ע"ב] כלומר שכל כוונתו לא היתה למעשה כלל אלא דומה בעיניו כמו שכפאו שד לעשותו, כי אחר שעושהו באונס אינו נהנה מאותו מעשה כלל, וכן בכל הדברים שהאדם עושה בזה העולם לקיום גופו, אם יש הנאה באותו מעשה יראה בעיניו כאילו הוא כפוי על המעשה ההוא, ובכך לא יקבל הנאה על המעשה ההוא.193   

			יחס זה לאכילה ולשתייה ולשאר הצרכים הגופניים שיש עמם הנאה, מעניק להם משמעות של קורבן: "ובעת האוכל לא תכוין ליהנות כלל כי אם בעבודתי כדוגמת ראשון ראשון הוא מסתלק כאשר הוריתיך,194 ואז יהי'[ה] מאכלך כמו...195 קרבן, ואם לאו הוא פועל בהמי, ועל דרך זה בכלל שאר הנאות."196 הקורבן שהאדם מקריב הוא הנאתו הגופנית ויחד עמה — את יצרו הרע, שהמגיד מדמהו לקורבן הנשחט על המזבח.197 אולם בכך עדיין לא די. בדברי המגיד מוענקת לקורבן האמור גם משמעות מופלגת ביותר. לפיה האדם המבטל הנאותיו ומואס בהן מקריב בכך כביכול את חייו, שכן הוא כאילו ממית את עצמו:   

			ובטל כל מיני הנאות ממך אפילו בשעה שאתה מוכרח לקיים גופך או לקיים שום מצוה יהיה בעיניך כאילו אתה מוכרח בו ואנוס בהנאה ההיא ובכך תדבק נפשך בקונך. ותהיה לך המיתה למנוחה וזהו סוד מה שאמרו חז"ל מי שירצה לחיות ימות [תמיד לב ע"א] כי אין הכוונה לומר שימית את עצמו ולא יאכל ולא ישתה ולא יהנה מן העולם כלל, שזהו דבר שאי אפשר לקיום המצות, אבל הכוונה לומר שכשיאכל וישתה וישמש וכן יתר הדברים ההכרחיים לגוף יראה בעיניו כאלו הוא מוכרח ואנוס בהנאה ההיא כי אינו חפץ בה כלל ולולא המצוה התלויה בדבר ההיא לא היה עושה מעשה ההוא כי אין לו חפץ בהנאות הגופניות כלל ובזה הרי הוא כאלו ממית עצמו.198   

			בהמתה עצמית זו מגיע האדם בעודו בחיים לדבקות שלמה של נפשו בקונו,199 ולמימוש מלא של אידיאל התשובה. לאור הדברים הללו מתחוור בברירות רבה, שהסיגופים כאחד מביטוייה המובהקים של התשובה אינם רק אמצעי לכפרת עוונות ולהכנעת יצר הרע,200 כי אם גם מנוף להתעלותו הדתית של האדם.  

			אכן, לא פעם אחת חוזר ונשנה בדברי המגיד הרעיון שתעניות וסיגופים באים לזכות את האדם במעלה דתית או מיסטית גבוהה, ועוד נדון בכך בהרחבה בהמשך. אולם עד שאנו באים לכך כדאי לסכם כאן את כל העניינים שהעלינו ביחס לסיגופים עד כה, כדרך שסיכמנו גם את ענייני הדבקות והתפילה. רצוני לומר, שגם ענייני הפרישות מאוכל, שתייה והנאות גופניות אחרות, כפי שנתבררו לנו כאן, הפכו, כמוהן כענייני הדבקות והתפילה, לתקנות ולהנהגות מוסר כלליות שבראש הספר. ולא עוד אלא שהן תופסות מקום בראש, לפי שהן מהוות מחצית מי"ח התקנות הממוספרות שבראש הספר.201 מתוכן נביא כאן שתיים מייצגות, העשויות לסכם את כל שביררנו עד כה: "יג, ליזהר מלהתענג בעת המאכל והמשתה ובעת התשמיש רק יהיה כמי שכפאו שד ומכריחו על המאכל ההוא או על התשמיש ההוא, ואם אפשר להתקיים זולת המאכל והמשתה ולפרות ולרבות זולת התשמיש ההוא היית חפץ מאד"; "טז, לא תפריד מחשבתך ממני אפי'[לו] רגע ומעט בהנאות בתכלית ובעת מאכלך כשאתה תאב ביותר לאכול או לשתות תסלק ידיך, ואם כה תעשה בכל סעודה יהיה כאלו אתה מקריב קרבן בכל סעודה ושלחנך יהיה מזבח ממש לזבוח עליו יצה"ר [=יצר הרע]."202 הנה כי כן, גם ענייני הסיגוף והפרישות לא נתפסו בעיני המגיד ובעיניו של קארו עצמו כמכוונים אליו בלבד. הם הפכו בידיו תקנות והנהגות תשובה היאות לכלל ישראל.  

			ועתה נשוב לרעיון, שתענית וסיגופים באים לזכות את האדם במעלה דתית או מיסטית גבוהה. באחת ההזדמנויות אומר המגיד לקארו:   

			אבל בזכות השיתא סדרי משנה שאתה יודע על פה ובזכות אותם העינויים והסיגופים שעשית בימים שקדמו וגם עתה אתה מחזיק בהם הסכימו בישיבה של מעלה שאחזור לדבר עמך כבראשונה ושלא אעזבך ולא אנטשך וכן עשיתי כאשר אתה רואה בעת הזאת שאני מדבר אתך כאשר ידבר איש אל רעהו ועיניך הם הרואות שבכמה דורות לא השיג אדם לזאת המעלה כי אם יחידי סגולה.203   

			העינויים והסיגופים לא מתוארים כאן כבאים בעטיו של חטא כלשהו או כבאים להכניע את היצר הרע. כל שהמגיד מדגיש הוא, שבזכותם שב הוא להתגלות אל קארו. ולא זו בלבד, אלא בהמשך לדברים אלה תובע המגיד מקארו שיוסיף לסגף עצמו: "וגם תסגף נפשך כאשר אמרתי כדי שתזכה לראות את אליהו בהקיץ פנים בפנים וידבר עמך פה אל פה ויתן לך שלום כי יהיה מורך ורבך כדי ללומדך כל סודות התורה."204 תוספת הסיגופים תזכה אפוא את קארו במדרגה מיסטית גבוהה יותר שביטויה הוא גילוי אליהו בהקיץ פנים בפנים.205 הסיגופים והעינויים נתפסים על ידי המגיד ועל ידי קארו כתנאי הכרחי לזכייה בהתגלויות מיסטיות לסוגיהן ולדרגותיהן השונים, ויש לתפיסה זו משום ייחוד על רקע זמנו ומקומו של קארו.206   

			הסיגופים והתעניות, שדובר בהם פה, אינם מוצגים בהקשר הנדון כמעשים אינטגרליים של חיי תשובה. אף־על־פי־כן דומה שהרשות בידינו להניח, כי אכן הם נתפסים ככאלה, הוכחה מפורשת לנכונותה של הנחה זו, יכולים לשמש דבריו הבאים של המגיד, שהם מן החשובים ביותר לענייננו, ועל כן אביאם כאן בשלמותם:   

			והשתא דקבילת עונשך הנה עתך עת דודים ובזכות הנך יומין דצמת וסגיפת נפשך בכל הנך סגופייא ואוף דצמת הנך שבעה יומין, אי תדיר תהרהר במתנייתי ולא תפריד מחשבתך מנייהון כלל כדעבדת בהני תרי יומין, תסתלק בסילוקין עילאין ותדבק מילין דלא אדבק להן בר נש מהיום כמה שנין ותזכה למיסק עלתה כלילא קמאי דתתוקד על קדושת שמי בשרך וגרמך אוכלך ומישקך כולא יסק לרעוא קדמאי ותשתאר קטמא חוורא ותסתלק כעמר נקי... והכי קאמר קודשא בריך הוא למלאכי רקיעי איזילו דברו על לב יוסף תאיבי דתב בתיובתא קמאי וקראו עליו כי נמלא צבאו [על־פי ישעיה מ, א].207   

			מן הדברים האלה עולה בבירור, כי הסיגופים והתעניות, האמורים כאן, הם ממרכיביה המובהקים של התשובה. אף־על־פי־כן לא מודגשת כאן העובדה, שמטרתם העיקרית לכפר על חטאים ועוונות, שהרי המגיד אומר במפורש שקארו כבר נענש על חטאיו וכבר "נמלא צבאו". לעומת זאת, מדגיש המגיד בהבלטה רבה, שבצד דבקות המחשבה בתורה, הסיגופים והתעניות הם גורמים עיקריים להתעלות ולגילויים מיסטיים. זאת ועוד: המגיד מבטיח כאן לקארו כי בהמשך להתעלותו ולזכייתו בגילויים המיסטיים האמורים הוא אף יזכה להישרף על קידוש השם, ובכך תתממש התעלותו הסופית, שבה אף בשרו, עצמותיו, מאכליו, משקיו יתעלו התעלות מוחלטת.208 הנה כי כן, בתכליתם האחרונה מתלכדים דבקות המחשבה, התפילה והסיגופים לאחדות אחת, הלוא היא אחדותה של התשובה השלמה, המתממשת בשיבת האדם בכל הווייתו, הרוחנית והגופנית כאחת, אל מקורו האלוהי.209  

			עד כאן על הסיגופים, ומכאן ואילך נוכל לסכם את דיונינו בסעיף זה ולומר, ששלושת העיקרים שנדונו כאן בהרחבה, דבקות המחשבה, התפילה והסיגופים, ממחישים כאחד שני היבטים מרכזיים של התשובה. האחד הוא הקשר בין תשובה לחטא, בבחינת אין תשובה בלא חטא שקדם לה. ראינו ששלושת המרכיבים האמורים של התשובה מתייחסים אל החטא ובאים לכפר עליו, וכן גם — להכניע את שהביא אליו, היינו הסטרא אחרא או נציגו באדם — היצר הרע. מבחינה זו, שלושתם כאחד ממחישים את מובנה הבסיסי, האלמנטרי, של התשובה. אולם מצד שני ראינו, שבשלושתם כאחד באה לכלל ביטוי בולט גם משמעותה הנרחבת והכוללת יותר של התשובה. במשמעות זו אין היא מתייחסת עוד בהכרח אל החטא, כי אם מסמלת דרך חיים. היא למעשה מקיפה את כל חייו של החסיד, בסימן ההתעלות המתמדת במעלות הדת, המוסר והמיסטיקה. שלושת מרכיביה של התשובה הם האמצעים העיקריים בידיו של החסיד בהתעלותו זו, שתכליתה מי ישורנה. בכך באה לכלל סיכום תפיסת התשובה בספר 'מגיד מישרים'.  

			ברם, דומה שלא נוכל לסיים את דיוננו בלא להזכיר עניין אחד, שיש בו משום תוספת אישור לתפיסה הנ"ל של התשובה, כוונתי להוראה נוספת, המצויה בדברי המגיד, ששימשו נקודת מוצא לדיונינו, הלוא היא ההוראה: "ותקרא מרגניתא דבי רב בכל יום ופרשת העולה ואותו הסדר של אלפא ביתא עם המעלות שסידרתי לך וג"כ [=וגם כן] תקרא קריאה מספר חובת הלבבות להכניע היצה"ר [=היצר הרע]."210 ברי שאף הוראה זו היא מהנהגותיה המובהקות של התשובה, והיא חוזרת ונשנית בדברי המגיד,211 אך לצורך ענייננו כאן אסתפק במובאה אחת: "ולמוד הני קונדריסייא תרין זמנין בירחא וברייתא דרבי פנחס בן יאיר ומרגניתא דבי רב תרין זמנין בשבוע והאי קיצורא דחובת הלבבות חד זימנא בירחא, בכל יום פורתא."212 בשתי המובאות יש עדות לכך, שקארו לא רק נצטווה ללמוד בחיבורי מוסר ידועים, כמו הברייתא של רבי פנחס בן יאיר, המרגניתא דבי רב, שנקראה גם בשם המרגניתא דר' מאיר,213 ספר חובת הלבבות וקיצורו, אלא גם — בקונטרסי מוסר משלו, שהוא סידרם על־פי המגיד.214 אולם חשיבותן העיקרית של שתי המובאות לענייננו כאן היא בכך, שאף הן מדגימות לעינינו אותם שני פנים של התשובה, שדנו בהם לעיל, מצד אחד מוצג כאן לימוד המוסר כמיועד להכניע את היצר, ומצד שני הוא מוצג כחלק אינטגרלי של חיי תשובה, שהם חיים של תיקון והתעלות מתמידים.215 בכך מוסיפות הוראות אלו אישור למסקנותינו דלעיל לגבי תפיסת התשובה בספר 'מגיד מישרים'.  

			ג  

			בשני הסעיפים הקודמים ניסיתי להציע קריאה שונה מהמקובל בספר 'מגיד מישרים', כלומר — קריאה בו כבספר מוסר. דומני שהן מן הבחינה הספרותית והן מן הבחינה של תפיסת המוסר שבספר הוכחנו שקריאה מעין זו אפשרית. אין בכך, כמובן, כדי לקבוע שספר 'מגיד מישרים' הוא ספר מוסר לכל דבר. נהפוך הוא. ברור מעל לכל ספק שהספר איננו ספר מוסר ולא נועד מלכתחילה להיות כזה. אף אם הקריאה בו כבספר מוסר היא אפשרית, ודאי שאין בכך כדי להפוך את ר' יוסף קארו לאחד מיוצריה של ספרות המוסר הקבלית של צפת במאה הט"ז. בכך לא חל שום שינוי בעמדה, שנתתי לה ביטוי בשעתה ביחס למעמדו של ספר 'מגיד מישרים' בתולדותיה של ספרות המוסר במקום ובזמן האמורים.216 מה שאין כן — ביחס להשפעתו האפשרית של ספר 'מגיד מישרים' על תהליך גיבושה של ספרות המוסר הקבלית ומעמדו בתהליך זה. בחינה מחודשת של כל הסוגיה הביאתני למסקנות שונות לחלוטין ממסקנותי הקודמות.217 בניגוד להן סבורני עתה שביסוד האזהרות, ההוראות והתוכחות של המגיד אכן מונחת מערכת מוסרית שיטתית, והיא עשויה ללבוש, ואף לובשת, צורה של מערכת אובייקטיבית בעלת תוקף ותחולה כלליים, כפי שניסיתי להוכיח בבירורינו דלעיל.  

			למסקנה זו נודעת חשיבות רבה. שכן, אם מביאים אנו בחשבון את העובדה, שדברי המגיד לקארו לא נעלמו לחלוטין מעיני בני דורו בצפת, כגון רמ"ק ואנשי בית מדרשו,218 כי אז סביר להניח שדווקא הלקח המוסרי הכללי שבדברי המגיד נודע להם, מה גם שעל פי היוצא מבירורינו לעיל אין להוציא מכלל אפשרות, שקארו עצמו הפיץ את הלקח הזה בין אנשי חבורתו של רמ"ק, שייתכן שאף נמנה עם חבריה, ובין תלמידי בית מדרשו. זאת, כמובן, מתוך כוונה להשפיע עליהם מבחינה דתית־מוסרית, כפי שנדרש על־ידי המגיד,219 אישור לסבירותה של אפשרות זו ניתן למצוא בדבריו של ר' חיים ויטאל ב'ספר החזיונות' שלו, בזו הלשון: "צוה מהר"ר יוסף קארו ז"ל למורי הר' משה אלשיך בשם המלאך המגיד הדובר בו שיזהר מאד ללמדני בכל יכלתו... וגם לי אני היה הוא ז"ל מזהירני בלימודי בשם המגיד הנז'[כר]."220 דברים אלה מעידים על הדרכה מוסרית של ר' יוסף קארו, בשם המגיד, לבני דורו. דומה אפוא, שרשאים אנו להניח כי חסידי צפת, אנשי החבורות שהיו קשורות לבית מדרשו של רמ"ק, הלוא הם יוצריה של ספרות המוסר הקבלית של צפת במאה הט"ז,221 הושפעו מר' יוסף קארו ושאבו השראה מדברי המוסר של מגידו.222  

			אולם לא בהנחה זו, תהא נכונה ככל שתהיה, טמון עיקרה של החשיבות הנודעת לאפשרות הקריאה בספר 'מגיד מישרים' כבספר מוסר. דומה שהיוצא מאפשרות זו, כפי שנתבררה לנו כאן, הוא שספר 'מגיד מישרים' מעיד על תהליך, שבו ענייני מוסר אישיים מאוד, המשמשים עדות לחיים במתח דתי־מוסרי גבוה של חסיד ובעל תשובה כר' יוסף קארו, עברו טרנספורמציה והפכו להוראות מוסר ולדרך תשובה שהרבים נדרשים להיאות לאורן. והנה, תהליך מעין זה מאפיין את צמיחתה והתגבשותה של ספרות המוסר הקבלית בתוך חבורות החסידים והמקובלים של צפת ומתוכן.223 ניתן לומר אפוא שבספר 'מגיד מישרים' מצוי הדגם, אם לא הראשון הרי ללא ספק הנרחב והבסיסי ביותר, לתהליך צמיחתה של ספרות המוסר הקבלית, ואלמלא דמסתפינא הייתי אומר שיוצריה של ספרות זו הסתכלו בדגם וחיברו את ספריהם. מבחינה זו, רבה מאוד חשיבותו של ספר 'מגיד מישרים' לספרות המוסר הקבלית שנוצרה בצפת. ואף כי איננו ספר מוסר ממש, חשיבותו לספרות הנזכרת רבה לאין ערוך מחשיבותו של ספר מוסר קבלי שנתחבר בזמנו ובמקומו, הלוא הוא ספר 'צפנת פענח' לר' יהודה חליווה, שקשריו עם ספרות המוסר הקבלית של חכמי צפת במידה שישנם — רופפים מאד.224 אך זוהי כבר פרשה אחרת, שלבירור לעצמה היא צריכה.  

					88	הקשר הרופף מתבטא בכך, שדברי המוסר באים לעיתים כהקדמה שממנה עובר המגיד ישירות לדרוש את פסוקי הפרשה, בנוסח "והלא בפרשתא דא איכא למידק" (ראו, למשל, שמות, מו ע"א), או "דהא אית לדקדקא בהאי קרא" (וארא, מט ע"א), או "והלא בעינא לגלאה לך רזין בפרשתא קדישתא דא" (שם, ע"ב), ועוד כיוצא באלה הרבה. עד כמה קשר זה הוא רופף ניתן לראות כאשר קארו מחליט לדלג על דברי המוסר ולעבור ישר לקושיות על הפרשה כמו בראש פרשת משפטים: "ביום שבת כ"ב לשבט, ה' עמך וכו' דברי תוכחות כמנהג ובפרשתא קדישתא דא איכא למידק" (סד ע"ב).

				

				
					89	את שני אלה מבליטות אף העדויות הראשונות על טיבו של ספר 'מגיד מישרים' שהגיעו לידינו, כגון עדותו של ר' ישעיה הורוביץ, שבשנת שפ"ב מספר באיגרת מצפת אל בני משפחתו, כי בין שאר כתבי־היד שחכמי צפת התירו לו להעתיקם נמצא גם כתב־יד של "...כל דברי המגיד שהגיד להרב ב"י [=בית יוסף] ז"ל, ויש בו כמה סתרי תורה סודות גדולות, ויש בהם כמה מוסרים וכמה הנהגות וכמה פרישות שהזהיר אותו לא תאכל זה וזה לא תאכל, והזהירו על כמה מאכלות מותרות כמו על מאכלות אסורות" (אברהם יערי, אגרות ארץ ישראל, תל־אביב תש"ג, עמ' 217). הבלטה כיוצאת בזו אנו מוצאים גם בכותרת כתב־יד ששון 248 של 'מגיד מישרים': "ספר מוסר ה' שהועתק מכ"י של מוהר"י קארו זלה"ה שהיה מיסר ומוכיח ומגיד לו חידושים המגיד".

				

				
					90	כל פניותיו של המגיד הן בלשון נוכח, ולעיתים קרובות — בהבלטת העובדה שמדובר בר' יוסף קארו בלבד (והשווּ ורבלובסקי, שם, עמ' 170). יוצאות מן הכלל הזה פניות אחדות שהן בגוף שני רבים. ראויה לציון אחת מהן (ראו להלן, הערה 33), שדרך ניסוחה דומה מאוד לנוסח דבריו של המגיד אל ר' יוסף קארו ולחבריו בתיקון ליל שבועות, עליו מעיד ר' שלמה אלקבץ באיגרתו (הובאה גם בהקדמה למהדורת 'מגיד מישרים' שבידינו, עמ' 20-18). וראו עליה: ורבלובסקי, ר' יוסף קארו, עמ' 33-32, 115-112; פכטר, מצפונות צפת, עמ' 21-19. בהסתמך על דמיון זה אני נוטה לשער שפנייה זו כוּונה לחבריו של קארו. על פניות נוספות בגוף שני רבים ראו להלן, הערה 20.

				

				
					91	זאת אולי הסיבה לכך, שוורבלובסקי לא ראה לנחוץ להקדיש דיון מיוחד לענייני המוסר שבגילויי המגיד, אלא כללם בתוך דיונו המקיף על חיי־נפשו הפנימיים של קארו. עיינו ורבלובסקי, שם, עמ' 166-149. כמו כן ראו עוד את הערתו על אופיו "האינטימי ביותר" של המרכיב המוסרי ב'מגיד מישרים', שם, עמ' 170.

				

				
					92	דומה שקארו עצמו היה מודע להיבט זה, שכן המגיד מעיר לו על כך באזהרותיו, כגון: "ולא נכון לעשות כן... והלא אתה ריש מתיבתא רבא דא"י [=דארץ ישראל] וכו' ועתיד ליעשות נסים על ידך דוגמת חכמי התלמוד למען ידעו בני הדור כי יש אלהים בישראל" (שמות, מו ע"א), וראו גם בשלח, סא ע"א.

				

				
					93	מגיד מישרים, עמ' א-ו.

				

				
					94	הדברים אמורים במיוחד כלפי הסעיפים שאפילו מבחינת מבנם וצורתם הספרותית אינם נבדלים בכהוא זה ממאמרים מקבילים להם הפזורים על פני הספר כולו (וראו ציוניהם בסמוך ובהערות 14-12). אולם הם תקפים גם ביחס לסעיף הראשון, בו נעסוק מיד בהרחבה.

				

				
					95	שם, עמ' ג. הסעיף הזה מייצג מאמרים רבים כמותו בגוף הספר, שעיקרם אזהרה מוסרית, תוך הבלטת ייחודו וגדולתו של קארו.

				

				
					96	שם, עמ' ד. סעיף זה מייצג אף הוא רבים כמותו בספר, שעיקרם אזהרה מוסרית, המעלה על נס את הסיגופים.

				

				
					97	שם, עמ' ו. גם סעיף זה מייצג רבים כמותו בגילויי המגיד, שעיקרם אזהרה מוסרית המבליטה את עניין הגלגול.

				

				
					98	שם, עמ' א.

				

				
					99	שם, עמ' א-ב.

				

				
					100	זאת בעיקר בגלל סגנונם השונה. בעוד שצביונו של הראשון הוא בעיקר צביון התקנות המוכר לנו מרשימות התיקונים וההנהגות של חבורות החסידים בצפת במאה הט"ז (וראו עליהם לעיל, פרק א, סעיף א, כמו גם: בניהו, תולדות האר"י, עמ' 309; תמר, על החבורות של צפת; חלמיש, הנהגות חכמי צפת; מרוז, חבורת ר' משה בן מכיר), הרי שהחלק השני שומר בחלקו העיקרי על נוסח הפנייה של המגיד אל ר' יוסף קארו, המוכר משאר חלקי הספר.

				

				
					101	מגמה זו מזדקרת לעינינו כשמעמתים תקנות אלו עם מקבילותיהן התכניות בגוף הספר, כגון: תקנה "ט, שלא להתגאות כלל רק מאד מאד הוי שפל רוח", ואחת ממקבילותיה הרבות: "ואל יהיה לבך נוטה ולא פונה לגאוה כלל, וכי תשמע בני אדם שישבחוך תדאג ותצטער מאד ובשום פנים אל תתגאה... ובכן תשפל ותזכור את אשר הכעסת לפניו ית'[ברך] ונשא לך עד הנה" (בשלח, נז ע"א); תקנה "ה, שלא לכעוס על שום דבר בעולם על דבר שאינו נוגע אלא לגוף", ומקבילתה: "וכבר הודעתיך כמה אתה צריך לנהוג בשפלות שלא לכעוס על שום דבר בעולם, וצא ולמד ממשה רבן של כל הנביאים שכל מקום שבא לכלל כעס בא לכלל טעות, לכן על שום דבר שבעולם לא תכעוס ואפי'[לו] על מילי דשמיא שאתה צריך להראות ולהתנהג במידה זו על כל פנים" (שבח הרב, עמ' ג); תקנה "ח, להשיב מענה רך לכל אדם", ומקבילתה: "והזהר שתתנהג עם הבריות בנחת ולא תכעוס בשום פנים שבעולם אף על קנאת ה' לא ישלוט בך הכעס כי זה כלל גדול" (עקב, קל ע"ב). וראו עוד להלן, בסמוך להפניות 53, 54, 55, 56, 90, 91, 116, 117, ובהערות אלו.

				

				
					102	וזאת בעיקר בשל העובדה, שהניסוח האובייקטיבי של י"ח התקנות לא הושלם, ושלוש התקנות האחרונות (טז-יח) נותרו בצביונן האישי המקורי. במאמר מוסגר אעיר, ששינויי נוסח אלה אינם ניכרים בתרגומו האנגלי של לורנס פיין לתקנות אלו (ראו פיין, רוחניות צפתית, עמ' 57-55) אם כי בעצם הכללתן בתוך המכלול של תקנות צפת הצדק, כמובן, עמו. והנה, אם מלאכת הניסוח הייתה מעשה ידיו של עורך אין להניח שלא היה משלים את מלאכתו. אגב כך כדאי לציין, שהחלק השני של הסעיף, החלק הכולל תקנות לא ממוספרות, רובו ככולו, מלבד שתי פסקאותיו הראשונות, מנוסח בניסוח האישי המקורי של דברי המגיד בכל גילוייו. ולא מן הנמנע הוא, שמלכתחילה הוא הוכן על־ידי קארו לשם ניסוחו מחדש בצורת תקנות כלליות כתקנותיו של החלק הראשון, והוא נותר בצורתו הנוכחית משום שקארו לא השלים את מימוש כוונתו, כשם שלא השלים את ניסוחם של כל תיקוני החלק הראשון.

				

				
					103	אין להוציא מכלל אפשרות, שר' יוסף קארו ניסחן לצורכה של חבורה, חבורתו שלו, אם הייתה כזאת (ראו לעיל, הערה 7; וראו גם בניהו — הסבור שלמרן הייתה חבורה משלו כשם שלאלקבץ הייתה כזו — יוסף בחירי, עמ' קס), או החבורה שבראשה עמדו ר' שלמה אלקבץ ורמ"ק, שקשריה עמו היו בוודאי הדוקים למדי. ייתכן שלחבורה זו מתייחס המגיד בהבטחותיו החוזרות ונשנות לקארו, כשהיה עוד בחוץ־לארץ, לאמור: "ואזכך לאעלה לא"י ולאתייחדא עם שלמה ידידי וחברייא לאתעסקא באורייתא" (בראשית, ח ע"ב; תולדות, כא ע"א. וראו עוד להלן, הערה 26, וכן ורבלובסקי, שם, עמ' 106). אף ייתכן שהפנייה בגוף שני רבים: "וכד אתון אזלין על קברי צדיקי'[ם] אי באורחא אתון עסקין באורייתא הא שכינתא נפקאת לקדמותכון" (כי תבוא, קלט ע"א), הייתה מכוונת לחבורה הנזכרת, שההשתטחות על קברי צדיקים והפרקטיקה של 'גירושין' לשם עיסוק בתורה היו מהנהגותיה המובהקות (וראו לעיל, פרק א, מלאחר הפניה 59 עד להפניה 64), כמו גם: ורבלובסקי, שם, עמ' 65-61; תמר [לעיל, הערה 17], עמ' 97-95). הוא הדין בפנייה אחרת באותו נוסח: "אדרבא נתקבלו דבריכם ורשב"י ובנו שמחו לקראתכ'[ם] בקרותכם זוהר על מערתם ובכפר הסמוך להם... ובכן תדע כי הם שמחים מאד בקרותכ'[ם] זוהר על מערתם או בכפר הסמוך להם ואם תתמידו לקרות כן יגלו לכם רזין עלאין" (אמור, קח ע"א. וראו בניהו, 'הנהגוה מקובלי צפת', עמ' יד-טו). לסיום כדאי להעיר, שבין אם מדובר כאן בחבורה של ר' יוסף קארו ובין אם מדובר בחבורתם של אלקבץ ורמ"ק (ושמא בחבורה אחת עסקינן?), לענייננו כאן חשובה עצם העובדה שדברי המגיד כוונו לא רק אל ר' יוסף קארו, אלא באמצעותו — גם לאחרים.

				

				
					104	מגיד מישרים, עמ' ב.

				

				
					105	שם, תהלים מזמור לא, קס ע"א.

				

				
					106	שם, עקב, קל ע"ב. כדאי להעיר שהמגיד חוזר ומדרבן בהקשר זה את קארו ללמוד חוכמת הקבלה. בהמשך לדברים אלה הוא שב ומדגיש: "עוד הזהרני פעמים אחרים למוד בחכמת הקבלה לפחות פעם א'[חת] בשבוע ב' שעות או יותר ויפתחו לי בה פתחים גדולים" (וראו עוד שמות, מז ע"ב; בא, נג ע"ב). ייתכן שהדברים משקפים תחושת אשמה של קארו על כך שאינו מקדיש את הזמן הראוי ללימוד הקבלה. מכל מקום ברור שלפנינו עדות על החשיבות הרבה שנודעה ללימוד הקבלה בתפיסת עולמו של קארו. וראו עוד לעניין זה להלן, פרק שישי, מסביב להפניות 129-128 ובהערות אלו.

				

				
					107	סימוכין לכך ניתן לדעתי למצוא בהוראת המגיד לקארו בזו הלשון: "ולמוד הני קונדריסייא תרין זמנין בירחא וברייתא דרבי פנחס דיאיר" (צו, צב ע"ב). מאחר שדברים אלה לקוחים מקטע החסר בראשו אין לדעת באלו קונטרסים בדיוק מדובר כאן. עם זאת יש יסוד לסברה, שהכוונה לקונטרסים של דברי מוסר, שהרי הם מוזכרים יחד עם טקסטים מוסריים מובהקים, שקארו נדרש ללומדם לעיתים מזומנות (ראו גם להלן, מלפני הפניה 125 עד לאחר הפניה 129). יתרה מזו: הואיל והקטע כמות שהוא לפנינו מתחיל בהוראה: "ובחולא דמועדא כתוב הני מילין", ניתן לשער ש"הני מילין" שבראש הקטע ו"הני קונדריסייא" שבסופו היינו הך הם. אם אמנם כך הוא הדבר, כי אז ברור שמדובר כאן בקונטרסים של דברי המגיד בענייני מוסר שר' יוסף קארו נצטווה להעלותם על הכתב, בראש ובראשונה — לצרכיו האישיים.

				

				
					108	שם, ויקהל, עז ע"א.

				

				
					109	כגון: "כי אזכך לעלות לארץ ישראל ולהתייחד שם עם שלמה ידידי ועם החבירים ותלמוד ותלמד ותשיב כלי אובד כי תלמוד תורה לרוב ותשיב רבים מעון" (שם, בשלח, נז ע"א); "כי אזכך לעלות לא"י ולהתחבר שם עם החברים ולהרביץ תורה ולהעמיד תלמידים הרבה, ולהשיב רבים מעון" (שם, ויקרא, פד ע"א).

				

				
					110	שם, וארא, נא ע"ב (את המובאה בשלמותה ראו להלן, לפני הפניה 69). וראו עוד שם, בשלח, נט ע"ב; כי תשא, סט ע"ב; ויקרא, פד ע"א. והשווּ ורבלובסקי, שם, עמ' 151.

				

				
					111	שם, בהר, קיב ע"ב.

				

				
					112	ראו להלן, פרק שישי, מלאחר הפניה 115 עד לאחר הפניה 116, והשווּ ורבלובסקי, שם, עמ' 162-156.

				

				
					113	שם, מטות ומסעי, קכא ע"ב-קכב ע"א. וראו גם כי תבוא, קלט ע"א.

				

				
					114	שם, קכב ע"א. 

				

				
					115	שם, שם.

				

				
					116	שם, קכב ע"ב. במקום אחר נזקק המגיד לאותם דימויים של כפיר ותנין בזו הלשון: "הקיצו ישנים מתרדמת אולת והזהרו מיצה"ר [=מיצר הרע] האורב לכם בכל רגע כי אליכם תשוקתו תמיד ואתם תמשלו בו [על־פי בראשית ד, ו] אם תרצו תרמסו כפיר ותנין דיצה"ר. ברישא אקרי כפיר בעוד דלא אתקף כל כך על ברנש ובאתר דאתקף אקרי תנין ואת'[ם] תרמסוהו ותשימו חחים באפו ומתג בלחייו תנקבו אפו בחוחים תמשכו לויתן בחכה דלויתן הוא נחש ותמשכוהו בהכנע'[ת] היצה"ר ותשימו חכה בפיו וחחים באפו תכתתו נחש הנחשת שהוא היצה"ר דהוא נחש הקדמוני... ולהכי אזדהרו מיניה ובטלו יתיה וכופו יתיה תחתיכון ותהיו תמיד ערומים וערים לתחבולותיו ליזהר מהן" (חקת, קיח ע"א-ע"ב). בדברים אלה פנה המגיד ככל הנראה אל אנשי החבורה של ר' יוסף קארו. וראו לעיל, הערות 7, 20.

				

				
					117	הבחנה זו בין שתי מדרגות של דבקות, החשק והידיעה, דומה בעיקרה להבחנתו של ר' אליהו די־וידאש בין חשיקה לחפיצה, כאשר חפיצה נתפסת על ידו במשמע של זיווג כמשמעה של ידיעה כאן. וראו להלן, פרק שישי, מלאחר הפניה 206 עד לאחר הפניה 207.

				

				
					118	על תפיסה זו ראו: שלום, פרקי יסוד, עמ' 47-41; תשבי, משנת הזוהר ב, עמ' שסו; אידל, 'תפיסת התורה', עמ' 58-49.

				

				
					119	וזאת שלא כדעת ורבלובסקי, שם, עמ' 160-159.

				

				
					120	כי תשא, עב ע"א. וראו גם מקץ, לז ע"א; צו, פט ע"ב. על מקורותיה של טכניקה זו של דמיון השם לפני העיניים, ראו: אידל, כתבי ר' אברהם אבולעפיה, עמ' 264-262; החוויה המיסטית, עמ' 36-32; קבלה, עמ' 69-68; והשווּ ורבלובסקי, עמ' 162-161.

				

				
					121	מקץ, לז ע"א. הניסים שאליהם מתייחס המגיד, כאן ולהלן לפני הפניה 40, נעשו על־ידי חכמים שונים, ובראשם רשב"י. ראו שבת, לד ע"א, ומראי־מקום נוספים שם, במסורת הש"ס.

				

				
					122	כיוצא בכך אומר המגיד במקום אחר: "עשה חברה ומרעות לאמונה העליונה בהיות מחשבתך תמיד דבוקה בתורה כאשר הוריתיך" (תהלים, מזמור יט, קנט ע"ב). "אמונה העליונה" — משמע הספירות כולן או ספירת מלכות (ראו פכטר, שורש האמונה, עמ' 49-45).

				

				
					123	ויצא, כה ע"ב. וראו עוד שם, כו ע"א, והשווּ ויקרא, פו ע"א.

				

				
					124	ראו עוד להלן, הערה 46. כאן ראוי אולי להעיר, שלפי תפיסה קבלית ידועה, ההתעלות עד בינה היא אף המדרגה העליונה של התשובה, אשר על כן הבינה נקראת תשובה עליונה או תשובה שלמה (ראו: פרדס רימונים, שער ערכי הכנויים, פרק כב, ערך 'תשובה'; תומר דבורה, פרק רביעי; תשבי, משנת הזוהר ב, עמ' תשלט-תשמ, תשמד; וכן להלן, הערה 75). תפיסה זו באה לידי ביטוי גם בספר 'מגיד מישרים' בזו הלשון: "ובסופא דפרשתא אזהר בתשובה דהיינו כ"י [=כנסת ישראל] לאדבקא לה בתשובה דהיא בינה כד"א [=כמאן דאת אמרת] ותשובתו הרמתה [שמואל-א ז, יז] דאתמר אבינה" (נצבים, קמד ע"א). (עם זאת יש להעיר, שלא ברור אם דברים אלה נאמרו על־ידי המגיד, כי בראש הפיסקה שמתוכה הם הובאו מצוין: "אז הגיה ה"ר שלמה"). כללו של דבר: לא מן הנמנע, שגם התפיסה האמורה עמדה ברקעם של דברי המגיד על ההתכוונות המיסטית בדבקות המחשבה המתמדת בתורה.

				

				
					125	על היבט נוסף של ההתכוונות המיסטית שנדונה כאן ראו עוד להלן, בין הפניות 81-77.

				

				
					126	בשלח, סא ע"א, וראו תיקוני זוהר, ריש תיקון ע.

				

				
					127	ויקהל פב ע"א.

				

				
					128	ואתחנן, קכח ע"א.

				

				
					129	וראו שם בהמשך את תיאור תהליך ההתעלות עם המלכות עד הבינה, המקביל במידה רבה לתיאור שהובא לעיל, לפני הפניה 40.

				

				
					130	ויקהל, עו ע"א-ע"ב.

				

				
					131	בשלח, נה ע"ב.

				

				
					132	וישב, לה ע"א.

				

				
					133	שם, שם.

				

				
					134	ראו לעיל, מלאחר הפניה 11 עד לאחר הפניה 26.

				

				
					135	אזהרות ותיקונים וסייגים, עמ' א.

				

				
					136	שם, שם. וראו עוד שבח הרב, עמ' ד; מוסר שהיה מייסר אותו כאם לבן, שם; שמות, מח ע"א; בשלח, נו ע"א; אמור, קז ע"א-ע"ב; ראה, קלא ע"א; קלג ע"א.

				

				
					137	שם, שם. וראו עוד בשלח, נז ע"א; מטות ומסעי, קכג ע"ב; ישעיה, קו ע"ב; משלי, קסב ע"ב.

				

				
					138	כנ"ל.

				

				
					139	שם, שם, וראו עוד בחוקותי, קיג ע"ב.

				

				
					140	מקץ, לז ע"א.

				

				
					141	לא מצאתי נוסחה זו בנוסחים השונים של המאמר. ראו עבודה זרה כ ע"ב, ומראי מקום נוספים שם במסורת הש"ס.

				

				
					142	בחוקותי, קיג ע"ב.

				

				
					143	ויקרא, פד ע"א-ע"ב.

				

				
					144	מאלף הוא הדבר שאת תביעתו לסיגופים ועינויים מסמיך כאן המגיד על הדוגמה של הגויים. והשווּ ורבלובסקי, שם, עמ' 163.

				

				
					145	ראו לעיל, לפני הפניה 28.

				

				
					146	ראו שם, שם.

				

				
					147	ראו רמב"ם, הלכות תשובה, פרק ב, הלכה ד: "מדרכי התשובה להיות השב צועק תמיד לפני השם בבכי ובתחנונים". וראו שם בנושאי כליו של הרמב"ם ציון המקורות בדברי חז"ל. כך גם בזוהר (ראו תשבי, משנת הזוהר ב, עמ' תשמ. ושם גם מ"מ לספרות הזוהר. וראו עוד להלן, הערה 65). לעומת ואת, ר' יונה גירונדי אינו מצרף את הבכי לתפילה (ראו שערי תשובה, שער ראשון, סי' מא-מג), אלא מועיד לו מקום לעצמו במסגרת העיקר הרביעי של התשובה, הלוא הוא הצער (שם, סי' טו), שם הוא קובע כי הדמעות באות לכפר בעיקר על חטאי העיניים.

				

				
					148	ויקהל, עה ע"ב.

				

				
					149	זאת בהתאם להשקפת הזוהר, ח"ג, עה ע"ב-עו ע"א. וראו גם תשבי, שם, שם.

				

				
					150	ויקהל, פב ע"א.

				

				
					151	ראו לעיל, הערה 58.

				

				
					152	וארא, נא ע"ב-נב ע"א.

				

				
					153	הדימוי הזה חוזר הרבה בדברי המגיד. וראו, למשל, שמות, מו ע"א; בשלח, סב ע"א, ולהלן, מלאחרי הפניה 74 עד לאחרי הפניה 77. והשווּ ורבלובסקי, ר' יוסף קארו, עמ' 152.

				

				
					154	מקורה של השקפה זו בפירושו של ר' עקיבא לביטוי 'בכל נפשך' שבקריאת שמע: "בכל נפשך — אפילו נוטל את נפשך", ובמימושה הלכה למעשה של דעה זו במותו על קידוש השם (ראו ברכות סא ע"ב). וראו גם זוהר ח"ג, קצה ע"ב: "לבתר לשואה גרמיה גו אינון דמסרי נפשייהו על קדושת שמיה והיינו ביחודא דשמע ישראל דכל מאן דשוי הכי רעותיה בהאי קרא אתחשיב ליה כאלו מסר נפשיה על קדושת שמיה".

				

				
					155	תולדות, כ ע"ב. וראו ורבלובסקי, ר' יוסף קארו, עמ' 152, ושם בהערה 26 מראי מקום נוספים ב'מגיד מישרים' וכן מקבילות אצל בני דורו של קארו, ר' אלעזר אזכרי ור' חיים ויטאל. על מקבילות אלו יש להוסיף גם את האר"י. וראו להלן, הערה 77.

				

				
					156	על כך ראו בהרחבה להלן, פרק שישי, מלפני הפניה 125 עד לאחר הפניה 126, ומלפני הפניה 135 עד לאחר הפניה 143, וראו גם ליבס, השפעות נוצריות, עמ' 72, הערה 89.

				

				
					157	ראו שם, שם.

				

				
					158	ויקהל, עו ע"א.

				

				
					159	ראו להלן, פרק שישי, לפני הפניה 126, ומלפני הפניה 135 עד לאחר הפניה 136. 

				

				
					160	כאן המקום עמי להעיר, שמבין בני דורו של קארו, האר"י הוא אשר פיתח בצורה הנרחבת ביותר את כל הסוגיה הזאת, ותוך כדי כך אף הבליט את הקשר בין קריאת שמע בכוונה האמורה לבין התשובה. ואלה הם מקצת דבריו בנידון: "ולכן אנו צריכין למסור נפשנו על קדוש השם, באות ד' דאחד, וצריך לכוון ולקבל עליו ד' מיתות ב"ד [=בית דין]: סקילה, שריפה, הרג וחנק... אמנם עכ"ז [=עם כל זה] יש קצת תיקון, במה שנמסור נפשינו על קדוש השם בכל לב, כי ע"י כן אפילו אין בנו שום מע"ט [=מעשים טובים], והרשענו עד להפליא, הנה על ידי מסירת נפשינו להריגה מתכפרים עונותינו כולם, ויש בנו יכולת לעלות עד אימא עלאה. כמ"ש [=כמו שאמרו] חז"ל גדולה תשובה שמגעת עד כסא הכבוד, שנאמר שובה ישראל עד ה' אלהיך וכו' [ברכות לב ע"א]. כי ענין התשובה מעלה את האדם ומגיעתו עד כסא הכבוד, שהיא אימא עלאה הנקראת תשובה". שער הכונות, חלק ראשון, ענין כונת ק"ש, עמ' קנג-קנד.

				

				
					161	ישעיה סימן מב, קנה ע"א.

				

				
					162	בכך הולך המגיד בעקבות הזוהר הקובע כי זו כוונתה של התפילה בכלל ולאו דווקא של קריאת שמע. וראו תשבי, משנת הזוהר ב, עמ' רסא, ושם גם מראי מקום לזוהר.

				

				
					163	וראו דבריו, שם: "ובתר הכי סלקינן לה לגבי אמא עלאה ברזא דחמשין תיבין דאית מושמתם עד על הארץ לקבל נ' שערי בינ'[ה] דמתמן נפיק כל טיבו וכל חידו לעלמין". אף עמדה זו תואמת את השקפת הזוהר. וראו תשבי, שם, שם.

				

				
					164	ראו לעיל, ליד הפניות 41, 42 ובהערות אלו.

				

				
					165	ראו אמור, קט ע"ב.

				

				
					166	ראו תרומה, סח ע"א-ע"ב.

				

				
					167	בהר, קיב ע"א.

				

				
					168	כלומר, זו צריכה להיות כוונה מיסטית. וכך, דומני, יש להבין את הוראותיו החוזרות ונשנות של המגיד לקארו שיכוון בתפילתו. ראו, למשל, שמות, מח ע"א; משפטים, סו ע"א; כי תבא, קלז ע"ב. 

				

				
					169	ראו, למשל, בשלח, נז ע"א; אחרי מות, קה ע"ב (להלן, הערה 91).

				

				
					170	ויקרא, פד ע"ב.

				

				
					171	ראו: שלום, ראשית הקבלה, עמ' 142-141; תשבי, משנת הזוהר ב, עמ' קצז-קצח.

				

				
					172	ראו שלום, שם, שם.

				

				
					173	תולדות, כ ע"ב.

				

				
					174	לפיכך מובנת תוכחתו של המגיד לקארו על שום מה אין הוא משכים לבית הכנסת: "והטוב בעיניך שאינך הולך בהשכמה לבית הכנסת ואעפ"י [=ואף־על־פי] שאינך ישן ולא יושב ובטל עכ"ז [=עם כל זה] עידן תורה לחוד ועידן צלותא לחוד, לכן בני השכם לבית אלהיך והתפלל בכוונה ולא כאשר אתה עושה, שאינך מתכוין בשלימות כראוי ותבטל כל ההרהורי'[ם] והמחשבות בעת התפלה ותייחד לבך וכל איבריך בי ותהיה מחנה שכינה" (אחרי מות, קה ע"ב). וראו גם ורבלובסקי, שם, עמ' 160-159.

				

				
					175	ראו לעיל, לפני הפניה 53.

				

				
					176	ראו לעיל, הערה 53. וראו גם את האזהרה על הרהורי נשים בשעת התפילה, שם, בראש עמ' ב, ואת התוכחה על אי־השכמה לבית הכנסת, שם, בסוף העמוד.

				

				
					177	בהר, קיב ע"ב-קיג ע"א.

				

				
					178	האם ניתן לראות בהבחנה זו שבין שני הפנים של הסיגופים מקבילה תואמת להבחנתו של ורבלובסקי בין שתי תקופות בהנהגות התשובה של ר' יוסף קארו, לפיה הראשונה עומדת בסימן של סיגופים חמורים, והשנייה — בסימן של הנהגות מתונות יותר (ראו ספרו, עמ' 152-151) — זו שאלה, שאין בידינו להכריע בה. אך לאמיתו של דבר אין זה משנה כל כך לענייננו כאן, שהרי לא הצד האישי־הביוגרפי מעניין אותנו, כי אם — ההשקפה הדתית־מוסרית הכוללת העולה מדברי המגיד. מבחינה זו חשובה העובדה שהסיגופים מצטיירים בספר בשני הפנים, כפי שתוארו לעיל.

				

				
					179	ראו לעיל, לפני הפניה 28, ומלפני הפניה 61 עד לאחר הפניה 65.

				

				
					180	נצבים, קמד ע"ב. יש להעיר שהדברים לקוחים מהגהה של ר' שלמה. וראו לעיל, הערה 41.

				

				
					181	בראשית, יג ע"ב. וראו גם צו, פח ע"ב. אגב, מנוסח הדברים של המגיד עולה בבירור שההימנעות משתייה (ומאכילה), ולאו דווקא במשמעות של צום ותענית, נתפסה בעיניו כסיגוף. וראו גם ויקהל, פב ע"ב: "אכול בסגופא לחם צר ומים לחץ כדאת עביד האידנא".

				

				
					182	לך לך, יד ע"ב. וראו שם את תוכחתו של המגיד לקארו בהמשך לדבריו אלה.

				

				
					183	משלי, קסב ע"ב. וראו שם עוד בהמשך, והשווּ לדבריו בפרשת כי תשא, סט ע"ב.

				

				
					184	צו, צד ע"ב.

				

				
					185	מקורם של דברי המגיד על הוושט ועל הקנה הוא ברעיא מהימנא, זוהר ח"ג, רלב ע"א. וראו גם דברי הזוהר שם, רלה ע"ב.

				

				
					186	אמור, קז ע"א, וראו גם משפטים, סו ע"ב; שמואל-ב, סימן י, קמט ע"א.

				

				
					187	ראו: "מוסר שהיה מייסר אותו כאב לבן", עמ' ה; ויקהל, עה ע"ב; צו, צב ע"ב; אחרי מות, קב ע"ב; נצבים, קמד ע"א. וראו עוד להלן, ליד הפניה 107.

				

				
					188	ראו צו, צ ע"ב.

				

				
					189	ויקהל, עד ע"א. כיוצא בכך רואה המגיד צורך להסביר את הטעמים המיסטיים של כוסות הקידוש והברכה בסעודות השבת ואת הכוונות המיסטיות הנאותות שצריכות ללוות את שתיית היין והמים בשבת. ועם כל זאת הוא מזהיר שלא לשתות ולאכול גם בשבת יתר על המידה הראויה ושלא ליהנות מהאכילה והשתייה. ראו שם, עו ע"א.

				

				
					190	ויקהל מהדורא בתרא, עט ע"ב-פ ע"א.

				

				
					191	ישעיה סימן נב, קנו ע"ב.

				

				
					192	תהלים מזמור לא, קנט ע"ב. ההוראה למאוס הנאות מתייחסת להנאות גופניות בכלל ולאכילה ולשתייה כמייצגות אותן במובהק. וראו כדוגמה בולטת את דבריו של המגיד: "אזדהר ממיכלא ממישתא ומהנאה, בעת שתתענג במאכל ובמשתה בהסתכל מיאוס האוכל בעת לעיסתו וכל שכן מיאוס של האוכל שנעשה בעת הוצאתו" (משפטים, סו ע"ב). דברים אלה יכולים לשמש רקע לרוב רובן של תוכחות המגיד ואזהרותיו על מיעוט האוכל או מיעוט ההנאות. ראו: 'שבח הרב', עמ' ג; בא, נג ע"ב, נד ע"ב; משפטים, סה ע"ב; סו ע"ב; כי תשא, ע ע"ב; אחרי מות, קב ע"ב-קג ע"א (ובאותה לשון ממש: ישעיה סי' מ פסוק כו, קנב ע"א); אמור, קז ע"א; בהר, קיב ע"א-ע"ב; ישעיה סי' מ פסוק כח, קנג ע"א, ע"ב.

				

				
					193	בשלח, נה ע"א-ע"ב. דברים אלה שניסוחם הוא ניסוח כללי, הפונה לכל אדם, נאמרים במסגרת אחת מתוכחותיו המרכזיות של המגיד לר' יוסף קארו. לפניהם, ובעיקר אחריהם, הוא מזהיר את קארו כיצד לנהוג בהתאם למתבקש מהם. אזהרותיו אלו מובאות בהרחבה על ידי ורבלובסקי, הלומד מהן בעיקר על תפיסת הדבקות של קארו (ראו ספרו, עמ' 155-156). בדומה לדברים אלה של המגיד ראו גם דבריו בפרשת יתרו, סג ע"ב. שם הוא מבחין בהקשר זה בין דרכם של צדיקים לזו של רשעים.

				

				
					194	המגיד רומז כאן לדבריו בסעיף 'גם זה מוסר אשר יסרתו אמו' שבראש הספר (עמ' ו): "כי אחר שזכית להתנהג בקדושה להתענות בכל יום אין לך להמשך אחר תענוגי מאכל ומשתה רק יהיה כוונתך במאכל ומשתה שהוא דוגמת קרבן כמו שנרמז באכילת המלאכים דאברהם שאמרו בהם ראשון ראשון מסתלק כי הסוד הוא שכל הדברים שנבראו שיהיו מתגלגלים תמיד מענין לענין ובזה מתעלים וז"ש [=וזה שאמרו] אש אוכלת אש [יומא כא ע"ב] שבזה הוא עילוי הנאכל ונבלע באחר וכן במאכל ומשתה הוא בסוד שאז"ל [=שאמרו (ח)ז"ל] אין לך עשב מלמטה שאין לו מזל מלמעלה [על־פי בראשית רבה י, ו]. וכשהמלאכים נראו כמו שאכלו, אותם הכחות הממונים על אותו המאכל נבלעו במלאכים, וזהו ראשון ראשון מסתלק כלומר הראשון של אותו מאכל שהוא המלאך הממונה עליו היה מסתלק כלומר מתעלה". וראו שם עוד בהמשך על מעלת התענית ביום ועל מעלת התענית בלילה "שעושה מהגופני רוחני". כל העניין משולב שם בתורה על גלגולם של הדברים, ובתוכם גם הנפשות, לצורך עילוים. על תורה זו, כפי שהיא באה לכלל ביטוי שם, דן בהרחבה ורבלובסקי בספרו, עמ' 237-235. ושם תמצאו גם ציון מקורותיה.

				

				
					195	הדברים שדילגנו עליהם כאן באים במקור בסוגריים, וזה לשונם: "נראה לי שעל דרך זה אתמר מאן מלאכי השרת רבנן [נדרים כ ע"ב] שעל דרך זה הם משרתים את פני ה' כמו מלאכי השרת". דברים אלה הם תוספת של העורך או דברי קארו עצמו. כך או כך, הם נסמכים על דברי המגיד שציינום בהערה הקודמת.

				

				
					196	בשלח, סא ע"א. וראו גם יתרו, סד ע"א-ע"ב. ראויים לציון גם שתי וריאציות של מוטיב הקורבן. האחת: "דבעי בר נש כד איהו על פתוריה ומתאוה למיכל ולמשתיה יתיר דלא ישלים תאוותיה, והאי הוא קרבנא לקב"ה דנכיס יצריה, והיינו דאמר[ו] רבנן דשולחנו של אדם מכפר כמזבח (ברכות נה ע"א) דבהאי גוונא הוא מזבה ממש" (משפטים, סו ע"ב. וראו עוד כיוצא בכך — בהר, קיב ע"ב; וכן בהערה הבאה). הווריאציה השנייה: "ולא תאכל בדרך הנאה כלל רק על כל לעיסה ולעיסה הרהר בד"ת [=בדברי תורה] ואז יהיה מאכלך כדוגמת קרבן" (משלי סימן כג, קסב ע"א).

				

				
					197	ראו בדברים שהובאו בהערה הקודמת כווריאציה הראשונה. כאן המקום להעיר גם, שההוראה להפסיק את האוכל והשתייה על מנת לא להשלים את התאווה מקורה בדרכי התשובה של ר' יונה גירונדי (ראו שערי תשובה, שער ראשון, סימנים ל-לד), כפי שהמגיד בעצמו מציין בשתי הזדמנויות לפחות. ראו: בראשית, ט ע"ב; ויקרא, פו ע"א-ע"ב. והשווּ ורבלובסקי, שם, עמ' 136.

				

				
					198	בשלח, נו ע"א-ע"ב. והשווּ לעניין תאוות המשגל, בהר, קיב ע"ב.

				

				
					199	לעניין זה ראו בהרחבה להלן, פרק שישי, מלפני הפניה 135 עד לאחר הפניה 143.

				

				
					200	יש שהמגיד מדבר על סיגופים ותעניות בלא כל קשר לעניין הכפרה או הכנעת היצר הרע. למשל, דבריו על סוד התענית: "ורזא דתענית איהו ברזא דשית אלפי שנין הוי עלמא וחד חריב [ראש השנה לא ע"א] דבההוא אלפא דיהא חריב לא סליק מזונא לספירן, ובתענית דמתענה בר נש השתא דתב בתיובתא קמי מאריה ומתעסק בפולחנא דמאריה מתהוה מזונא למיהוי נטיר לספירן לההוא זימנא דיהא חריב" (בשלח, סא ע"ב). יושם לב, שמדובר כאן במפורש על תענית של בעל תשובה, ואף־על־פי־כן לא נרמז כלל שמטרתה היא כפרת עוונות, היטהרות או הכנעת יצר הרע. כל שהמגיד רואה צורך להדגיש הוא, שהתענית יוצרת מזון לספירות לאלף השביעי שבו יהיה העולם חרב. וראו גם על העינוג הרוחני שבתענית ביום הכיפורים ובתשעה באב (וישב, לג ע"ב).

				

				
					201	ואלו הן: ו, ז, י, יא, יג, טו, טז, יו, יח. על אלו יש להוסיף גם שתי תקנות בחלקו השני של סעיף התיקונים והאזהרות. האחת: "מנע עצמך מאכילת בשר הרבה... ושתיית יין הרבה" (עמ' ב); והשנייה: "המון העם חושבים כי העוה"ז [=העולם הזה] הוא כהווייתו... אוכלים ושותים לשובע יצה"ר [=יצר הרע], אוי להם שהעולם מטעה אותם" (שם). אגב, בסופה של תקנה זו מצויה ההוראה להזהיר גם אנשים אחרים בנידון, שעליה כבר דנו לעיל, מלפני הפניה 21 ועד לאחרי הפניה 26.

				

				
					202	שם, עמ' א. וראו לעיל, לפני הפניות 113, 114, 115 ובהערות אלו.

				

				
					203	‘מוסר שהיה מייסר אותו כאב לבן', עמ' ד.

				

				
					204	שם, עמ' ה. וראו עוד בהערה הבאה.

				

				
					205	הסיגוף כתנאי לגילוי אליהו הוא מוטיב החוזר ונשנה בדברי המגיד. בנוסף לדברים שהובאו לעיל הוא אומר באחת ההזדמנויות: "ואי את תהך אורחין דתקנן קמאי כמו דאוליפתך למיהוי הרהרוי לבך באורייתי תדיר ולא תפריד מיניה אפי'[לו] רגע חדא ולסגפא נפשך, אזכך למחזי לאליהו דעתיק יומין לביש לבושין חוורין ויתיב לקבלך ומלל עמך כמא דממלל גברא עם חבריה" (ויקהל, עו ע"ב-עז ע"א). וכן הוא אומר בהזדמנות אחרת על דרך סיכום: "הלא אמרתי לך שתתענה כשלוש רצופים שבע פעמים, ואז יתגלה אליך במקום ההוא אשר ידעת ושם תשתעשע עמו" (ויגש מהדורא קמא, מד ע"ב, ובאותה לשון ממש: תצוה, סט ע"א. והשווּ ורבלובסקי, שם, עמ' 252-251). לאור כל הדברים הללו יש לקבוע במידה רבה של ודאות, כי לדעת המגיד הסיגופים לסוגיהם הם תנאי הכרחי לזכייה בגילוי אליהו.

				

				
					206	חכמי צפת במאה הט"ז, על אף מגמתם הפרישותית המובהקת, לא ציינו את הסיגופים והתעניות כתנאים הכרחיים לזכייה בגילויים מיסטיים (ראו על כך בהרחבה: ורבלובסקי, שם, עמ' 88-50; פיין, גילויים מגידיים, עמ' 157-152). עמדתו של קארו שונה בכך אף משיטתו של ר' יהודה אלבוטיני בספרו 'סולם העליה', שהשפיע ללא ספק על חכמי צפת (ראו להלן, פרק שישי, הערה 266), אך ככל הנראה — לא על קארו, על אף הקִרבה ביניהם בכמה עניינים (ראו אידל, 'ההתבודדות', עמ' 157-155). דברי אלבוטיני על תיקון הגוף כהכנה להשגת רוח הקודש הם בעלי מגמה פרישותית מובהקת, אך אינם כוללים סיגופים ותעניות. והוא אפילו רואה צורך להדגיש: "ואין הכוונה שיחיו חיי צער המטרדים אותו אדרבא זהו מה שירחיקהו מהשגת השלימות" (שלום, כתבי־יד בקבלה, עמ' 225). דבריו של אפרים גוטליב שתיקוני הגוף שעליהם מדבר אלבוטיני מכילים סיגופים (מחקרים, עמ' 239) — אינם לגמרי מדויקים. לעומת זאת, קיימת קרבה בולטת בין עמדתו האמורה של קארו, כמו גם בכמה עניינים אחרים, לבין עמדתו של ספר המשיב (ראו אידל, 'עיונים ב..."ספר המשיב"', עמ' 214-213, 226-219, וראו גם אידל, ר' שלמה מולכו, עמ' 215-214). לסיום, נעיר שלתפיסה שנדונה כאן יש מקורות עתיקים, וביניהם אף הספרות המיסטית הקדומה. וראו אידל, כתבי ר' אברהם אבולעפיה, עמ' 250 ואילך. 

				

				
					207	וארא, מט ע"א.

				

				
					208	ראו לעיל, לפני הפניות 71, 72, 73, 74 ובהערות אלו.

				

				
					209	ראו להלן, פרק שישי, לאחר הפניה 143. 

				

				
					210	ראו לעיל, לפני הפניה 28.

				

				
					211	ראו ורבלובסקי, שם, עמ' 258-257.

				

				
					212	צו, צב ע"ב.

				

				
					213	ראו ורבלובסקי, שם, עמ' 258.

				

				
					214	לא מן הנמנע שעם קונטרסים אלה נמנו גם רשימות התקנות וההנהגות שבראש הספר. וראו לעיל, הערה 24.

				

				
					215	דומה שאין זה מקרה שתנועת תשובה מאוחרת, שהפכה את לימוד המוסר לאחד מעיקריה המובהקים, מצאה בהוראות אלה של המגיד לר' יוסף קארו סימוכין לדרכה. כוונתי לתנועת המוסר במאה הי"ט, מיסודו של ר' ישראל סלנטר. תלמידו המובהק של ר' ישראל, ר' יצחק בלאזר, מצטט הוראות אלו של המגיד ומוסיף עליהן את מסקנותיו דלהלן: "והנה כל קורא הדברים האלה מה שהזהיר המגיד למרן הב"י [=הבית יוסף] בשום לב יאחזהו רעד ורתת. אם הארז אשר בלבנון החסיד הקדוש מרן הב"י אשר ידוע גודל חסידותו וקדושתו, ושלא פסק אף רגע אחת מלהרהר בד"ת [=בדברי תורה], כמבואר שם בס'[פר] מגיד משרים בכמה מקומות, ואת גודל מעלתו כי מלאך ה' דובר בו, ובכ"ז [=ובכל זאת] ציוה לו המגיד לקרוא בכל יום מרגניתא דבי רב, אשר הם דברי מוסר פשוטים מעניני הפטירה והחשבון, וכן לקרוא בכל יום ס'[פר] חובת הלבבות להכניע היצה"ר [=היצר הרע] ולהשפילו מתוקפו, מה יענו איזובי קיר. מעתה היוכל שום גבר לזכות דרכו יהי מי שיהיה ולפטור עצמו מלימוד המוסר בכל יום ממש". (מאמר שערי אור, בתוך ספר אור ישראל, ווילנא תר"ס, יג ע"א). דומה שיש בדברים אלה משום אישור, אמנם ממקום ומזמן רחוקים, לטענתנו לעיל, לפני הפניה 9.

				

				
					216	ראו פכטר, ספרות הדרוש והמוסר, עמ' 344.

				

				
					217	ראו שם, עמ' 355-354.

				

				
					218	ראו תמר, 'מאמר מ"מגיד מישרים"', עמ' 106-101. 

				

				
					219	ראו לעיל, מלאחר הפניה 24 ועד לאחר הפניה 25.

				

				
					220	ספר החזיונות, עמ' ב.

				

				
					221	ראו לעיל, פרק ראשון, סעיף א, ומלפני הפניה 78 עד סיומו של הפרק. 

				

				
					222	לדעתי, ניכרת השפעתו של ר' יוסף קארו בעיקר אצל ר' אלעזר אזכרי, וראו על כך להלן, פרק שישי, מלפני הפניה 144 עד סיומו של סעיף ב.

				

				
					223	ראו לעיל הערה 136.

				

				
					224	ראו לעיל, הערה 3.

				

			

		

	
		
			פרק שלישי   

			ספר 'ראשית חכמה' 
לר' אליהו די־וידאש וקיצוריו  

			א. ספר 'ראשית חכמה' וספרות המוסר הקבלית  

			המוניטין שיצאו לספר 'ראשית חכמה', תפוצתו הגדולה והפופולריוּת שלו הם בגדר מפורסמות שאינן צריכות ראיה.225 ניתן לראות בכל אלה משום עדות על מעמדו של הספר בספרות־המוסר הקבלית. אולם דומה כי כדאי לפרט עוד מספר עובדות, שיש בהן כדי להמחיש את הייחוד שבמעמד זה.  

			בראש ובראשונה מן הראוי לציין כי ספרו של די־וידאש היה הראשון בין ספרי המוסר הקבלי מצפת, אשר הועלה על מכבש הדפוס,226 וסמוך לאחר הדפסתו כבר זכה להכרה כבספר מופת.227 בדורות שלאחר מכן שימש הוא ליוצריה של הספרות הנזכרת מקור אוטוריטאטיבי, שכל המרבה להסתמך עליו ולהביא מדבריו הריהו משובח. דוגמה בולטת העשויה להמחיש עובדה זו, הוא ספרו של ר' ישעיה הורוביץ, 'שני לוחות הברית', שבו מרובים המובאות והסימוכין מתוך ספרו של די־וידאש.228 וגדולה מזו, לדעתו של השל"ה יש לראות בספר 'חובות הלבבות' ובספר 'ראשית חכמה' את שני ספרי־היסוד של ספרות־המוסר היהודית כולה.229 דוגמה נוספת הוא ספר 'יוסף אומץ' לר' יוסף יוזפא האן, בן־דורו הצעיר של ר' ישעיה הורוביץ. אחד ממקורותיו החשובים ביותר של חיבור זה, שבעיקרו הוא ספר דינים ומנהגים ורק בחלקו ספר מוסר, במובן המקובל של מושג זה, הוא ספר 'ראשית חכמה'.230 שני הספרים הנזכרים נתחברו בתקופה, בה עלתה וגברה השפעתה של קבלת האר"י, שהאפילה במידה רבה על קבלת הרמ"ק, עליה מבוסס ספר 'ראשית חכמה'.231 אף־על־פי־כן, לא רק ספרים אלה, אלא אף שאר ספרי־המוסר אשר נתחברו ברוח הקבלה החדשה לא דחקו את ספרו של די־וידאש לקרן זווית. ולא זו בלבד, אלא אף העלוהו על נס כספר קדוש, שחייב אדם להפוך בו ולהפוך בו. כך מצינו, למשל, כי ר' מאיר פאפירש, עורכם המפורסם של כתבי האר"י, בהזכירו את הוראת המגיד לר' יוסף קארו לקרוא כל יום בספר 'חובות הלבבות',232 רואה לנחוץ להעיר:  

			ותקרא בכל יום קריאה אחת מספר חובת הלבבות, והמגיד אמר שטוב ללמוד ממנו הקיצור, ונ"ל דבזמנו לא היה הספר ראשית חכמה, והאידנא לא תזוע מיניה.233   

			דברים כיוצא באלו אנו קוראים גם אצל ר' חיים כהן, תלמידו המובהק של רח"ו.234 בדור מאוחר יותר מורה גם אלכסנדר זיסקינד מהורודנא ללמוד בראש כל ספרי המוסר את ספר 'ראשית חכמה'.235 דוגמאות אלו ורבות אחרות, המצויות בספרות־המוסר־הקבלית המאוחרת, מוכיחות בעליל כי לא חלה כל ירידה במעמדו ובהשפעתו של ספר 'ראשית חכמה', גם בקרב תנועות וזרמים רוחניים הטבועים בחותמה המובהק של קבלת האר"י.236  

			מעמדו הרם של ספר 'ראשית חכמה' בעיני תלמידיה המובהקים של קבלת האר"י הוסבר במסורת־אגדה, שייחסה לאר"י עצמו את הקביעה, שספרו של די־וידאש יקדם לכל ספרי המוסר. את מקורה הקדום של מסורת זאת לא עלה בידי לגלות ואני מביאה כאן בנוסחה החסידי המאוחר, כפי שהוא בא בספר "טהרת הקודש" לר' אהרל'ה ראטה, אחת הדמויות המעניינות ביותר שהעמידה החסידות במאה ה־20.237 בדברי ר' אהרל'ה ניתן אף לראות משום סיכום יחסה של ספרות המוסר הקבלית ושל החסידות אל ספר 'ראשית חכמה', וזו לשונו:  

			והנה הראשון מבתראי שסדרו סדר תיקוני התשובה הוא הקדוש בעל ראשית חכמה, ורוב דבריו אשר קיבל מרבו הרמ"ק ז"ל שהיה מבעלי גלוי אליהו האמיתיים... והוא הקדוש בעל ראשית חכמה אשר הופיע ה' רוח קדושתו עליו, כידוע אשר שלח רבינו האר"י ז"ל את תלמידו הקדוש רבינו חיים וויטאל ז"ל לתהות על קנקנו כאשר נודע מחבורו ראשית חכמה, ובא בתשובה אשר ראה בעל המחבר ויש לו פנים כמו הספר, ועל זה אמר רבינו האר"י ז"ל אם כן הגיע הזמן שיקדימו זה החיבור ליתר החיבורי מוסר, וכנראה משער היחודים אשר קיבל גם כן מהאר"י ז"ל כוונות וסודות,238 והעידו גדולי תלמידי בעש"ט על ספרו שכל דבריו ברוח הקודש,239 רק הוא הקדוש העמיק והרחיב בדבורים אשר צריך להבין דרכיו ורמיזותיו, ורב ספרי מוסר ויראה שהיו אחריו נמשכו אחרי דבוריו ותקוניו אשר עמקו וגבהו.240  

			ספר 'ראשית חכמה' זכה למעמד מיוחד במינו בספרות המוסר הקבלית בכל תולדותיה והסתעפויותיה בשל שני גורמים עיקריים המייחדים אותו משאר ספרי היסוד שלה. הגורם הראשון גלום בעובדה, שבספר 'ראשית חכמה' נוסחו לראשונה באורח המפורש והברור ביותר מגמותיה ותפקידיה העיקריים של ספרות זאת. מגמות ותפקידים אלה באו לידי ביטוי, בזו הלשון:  

			...גם מפני שנתן רשות להדפיס ספר הפרדס של מורי ע"ה, והאמת כי לא כל הרוצה ליטול את השם יטול,241 כי מי שיכנס אל החכמה הפנימית בלי תשובה ומעשים טובים לא יכנס אל החכמה... לכן כוונתי לעשות הספר הזה לבאר הדרכים שצריך הנכנס אל החכמה. ולכן ביארתי מקצת דרכים עד"ה [=על דרך הסוד], בפרט בשער האהבה, שרובו מדברי ר' שמעון בר יוחאי ע"ה והמקובלים האחרונים. ולזה קראתיו "ראשית חכמה", ראשית וכניסה ליכנס לחכמה הפנימית, כי החכמה הפנימית היא הנקראת חכמה באמיתות...242   

			שתי מטרות עיקריות קבע כאן די־וידאש לספרו. הראשונה היא להורות לאדם מישראל את הדרך להתעלות דתית־מוסרית ולהשגת אותה מדרגה גבוהה, שהיא תנאי הכרחי לעיסוק נאות בחוכמת הנסתר. השניה נובעת מקודמתה וכרוכה בה, ועניינה: פופולריזציה של עיקרי תורתה של הקבלה, כדי להקנות לאותו אדם את הכלים העיוניים הבסיסיים, שבלעדיהם לא ייתכן העיסוק הנזכר. לפי ההשקפה המונחת ביסודן של מטרות אלו, כדי להיכנס אל פרדס הקבלה לא די בדרכים המוצעות על־ידי ספרות המוסר, אם בכיוונה הפילוסופי־העיוני ואם בכיוונה הרבני־מסורתי. לצורך זה יש להשתית דרכים אלו על תפיסת עולמה של חוכמת הנסתר ולשלבן במסקנות המוסריות־דתיות המתחייבות ממנה. הצורך בספרות מוסר קבלית אשר תשלב את תורת המידות עם המיסטיקה היהודית, הפך בתקופתו של די־וידאש לדוחק מאוד נוכח הדפסתם של ספרי־היסוד של הקבלה והפצתם בקרב חוגים רחבים ביותר. החשש מפני אפשרותו של עיסוק נרחב בקבלה בקרב חוגים שאינם ראויים לכך מבחינה מוסרית־דתית הגביר את ההכרה בצורך זה.243 הכרה זו הדריכה את די־וידאש בקביעת שתי מגמותיו העיקריות של ספרו והיא אף כרכה את האחת בשנייה.244 בקביעת מגמותיו הנזכרות של ספר 'ראשית תכמה' נקבעו למעשה מגמותיה ותפקידיה העיקריים של ספרות המוסר הקבלית בכללותה. גם אם לא נתנו לכך ביטוי מפורש בחיבוריהם, ראו רוב רובם של יוצריה את תפקידיה העיקריים בהשגתן של אותן שתי מטרות שקבע די־וידאש לספרו.245  

			הגורם השני המייחד את ספר 'ראשית חכמה' הוא דרך מימושן המקיף והממצה של מגמותיו העיקריות. די־וידאש ביקש להוכיח כי שילוב ומיזוג אורגני בין תורת המידות לבין חוכמת הקבלה לא זו בלבד שהוא אפשרי, אלא אף מעיד כי תורת המוסר הקבלית היא ביטויו המסכם והתמציתי של מוסר היהדות. כאן יש לחפש את ההסבר להיקפו הנרחב של הספר ולאופיו האנציקלופדי. השפע העצום של המקורות מכל תחומיה של ספרות ישראל, ובעיקר מספרות המוסר לתקופותיה ולזרמיה השונים המובאים בו, אינו בא לצרכים אנתולוגיים בלבד.246 הבאתם של המקורות המרובים והמגוונים באה בראש ובראשונה לצורך שילובם בתוך המסגרת הקבלית השיטתית, באופן שיומחש ויוכח בעליל, כי כוונתה הפנימית של ספרות המוסר היהודית מכל התקופות ומכל הזרמים לא באה לידי מיצויה השלם אלא במוסר הקבלי. הוכחתה המקיפה והמעמיקה של תפיסה זו, כפי שהיא מומחשת בשעריו ובפרקיו של ספר 'ראשית חכמה',247 עשתה אותו לאבן הפינה בבניינה השיטתי־עיוני של ספרות המוסר הקבלית.  

			נמצאנו למדים שאף כי ספר 'ראשית הכמה' לא היה ספר המוסר הקבלי הראשון, הרי אין ספק שהוא היה הראשון אשר בו מצאה ספרות המוסר הקבלית את אחד מגיבושיה השלמים ביותר, ובו הגיעה לתודעת עצמה ולהכרת ייעודה כתחום יצירה העומד ברשות עצמו. אין אפוא פלא בדבר, שבכל תולדותיה ובכל הסתעפויותיה לזרמים ולשיטות, היא ראתה בו את ספר היסוד שלה במלוא מובנו של מושג זה. זהו הרקע לריבוי הקיצורים והעיבודים שנתחברו לספר 'ראשית חכמה'. בשל היקפו הרחב הפך הספר לכעין כל־בו לענייני מוסר ויראה. ברי שעושרו האנציקלופדי שמור לו לעיתים לרעתו, בעיקר במה שנוגע למבנהו הספרותי ולאופי השיטתי של הרצאתו.248 אולם הפסד זה יוצא בשכר צירופם של שלושת מרכיביו העיקריים, שכל אחד מהם יש בו כדי לפרנס ספר שלם בפני עצמו, והם: היסוד השיטתי־עיוני, היסוד ההדרכתי־מעשי והיסוד האנתולוגי.249 צירופם של שלושה מרכיבים אלה הוא אחד הגורמים העיקריים לשימוש הרב והמגוון שנעשה בספרו של די־וידאש בכל הדורות ובחוגים רבים ושונים.  

			ב. קיצוריו ועיבודיו של ספר 'ראשית חכמה'  

			תופעת הקיצורים והעיבודים הרבים שנתחברו לספר 'ראשית חכמה' וגיוונם הרב מאלפת ביותר לאור העובדה, שרוב רובם מגמתם המפורשת והבלתי מפורשת הייתה אחת ויחידה: להביא בפני הקורא את תמציתו ההדרכתית־מעשית של הספר. מטרה זאת, המשותפת לרובם, מומשה בהם בצורות ובאופנים שונים ומגוונים. לפיכך יש בהם כדי להדגים קשת רחבה של כיווני התפשטותה של השפעת ספר 'ראשית חכמה'. ננסה כאן לעמוד על ייחודו של כל קיצור ועיבוד ועל הכיוון המיוחד שאליו פנה.  

			  

			1. ספר 'תוצאות חיים'. ספרו השני של ר' אליהו די־וידאש נתפרסם כקיצורו של ספרו הראשון. כך על כל פנים הגדירהו אחד ממעתיקיו הראשונים, או מדפיסו הראשון, שקבע אף את שמו של הספר,250 ואחריהם החרו החזיקו כל מעתיקיו ומדפיסיו האחרים, ובראשם המדפיס של מהדורת קראקא (תש"ד), יעקב לוצאטו. בהקדמתו למהדורה זו הוא מתייחס במפורש אל ההקדמה הראשונה, שהוא מייחסהּ בטעות למחבר עצמו, ומפליג עד כדי השוואת היחסים שבין 'תוצאות חיים' ו'ראשית חכמה' ליחסים שבין 'שולחן ערוך' ו'בית יוסף':   

			...וכאשר ראה המחבר ז"ל גדלו וטובו וארכו ורחבו, הוסיף לנו לעשות קיצור מופלא מן הספר ראשית חכמה קראו תוצאות חיים כאשר עיניכם תחזינ'[ה] משרי'[ם] בהקדמתו, לא יחסר כל בו מכל החבור הגדול והוא הולך על דרך שלחן ערוך מן בית יוסף ז"ל היינו קצור מן החבור בית יוסף ... וגם זה הקצור קצרה ידינו מלהשיגו ואינם בכל מדינות חוצה לארץ. על זה פקחתי עיני ונתתי אל לבי להדפיסו שנית בק"ק קראקא בקרוב לזכות בו את הרבים ... דברי תולעת יעקב לוצאט דרשן מק"ק פוזנן.251  

			מכאן ואילך הפכה זו דעה מוסכמת על מדפיסי הספר, שרבים מהם אף העתיקו את הקדמתו של ר' יעקב לוצאטו וקבעוה בראש מהדורותיהם.252 גם רושמי הרשומות והביבליוגרפים קיבלו הגדרה זאת ולא ראו צורך לבדוק אחריה.253 באופן זה נשתרשה הדעה, שדי־וידאש עצמו ראה לנחוץ לקצר את ספרו הגדול וליתן בקיצור את תמציתו ההדרכתית־מעשית. אולם האמת היא שאין אנו יודעים אל נכון מה היו כוונותיו של די־וידאש בחיבור זה שאנו עוסקים בו. לא זו בלבד שאין לספר הקדמה מאת מחברו שתלמדנו דבר בנידון, אלא אף בגוף החיבור קשה למצוא רמז ברור לעניין זה. נסיבות חיבורו של הספר לוטות בערפל: אין אנו יודעים בבירור היכן נתחבר ואימתי,254 וגם המידע הביבליוגרפי על דפוסיו הראשונים לא זו בלבד שאינו מועיל לנו בפתרונן של הבעיות הנזכרות אלא אף מוסיף עליהן.  

			פרשת דפוסיו הראשונים של 'תוצאות חיים', הסתום מרובה בה על המפורש, והיא מהווה סוגיה סבוכה כשלעצמה. פרידברג מציין בראש רשימתו בבית עקד ספרים, עמ' 1070, את הדפוסים הבאים של הספר: קושטא (?) שמ"ה, קורוגשמי שנ"ז וקראקא ש"ס (?). איני יודע מניין נטל פרידברג את ציונו לדפוס קושטא. לעומת זאת דפוס קורוגשמי ידוע יותר, והוא מתואר בקטלוגים שונים, אלא שמתאריו חלוקים בקביעת זמנו.255 הוא הדין באשר למהדורת (או אולי אף: למהדורות) קראקא.256 ראויה לציון העובדה, שבשני עותקיה (או בשתי מהדורותיה) מצויה הקדמתו הנ"ל של ר' יעקב לוצאטו בנוסח זהה, לרבות הסיפא: "ונתתי אל לבי להדפיסו שנית בק"ק קראקא בקרוב". בהסתמך על דבריו אלה ניתן לקבוע כי מהדורת קראקא היא המהדורה השניה של הספר; ומשמע מכאן שמהדורת קורוגשמי היא הראשונה. והנה אף־על־פי שאין אנו יודעים את זמנן המדוייק של המהדורות הללו, אנו רשאים לקבוע כי כמו כתב־יד קויפמאן מס' 188, שהוא כתב־היד הקדום ביותר של הספר, כן גם הן מאוחרות למותו של ר' אליהו די־וידאש, לפי שבכולם הוא נזכר בברכת־המתים. אולם דא־עקא: גם את שנת מותו לא ניתן לנו לקבוע בוודאות. מכל־מקום, מכלל התאריכים, שהוצעו על־ידי החוקרים לציון שנת מותו,257 נראות לי כקרובות ביותר לאמת השנים ש"ן-שנ"ג. כבר העיר שטיינשניידר שבשער המהדורה השניה של 'ראשית חכמה' שיצאה בויניציאה בשנת שנ"ג מוזכר שמו של המחבר בברכת החיים "ישר"ו[=יחיה שנים רבות וטובות]", ולכן קבע שבשנה זו היה די־וידאש עוד בחיים.258 ואכן קשה לומר, שנוסח השער הזה בטעות יסודו, כי אין להניח שבוויניציאה, אשר קשריה עם ארץ־ישראל באותה תקופה היו הדוקים, לא ידעו על מותו של די־וידאש. אני מניח שתוך כדי הדפסתה של מהדורה זו בוויניציאה הגיעה לשם הידיעה על פטירתו של די־וידאש, ולכן לא היה סיפק לשנות את נוסח השער. שתי עובדות מסייעות להשערתי זאת: א. המו"ל של מהדורה זו, ר' ישראל הזפרוני, מתאר בדברי התנצלותו בסוף הספר את הקשיים שהיו כרוכים בהדפסתו. ביניהם הוא מבליט גם את העובדה שר' יצחק גרשון, המגיה של הספר, נפל למשכב שלוש פעמים בתקופת ההדפסה, ומכאן מסתבר שהגהתו הייתה חלקית בלבד. אולם החשוב לענייננו הוא, שתיאור יתר הקשיים אינו אלא העתק דברי ההתנצלות של ר' יצחק גרשון בסוף המהדורה הראשונה של 'ראשית חכמה' משנת של"ט, בשינויים קלי ערך. השינוי הבולט היחיד בנוסח הדברים בא לידי ביטוי בהוספת ברכת־המתים לשמו של מחבר הספר. שינוי זה בולט בעיקר על רקע הנאמנות המילולית המוחלטת של ההעתקה, שכן בשעה שר' יצחק גרשון אומר: "...כי ההעתק היה מוטעה ומשובש מאד ואין זולתו והודאת בעל דין יש, כי החכם המחבר בהקדמתו הודה ולא בוש...", אומר ר' ישראל הזפרוני: "...כי ההעתק היה מוטעה ומשובש מאד כאשר הודה ולא בוש החכם המחבר זצ"ל בהקדמה...". ניתן להניח, אפוא, שהידיעה על מותו של די־וידאש הגיעה לוויניציאה בזמן הדפסת 'ראשית חכמה' בשנת שנ"ג. ב. בתקופה שבין י"ז באייר וט' בסיוון שבאותה שנה הוחל בהדפסת הספר בקראקא, כפי שניתן ללמוד מן השער של מהדורת קראקא שנ"ג ומדברי הסיום של הקדמת המחבר לספר. במהדורה זו סורס הנוסח המקורי בצורה משונה מאד, וזו לשונו: "והיתה התחלת הספר פה קראקא שנת שמח"ה לפ"ק ט' ימים לחדש סיון, נאום הצעיר אליהו בן הרבי משה די־וידאש תנצב"ה."259 מהדורה זאת אינה מקבילה, אפוא, למהדורת ויניציאה שנ"ג, ולאמיתו של דבר היא מאוחרת לה בשנה.260 והנה בשער מהדורת קראקא זו מוזכר שמו של המחבר בברכת־המתים. זאת ועוד; מהדורת קראקא הובאה לדפוס על ידי ר' אליעזר הכהן שהגיע לקראקא מארץ־ישראל ועמו כתב־יד של הספר,261 כפי שנאמר בבירור בעברו השני של השער. סגנונו המליצי של ר' אליעזר בהקדמתו למהדורה מאפיל במידה רבה על תוכן דבריו, אך עם זאת דומה שניתן למצוא בהם הד להסתלקותו של ר' אליהו די־וידאש ולאבל עליו.262 נמצא אפוא שר' אליהו די־וידאש נפטר זמן לא רב לפני שנת שנ"ג. אם הנחתנו זו נכונה, יש לאחר את הדפוסים הנ"ל של ספר 'תוצאות חיים' לאחר שנת שנ"ג. השנים שנ"ז-ש"ס, שהוצעו על ידי הביבליוגרפים לגבי מהדורות קורוגשמי וקראקא, נראות אפוא סבירות.  

			על טיבו של הספר ניתן ללמוד בעיקר מבירור ענייניו והשוואתם עם ענייניו של ספר 'ראשית חכמה'. הספר נחלק לשני חלקים נבדלים. החלק הראשון כולל הדרכות תמציתיות לבעל תשובה ואילו החלק השני דן בכוונות התפילה. כבר על סמך חלוקה בסיסית זו ניתן לומר שאם אמנם הספר הינו קיצור של 'ראשית חכמה', הריהו כזה רק בחלקו הראשון, שכן עניינו של החלק השני, שהוא עניין התפילה, כמעט שאינו נדון בספר הגדול.263 נפנה אפוא תחילה אל חלקו הראשון של הספר ונבחן את ענייניו.  

			ראשיתו בקטע, המשמש כעין פתיחה לספר כולו. די־וידאש קובע בו שטוב לאדם לחזור בתשובה בעודו צעיר לימים, כאשר יש בו עוד כוח עשייה.264 בעיקרה מקבילה פתיחה זו לפיסקה המסיימת את ההערה הרביעית לתשובה שבפרק א' של שער התשובה ב'ראשית חכמה'.265 אולם בהמשכה אין המחבר עסוק בעניינים שבהם דן שער התשובה, כי אם ב"הדברים אשר יתן אל לבו כדי שישוב בתשובה הם אלו שידע כמה מיני פגם עושה לו ולנפשו ולכל העולמות בהיותו חוטא."266 דברים אלה, שהם כ"א במספר, מהווים בחלקם הגדול רשימה תמציתית מאוד של מיני הפגם המפורטים בהרחבה בפרקים ט' וי' של שער היראה ב'ראשית חכמה', בתוספת מספר עניינים מפרקים י"א, י"ב וי"ג.267 לאחר פירוטם של הדברים הללו אומר המחבר:  

			וכאשר יסתכל האדם בכל הדברים האלה יתן אל לבו לשוב בתשובה בכל לבו ובכל נפשו ולא תהיה תשובתו מן השפה ולחוץ כמ"ש [=כמו שאמר] יואל הנביא סדר התשובה וגם עתה שובו עדי בכל לבבכם בצום ובכי ומספד וקרעו לבבכם ואל בגדיכם.268 ואלו המנהגים שינהג בעל תשובה...269   

			מכאן ואילך מונה הוא כחמישים ושתיים270 הנהגות היאות לבעלי תשובה, והן הן המהוות את עיקרו של החלק הראשון כולו. בהנהגות אלה ניתן להבחין שלוש חטיבות ענייניות שלמות שקשריהן לנושאים מסוימים הנידונים בספר 'ראשית חכמה' בולטים ביותר, אם כי אופיים שונה בכל אחת ואחת מהן. החטיבה הראשונה היא אף הראשונה בסדר ההנהגות ונושאה הוא הענווה והשפלות לעומת הגאווה וגסות־הרוח. כבר לפי נושאהּ ניתן לשער שהיא מתייחסת לשער הענווה שב'ראשית חכמה'. ואכן כלולים בה עניינים מסוימים הפזורים בפרקיו השונים,271 אבל צירופם כאן אינו נותן מקום להקבלה אף לא עם אחת מן הסוגיות הנידונות שם.272 החטיבה השנייה עוסקת בחשיבות הדתית הנודעת לקימה בחצות הלילה לשם לימוד התורה. חטיבה זו מרוכזת בעיקרה בהנהגה י"ד273 והיא מקבילה מבחינה עניינית לפרק ז' שבשער הקדושה ב'ראשית חכמה'. וכיוון שהיא נרחבת למדי ניתן אף לראותה כקיצור חלק ניכר של אותו פרק.274 החטיבה השלישית כוללת את הנהגה כ"ד על י"ח הנהגות־המשנה שבה ואת ההנהגה הבאה אחריה. עניינן המרכזי הוא שמירת ברית הלשון וברית המעור. היא מקבילה לפרקים י', י"ב-י"ד וי"ז שבשער הקדושה, ואף ניתן לראות בה מעין קיצור מופלג של חלקים מסוימים בהם.275 שאר ההנהגות, שהן הנהגות ב'-י"ג, י"ב-כ"ג (לפי המניין החדש המתחיל לאחר הנהגה י"ד הנזכרת לעיל) וכ"ח-נ"ב, אינן מהוות כקודמותיהן חטיבות שלמות העומדות ברשות עצמן, לפי שלעיתים אין ביניהן אפילו רציפות עניינית. גם קשריהן עם ענייניו של ספר 'ראשית חכמה' אינם בולטים כל כך, אף כי ברבות מהן קשרים אלו באים לידי ביטוי בצורות ובאופנים מגוונים,276 ויש ביניהן אחדות שענייניהן לא באו כלל לידי ביטוי ב'ראשית חכמה'.277  

			מן האמור לעיל מתברר אפוא, שהקשרים הענייניים שבין חלקו הראשון של ספר 'תוצאות חיים' לבין 'ראשית חכמה' הם חזקים למדי וכוללים למעשה את כל מגוון ההתייחסויות האפשריות, החל בהבאת לשון המקור במדויק וכלה בעיבוד, קיצור, תמצות ופרפראזה.278 אף־על־פי־כן קשה לומר שחלק זה של 'תוצאות חיים' יכול להיחשב כקיצור של 'ראשית חכמה'. ועוד יותר קשה להניח, שדי־וידאש אכן התכוון בחיבורו לקיצור מעין זה. שכן מסכת הקשרים שבינו לבין 'ראשית חכמה', כפי שנתבררה לעיל, מראה בעליל שככלות הכול אין הוא מתייחס אלא אל מספר מצומצם ביותר של פרקים במקור. מסתבר יותר, שהוא ראה ב'תוצאות חיים' ספר העומד בפני עצמו, על אף העובדה שלצורך חיבורו הוא נדרש לעניינים אשר עסק בהם גם ב'ראשית חכמה'. אישור להנחה זאת ניתן לראות בדברי הסיכום לחלקו הראשון של 'תוצאות חיים', בסופה של הנהגה נ"ב:  

			וישתדל האדם לקרוא הקונטרסים אלו פעם אחד בשבוע כדי שיזכוהו לעשות תשובה.279  

			מסתבר כי די־וידאש ראה ב'תוצאות חיים' כעין קונטרס הדרכה שימושי לאדם הרוצה לחזור בתשובה. אם אמנם כאלה הם פני הדברים, הרי שהספר 'תוצאות חיים' מהווה כעין השלמה לספר 'ראשית חכמה', ובעיקר השלמה לשער התשובה שבו. ואכן, לקראת סיומו של אותו שער כותב די־וידאש, שאין לראות את דבריו שם כממצים את כל ענייני התשובה, ולפיכך:  

			...ומי שירצה לעשות תשובה שלמה מלב ונפש לא יתרשל בבקשת ספרים הצריכין אליו לרפואת נפשו כמו שלא יתרשל החולה לבקש רופא שירפאהו.280  

			לא מן הנמנע ש'תוצאות חיים' נועד להיות אחד מן הספרים הללו.  

			על רקע זה מובן גם צירופו של החלק השני לחלקו הראשון של הספר. חלק זה פותח בהודעה זו של המחבר:  

			ושבתי וראה281 כי טוב לסדר ולתקן מה שראוי שיתנהג בו האדם משעה שיקום ממטתו עד שיצא מב"ה [=מבית הכנסת] וילך לעסקיו כפי הנמצא בדברי רשב"י ע"ה.282  

			ואכן, עיקרו של הדיון מיוחד כאן לכוונות האדם בכניסתו לבית הכנסת, בהנחת תפילין, בקריאת שמע וברכותיה ובברכות הראשונות של שמונה עשרה. נושא הדיון הוא התפילה, שדי־וידאש נמנע מלדון בה בספרו 'ראשית חכמה'. נוסח הפתיחה שהובא לעיל יש בו כדי לרמוז על כך, שדי־וידאש שב ושקל הימנעות זאת והגיע אל המסקנה, שאם היא תאמה את כוונותיו בספרו הראשון, הרי אין היא עולה בקנה אחד עם כוונותיו בספרו השני. ב'תוצאות חיים' מתבקש הדיון בתפילה כמשלים הכרחי להנהגות המפורטות בחלקו הראשון של הספר; וזאת לאור ההדגשה החוזרת ונשנית בהן על חשיבותה של התפילה לבעל תשובה.283 שני חלקי הספר מהווים אפוא שלמות אחת הקובעת את אופיו כמדריך קצר לאדם הרוצה לחזור בתשובה ולהתפלל אל אלוהיו כהלכה. ברור שהקשר המהותי שבין שני חלקיו של הספר מפחית עוד יותר את סבירותה של ההנחה הרואה בו מעין קיצור של 'ראשית חכמה'.284  

			אף־על־פי־כן ניתן להבין במידה מסוימת את הגדרת הספר בידי מעתיקיו ומדפיסיו הראשונים כקיצורו של 'ראשית חכמה'. הגדרה זו, אף כי בטעות יסודה, הייתה מבוססת על הקשרים הברורים שבין חלקו הראשון של 'תוצאות חיים' לבין 'ראשית חכמה', והיא אולי באה להעיד על קיומה של צפייה להופעתו של קיצור ל'ראשית חכמה', עד שספר שהכיל רק מקצת מענייניו של זה הוכר מיד כקיצורו. על כל פנים הדרישה לקיצורים של 'ראשית חכמה' לא נעלמה עם הדפסתו של 'תוצאות חיים', ועל אף תפוצתו והשפעתו הניכרות,285 נתחברו קיצורים ועיבודים נוספים, מהם קיצורים ממש ומהם עיבודים שאפשר כי 'תוצאות חיים' שימש להם דוגמה.286  

			  

			2. 'ראשית חכמה הקצר' לר' יעקב פוייטו. קיצורו הממשי הראשון של ספר 'ראשית חכמה' הוא ספר 'ראשית חכמה הקצר'287 או 'קיצור ראשית חכמה',288 מעשה ידיו של ר' יעקב פוייטו. לפי עדותו של המחבר עצמו נגמרה מלאכת חיבורו של הספר בשנת ש"מ,289 כלומר שנה אחת בלבד אחר הדפסתו של 'ראשית חכמה'. עשרים שנה לאחר מכן עלה חיבורו של ר' יעקב פוייטו על מכבש הדפוס,290 ומאז חזר ונדפס פעמים רבות.291 בעצם חיבורו כשנה בלבד אחר הופעת 'ראשית חכמה' ובתפוצתו הניכרת יש משום עדות על המעמד המיוחד שזכה בו ספרו של די־וידאש ועל הדרישה ההולכת וגוברת אליו. עדות זאת מקבלת תוקף יתר מן העובדה שקיצורו של ר' יעקב פוייטו הוא, כפי שעוד יתברר להלן, אחד הקיצורים הנאמנים ביותר למקור, על אף השינויים מרחיקי־הלכת המצויים בו.  

			העקרונות שהדריכו את ר' יעקב פוייטו במלאכת הקיצור לא פורשו על־ידו לא בהקדמה ולא בהערות כלשהן. אין בידינו אלא גופו של הקיצור, ורק מתוך בירור ענייניו וקשריו למקור ניתן לעמוד על מהות עקרונותיו ועל מגמותיו העיקריות של ר' יעקב בחיבורו. דומה שאף בדיקה חיצונית של הספר עשויה ללמדנו פרק בפרשה זו, כי די בבדיקה מעין זאת כדי לעמוד על העובדה, שר' יעקב פוייטו שינה בקיצורו באופן בולט את מבנהו המקורי של ספר 'ראשית חכמה': הוא העביר את שני שעריו הראשונים של הספר לסופו, וכפה עליו בכך מבנה חדש. סדר השערים בקיצור הוא אם כן: שער התשובה, שער הקדושה, שער הענווה, שער היראה ושער האהבה. סדר חדש זה אינו מקרי, שכן אם מביאים בחשבון את החשיבות המרובה שר' אליהו די־וידאש ייחס לסדר המיוחד של שערי ספרו, ובפרט — לראשוניותן של היראה והאהבה,292 אי אפשר שלא להסיק כי בשינוי הסדר הדריכה את ר' יעקב פוייטו כוונה מסוימת. אין ספק בכך, שאחד הגורמים העיקריים לשינוי היה העברת הדגש מן הרקע הנפשי של כל מעשה־דתי־מוסרי אל המעשה הזה עצמו. העמדתן של התשובה והקדושה בראש הספר באה להמחיש את העובדה, שבקיצור ניתן מעמד הבכורה למעשים הדתיים־מוסריים.  

			המגמה הזאת באה לידי ביטוי גם בתופעה חיצונית נוספת — בהיקפם של קיצורי השערים השונים. בעוד כל אחד משערי התשובה, הקדושה והענווה תופס מקום נרחב בספר, היקפם של שערי היראה והאהבה מצומצם ביותר. יחס זה הוא בניגוד בולט למצב היחסים הכמותיים שבין השערים במקור.293 בדיקת השערים האחרונים שבקיצור מעלה שצמצומם הושג בשתי דרכים: א. דילוג על מספר פרקים בתוכם;294 ב. קיצור מופלג שבמופלג של פרקים אחרים, עד כדי הזכרה של פרט אחד או שניים בלבד מכלל ענייניהם הנרחבים.295 ברי שדברים אלה מלמדים על יחסו של ר' יעקב פוייטו אל העניינים הנידונים בשערי היראה והאהבה לעומת יחסו לעניינים הנידונים בשערים האחרים.  

			דברים שהצבענו עליהם עד כה אינם אלא ביטוי חיצוני למגמה עיקרית, המטביעה את חותמה על כל חיבורו של ר' יעקב פוייטו. מגמה זו בולטת מיד מתוך השוואת נוסח המשפט שבפתח הקיצור עם המשפט המקביל לו בפתח שער התשובה ב'ראשית חכמה'. שם נאמר בין השאר:  

			מפני שקדם עסקינו בשערים הקודמים בעניין היראה והאהבה שהם המדרגות הצריכות להיות תשובה שלימה... והשכל נותן, שכאשר תקדמנה לבעל תשובה ידיעות היראה והאהבה, שתהיה תשובתו שלימה.296   

			ואילו כאן נאמר רק:  

			הרוצה לעשות תשובתו שלימה צריך שיקדים אליו ידיעת היראה והאהבה.297   

			לכאורה אין הבדל מהותי בין שתי הפתיחות הללו, אך אין ספק שישנו הבדל עקרוני שבהדגשה. ר' יעקב פוייטו מעלים את הצורך בקדימה הממשית של היראה והאהבה לתשובה, ומדגיש את עשיית התשובה כנקודת מוצא. אמנם גם נקודת־מוצא זאת מחייבת את ידיעת היראה והאהבה, אך אם מדובר בידיעתן בלבד, אפשר להסתפק בהזכרתן, כפי שעושה זאת ר' יעקב. המגמה הזאת, המבליטה את יסוד המעשה והעשייה, בולטת באותה מידה בפתיחותיהם של שערי הקדושה והענווה,298 ולמעשה בכל פרק ופרק בשלושת השערים הנזכרים עד כה. השוואת כל פרק ופרק בשערים הללו עם מקורו ב'ראשית חכמה' מעלה, שפוייטו השתדל להישאר נאמן במידה מרבית למקור, וכי מלאכת הקיצור שלו מתבטאת בעיקר בהשמטת כל עניין שנראה לו עודף על היסוד המעשי־הדרכתי שבפרקים האמורים.299 השפעת מגמתו זו של ר' יעקב ניכרת ובולטת במיוחד בפרקי שער היראה ושער האהבה, דווקא משום קיצורם המופלג.300 נמצא, שהמגמה האמורה הייתה אכן מטרתו העיקרית בקיצור 'ראשית חכמה'. הוא ביקש לבודד את היסוד המעשי־הדרכתי שבספר, ולהביאו באופן בלעדי בַקיצור. ומכיוון שביקש להישאר נאמן עד כמה שאפשר למקור, הוא ראה עצמו חופשי לשנות את המבנה הכללי של הספר על ידי שינוי סדר השערים. במילים אחרות: דווקא השינוי מרחיק־הלכת במבנהו של הספר מאפשר לו להישאר נאמן במידה רבה למקור בפרקיו.  

			נאמנות זו מתבטאת בצמידות לסדר העניינים המקורי שבכל פרק ופרק, במסירה עקבית של לשון המקור, תוך שינויים סגנוניים קלים המתחייבים מעצם הקיצור, ואחרון אחרון: בשמירת אופיים הקבלי של הבירורים, על אף העובדה שאין הוא מרבה להביא את המובאות הקבליות כשלעצמן. עניין אחרון זה ראוי לציון מיוחד בשעה שבאים אנו לסכם את אופיו וכיוונו הכללי של הקיצור שאנו דנים בו. מגמתו העיקרית, כפי שנתבררה לנו, היא מגמה פופולריזטורית, אבל מגמה זו אינה מושגת כאן על חשבון היסוד הקבלי של הספר, כי אם על חשבון מרכיביו האחרים.  

			  

			3. 'יראת־השם' לר' פנחס נוירלינגן. קיצורו של ר' פנחס נוירלינגן נתחבר, ככל הנראה, זמן לא רב אחר חיבור קיצורו של ר' יעקב פוייטו.301 אולם שלא כמותו לא זכה לעלות על מכבש הדפוס, ונשאר בכתב־יד.302 על הרקע לחיבורו קוראים אנו בהקדמתו של ר' יוסף יוזפא האן, בנו של המחבר, לספר 'יוסף אומץ'. שם הוא כותב על אביו:  

			...ומפני שראיתיו ז"ל מגעגע ומשתעשע תמיד בספ'[ר] הנחמד הוא ספר ראשית חכמה, באשר באהבתו ישגה תמיד, לא יחשה יומם ולילה, ועי"כ [=ועל ידי כך] קצר לו כמה מדבריו הנוגעי'[ם] למעשה זה אחר זה כמה פעמים, ובאחרונה לא ישרו בעיניו הקיצורים ההמה וקצרים מאד וסידר חדש קצת באריכות. ומפני שבעוונותי לא הספיקה לו השעה לגומר'[ם] בחייו גמרתי ע"פ [=על פי] דרכו וקראתי שמו בישראל יראת ה' לטעם שכתבתי בהקדמתו. וכראות איזה יחידי סגולה קיצור ההוא נכספה גם כלתה נפשם להעתיקו, ואף שנדפס קיצור אחר, הלא אין לו ערך ויחס לקיצור הנ"ל, כאשר ביארתי בהקדמה ההיא. ולכן נתפשטו פה איזה העתקות ממנו.303   

			נמצא, שלכתחילה קיצר ר' פנחס נוירלינגן את 'ראשית חכמה' לצורכי עצמו, תוך כדי עיסוקו הממושך בספר, ורק לאחר מכן שב וערך קיצור חדש, שאותו לא הספיק לגמור. בנו ר' יוסף יוזפא האן, הוא אשר גמר את הקיצור, והוא אף קבע את שמו — 'יראת השם'.  

			בדבריו המובאים לעיל מתייחס הוא פעמיים להקדמתו לקיצור, בה הוא מברר את פשר שמו ואת ייחודו ומטרותיו. וזו לשון ההקדמה:  

			זה הספר נקרא יראת ה' הוא ראשית חכמה הקצר קצרה ידי אבי החסיד מהר"ר פנחס בן הר"ר יצחק ז"ל נוירלינגן המכונה מהר"ר זעליגמן מקקו. וחסיד הנ"ל הוציא כלי זה למעשיהו בטרם היולד ר"ח הקצר קצרו מהרר"י פוייטו ועתה אחרי מותו ואחרי הדפסת קצור הנ"ל פעמיים ושלש,304 ומלאה הארץ דעה מהם, ראה ראיתי כי אין זכרון לראשוני'[ם] עם האחרוני'[ם] האלו משלשה פנים: הא'. כי ספר זה הוא שוה לכל נפש, יודע ואינו יודע רק אפי'[לו] מקרא, מכ"ש [=מכל שכן] בראשוני'[ם] כי יש הרבה סודות לא יבינום רק בני עלייה והמה מעטי'[ם], והדברי'[ם] הפשוטי'[ם] שבהם כלולים בסודות ההמה, גלל כן לא ידעו ולא יבינו אותם שאין להם עסק בנסתרות, לתת ריוח בין הדבקי'[ם], ושניהם יחד ישליכו אחר גיום. הב'. במה שאלו מסודרי'[ם] פסקי פסק'[ים] ובסימנים ... וע"י כן יוכל האדם להרגיל עצמו בספ'[ר] זה עד שיהיה שגור בפיו ויודע ע"פ [=על פה] למצא בתוך הספר איה איפוא מקום משכן כבוד המוסר אשר ירצו לבקש. הג'. במה שהוא קצר נמרץ[?] יוכל האדם ללמדו כלו ביום א'[חד] ולא ילאה, והחרד לנפשו יוכל לקבוע עליו חוק לגומרו כל ער"ח [=ערב ראש חודש] לפחות, באשר הוא י"כ [=יום כיפור] קטן. לכן העתקתיו וסדרתיו ... ומפני שסבת הקצור הוא באשר אין בו רק מוסרים הנוגעים למעשה ... ע"כ [=על כן] קראתי שמו יראת ה' כי אין בו רק יראת ה' והארוך נקרא ראשית חכמה לחכמות וסודות. ומי שנפשו חשקה בסודות וחכמות ההמה ימצא מרגוע לנפשו במורה מקום אשר בסוף כל פיסקא...305   

			בשלושת הגורמים המאפיינים את קיצורו של ר' פנחס נוירלינגן שפורטו כאן ע"י ר' יוסף יוזפא האן, בולט במיוחד היסוד הפופולריזטורי. ר' יוזפא מבקש להטעים, כי הקיצור של אביו מיועד אף למי שאינו יודע אלא מקרא בלבד. בעיקר מכוונים הדברים הללו כלפי הצד הקבלי שבספר 'ראשית חכמה'. בכך שונה קיצור זה תכלית השוני מקיצורו של ר' יעקב פוייטו וכל שכן — מספר 'תוצאות חיים', שבשניהם נשמר, כפי שראינו, אופיים הקבלי של הדברים. ב'יראת השם', לעומת זאת, ניתנו, לפי קביעתו של ר' יוזפא האן, פשטם של הדברים בלבד. שני הגורמים הנוספים אינם אלא משלימים את היסוד הראשון ביצירת האופי הפופולרי של הקיצור. הם נוגעים יותר לצד הטכני, באשר הם מצביעים על האפשרות המעשית להתמצא בקלות בכל ענייניו של הספר ועל האפשרות ללמוד את כולו ביום אחד.  

			ברם משמעיינים אנו בספר עצמו מתברר שהגורם השני מבין שלושת הנזכרים אינו מייצג צד טכני בלבד. החיבור אמנם בנוי סעיפים סעיפים, אבל כל זה לא משום שמחברו ביקש רק להקל על הקורא את ההתמצאות בענייניו, אלא משום שהוא ביקש לערוך לפניו מעין שולחן־ערוך בענייני מוסר, המבוסס על 'ראשית חכמה'. ואכן זאת היא ממש הגדרתו של הספר המצויה בראשו: "קיצור ממוסרי ומילי דחסידות'[א] דספר ראשית חכמה למען יהיו מוצעים לפניך כשלחן ערוך."306 בדיקת גופו של הספר מוכיחה אמנם, שיותר משיש כאן קיצור במובן המדויק של המילה, יש כאן ספר הנהגות, שאת רובן ככולן הוא נטל מ'ראשית חכמה'. מבחינה זאת מציין ספר זה את הקוטב הנגדי לספרו של ר' יעקב פוייטו ומזכיר במידה מסוימת את ספר 'תוצאות חיים', שייתכן והגיע לידיו של ר' פנחס נוירלינגן בכתב יד.307 עם זאת הוא שונה מספר 'תוצאות חיים' באורח בולט שכן בעוד שספרו של די־וידאש, על אף קשריו הענייניים עם 'ראשית חכמה', הינו, לפחות מבחינת מבנהו, חיבור העומד ברשות עצמו, הרי ספרו של ר' פנחס נוירלינגן מבוסס כל כולו על הסדר המקורי של שעריו ופרקיו של 'ראשית חכמה'. תנ"ז סעיפיו של הספר308 נובעים כולם מפרקיו של 'ראשית חכמה' וסדורים בהתאם לסדרם המקורי באותם פרקים. המבנה הזה הוא המשווה לספרו של נוירלינגן את תכונת הקיצור של 'ראשית חכמה'. אך ברור שתכונה זו היא חיצונית בלבד, לפי שאין בה כדי לתת אפילו מושג קלוש על אופיו של ספרו זה של די־וידאש, וכל שכן על השיטה המוסרית המוצאת בו את ביטויה. נסקור עניינים ספורים בספר כדי להמחיש קביעה זאת.  

			בשער היראה, שבו מרובים באופן יחסי הפרקים העוסקים בעניינים שאינם ניתנים להסתכם בצורת הנהגות, מדלג ר' פנחס על ארבעה פרקים: א', י', י"א, י"ב. לפיכך פותח אצלו שער היראה מיד בפרק ב', וכל הפרק הזה מסתכם בשלוש הנהגות בלבד:  

			א. 	חייב אדם שלא ללכת בקומה זקופה שלא לדחות המורא מעליו.   

			ב. 	להסתכל יותר מד' אמות מטעם שלא לסלק מורא השכינה מעליו וכדי שלא ירא'[ה] שום עבירה.  

			ג.	ובפרט בעת התפללו צריך שיאמין שכבודו מלא עולם וירא ויבוש לפניו ויתן עיניו למטה.309   

			למותר לציין כי אין אפילו מקום להשוואה בין שלוש הנהגות אלו לבין הפרק ב'ראשית חכמה', שאליו הן מתייחסות. אין זאת אומרת שהן אינן מצויות שם, אבל הן מובלעות בתוך מסכת נרחבת של עניינים רבים. לכל העניינים הללו אין בקיצורו של ר' פנחס זכר. אף יש שמפרק שלם אין הוא מביא אלא הנהגה או הוראה אחת בלבד, כמו למשל מפרק י"ד שבשער היראה:  

			י"ז. הירא את ה' לא יירא מפגעי העה"ז והרשב"י וחביריו ע"ה נשתבחו במדה זו.310   

			הוא הדין בפרק ג' שבשער האהבה.311 בשער זה מדלג הוא על פרקים א', ב', ו', ז', ח'. הדילוג נובע, כפי הנראה, מריבוי ענייני הקבלה שבפרקים אלה לעומת מיעוטן או אף היעדרן המוחלט של הנהגות בתוכם. עם זאת כדאי לציין, שיש סעיפים רבים שאין להגדירם כהנהגות או הוראות במובן המדויק של מושגים אלה; יש מהם שהינם תיאורים, סיפורים או מעשים, המובאים בשל מוסר־ההשכל המוסרי־מעשי שבהם.312 ברור מאליו, שאת מספר ההנהגות וההוראות הרב ביותר שואב המחבר משערי התשובה, הקדושה והענווה, אם כי גם בהם הוא מדלג על מספר פרקים.313 אבל גם בשערים אלו אין לראות את הנהגותיו והוראותיו, אף אם מספרן רב, כמשקפות את העניינים הנידונים בהם במקור.  

			כללו של דבר, קיצורו של ר' פנחס נוירלינגן מהווה את אחד הניסיונות הקיצוניים ביותר של בידוד המרכיב המוסרי־מעשי מכלל מרכיביו של ספר 'ראשית חכמה' מחד גיסא, ושל פופולריזציה מופלגת מאידך גיסא. הפופולריזציה נותנת בו אותותיה המובהקים בכל הנוגע לצדדים העיוניים שבספר 'ראשית חכמה', שאינם מקבלים כל ביטוי בַקיצור, ובפרט — בכל הנוגע לאופיו הקבלי. בקיצורו של ר' פנחס נוירלינגן כמעט שלא ניתן להכיר שהוא נערך על־פי ספר מוסר קבלי. אין ספק שהקיצור יועד בכוונה ברורה לקוראים שאין להם עניין וידע בנסתרות. עם זאת יש לציין את העובדה שר' יוסף יוזפא האן הוסיף לכל סעיף או לכל קבוצה של סעיפים מראי מקום מדויקים למקורותיהם ב'ראשית חכמה'. בכך הוא ביקש לפתוח באמצעות קיצורו של אביו פתח ומבוא לעיון בספר 'ראשית חכמה' עצמו.  

			  

			4. ספר 'ויחל משה' לר' יהודה אהרן משה אלטשולר. ספרו של ריא"מ אלטשולר, 'ויחל משה', שנדפס לראשונה בפראג בשנת שע"ג, לא הוזכר כלל בשום רשימה ביבליוגרפית של קיצורי 'ראשית חכמה', אף שמכמה בחינות הוא המעניין מבין כל הקיצורים הידועים לנו.314 הקיצור כשלעצמו נבדל מיתר הקיצורים בכך שאיננו מתייחס אל כל ספר 'ראשית חכמה', כי אם אל שער היראה ושער התשובה בלבד. הספר מחולק לשני חלקים: א. ויחל משה; ב. תורת האשם. החלק הראשון הוא קיצורו של שער היראה ואילו השני — קיצור שער התשובה, עם תוספות השייכות לגוף העניין משערי הקדושה והענווה. כבר חלוקה זו יש בה כדי להעמידנו על מטרתו, שהינה ללא ספק מעשית מובהקת, לאמור: הוראת דרכי התשובה. לפי זה בא החלק הראשון לעורר את קוראיו לתשובה, ואילו החלק השני בא להציע את אופניה ודרכיה. אופייני מבחינה זו סיום החלק הראשון:  

			זהו שיעור מה שרצינו וראינו בעניינו לכלול בחלק הראשון מחיבורנו הזה הנקרא ויחל משה, ובלי ספק שהקורא בו לבו יחי"ל בקרבו ויתעורר נפשו לבוא עוד להחלק השני ממנו, הכולל כל חלקי וכללי ופרטי ענייני התשובה.315  

			לא פחות אופייני לכוונתו הוא הסברו לפסיחתו על שער האהבה:  

			ועם היות שהחסיד הר"א [=הרב אליהו] ז"ל בס'[פרו] ראשית חכמה הקדים גם האהבה קודם אל התשובה לפי דרכו וטעמו ונימוקו המתוק לחכו, יעויין עליו מספרו הנכבד, הנה עכ"ז [=עם כל זה] אנחנו בשם ה' אלהינו ראינו לסמוך התשובה אל היראה, בשכבר הזכרנו... שמתוך היראה הקטנה יבוא גם ליראה הגדולה שהיא מאהבת הש"י [=השם יתברך]. ואולם אין חפץ הש"י מאתנו בתחילה כ"א [=כי אם] ליראה, לכל הפחות היראה הקטנה, שמתוכה יתעורר לתשובה ומתוך שלא לשמה יבא לשמה.316   

			קיצורו של אלטשולר אינו נאמן לחלוטין למקור, לא מן הבחינה העניינית ולעיתים אף לא מן הבחינה הלשונית. המחבר נוהג חופשיות רבה במקור, עד כי יאה יותר לקיצורו השם 'עיבוד'.317 הסיבות לכך מבוררות בבהירות רבה בהקדמתו, שיש בה עניין מיוחד גם בשל אופייה הביקורתי כלפי בני דורו ואף כלפי הספר אותו הוא בא לקצר ולעבד. ראויה היא אפוא הקדמה זו שנדון בה ביתר פירוט.  

			ראשית לכול, המחבר מעלה בה תמונה ביקורתית מעניינת, המתארת את מצבו הרוחני של דורו:   

			אך יען וביען בחזותי ראותי בינותי בספרי היראה והמדות והמוסרים אשר חקרו ודרשו בהם בישראל לפנים וקבלום בסבר פנים יפות פנים בפנים, וקיימו וקבלו עליהם את דבריהם וחקרו אחריהם כמטמונים, ועתה בעו"ה [=בעוונותינו הרבים] בדור יתום הזה בני עלייה והנה מעטים נמנים, ודברי היראה והמדות והמוסרים שבתורתנו הקדושה שהם יתד ועמוד נשארים גלמודים והיו כאלמונים. מאין קורים ושונים. רק רוב העולם איש איש לדרכו ולבצעו פונים. לאסוף חול ולצבור הונים ורב אונים ובספרי היראה והמוסר אין קול ואין עונים. רק מעט מזעיר זעיר שם זעיר שם אחד מעיר ושנים ממשפחה בהם שונים. ואף אותם המעט על הרוב עוסקים ימים ושנים במשא ומתן הדינים ופרקי הלכות הגאונים ובחידושי פירושי המפרשים אשר סביב התלמוד והפוסקים חונים, ובשאלות נכריות מסופקות בכמה פנים מפנים שונים, את אשר לא היה להם לחסרון בחסרון ידיעתם קצת מהם ולהשלים עצמם בידיעת חכמת חובת האיברים והלבבות הגלויות והצפונים, ובהתעוררות נפשם ולבם ביראה ומוסר חיים נכונים, וכבר האריכו בזה העניין החסידים הראשונים...318   

			אף־על־פי שאין להתעלם מדבריו האחרונים של המחבר, המרמזים כי כלל דבריו כאן כתובים במסורת מסוימת של חכמי המוסר,319 הרי יש להדגיש במיוחד את העדפתו הערכית הברורה והמפורשת את ההשתלמות המוסרית על פני ההשתלמות ההלכתית.  

			מתוך נקיטת עמדה מפורשת זאת מובנת ביקורתו על בני זמנו, וגם הערכתו המיוחדת לספר 'ראשית חכמה':  

			ואח"כ הטיב ה' לנו וזיכנו אל הספר הקדוש ראשית הכמה שחיבר החסיד ה"ר [=הרב ר'] אלי'[הו] ז"ל, אשר שם בו עיניים עוורות פקח לקח רקח מרקוחות נכוחו'[ת] וארוכו'[ת] וארוכו'[ת] ערוכות לרפא נכאבי לבב למותת והאיר ערך דרך ישרה שיבור לו האדם, הן על כפים נשא ישאוהו כל הבא לטהר במתק דבריו ושמע אמריו כי נעמו.320   

			והנה, על אף הערכתו הרבה את ספר 'ראשית חכמה', אין הוא נמנע מלבקרו תוך ציון הפגם העיקרי שהוא, לדעתו, אריכות יתר. כראייה לאריכות זאת הוא מביא את העובדה, שר' אליהו די־וידאש עצמו ראה צורך לקצר את ספרו ב'תוצאות חיים' ואת עצם קיומו של הקיצור של ר' יעקב פוייטו.321 אך גם שני הספרים האלה אינם יוצאים שלמים מתחת שבט ביקורתו של ריא"מ אלטשולר, ודווקא בדבריו עליהם אנו מוצאים כמה מהבחנותיו הקולעות ביותר. בציינו שאריכותו היתרה עומדת לו למכשול ל'ראשית חכמה' שעל כן הוא נעזב על ידי קוראיו, מוסיף ריא"מ לפרט את הגורמים המונעים מקיצוריו הנזכרים של הספר את השגת תכליתם. ואלה דבריו:  

			ואם התוצאות חיים בשגם קיצר בו מאד ובכמה מקומו'[ת] הוסיף בו מדות ועניינים אשר לא נתבארו בהארוך, וכן בכמה וכמ'[ה] מקומות חיסר ודילג עניינים ומידות שכבר ביאר בהארוך, ונמצא שאין בא'[חד] מה שבשני ואין א'[חד] מסכים עם השני על הרוב ממנו. ואם הקיצור של ר"ח [=ראשית חכמה] מהר"י פוייטו ז"ל, הנה גם דברי הקיצור ההוא לא ימלאו רצון וחפץ המעיין החושק לדברי יראת ה', להיות שגם דבריו הם דרך ארוכה וקצר'[ה]. כי בדברי הקבלה קיצר מאד וגילה טפח וכיסה טפחיים במקום שהיה לו לקצר את הכל או להאריך בביאור דבריו, ואולם דבריו בסוד הקבלה המה כמעט סתומים וחתומים ועמוקים יותר מדברי ראשית חכמה ז"ל, ובמקום שהיה לו להאריך במאמרי הזהר והתיקוני'[ם], שהם בדרך הנגלה, המעוררים הלב ביתר שאת ויתר עוז התעוררות ליראת ה', קיצר בהם מאד וגם דילג כמה וכמה פרקי'[ם] וכמעט כל המאמרי'[ם] כולם, כנודע לכל מי שעיין ולמד בשני הספרי'[ם] הנזכרים. ואף גם זאת כי הוא שינה והפך את סדרו בקיצורו בסדר השערים ממה שסידרם הר"ח [=הראשית חכמה] עצמו, אשר לא נודע טעמו על מה עשה ככה.322  

			הנה כי כן, קוצר השגתם של רוב בני הדור אל עומת אריכותו ובמידה מסוימת גם מורכבותו של 'ראשית חכמה'323 מכאן, והפגמים המתגלים בקיצוריו של הספר מכאן, הם שני מניעיו העיקריים של ריא"מ אלטשולר לקצר ולעבד את הספר. מטרתו העיקרית היא להקנות לבני דורו את הדרך האמיתית להשתלמות דתית־מוסרית, או במילים אחרות: לעוררם לתשובה, וכל זאת באורח פופולרי אך לא פופולרי מדי.324  

			בעיבודו שומר אלטשולר על אופיו הקבלי של הספר, ובהקדמתו הוא מודיע בפירוש על העדפתו את המוסר הקבלי.325 ברם הוא מאיר עניין זה באור חדש ומעניין. מטרתו היא אמנם להפיץ ולנטוע בקרב ההמונים את המוסר הקבלי, אך בלא להפיץ את הקבלה העיונית. מדבריו בהקשר זה מתקבל הרושם, שבאורח פרדוקסלי הוא קיווה, שדווקא הרחבת השפעתו של המוסר הקבלי תשמש תריס בפני התפשטותה של הקבלה עצמה. במרירות רבה הוא מתאר את התופעה החדשה של התפשטות הקבלה בקרב ההמונים:  

			ורבים מהמון העם כל אחד קופץ ללמוד עניין הקבלה כי היא תאווה לעיניים, ובפרט בדברי האחרוני'[ם] אשר גילו דבריהם בספריהם בביאור אשר כל מעיין מתבונן בהם והכל הוא מבואר לדעת המעיין בהם, אף כי דבריהם אינם מובנים ע"פ [=על פי] האמת, מאחר שאין מקובל מפי מקובל. ולא זו בלבד שהמשכילים יבינו בה, אלא אפילו בעלי בתים שאינם יודעים להבין ולהבחין בין ימינם לשמאלם, בחשיכה יתהלכו, ולא ידעו ולא יבינו לפרש סדר או פ'[סוק] בפרש"י ז"ל, קופצים ללמוד קבלה. וכל זה גורם להם שהדור יתום בעו"ה [=בעוונותינו הרבים] נתמעט כל כך שאיסתרא בלגינא קשקש קריא. וכל א'[חד] שראה בה מתפאר בה הרבה, ודורש בה ברבים, ועתיד ליתן את הדין.326  

			על רקעה של מרירות זו, ומתוך יחסו השלילי המובהק למציאות המתוארת כאן, מובנת גם ממקנתו:   

			ע"כ [=על כן] זחלתי ונבהלתי אני העני ואירא מנגוע בקצהו, וע"כ על הרוב דלגנו דברי סודות הקבלה במקום שיש סוד נסתר, ואמרנו הנסתרות לה' אלהינו והנגלות לנו ולבנינו לעשות וגומר.327  

			העיסוק הלגיטימי בקבלה הנראה לר' משה אלטשולר כמתאים ביותר לדורו הוא לא העיסוק בנסתר שבה אלא בנגלה שבה, הווה אומר: במוסר הקבלי. השקפה זו היא, כפי שמשתמע בבירור מדבריו של המחבר, ריאקציה לנהייה הגדולה של בני דורו אחרי חוכמת הקבלה. את קיצורו או עיבודו זה של ספר 'ראשית חכמה' מחבר ריא"מ אלטשולר בתוך מציאות שהיא כבר רוויה ברעיונותיה של הקבלה, ואף כי הוא מתקומם נגד מציאות זו, אין הוא מתעלם מדרישותיה.  

			5. ספר 'תפוחי זהב' לר' יחיאל מילי. ספרו של ר' יחיאל מילי, 'תפוחי זהב', שנדפס לראשונה במנטובה בשנת שפ"ג, שונה תכלית השוני מקיצוריהם של ר' יעקב פוייטו וריא"מ אלטשולר, ועל אחת כמה וכמה — מ'תוצאות־חיים' של די־וידאש. לעומת זאת במגמתו הוא קרוב לקיצורו של ר' פנחס נוירלינגן.  

			בהקדמתו לספר עומד ר' יחיאל מילי בתחילה על הניגוד שבין מהותו של ספר 'ראשית חכמה' לבין סוג מסוים של קוראים ומעיינים. הספר הוא לדעתו חשוב ביותר, שכן דבריו  

			...טובים מאד לזרז את האדם קודם מעשה ובשעת מעשה, וכל הנותן עיניו בו ויכוין לבו יכספו פניו ויעמדו שערותיו. ומאת אשר חטא יהרהר תשובה גמורה בלבו... כי מי כמוהו מורה בדברים המתישבים על הלב ומסככין דעתו של האדם, דתרוייהו איתנהו ביה את הדרך אשר נעלה בה לעלות אל הר ה'... גם הלום ראיתי דבריו ברוב המקומות מיוסדים על אדני חכמת הקבלה כולם נכוחים למבין בה ישרי'[ם] למוצאי דעת עליון וליודעי חן.328  

			ר' יחיאל מילי עומד כאן על שני דברים המאפיינים את ספר 'ראשית חכמה': א. הספר דן במידות ובפעילויות נפשיות המתנות ומלוות את המעשה הדתי והמוסרי; ב. הספר מיוסד רובו ככולו על תורת הקבלה. הבלטת שני עניינים אלה באה להטעים, כי למידות המתנות ומלוות כל מעשה דתי־מוסרי נזקקים כל קוראי הספר, אולם לא כולם יש ביכולתם לרדת לעומקה של תורת הקבלה. לפיכך:  

			...אשר לא למד אותה החכמה ואין לו עסק בנסתרות, בפתחיו יעמוד מרעיד, ויהיו דברי הרב המחבר אצלו לא פעם אחת ולא שתים כדברי הספר החתום. משל לצלוחית של פלייטון מכוסה אין ריחה נודף, וכי ישית אל לבו לגרוס אע"ג [=אף על גב] דלא ידע מאי קאמר, פעמים הוא בא בארוכה עד כי נבול יבול ויהיה עליו לטורח. ואם אמור יאמר הקורא לפסוע פסיעה גסה או לדלג דלוגי עד אשר יוכל לשבור אוכל לנפשו ולמצוא מנוח לכף רגלו ילאה למצוא הפתח; נמצא מניחו והולך לו, ופנה אל ספרים אחרים.329  

			ר' יחיאל מילי התעורר אם כן לקצר את ספר 'ראשית חכמה' באופן שגם הקוראים שאינם יודעים קבלה יוכלו להפיק ממנו תועלת:   

			על כל הדברים והאמת האלה אמרתי אני בלבי אלקטה נא ואספתי זעיר שם זעיר שם דרכי חיים ותוכחות מוסר הרב המחבר זלה"ה [=זכרו לחיי העולם הבא] ככתבם וכלשונם, אך דרך קצרה וקפנדריאה לא לגרוע מהם, חלילה חלילה לי, רק להגדיל תורה ולהאדיר.330  

			בדברים אלה מוגדר בתמציתיות אופיו של הקיצור. שני דברים ראויים כאן לתשומת־לב מיוחדת: הראשון — הקיצור אינו אלא לקט מדברי ר' אליהו די־וידאש כלשונם וככתבם ב'ראשית חכמה'; והשני — לקט זה אינו כולל אלא דברים הנוגעים ל"דרכי חיים ותוכחות־מוסר", דהיינו להדרכה מוסרית־מעשית. משמע מכאן, שר' יחיאל השמיט את ענייני הקבלה ואת המובאות והאסמכתאות המרובות שבספר המקורי. מגמתו היתה אפוא פופולריזטורית מופלגת.  

			למגמה זו גם צד הנוגע לדמות הקורא שאליו מיועד הקיצור. דמות זאת מצטיירת לעינינו מתוך רשימת התועלות של הקיצור, המוצגת בהקדמתו:  

			ראשונה, כי לא כל אדם זוכה להזיל זהב מכיס לקנו'[ת] ספר ראשית חכמה, והקצור הזה יהיו דמיו מעטי'[ם], שאפי'[לו] עני שבישראל לא יקשה בעיניו להביאו אל תוך ביתו... שלישית כי הלשון צח וכולל יפה אף נעים, בו ירוץ כל קורא, ואפילו ריקנין שבנו שלא השיגה ידם אלא לפשטן של דברי'[ם], ממנו יראו וכן ילמדו דעת ויראת ה' ויהיו מלאים מצוות.331  

			כלומר דאגתו של המחבר נתונה בראש ובראשונה לקוראים מן השכבות החברתיות הנמוכות מבחינה כלכלית ורוחנית כאחת. את השלמתה של התמונה מקבלים אנו מדברי ההסבר שלו למבנהו המיוחד של קיצורו, וזו לשונו:  

			אף על זה פקחתי עיני שיהיה הקצור הזה מראש ועד סוף פסקי פסקי ומגלה מגלה. נתתי רווח בין הדבקים לעשות נחת רוח לקוראים. גם לאשר דברו נחוץ ויש לו בטול מלאכה פניתי מקום לשבות ולנוח בו בכל אוות נפשו. ויקרא א'[חד] המרבה וא'[חד] הממעיט. באופן שלא ימושו דברי המחבר מפי עוללים ויונקים. תלמיד עם מבין יושבי אהלים. עוסקי פרקמטיאות והולכי על דרך. והיה טעמו כטעם המן משתנה לכמה טעמים. כל א'[חד] מחיצה לעצמו כפי אשר תשיג ידו. כל החפץ למלאות את ידו בדברי המחבר עצמו, בין רב למעט, ובפרט במקומות מה שקצרתי אני במקום שהאריך הוא, הרי הספר מונח ועומד לכל הפושט ידו ליטול, גם ברוך יהיה. ומאן דלא קפיד ויבחר בקיצור הזה הרי שלי לפניו.332  

			דמות הקורא שעמדה לפני עיני המחבר הייתה אפוא דמותו של בעל המלאכה, הסוחר, הרוכל, וכל כיוצא בהם, ומתוך הדאגה לצרכיהם הרוחניים של אלה ומתוך החשש שדברי 'ראשית חכמה' והשפעתו לא יגיעו אליהם, חיבר את קיצורו. מטרתו זו הטביעה את חותמה לא רק על הדרך הפופולריזטורית של הקיצור, אלא אף על מבנהו המיוחד.  

			בדיקת גופו של הקיצור מאשרת כי לפנינו לקט קצר ביותר של דברי די־וידאש ב'ראשית חכמה', שבעיקרם אינם מעלים אלא את ההוראות המוסריות־דתיות היסודיות והפשוטות ביותר,333 וברי שסמי מכאן כל ענייני הקבלה וכל הבירורים הפרשניים, הדרשניים והעיוניים.334 הדברים מובאים אמנם בלשונם המקורית ולפי סדרם המקורי בשערי 'ראשית חכמה' כסדרם, אך מחולקים בחלוקה פנימית חדשה — לא לפי פרקים כי אם לפי ימים. הספר כולו מחולק לפיכך לשלושים חלקים שווים, פחות או יותר, כמספר הימים בחודש.335 חלוקה זו משקפת את הכוונה שהספר יילמד במחזורים חודשיים, ומעל הכול — לפי אפשרויותיו של הלומד.   

			נמצאנו למדים, שספרו של ר' יחיאל מילי שונה מקיצוריהם של ר' יעקב פוייטו ושל ריא"מ אלטשולר בפופולריות המופלגת שלו, ובעיקר בהשמטה המוחלטת של היסוד הקבלי, ודווקא בעניין זה דומה הוא לקיצורו של ר' פנחס נוירלינגן. השוני ביניהם הוא בכך, שר' יחיאל העדיף להישאר בכל מה שהביא מ'ראשית חכמה' נאמן לחלוטין למקור. נאמנותו זאת מוסברת על ידי שאיפתו, "שלא ימושו דברי המחבר מפי עוללים ויונקים," ואף רצונו המפורש, שקיצורו ישמש מבוא לעיסוק בספר 'ראשית חכמה' עצמו.336 אין אנו יודעים באיזו מידה התגשם רצון זה, אבל אין ספק בכך, שגם ספרו של מילי הביא להתפשטות רבה של השפעת 'ראשית חכמה'. דפוסיו המרובים של 'תפוחי זהב' מעידים על כך בבירור רב.337  

			6. ספר 'מצדיק הרבים'. כקיצורו של ר' פנחס נוירלינגן כן גם הקיצור הנקרא בשם 'מצדיק הרבים' לא זכה לעלות על מכבש הדפוס, ולא עוד אלא אף מועד חיבורו ומיהות מחברו לא נודעו לנו בבירור.338 אולם בדיקת הקיצור הזה בכתב־יד339 מעלה, כי לפנינו אחד הנסיונות המעניינים לקצר ולעבד את ספר 'ראשית חכמה', המוסיף נופך מיוחד משלו לכלל הנסיונות האחרים שנדונו עד כה. ייחודו בא לכלל ביטוי בולט בהיקפו הנרחב, באופיו הקבלי המובהק ואחרון אחרון: בניסיון לשקף את רוב היסודות המרכיבים את ספר 'ראשית חכמה', וכל זאת — על אף מגמתו הפופולרית המוצהרת.  

			מגמה זאת מוצגת במפורש בהקדמת המחבר לספר, ודרך הצגתה מזכירה במידה רבה את עיקרי טיעוניהם של מחברי שלושת הקיצורים שדנו בהם באחרונה. גם מחברו של 'מצדיק הרבים' מצביע, בדומה להם, על הפער שבין ספר 'ראשית הכמה' לבין חלק גדול מן העם:  

			...לפיכך היו העם כמתאוננים רע בעיניהם, לאמור: מדוע ככה עשה לנו איש האלקים הלזה לדבר דרך הקבלה והסוד בתוך הדברים אשר הביא ללמד דעת את העם ולהראותם את הדרך אשר ילכו בה, ולהסיר הבלי העולם מהמון הכסילים הנרדמים בשינת אולתם... כי הלא להם חזות ספרו כחזות הספר החתום, שכאשר יקראוהו שלש דלתות או ארבעה, תקוץ בו נפשם. עליו יניעו ראשם באמרם אין לנו חלק בנסתרות וסודות הקבלה רחקו ממנו, ולכן יסתירו פנים ממנו ולא יוסיפו עוד לדעתו. ונמצאת כל כוונת הרב המחבר הטובה הנשגבה... נשארה נעזבת ולאין נחשבת, כי יהיו שעריו שוממים ופרקיו נעזבים, כי לא יועילו רק ליודעים.340  

			וכמו אצל מחברי הקיצורים הנזכרים כן גם כאן משמשים דברים אלה רקע למגמתו הפופולרית של המחבר:  

			על כן כדי לזכות את הרבים, ולפקוח עיניים עוורות, אשר לא ראו האורות אמרות טהורות מוסרות, המישרות הלבבות אל הנתיבות הנשגבות ואל מסילות המעלות העולות בית אל, רחש לבי דבר טוב, להביא השערים והפרקים והעניינים שכתב בספרו הרב המחבר הנזכר באופן יותר נקל ויותר מבואר, למען ירוץ בהם כל דורש ה', החכם יהיה או סכל...341  

			מגמתו המפורשת של הקיצור היא אפוא פופולריזציה של ספר 'ראשית חכמה', ומבחינה זו אין בו משום חידוש ביחס לקיצורים הקודמים.  

			ברם מיד בהמשך דבריו של המחבר, שבהם הוא מברר את דרכו בקיצור, מתגלה השוני שבין חיבורו לבין הקיצורים הקודמים:  

			...כי אשמיט מהם הדברי'[ם] העמוקים הנסתרים והעניינים הבלתי מובנים רק למשכילים, ותחתיהם ובמקומם אוסיף ואשים שם מאמרים אחרים מובנים לכל, מספר הזהר ומשאר חז"ל שלא הביאם הרב המחבר, וג"כ [=וגם כן] אוסיף בקצת מקומות איזה מאמרים יקרים מספר עבודת הקודש ויתר דברים מענייני הפרקים, והכל בלשון קל ההבנה מבלי אורך וטורח...342  

			שלא כקודמיו אין מחבר 'מצדיק הרבים' מסתפק בהשמטת הדברים הקשים והנסתרים מספר 'ראשית חכמה', אלא הוא מתכוון למלא את מקומם בדברים מובנים לכול, שלא הובאו במקור. וראויה לציון העובדה שדברים אלה אין כוונתם להפחית ממטענו הקבלי של הספר; נהפוך הוא: כל כוונתם לשמור על אופיו הקבלי המובהק, שהרי ברובם הם מובאים מן הזוהר ומספר 'עבודת הקודש' לר' מאיר ן' גבאי. העדפתם על המקורות הקבליים שהובאו על ידי די־וידאש נובעת מהיותם מובנים יותר, לפי הערכת המחבר, לאותם קוראים שידיעתם בסתריה של חכמת הסוד מועטת. שיקול זה דומה בעיקרו לשיקוליו של ריא"מ אלטשולר בקשר למקורותיו הקבליים של הספר,343 אולם השפעתם של השיקולים הלכה למעשה בגוף הקיצורים שונה.  

			לפני שנבדוק את גוף הקיצור, מן הראוי להתעכב עוד על עניין נוסף בהקדמת המחבר, שיש בו משום חידוש ביחס לקיצורים הקודמים. בנוסף לתועלת שימצאו בקיצור זה כל אותם אנשים שאין להם עסק בנסתרות, מונה המחבר עוד שתי תועלות בספרו:  

			זאת ועוד טובה כפולה ומכופלת מוצא אני בעבודתי זאת עבודת קדש, כי המלמדי תינוקות יוכלו ללמד ספר זה לתלמידיהם ולהקרותם בו, מה שלא יוכלו לעשות בספר החכם המחבר הנ"ל כי הלך בו בגדולות ונפלאות סתומות וחתומות, שאינן ברי להם אף לא לקצת מלמדיהם, שע"כ [=שעל כן] יצטרכו לעשות בו דלוגים במה שלא יבינו (כמו שגלוי וידוע לכל קורא בו), ולפיכך ימשכו ידיהם ממנו ולא יזכו התלמידים לטובו. ועוד בה שלישיה, כי חכמים מעשי מעשה המתנדבים בעם לזכות את הרבים... בהרבה קהלות הקדש שלעתים קבועים יקראו להם באיזה ספרי מוסר כדי ללמד דעת את העם... לא יוכלו לעשות כן בספר הרב המחבר הנ"ל לסבת אותם העניינים שאין דורשים אותם ברבים, ובזה אשר תקנתי יאחז צדיק דרכו ויקרא בו ברבים, להחיות עם רב ולהורות להם את הדרך אשר ילכו בה, כאשר יעשו המלמדים עם תלמידיהם כאמור, ומלאה הארץ דעה את ה'.344  

			נמצא שמחבר הקיצור שלפנינו לא הסתפק בציון הכולל, כי הוא כתב את ספרו בשביל פשוטי העם שאינם יודעים קבלה, אלא מצא לנכון להוסיף כי הוא מועיד אותו גם למלמדים ולמגידים.  

			גופו של החיבור מעיד על המחבר, כי ניגש אל מלאכת הקיצור מתוך כוונה ברורה, להישאר נאמן עד כמה שאפשר למקור, ועם זאת לנהוג כלפיו בחופשיות ניכרת. הדברים אמורים בראש ובראשונה כלפי הנאמנות המוחלטת לסדר המקורי של השערים והפרקים וההקפדה על הבאת לשון המקור, בכל מקום שהמחבר ראה את הדבר כאפשרי. וכיוון שמקומות אלה מרובים למדי, ניתן לומר בוודאות גמורה, שחלק גדול של לשון הקיצור אינו אלא לשונו של 'ראשית חכמה'. נאמנות זאת למקור נתאפשרה במידה רבה דווקא בגין החופש שנטל לעצמו המחבר בארגון הפנימי של הדברים בכל פרק מפרקי 'ראשית חכמה', ובהבאת מקורות שונים מאלו שהובאו שם. מבחינה זו מייצג הקיצור הזה את הקוטב המנוגד לקיצורו של יעקב פוייטו, על אף הקִרבה הבסיסית שביניהם. אם אצל פוייטו מצאנו נאמנות מרבית ללשון המקור ולסדרם המקורי של העניינים בכל פרק ופרק ולעומתה שינוי בסדר השערים, הרי בקיצור שלפנינו הנאמנות למקור באה לידי ביטוי בעיקר ביחידות הענייניות הקטנות,345 אך בכל הנוגע לצירופן של היחידות הללו בתוך החטיבה העניינית הגדולה יותר של הפרק, רואה המחבר את עצמו חופשי. בנידון זה הוא לעיתים עושה בדברים כבתוך שלו: הוא מקדים את המאוחר ומאחר את המוקדם כפי הדרוש לעניינו.346 נאמנותו למקור מתבטאת בהבאת רבות מן המובאות המצוטטות ב'ראשית חכמה' ללא הבחנה מיוחדת. אולם כאן מוסיף הוא עליהן גם דברים ממקורות חדשים,347 ובייחוד מספר 'עבודת הקודש' של ר' מאיר ן' גבאי.348  

			בהבאתם של מקורות אלה, ובייחוד בהבאתו של המקור האחרון, ביקש המחבר לשמור לא רק על אופיו הקבלי של הספר, אלא אף על שאר היסודות הקובעים את אופיו של הספר המקורי. עניין זה מייחד קיצור זה מכלל הקיצורים שנידונו עד כה. שכן בשעה שכולם, בלא יוצא מן הכלל, בודדו באופנים שונים את היסוד המעשי־הדרכתי שבספרו של די־וידאש, וראו בעצם הבידוד הזה את התגשמותה של מגמתם הפופולרית, אין הקיצור שלפנינו מכוון לכך. בו לא בודד אחד ממרכיביו של ספר 'ראשית חכמה', אלא נעשה בו הניסיון לתת ביטוי לכל המרכיבים הללו.349 מגמתו הפופולרית מתבטאת בעיקר בהשמטת ענייני הקבלה המסובכים, אף כי זכרם בא גם בקיצור בצורת הערות שוליים, כדוגמת: "כאן כתב הרב המחבר נוראות ע"ד [=על דרך] הנסתר במעלת שם ההויה, וכתב כי הוא מקור ושורש לכל שמותיו ית' וכי לית אתר פנוי מניה... והביא ראיות על כך והמקצר השמיט כדרכו את הבלתי מובן לכל אדם,"350 או "כתב הרב המחבר בראש פרק זה, הרואים דברי רשב"י בפ'[רשת] נשא מעניין רבוי העולמות שבאצילות המה יבינו מעשי'[ו] ק'[דושים] ונפלאותיו... והשמיט המקצר ולא כתב מדברים אלו רק ראשי פרקי'[ם] מעט מהרבה, כי אינם מובנים רק למשכילים בחכמת הקבלה, והובאו הנה בגליון, למען דעת כי סוד ה' לחכמי ישראל בכל ואפי'[לו] בשעור סוכה, וכי דברי חכמים כמסמרות נטועים על יסוד הסוד והחכמה וסתרי התורה."351 מן הבחינה האחרונה ספר 'מצדיק הרבים' הינו הקיצור הנאמן ביותר למקור מכלל הקיצורים שנידונו כאן. למרות השינויים ביחס למקור המצויים בו והתוספות שנוספו בו, נאמן הוא אף יותר מאשר קיצורו של ר' יעקב פוייטו.  

			7. קיצורים אחרים, עיבודים ותרגומים. לסיום, מן הראוי עוד לסקור, ולוא גם ברפרוף, כמה קיצורים אחרים, עיבודים ותרגומים (שאינם אלא קיצורים בשפות אחרות) המצויים בידינו, שכן יש בהם כדי להשלים את התמונה שביקשנו לתאר בדיוננו.  

			בראשונה נזכיר עוד שני קיצורים בכתב־יד שיש בהם כדי להעיד על כיוון נוסף בפעילות העיבוד והקיצור של 'ראשית חכמה'. הראשון מצוי בכתב־יד מנטובה מס' 60.352 קיצור אנונימי זה הוא מופלג ביותר, אין הוא נאמן כלל ללשונו של המקור, אלא מסכם את עיקריו בלשונו שלו. בשולי הדברים מצויים בו ציוני הפרקים ואף מראי מקום מדויקים ל'ראשית חכמה'. הרושם המתקבל מן העיון בו הוא, שאין זה קיצור מסוגם של הקיצורים שנדונו עד כה, אלא תמצית בצורת רשימות לשימוש פרטי של אחד מקוראי 'ראשית חכמה'. בכך דומה לו הקיצור השני המצוי בראש ספר 'תוצאות חיים' בכתב־יד תלמוד תורה שבליוורנו מס' 71.353 קיצור זה, שבטעות הוחזק כהקדמה של ספר 'תוצאות חיים',354 מופלג מאוד, וגם הוא איננו ככל הנראה אלא אוסף של רשימות תמציתיות אשר נרשמו לצרכים פרטיים.355 שני הקיצורים כאחד, שנתחברו קרוב לוודאי באיטליה במאה הי"ז, מלמדים כי העיסוק הרב ב'ראשית חכמה' הניב גם קיצורים, שמלכתחילה לא נועדו כלל לפרסום.  

			בצד הקיצורים הללו יש להזכיר גם את קיצורו־תרגומו של ר' נתן נטע העקשר מווצלאר בשם 'לב חכמה'.356 קיצור זה, שנכתב יידיש — ולכן הוא גם בגדר תרגום — מזכיר במידה מסוימת את 'תפוחי זהב' לר' יחיאל מילי. כמו קיצורו של מילי גם הוא שומר על החלוקה המקורית לשערים אך לא לפרקים, וכמו ב'תפוחי זהב' כן גם בו מובאים העניינים הכוללים את ההוראות והתפיסות המוסריות־הדתיות הבסיסיות ביותר שב'ראשית חכמה', בהשמטת כל ענייני הקבלה. אולם אם אצל מילי הובאו הדברים בלשון 'ראשית חכמה', הרי כאן אין זכר לנאמנות מעין זאת לפי שהתרגום אינו תרגום במובן המדויק של המילה. הדברים מסוכמים ביידיש, אך לא מתורגמים ליידיש. מגמתו הפופולרית המובהקת של קיצור זה באה לידי ביטוי גם בעובדה שהוא משופע בסיפורים ובמשלים לרוב שאינם כלל ב'ראשית חכמה'.357 כן ראויה לציון העובדה, שזהו הקיצור היחיד מבין כל קיצורי 'ראשית הכמה', המתייחס גם אל הפרקים שצורפו לספר מ'מנורת המאור' לר' ישראל אלנקאווה, מ'חופת אליהו' ומ'אור עולם'.  

			תרגום זה ליידיש נשאר, כאמור, בכתב־יד. לעומת זאת נדפס במאה הקודמת תרגום אחר לעברי־טייטש, שגם הוא אינו אלא קיצור מופלג.358 שם המתרגם־המקצר לא צוין בשער הספר, ומהקדמתו אנו למדים כי הוא ראה בספר 'ראשית חכמה' ובקיצורו־תרגומו את אחד המכשירים במלחמתו נגד המציאות החדשה בעולם היהודי.359  

			רק על תרגום שער היראה לספניולית,360 על ידי ר' דוד בן יצחק הכהן די לארא, ניתן לומר שהוא תרגום ממש, אם כי גם הוא אינו שלם, והוא משמיט חלקים רבים מן המקור. לפיכך ראוי גם הוא להיחשב בין הקיצורים.  

			כללו של דבר, גם אם חשיבותם של קיצורים ותרגומים אלה פחותה מן הקיצורים והעיבודים שנדונו לפני כן, אין להתעלם מכך שאף הם משמשים עדות על התפשטותה הרבה של השפעת ספר 'ראשית חכמה' ועל כיווניה השונים והמגוונים.  

			ג. הערות סיכום  

			את דיוננו בספר 'ראשית חכמה' ובקיצוריו ניתן לסכם בחמש נקודות עיקריות, כדלקמן:  

			  

			א. 	אופיו המורכב וממדיו האנציקלופדיים של ספר 'ראשית חכמה' ומקומו המרכזי בספרות המוסר הקבלית היוו את המניעים העיקריים לחיבורם של קיצוריו ועיבודיו השונים. ברם מגמתם הראשית של חיבורים אלה הייתה להפיץ את השפעתו שלו אף מעבר לגבולות שנתחמו לה מעצם טיבו ומהותו.  

			ב. 	כל הקיצורים והעיבודים, להוציא את ספר 'מצדיק הרבים' בלבד, הבליטו במידות ובאופנים שונים את הצד ההדרכתי־מעשי שבספר 'ראשית חכמה'. השפעתו של הספר באמצעות קיצוריו ועיבודיו לבשה אפוא צורה אחידה פחות או יותר: עיצוב אורחות־חייו של האדם היהודי.  

			ג. 	בהשוואת הקיצורים עם מקורם ובהשוואתם זה עם זה הוכח כי קיימים יחסי תלות ברורים בין מידת ההבלטה של היסוד ההדרכתי־המעשי שבקיצור ובין מידת נאמנותו למקור. כן הוכח, כי במידה שהציבור, שאליו מכוון הקיצור, רחוק מן המקור, בה במידה מתרופפים קשריו של אותו חיבור עם מקורו וגובר בו האופי ההדרכתי־מעשי.  

			ד. 	לפיכך יש בקיצורים ובעיבודים, השונים זה מזה, כדי ללמדנו על המגוון של השכבות החברתיות השונות שהוכנסו על־ידם אל תוך מעגל השפעתו של ספר 'ראשית חכמה' — החל בשכבה העממית, הנזקקת לעיבודים ליידיש וללאדינו, וכלה בציבור הנזקק לקיצור בבחינת סיכום של עיוניו שלו עצמו ב'ראשית חכמה'.  

			ה. 	דברים אלה לא על 'ראשית חכמה' וקיצוריו בלבד באים הם ללמד. השפעתו ותפוצתו הרבה של ספר 'ראשית חכמה', שקיצוריו ועיבודיו עוד הרחיבוה לכיוונים שונים, מצביעה על השפעתה הנרחבת של ספרות המוסר הקבלית כולה. יש בכך משום תוספת אישור לקביעה, שלמן המאה הט"ז הלכה וגברה השפעתה של ספרות זו, עד שהטביעה את חותמה המובהק באורחות־חייו של האדם היהודי בכל אתר ואתר.  

			  

			  

			  

			
				
					225	ראו למשל: הורודצקי, המסתורין, עמ' 218-216; שלום, זרמים, עמ' 267; תשבי, משנת הזוהר ב, עמ' תקפב; דן, ספרות המוסר והדרוש, עמ' 224-223; אלבוים, פתיחות, עמ' 230; גריס, הספר העברי, עמ' 61. על דפוסיו המרובים של הספר ראו פרידברג, בית עקד ספרים, בערכו. כמו־כן ראו עליו ביבליוגרפיה נרחבת ומעודכנת שנתפרסמה לאחרונה אצל אפטרמן, כמים הפנים לפנים, עמ' 155, הערה 1 = אפטרמן, המיסטיקה של השם, עמ' 341, הערה 4. 

				

				
					226	הוא נדפס בוויניציאה בשנת של"ט, כארבע שנים לאחר גמר חיבורו בצפת.

				

				
					227	על כך תעיד העובדה, שכשנה לאחר צאתו לאור כבר נתחבר קיצורו הראשון בידי ר' יעקב פוייטו. כשנתיים לאחר הדפסתו כבר מובאים דברים מתוכו בספר 'כפתור ופרח' לר' יעקב לוצאטו אשר נדפס בבאסיליה בשנת שמ"א. ראו שם ז ע"ב, ט ע"ב. נוסח דבריו של ר' יעקב לוצאטו שם נותן מקום להניח כי הספר לא היה עדיין מפורסם דיו. על־כל־פנים שמו של הספר אינו מוזכר ברשימת הספרים והאישים המצוינים על ידי לוצאטו כמקורותיו החשובים בהקדמתו לספרו, ראו שם, ב ע"א. אולם במהדורה השנייה, שנדפסה בשנת שמ"ד בשאלוניקי, בשם 'קהלת יעקב', מוצאים אנו כבר את שמו של 'ראשית חכמה' ברשימת המקורות החשובים, דף קסג ע"א. בין התוספות שנתוספו במהדורה זו נמצא גם דרוש ארוך בשם 'דרוש וסוד התשובה', שהמחבר הוסיפו לפירושיו על האגדות ממסכת יומא. בחלקו העיקרי (עח ע"ב-פג ע"ב) אין הדרוש הזה אלא קיצור ועיבוד שני פרקיו הראשונים של שער התשובה ב'ראשית חכמה', ולפיכך יכול הוא להיחשב לעיבוד הראשון בדפוס של חטיבה שלמה מתוך ספרו של די־וידאש.

				

				
					228	אציין כאן מספר מועט של מראי־מקום בספר השל"ה (לפי דפוס אמסטרדם תנ"ח), שדי בהם כדי להדגים את אופני התייחסותו השונים אל ספר 'ראשית חכמה': מאמר ג מעשרה מאמרות, מז ע"ב; שם, מט ע"ב; שם נ ע"ב; מאמר ד, נב ע"ב-נג ע"א; מאמר י, נז ע"ב; שער האותיות, אות הע — ענוה, ע ע"ב; שם, אות הריש — רצון, קו ע"ב; שם, אות הש — שתיקה, קח ע"א; פרק עשרת הדברות, מסכת חולין, קיט ע"ב; הלכות תשובה, רלב ע"א; מסכת יומא פרק דרך חיים ותוכחת מוסר, רלט ע"ב. וראו עוד אלבוים, שם, שם, בפנים ובהערה 31.

				

				
					229	ראו שם, בעשרה מאמרות, לט ע"ב. מן הראוי להעיר, כי הזיווג הזה בין 'חובות הלבבות' לבין 'ראשית חכמה' רווח למדי בספרות המוסר הקבלית, וניתן להניח שהוא מעיד על נטייה לראות את ספר 'ראשית חכמה' בספרות המוסר הקבלית כבעל מעמד שווה לזה של 'חובות הלבבות' בספרות המוסר העיונית־פילוסופית. וראו עוד להלן בהערה 10.

				

				
					230	אציין כאן, לשם הדגמה, מקומות מספר (לפי מהדורת פפד"ם תפ"ג): סימן יד, ג ע"ב; סימן ע, יא ע"א; סימן קטז, יז ע"א; סימן, תפ, נז ע"ב; סימן תצב, ס ע"ב; סימן תתקיא, קיג ע"א; פרק גידול בנים, קנח ע"א; פרק המידות, רט ע"ב; שם, רי ע"א; ועוד הרבה. מן הראוי לציין כי הידרשותו של ר' יוזפא האן אל ספר 'ראשית חכמה' כאל מקור לדינים והנהגות הייתה בבחינת מסורת בידו מאביו ר' פנחס נוירלינגן; וראו עוד להלן, בין הפניות 78 ל־81. ויצוין עוד, כי כיחסו אל ספר 'ראשית חכמה' כן היה יחסו אל ספרו השני של די־וידאש — 'תוצאות חיים'; וראו להלן, הערה 61.

				

				
					231	די־וידאש היה, כידוע, תלמידו המובהק של רמ"ק. אמנם, ככל הנראה, הוא שמע תורה גם מפי האר"י, שכן הוא מביא דברים בשמו, מעיד על הנהגותיו ואף מכנהו פעם אחת בשם 'מורי'; וראו בניהו, תולדות האר"י, עמ' 357-356. אך קשה למצוא את עקבותיה של קבלת האר"י בספרו; הוא נשאר נאמן לחלוטין לתורת רבו — הרמ"ק.

				

				
					232	ראו מגיד מישרים, סוף פרשת בהר, קיב ע"ב.

				

				
					233	אור צדיקים, המבורג ת"ן, גליון ג, א ע"ב.

				

				
					234	ראו דבריו המובאים ב'שער הגדולים' של חיד"א, ערך 'ראשית חכמה'. מן הראוי להעיר כי גם אצל ר' מאיר פאפירש וגם אצל ר' חיים הכהן מצינו את הזיווג של 'חובות הלבבות' ו'ראשית חכמה'; וראו לעיל בהערה 5. עם זאת יש להדגיש שר' מאיר פאפירש ור' חיים כהן מעדיפים במפורש את ספרו של די־וידאש על פני ספרו של בחיי.

				

				
					235	יסוד ושורש העבודה, נאווי־דוואהר תקמ"ב, דף מה. אף בצוואתו המפורסמת לא שכח להבליט את ספר 'ראשית חכמה' משאר ספרי המוסר, אם כי הפעם ראה צורך להדגיש במיוחד את הלימוד בספרו שלו ובספר 'חמדת ימים'; וראו צוואה, הוראדנא תקנ"ד, ג ע"א.

				

				
					236	על השפעתו הגדולה של הספר בספרות המוסר השבתאית עשוי להעיד ספר 'חמדת ימים'. בספר זה מצויות הבאות מ'ראשית חכמה' והפניות אליו לרוב; וראו רשימת מראי המקום של אברהם יערי בספרו 'תעלומת ספר', ירושלים תשי"ד, עמ' 98. ברשימתו מציין יערי רק את המקומות שבהם מוזכר הספר בשמו המפורש. על אלה יש להוסיף גם את המקומות שבהם הוא מוזכר בלא ציון שמו, אלא בציון שם השער שבו בלבד. למשל: חמדת ימים, ויניציאה תקכ"ג, ח"ב, ה ע"ב; ו ע"ב; צח ע"ד; קא ע"ד; קו ע"ב; קז ע"ג; ועוד הרבה. ב'חמדת ימים' יש, כמובן, גם הבאות מרובות מ'ראשית הכמה' בלא ציון כלל; וראו תשבי, לחקר המקורות, עמ' 125-124; 131-129.

				

				
					237	ראו למשל שלום, דברים בגו, עמ' 76.

				

				
					238	כוונתו כאן לייחודים שמסר האר"י לדי־וידאש והמובאים בשמו על ידי ר' חיים ויטאל בשער רוח הקודש, ייחודים ו-יא, עמ' קנו-קס; וייחודים ס-סג, עמ' קפו-קפח.

				

				
					239	ייתכן שכוונתו כאן לדבריו המופלגים של ר' חיים חייקא מאמדור, המעמיד את ספר 'ראשית חכמה' בצד ספר הזוהר; וזו לשונו: "כי מי הוא שחננו האל בשכלו שכל אמיתי וראה בעין שכלו בספרים הקדושים, הראש לכל הספרים הוא הזוה"ק וס'[פר] ר"ח אשר חיבר איש צדיק וקדוש אשר כל רואה בו יראה שהקב"ה משתעשע עמו בג"ע [=בגן עדן], כי בודאי דבריו דברי רוה"ק [=רוח הקודש] ושרתה עליו שכינה" (חיים וחסד, ווארשה תרנ"א, עז ע"א). מובן שדברים אלה מופלגים למדי, אבל בעיקרם משקפים הם נאמנה את יחסה של החסידות אל ספר 'ראשית חכמה'. הוראותיהם של מורי החסידות בספרות ההנהגות של תנועה זו מעידות כמאה עדים על חשיבות מעמדו של ספרו של די־וידאש בעיניהם. וראו, למשל, הוראותיהם של ר' מנחם מנדל מוויטבסק (ליקוטי אמרים, לעמבערג תרע"א, כו ע"א, ושם חלק שני, מכתב ב', ה ע"א); ר' אהרן "הגדול" מקרלין ב'סדר היום ואזהרות הקודש' שלו (בית אהרן, בראדי תרל"ה, א ע"א, ועוד שם, קמז ע"א); בנו ר' אשר (הראשון) מסטולין (שם, א ע"ב אזהרה יז), ור' אלימלך מליז'ענסק ב'צעטיל קטן' (בראש ספרו 'נועם אלימלך', סעיף יר) וכן ב'הנהגות־האדם' (שם, סעיף י) וב'עשר צחצחות' (שם, איגרת א). 

				

				
					240	טהרת הקודש, ח"א, ירושלים תשכ"ח, כג ע"ב.

				

				
					241	על פי ברכות טז ע"ב.

				

				
					242	ראשית חכמה, הקדמה, עמ' כא-כב.

				

				
					243	החשש מפני אפשרות זאת היה אחד הטיעונים המרכזיים של המתנגדים להדפסת ספרי היסוד של הקבלה בפולמוס החריף שנתגלע סביב פרשה זאת, עיינו תשבי, הפולמוס, עמ' 87, 100, 108.

				

				
					244	אין ראיה מפורשת לקביעה זו, אך ניתן לסומכה על הרישא של דברי די־וידאש שהובאו לעיל, בה הוא רומז על הקשר בין חיבור ספרו לבין הרשות שניתנה להדפיס את ספר 'פרדס רמונים' של רמ"ק. מדברי ההסכמה של הרב פרובינציאלי ממנטובה ל'ראשית חכמה', דפוס ראשון, מסתבר כי לא זו בלבד שניתנה הרשות, אלא אף נעשו הכנות ממשיות להדפסה. עסוק בכך היה ר' משה ן' גבאי, ולא נסתייע הדבר בידו. מן הראוי לציין שאותו ר' משה ן' גבאי הביא גם את כתב־היד של 'ראשית חכמה' לוויניציאה ובהשתדלותו אף נדפס הספר, וראו על כך את דברי המגיה ר' יצחק גרשון בסוף הספר. ואשר לדברי ההסכמה של הרב פרובינציאלי, מן הראוי עוד להעיר כי בברכתו בדיעבד על הדפסת ספרו של די־וידאש לפני ספר 'פרדס רימונים' נדרש הוא לטיעון, הסומך כולו על הגדרת די־וידאש את תפקידו העיקרי של ספרו.

				

				
					245	התוצאות ההיסטוריות הממשיות של התפיסה הזאת ידועות: ספרות המוסר הקבלית היוותה אחד הגורמים החשובים ביותר בהפצתה של הקבלה ובהחדרת השפעתה בקרב כל שדרות העם. וראו שלום, זרמים, עמ' 267, ו־348-347.

				

				
					246	אסור לנו להתעלם מן העובדה שאחת מכוונותיו של די־וידאש בספרו הייתה לחבר כעין אנתולוגיה של דברי מוסר; וראו דבריו בנידון בהקדמה, עמ' יח-יט. אולם ברור שמטרה זאת הייתה משנית ושועבדה כליל למגמותיו העיקריות של הספר, שבוררו לעיל.

				

				
					247	דוק ותמצא: דרך ההוכחה הנקוטה בידי די־וידאש לאורך כל הספר באה לידי ביטוי בהבאתם של מקורות לא־קבליים בצירוף למובאות מספרותה של הקבלה, ופירושם של הראשונים לאורן של האחרונות. והרי שתי דוגמאות הממחישות את הדרך האמורה: א. שער היראה פרק ג, עמ' ע-עא: ההבחנה בין שני סוגי יראה מבוססת גם על מה שפורש בנידון ב'חובות הלבבות', ומיד ניתן לה ההסבר "על דרך הסוד". ב. שער האהבה פרק א, עמ' שנ: לביאור מהותה של האהבה מובא שם מאמר ארוך מ'חובות הלבבות' בנידון, מיד בהמשך ישיר לו מובא מאמר מספר 'הרוקח' באותו נושא ומיד אחריו — פיסקה מספר 'טעמי המצוות'. מאמר מן הזוהר ומאמר מן התיקונים באים בעקבות הקודמים ורק לאחריהם אומר המחבר: "וכדי להבין דברי המאמר'[ים] האלו... צריכים אנו להעתיק דברי רשב"י בעניין האהבה, ושם נתבאר שורש האהבה. ז"ל [=זה לשונו]..." (שם, עמ' שנו). את המאמר הזה מפרש די־וידאש באופן שפירושו מהווה סיכום של כל המקורות הקודמים. כיוצא בשתי דוגמאות אלו ראו עוד: שער האהבה פרק ה, עמ' תמ-תמט; שם, פרק ו, עמ' תסו-תע; עמ' תפז-תצג; שער התשובה פרק ב, עמ' תשד-תשח; כרך ב, שער הקדושה פרק ז, עמ' קע-קעד; שם, פרק ח, עמ' עמ' רכב-רכד; שם, פרק יב, עמ' רצה-שיא; שער הענוה פרק ה, עמ' תרסח-תרעד; שם, פרק ו, עמ' תשב-תשו, ועוד הרבה.

				

				
					248	גם עיון מרפרף בספר עשוי להעמידנו על חוסר האחידות שבמבנהו, על הפיצול שבדיוניו ולעיתים אף על חזרות שלא לצורך. חולשות אלו כבר הודגשו בביקורת שנמתחה על הספר על ידי אחד ממקצריו־מעבדיו, וראו להלן, בין הפניות 97-96.

				

				
					249	אף כי שלושה יסודות אלה משמשים בו בערבוביה, אפשר בכל זאת להצביע על חלקים מסוימים בספר, שבהם מטביע כל אחד מן היסודות את חותמו בנפרד. כך, למשל, בולט היסוד הראשון בעיקר באותם חלקים הקובעים את המסגרת השיטתית של הדיונים, ואלה הם על פי רוב הפרקים הראשונים בכל שער ושער. כן בולט היסוד הזה יותר בשני שעריו הראשונים של הספר — שער היראה ושער האהבה — מאשר בשלושת האחרים, לפי ששני הראשונים מהווים בכללותם בסיס שיטתי־עיוני לספר כולו. היסוד השני נותן אותותיו בדרך כלל בחטיבות האחרונות שבכל שער ושער, שבהן נידונות לרוב המידות ודרכי־ההתנהגות המפורטות. חלקו של היסוד הזה רב יותר בשלושת השערים: תשובה, קדושה וענווה, לפי שבהם מושם הדגש יותר על הצדדים המעשיים של החיים הדתיים. רישומו של היסוד השלישי ניכר במידה רבה בכל הספר, אך הוא גובר יותר בשערים האחרונים.

				

				
					250	בהקדמה לספר, שאינה משל המחבר, כתוב לאמור: "...על כן אמרנו מה טוב ומה נעים להעלות זה הספר קצור מהראשון הנזכר על הדפוס, למען ירוץ כל קורא בו ולא יקוץ. והנה ראינו לקרוא בשם זה הספר תוצאות חיים כי חיים דבריו למוצאיהם ולכל בשרו מרפא. זאת ועוד כי הם המים אשר נבעו מהבאר הגדול אשר חפר הקדוש המדבר ועליו יעלה ויראה זכרונו לטובה. כשמו כן הוא כי ממנו תוצאות חיים." (תוצאות חיים, ב ע"א). יוצא מכאן בבירור שהספר הוחזק בגדר קיצור של 'ראשית תכמה' בעיני מעתיקיו ומדפיסו הראשון, והם הם שקבעו אף את שמו. על עובדה זו הצביע לראשונה מיכאל וילנסקי (ראו וילנסקי, כתבי יד, עמ' 460-459). אולם שלא כמוהו מעלים אנו כאן את ההשערה, שייתכן כי לא המו"ל או המדפיס קבעו את שמו של הספר, אלא קדם להם בזה אחד ממעתיקיו. סימוכין להשערה זו אנו מוצאים בכתב־יד קויפמאן 188 (תצלומו במכון לתצלומי כתבי־יד עבריים שבבית הספרים הלאומי והאוניברסיטאי, מספר 14536), שככל הנראה הוא אחד מכתבי־היד הקדומים של הספר, ועל כל פנים הוא נכתב (או הועתק מכתב־יד אחר) לפני הדפסתו. אכן, בדקתי בכמה כתבי־יד אחרים: כתב־יד פארמה 105 (תצלומו במכון הנ"ל, מספר 13100); כתב־יד פארמה, Perreau, 90 (תצלומו שם, מספר 13998); כתב־יד תלמוד תורה ליוורנו 71 (תצלומו שם, מספר 12517); כתב־יד בודליאנה 1412 (תצלומו שם, מספר 22436); כתב־יד היברו יוניון קולג' שבסינסינטי 597 (תצלומו שם, מספר 21563); כתב־יד מוסאיוף 209 (תצלומו שם, מספר 23025); כתב־יד גינצבורג 734 (תצלומו במכון בן צבי, מספר 71). בכל אחד מכתבי־היד הנזכרים כאן לאחרונה, בלא יוצא מן הכלל, נוסח ההקדמה זהה לנוסח המודפס המובא לעיל, ואילו בכתב־יד קויפמאן הנזכר נבדל נוסח זה בפרט חשוב, והוא: "על כן אמרנו מה טוב ומה נעים לכתוב זה הספר קצור מהראשון למען ירוץ כל קורא בו..." (שם, עמ' 3). זאת ועוד: ברוב כתבי־היד המנויים לעיל, להוציא כתב־יד היברו יוניון קולג', פותחת ההקדמה במילים: "אמר המדפיס", מה שמוכיח בבירור כי הם מאוחרים להדפסתו של הספר, ואילו בכתב־יד קויפמאן פותחת ההקדמה במילים: "אמר הכותב" (וכך גם בכתב־יד היברו יוניון קולג' הנזכר). יש לשער אפוא שכתב־יד קויפמאן, או כתב־היד שממנו הוא הועתק, קדם להדפסת הספר. הוא נבדל מכתבי־היד האחרים ומן הנדפס בפרטים נוספים, שעל אחד מהם ידובר עוד להלן, בהערה 29. ואעיר עוד דבר ביחס לכתב־יד תלמוד תורה שבליוורנו 71 ולכתב־יד בודליאנה 1412. וילנסקי (במאמרו הנ"ל, עמ' 461, הערה 6) כבר שיער אל נכון, בלא לבדוק את כתבי־היד האמורים, כי התוספות שצוינו על ידי ברנהיימר ונויבאואר, אינן משל די־וידאש. בבדיקתי העליתי שמה שברנהיימר קרא, בתארו את כתב־היד הראשון, "הקדמה ארוכה ל'תוצאות חיים'," אינו אלא חיבור העומד בפני עצמו, והוא קיצור של 'ראשית חכמה' (וראו להלן, לפני הפניה 129 ולאחריה); ומה שנויבאואר סבר בתארו את השני, שהוא "הרחבה של 'תוצאות חיים'," אין לו למעשה כל קשר לטקסט של ספר זה, ואין הוא אלא קיצורו של ר' יחיאל מילי ל'ראשית חכמה', הנודע בשם 'תפוחי זהב', בו נדון בפרוטרוט להלן. 

				

				
					251	מהדורת קראקא נדירה מאוד, והשתמשתי בתצלומי שני עותקיה המצויים במכון בן־צבי. על מדפיסה של מהדורה זו ראו עוד אלבוים, פתיחות, עמ' 63. 

				

				
					252	היא מצויה במהדורות הבאות: אמסטרדם ת"י, דיהרנפורט תנ"ג, מעזיראוב תקנ"ג, פיעטרקוב תר"ץ ועוד. בכל אלה ניתנה הקדמתו של לוצאטו כלשונה, בשינוי הסיפא בלבד, השונה בכל מהדורה ומהדורה בהתאם לנסיבות הדפסתה.

				

				
					253	הביבליוגרפים ורושמי הרשומות נגררו בזה אחר המדפיסים והמעתיקים. ראו, למשל, 'שער הגדולים' לחיד"א, בערכו; 'אוצר הספרים' של בן־יעקב, בערכו; מיכל ב'אור החיים' עמ' 184; שטיינשניידר בקטלוג בודליאנה, עמ' 952, ועוד.

				

				
					254	אמנם וילנסקי קבע בוודאות, כי הספר נתחבר לאחר גמר הדפסתו של 'ראשית חכמה' בשנת של"ט, ושמקום חיבורו היה חברון, שאליה עקר די־וידאש כביכול באותה שנה (ראו מאמרו הנזכר, עמ' 462 בפנים, ובהערה 9). אולם הסימוכין המובאים שם על ידו אינם סימוכין כלל. את קביעתו הראשונה הוא מבסס על כך, שבמקום אחד ב'תוצאות חיים', שבו מפנה המחבר את קוראיו לספר 'ראשית חכמה', הוא מציין מראי מקום לפי מספרי הדפים שבמהדורה הראשונה של ספר זה, והנה בכתב־יד קויפמאן 188, הנזכר לעיל בהערה 25, אין זכר למראי־מקום אלו, ובמקום הנוסח המקובל בכתבי־היד האחרים ובדפוסים (ראו וילנסקי שם, ובעמ' 458), הנוסח כאן הוא: "ולתשובת הקרי עוד עניינים רבים הארכתי בס'[פר] ראשית חכמה שער קדושה ע"ש [=עיין שם]" (עמ' 58). מסתבר אפוא, שמראי־המקום לפי 'ראשית חכמה' דפוס ראשון אינם אלא תוספת מעשה־ידיו של אחד ממעתיקי 'תוצאות חיים'. ואשר לקביעתו השנייה של וילנסקי, ברי שעל סמך אִזכור אחד של צפת בספר 'תוצאות חיים' שלא בנוסח "פה צפת" כבספר 'ראשית חכמה', אי אפשר לקבוע בוודאות כי הספר נתחבר מחוץ לצפת.

				

				
					255	ראו, למשל: וון שטרלן, קטלוג הספרים העבריים בבריטיש מוזיאום, עמ' 172; שטרויס, אהל ברוך, מספר 6023, ויערי, הדפוס העברי בקושטא, מספר 238. מדברי שלושתם מסתבר, כי לא ניתן לקבוע בבירור את שנת הדפסתו.

				

				
					256	שטיינשניידר (קטלוג בודליאנה, עמ' 952) מדבר על שתי מהדורות בקראקא. בעקבותיו הולך גם קאולי, ובקטלוג הספרים העבריים המודפסים אשר בבודליאנה, עמ' 185-184, הוא משער, שמהדורת קראקא הראשונה היא משנת ש"מ, ואילו השנייה — משנת ש"ן. את בטלותה של ההשערה הראשונה הוכיח כבר וילנסקי במאמרו הנזכר לעיל, עמ' 460, הערה 5. הוא אף העלה שם את ההשערה כי מדובר במהדורת קראקא אחת, על־אף ההבדלים שבשערים ובקולופונים של שני עותקי הספרים המתוארים על ידי שטיינשניידר וקאולי. תצלומי שני העותקים מצויים במכון בן־צבי והייתה לי האפשרות לבודקם. בדיקתי העלתה כי ההבדלים העיקריים שבין שניהם מתבטאים בייחוד בשערים, ואילו שאר ההבדלים הם פעוטים. אני נוטה לקבל את הנחתו של וילנסקי.

				

				
					257	ראו תמר, שנת פטירתם, עמ' רלב-רלג. יצוין כי הוכחותיו של תמר לקביעת שנת פטירתו של די־וידאש אינן עומדות בפני הביקורת. קרוב לוודאי שאת ראשי־התיבות "ז"ל" בסמוך לשמו של די־וידאש בספר 'לב חכם' לר' שמואל אריפול (קושטא שמ"ו, מג ע"ב) עליהם סומך תמר את הוכחתו, יש לקרוא כ־"זה לשונו", לפי שמיד אחריהם מצוטטים דבריו של די־וידאש ב'ראשית חכמה', שער הקדושה, פרק יז, עמ' תקב-תקג. אף לא נראה לי כי יש יסוד כלשהו לתמיהתו ולפירכותיו על דברי שטיינשניידר בנידון.

				

				
					258	ראו קטלוג בודליאנה, עמ' 950. אמנם יש לציין כי בצירוף ברכת החיים הזאת מופיע שמו של די־וידאש גם בשער מהדורה ברלין תס"ג, וכן בספר 'נשמת שבתי לוי' לר' שבתי שעפטיל הורוויץ, פראג שע"ו, סוף שער ז, טו ע"ב, ובהקדמת הקיצור 'לב חכמה' לר' נתן נטע העקשר מווצלאר משנת תק"י, כתב־יד בודליאנה 1413 (מספרו במכון לתצלומי כתבי־יד 22437). אולם ברור שבכל המקומות הללו באה ברכת־החיים בטעות שנבעה, ככל הנראה, מהיגררות אחר נוסח השער של מהדורת ויניציאה.

				

				
					259	ראשית חכמה, קראקא שנ"ג, י ע"א.

				

				
					260	מן הראוי להעיר שציונה של מהדורה זאת אצל הביבליוגרפים כמהדורת קראקא שנ"ג אינו מדויק, שכן גמר הדפסתה חל בשנת שנ"ד, כפי שמצוין בבירור בקולופון.

				

				
					261	ר' אליעזר הכהן היה בנו של ר' שלום הכהן, שהיה אב"ד ומ"ץ בצפת וגיסו של די־וידאש. זאת למדים אנו מדברי נכדו ר' טוביה הכהן בעל 'מעשה טוביה'; וראו שם הקדמתו, מהדורת ויניציאה תס"ז, ה ע"א. והשווּ אלבוים, פתיחות, עמ' 63, הערה 122.

				

				
					262	ראו ראשית חכמה שם, בייחוד ב ע"ב.

				

				
					263	בהקדמתו לספר 'ראשית חכמה' המחבר מודיע במפורש כי תחילה חשב לייחד שער לעניין התפילה, אך לאחר שראה כי הקדימו בכך ר' מאיר ן' גבאי ב'תולעת יעקב', הניח לדבר; וראו ראשית חכמה, הקדמת המחבר, עמ' כד.

				

				
					264	תוצאות חיים, ב ע"א. 

				

				
					265	ראשית חכמה, א, עמ' תרפב-תרפג. ברם בשעה ששם רצופה הפיסקה במובאות מרובות, החל בדברי שלמה בקוהלת יב, א, וכלה בדברי הזוהר ח"ג, פו ע"ב ורעיא מהימנא, שם רכז ע"א-ע"ב, הרי כאן, ב'תוצאות חיים', מסתפק הוא רק בהבאת הפסוק הנ"ל מקוהלת והמשפט האחרון של מאמר הרעיא מהימנא הנזכר.

				

				
					266	תוצאות חיים, שם.

				

				
					267	סעיפים א-טז המסכמים בתמציתיות את מיני הפגם העיקריים, שהם פגם בגוף, פגם בנשמה, פגם בשכינה, פגם בתפארת ובששת הקצוות, פגם בימים העליונים ופגם בעולם הכיסא והמלאכים, מתייחסים בבירור לפרקים ט ו־י בשער היראה. התייחסות זאת בולטת במיוחד לאור העובדה, שכמעט בכל הסעיפים הנ"ל מצויות הפניות למקורות בספרות הזוהר המועתקים בהרחבה בפרקים המקבילים בשער היראה. ראו לדוגמה: סעיף ג (תוצאות חיים ב ע"ב), והמקביל לו: פגם ג בסדר הפגמים המנויים בפרק ט שבשער היראה (ראשית חכמה, א, עמ' קנו-קנז); סעיף י (תוצאות חיים, שם), ומקורו בפרק י שבשער היראה, (ראשית חכמה, שם, עמ' קעו), וכן סעיף יג (תוצאות חיים, ג ע"א), ומקורו ב'ראשית חכמה', שם (עמ' קפא-קפג). הקבלות אלו מוכיחות את קיומו של קשר הדוק בין עשרים ואחד הסעיפים לבין הבירורים בפרקים הנזכרים שב'ראשית חכמה'. 

				

				
					268	יואל ב, יב-יג.

				

				
					269	תוצאות חיים, ד ע"א. דברים אלה הם בבחינת סיכום הפרשה שנדונה בעשרים ואחד הסעיפים הקודמים ויחד עם זאת הם בבחינת מעבר לעניינים שיידונו בהמשך, כשהראשון שבהם הוא סוגיית הענווה והשפלות. מקורם של דברי סיכום אלה הוא בדברי־סיכום המופיעים בסוף פרק י שבשער היראה, אלא ששם (ראשית חכמה, א, עמ' קפה) הקשרם הוא יראת־חטא, ואילו כאן — עניין התשובה ודרכיה.

				

				
					270	מספר ההנהגות אינו מדויק לפי שאין רציפות במניינן. כך, למשל, אחרי ההנהגה ה־יד מתחיל המניין שוב מ־יב ואילך (ראו שם, יא ע"א). כמו כן משתבשת הרציפות לאחר הנהגה כד, המחולקת כשלעצמה ל־יח הנהגות משנה (ראו שם, כ ע"ב). בפרט אחרון זה יש הבדלים בין הדפוסים השונים ובין כתבי־היד.

				

				
					271	כך, למשל, מובאים בתחילתה כמה אזהרות על הענווה והשפלות הנלמדות מפסוקים שונים במקרא ובסיומן מצויין: "דברים אלו קבלנו מפי מורנו נ"ע [=נוחו עדן]" (שם, ד ע"א). מסתבר שהן מבחר קטן מן התוכחות של ר' משה קורדובירו המובאות בפרק ג' של שער הענווה (ראשית חכמה, ב, עמ' תרכג-תרכד). לאחר מכן מובאות בה כמה אזהרות מאיגרת הרמב"ן המועתקת בפרק ו' משער הענווה (שם, עמ' תשיג-תשטו), ועוד.

				

				
					272	צירופם כאן לחטיבה אחת הקבועה בראש הנהגותיו של בעל־תשובה תואם ביסודו את ההשקפה המובעת בתחילת שער הענווה בזו הלשון: "...כי הענוה חייב בה בעל תשובה... כן בעל תשובה צריך להיות ענו ושפל..." (ראשית חכמה, ב, עמ' תקעג). אבל כאן מודרך צירוף זה על ידי העיקרון הכללי של הנהגות בעל־תשובה ולא על־ידי העקרונות השיטתיים של בירור מידות הענווה והגאווה המונחים ביסוד הבירורים בשער הענווה שב'ראשית חכמה'.

				

				
					273	תוצאות חיים, ז ע"ב.

				

				
					274	ההיקף הרחב של הנהגה זאת, שהוא יוצא דופן, מוסבר על ידי די־וידאש בכך ש"היא תכלית המדות החשובות" (שם, שם), ולפיכך: "והארכתי בזה מפני שנראה לי היות מדה זו עמוד לכל העבודה..." (שם, ט ע"א). הדיון כאן מקביל בעיקרו לדיון הנרחב בפרשה זו בפרק ז בשער הקדושה המתחיל שם במילים: "...שיתמיד לקום בכל לילה בחצות ויעסוק בתורה עד אור היום, ובסגולת הקם בחצות לילה לעסוק בתורה מעלות גדולות..." (ראשית חכמה, ב, עמ' קמג), גם כאן נעשה שימוש בלשון דומה ובמובאות רבות מספרות הזוהר, אלא שהן ניתנות כאן בקיצור.

				

				
					275	הפתיחה של הנהגה זו היא בבחינת סיכום קצר של הרעיון המרכזי הנידון בפרק י שבשער הקדושה. הנהגות המשנה א-ה הן בבחינת סיכום קצר של העניינים המרכזיים ביותר בפרקים יב ו־יג, שם. הנהגות המשנה ו-י, טו-יח נטולות מפרק יד, שם. הנהגות המשנה יא-יד נטולות ממקומות אחרים ב'ראשית חכמה': למשל, הנהגה יב באה בעיקרה משער הענווה, פרק ו (ראשית חכמה, ב, עמ' תרצח-תרצט), ואילו הנהגה יד נטולה משער היראה, פרק טו (שם, א, עמ' שג-שה); ההנהגה שבאה אחר הנהגה כד מסכמת בקיצור נמרץ את ההוראות והאזהרות העיקריות המפורטות בהרחבה רבה בפרק יז של שער הקדושה.

				

				
					276	בהנהגות אלה קשה למצוא הנהגות הנטולות ממש מספר 'ראשית חכמה'. עם זאת יש ביניהן הנהגות שהעניינים המפורטים בהן, כולם או מקצתם, מקבילים פחות או יותר לעניינים המופיעים ב'ראשית חכמה' במפוזר. למשל, בהנהגה ג: עניין כוונת התפילה על דרך הסוד, ראו תוצאות חיים, ו ע"א, ובמקביל: ראשית חכמה, שער היראה פרק טו, בחינה ו בעניין הכבוד (שם, עמ' שכד-שכה) ושער הקדושה פרק ח, (שם, ב, עמ' רכד-רכו). עניין ברכת המזון בצורתה הראויה, ראו תוצאות חיים (שם, שם) ובמקביל: ראשית חכמה, שער הקדושה פרק טו (שם, עמ' תלה-תלז), ועוד.

				

				
					277	למשל, הנהגות מא-מט, ועוד.

				

				
					278	אין לשכוח כי ספר 'ראשית חכמה' גם מוזכר ב'תוצאות חיים' פעמיים, וראו וילנסקי, 'כתבי יד', עמ' 459-458, וכן לעיל, הערה 29.

				

				
					279	תוצאות חיים, כה ע"א.

				

				
					280	ראשית חכמה, א, שער התשובה פרק ז, עמ' תתמא.

				

				
					281	קהלת ט, יא. אך ברוב כתבי־היד (ראו, למשל, כתב־יד קויפמאן 188, עמ' 60), הנוסח הוא: שבתי ואראה.

				

				
					282	תוצאות חיים, שם.

				

				
					283	ראו, למשל, הנהגות ג-ז, ט-יב; הנהגה יד (השנייה), ועוד.

				

				
					284	והשווּ: וילנסקי, 'כתבי יד', עמ' 459, הערה 4; בניהו, תולדות האר"י, ירושלים תשכ"ז, עמ' 309.

				

				
					285	על תפוצתו הניכרת מעידים כתבי היד המרובים של הספר וכחמש־עשרה מהדורותיו שבדפוס. עדות על השפעתו ניתן לראות בשימוש הרב שעשה בו ר' יוסף יוזפא האן בעל 'יוסף אומץ'. לרבים מן המנהגים והדינים שכונסו בספר זה שימש ספר 'תוצאות חיים' מקור (ראו יוסף אומץ, סימנים ט [ג ע"א], עה [יא ע"ב], קכ [יז ע"ב], רצד [לז ע"ב], תתקטו [קיג ע"ב]), ועוד הרבה. לעניין זה ראו עוד אלבוים, תשובת הלב, עמ' 151-145. 

				

				
					286	ראו להלן, לפני הפניה 83. 

				

				
					287	כך הוא נקרא ברוב מהדורותיו.

				

				
					288	כך בכמה ממהדורותיו המאוחרות. למשל: זאלקווא תקס"ד, יאראסלוי תרס"ט וסאטו־מארע תרצ"ז.

				

				
					289	ראו דבריו בסוף הספר: "מידי היתה זאת הצעיר יעקב בכמ"ר [=בן כבוד מורנו ר'] מרדכי פוייטו ז"ל יום שני ר"ח שבט ש"מ לפ"ק, פה אסטי בפיאמונטי".

				

				
					290	בוויניציאה שנת ש"ס. 

				

				
					291	ראויה לציון התכיפות של דפוסיו הראשונים: ויניציאה ש"ס, בסליאה שס"ג, ויניציאה שס"ה. לאחר מכן נדפס הספר כשש־עשרה פעם ויותר.

				

				
					292	החשיבות הנודעת לסדר השערים, ובכלל זה — לראשוניותן של היראה והאהבה, מתחוורת יפה בפתיחות לשערי הספר, שבהן מברר די־וידאש את פשר הקדימה והאיחור של כל שער ושער ומבליט בכך את מערכת הקשרים המיוחדת שבין כל שער לשערים האחרים. מכלל הבירורים הללו יוצא, שדי־וידאש ראה במבנהו המיוחד של ספרו אמצעי להמחשת ההשקפה הרואה ביראה ובאהבה את המדרגות המתנות את התשובה, ובקדושה ובענווה את המדרגות הנובעות ממנה.

				

				
					293	שער היראה ושער האהבה גדולים ב'ראשית חכמה' לפחות פי שניים משער התשובה או משער הענווה. בַקיצור היחס הוא הפוך: שער היראה אינו מגיע לכמחצית היקפו של שער התשובה, והוא הדין בשער האהבה.

				

				
					294	ראו, למשל, פרקים י, יב, וְ־יג בשער היראה, שר' יעקב פוייטו מסתפק בציון נושאיהם בלבד ותו לא.

				

				
					295	ראו, למשל, פרקים ט, יא, וְ־יד בשער היראה, ופרקים ב, ה, ו, וְ־ז בשער האהבה, וראו עוד להלן, הערה 76. 

				

				
					296	ראשית חכמה, א, עמ' תרסה.

				

				
					297	ראשית חכמה הקצר, ב ע"א.

				

				
					298	את שער הקדושה פותח ר' יעקב פוייטו בקביעה: "הקדושה היא שורש לעשיית המצוות" (שם, כג ע"ב), ועובר בשתיקה על קביעתו של די־וידאש ש"הקדושה היא מענפי היראה" (ראשית חכמה, ב, עמ' ה). לעומת זאת מאלף הדבר, שבראש שער הענווה אין הוא משנה את הנוסח המקורי של הפתיחה, וזאת משום שהנוסח הזה אינו עומד בסתירה למגמתו המעשית.

				

				
					299	על נאמנותו של ר' יעקב למקור נעמוד מיד בהמשך דברינו.

				

				
					300	ראו, למשל, פרק ב בשער היראה, שבמקורו הוא מכיל כמה בירורים עיוניים חשובים ביותר ואילו כאן אין להם זכר. כל מה שמביא ר' יעקב מן הפרק הזה הוא פירוט קצר של שלוש הבחינות המעוררות את היראה הפנימית, בתוספת סיכום תמציתי הקובע, ש"עיקר מקום היראה היא בחכמה עליונה שהוא י' שבשם..." (קו ע"ב). וראו עוד שם פרק ו שהפך בקיצורו של ר' יעקב פוייטו לרשימה קצרה ומרוכזת של הדברים שהאדם צריך לירא ולהיזהר מפניהם, ואילו הסימוכין הרבים המובאים במקור נשמטו כליל. כיוצא בזה ראו פרקים ה, ט וְ־יד שבאותו שער. מכולם נבדל רק פרק טו, שאת תוכנו מוסר פוייטו בהרחבה ניכרת משום שבפרק זה מרובים במיוחד הצדדים המעשיים של היראה. פרק זה הוא אפוא היוצא מן הכלל המאשר את הכלל. דינם של רוב פרקי שער האהבה הוא כדין פרקי שער היראה; וראו שם, למשל, פרקים א, ב, ד, ז, ח, ועוד. גם בשער הזה נבדל פרק אחד — פרק יא — ברוחב יריעתו אף בַקיצור. הסיבה לכך זהה לזו שציינו לגבי פרק טו בשער היראה.

				

				
					301	ר' יוזפא האן קובע אמנם בהקדמתו לספר (ראו להלן בפנים), כי הוא חובר עוד לפני חיבור קיצורו של פוייטו; אבל כיוון שקיצור זה נתחבר, כפי שראינו, בשנת ש"מ, קשה להניח שר' פנחס נוירלינגן ערך את קיצורו לפני שנה זו. אין זאת אלא שכוונתו של ר' יוסף יוזפא האן הייתה לשנת הדפסתו של 'ראשית חכמה הקצר'. והשווּ את השגתו של וילנסקי בנידון זה על נויבאואר במאמרו הנזכר (לעיל הערה 25), עמ' 459 הערה 4.

				

				
					302	הספר נמצא בכתב־יד בודליאנה 908/2 דפים 254-223 וכן בודליאנה 1414/1 דפים 31-1. השתמשתי בתצלומו של הראשון, הנמצא במכון לתצלומי כתבי־יד עבריים, מספר 21867.

				

				
					303	יוסף אומץ, דף 2 ע"ב.

				

				
					304	מכאן אנו למדים כי את הדברים כתב ר' יוסף האן אחרי שס"ה — שנת הדפסתו השלישית של 'ראשית חכמה הקצר'.

				

				
					305	כתב־יד בודליאנה 908, דף 223 ע"א. אגב אורחא כדאי לציין כי בכתב־יד בודליאנה 1414 הקדמה זו אינה מצויה.

				

				
					306	שם, דף 224 ע"א.

				

				
					307	ספר 'תוצאות חיים' מוזכר בַקיצור ומובאים מתוכו דברים. ראו שם, סימן קפב וסימן קפג, דף 238 ע"ב. אולם קרוב לוודאי שאלו הן הוספות של ר' יוזפא האן.

				

				
					308	זהו מספר הסעיפים בכתב־יד בודליאנה 908/2, ואילו בכתב־יד בודליאנה 1414/1 מספר הסעיפים הוא תנ"ד בלבד.

				

				
					309	שם, דף 224 ע"א.

				

				
					310	שם, דף 225 ע"א.

				

				
					311	ראו הנהגה לה, שם, דף 226 ע"א.

				

				
					312	ראו, למשל, סעיף טז המסכם את מסכת גיהנום מפרק יג שבשער היראה (שם, דף 224 ע"ב); סעיפים לח וְ־לט מפרק ה שבשער האהבה (שם, דף 226 ע"א); סעיף מג מפרק ט שבאותו שער (שם, דף 227 ע"א); ועוד.

				

				
					313	ראו, למשל, בשער הקדושה שבו הושמטו פרקים א, ה, י, וְ־יד. 

				

				
					314	על הספר ועל טיבו נודע לי לראשונה מפי מורי ורבי הפרופ' ישעיה תשבי ז"ל. ועוד על הספר ומחברו ראו: אלבוים, פתיחות, עמ' 230; אלבוים, תשובת הלב, עמ' 145-137.

				

				
					315	ויחל משה, לד ע"ב.

				

				
					316	הקדמה לחלק ב, שם, לה ע"א.

				

				
					317	הוא איננו נאמן לחלוקה המקורית לשערים ואף אינו שומר על החלוקה המקורית לפרקים. לעומת זאת הוא מחלק את ספרו לסעיפים סעיפים, ת"מ במספר. זאת ועוד: הוא צירף, כאמור, כמה עניינים משער הקדושה והענווה לנושא התשובה, ואת זאת הוא עשה, כפי הנראה, בהסתמך על ביקורתו על ספר 'ראשית חכמה', שלפיה עניינים הקשורים זה בזה אינם נידונים בו לפי הסדר, כי אם מפוזרים במקומות שונים (ראו להלן, הערה 99). את העניינים הללו הוא השלים גם על ידי מקורות נוספים ל'ראשית חכמה': "ואח"כ [=ואחר כך] חיברנו תיקוני תשובה על כל עבירה ועבירה ע"פ [=על פי] הסכמה ודעת כל החסידים הקדמונים ז"ל, החלוקים זה מזה בחבוריהם כמו הרב הרוקח ז"ל והחסיד בעל ס'[פר] המדות ז"ל וספר הכל בו ז"ל וס' ראשית חכמה ז"ל וס' יסוד התשובה ז"ל וס' מרפא לנפש מהאר"י לוריא ז"ל. הנה כללנו כולם אחת לאחת למצוא חשבון ודין על כל עבירה ועבירה לפתוח פתח התשובה לפני כל הבא לטהר ולשוב" (הקדמה, ג ע"ב). על מקורות אלה יש להוסיף גם מובאות מספר 'תוצאות חיים' (ראו, למשל, שם עד ע"א). מובן מאליו ששינויים אלה הביאו עמם בהכרח שינויים סגנוניים, או ליתר דיוק: השלמות והוספות, פרי עטו של המחבר או של מחברים אחרים שמהם הוא שאב. רוב דברי הספר הם בכל זאת דבריו של ר' אליהו די־וידאש כלשונם וסגנונם בספר 'ראשית חכמה'.

				

				
					318	הקדמה, ב ע"א-ע"ב.

				

				
					319	כדאי להעיר שנוסח דבריו של ריא"מ אלטשולר כאן מורה בבירור כי כוונתו לדברי ר' בחיי בהקדמתו לספר 'חובות הלבבות'. וראו שם, עמ' 15.

				

				
					320	שם, שם ע"ב. מן הראוי להעיר, שריא"מ אלטשולר לא נמנע מלהעתיק דבריהם של אחרים בלא לציין זאת כלל. כך, למשל, דבריו שהובאו עתה הועתקו על ידו מן ההקדמה לספר 'תוצאות חיים', וראו להלן, הערה 102.

				

				
					321	שם, שם.

				

				
					322	שם, שם.

				

				
					323	נוסף על האריכות, מונה הוא עוד מספר פגמים. יש להניח שהמחבר חש בחריפותה של ביקורתו, ולפיכך ראה צורך להתחלק באחריות לה עם אנשי הדור הקודם לו, ואלה דבריו: "ובאמת יש בדברי הספר ההוא עצמו קדימה ואיחור בהבאת דברים בזולת מקומם וחוץ לגדריהם, ועדי בשחק נאמן עלי כי מעולם שמעתי מאנשי השם אשר היו לפני בדור הזה, שזהו ההעדר הכרוך בעקר הספר ההוא וחסרון גדול על אשר באו דברי המדות והחסידות והמוסרים בספר ההוא שלא על הסדר..." (שם, ג ע"א). וראו עוד שם בהמשך פירוטם של פגמים נוספים.

				

				
					324	ריא"מ אלטשולר מודיע בעצמו שבחיבורו הוא ינקוט את "דרך הממוצע בין שניהם בין הר"ח [=הראשית חכמה] הארוך והקצר" (שם, שם). דרך הביניים הזאת באה לידי ביטוי בעובדה, שאין הוא פוסח על רוב המובאות שבספר 'ראשית חכמה', כפי שעשה ר' יעקב פוייטו, אלא הוא מביאן בהשמטות תוך הדגשת הדברים הנדרשים לעניינו. כך, למשל, מביא הוא את מסכת גהינום אבל בתוספת הערה זו: "וכיוון שדברנו בענין הגהינום ראינו להעתיק הנה מסכת גהינום, אבל נקצר בדבריהם תכלית כל מה שנוכל לקצר, ולכן לא נזכיר מדרשיהם מהפסוקים, כאשר התחלנו בדרך זה, להפקת רצון ההמון הרגילי'[ם] בקיצור ומואסי'[ם] באריכות" (שם, כה ע"א). והשווּ גם הבאותיו ממדרש רות הנעלם על ז מדורי הגהינום ועל שבעה היכלות הטומאה מספר הזוהר (שם, כו ע"א ואילך). ראויות לציון מיוחד מובאותיו מספרות הזוהר. שלא כר' יעקב פוייטו, אין הוא מסתפק ברמיזות ובהפניות בלבד, אלא מביא קטעים שלמים מספרות זו, אבל — בתרגום לעברית. את הסברו לכך ראו בהקדמה (ג ע"א). דוגמאות נוספות לדרכו זו ראו: שם, ז ע"ב, ט ע"א, טז ע"א ואילך, ועוד הרבה.

				

				
					325	הקדמה שם, שם.

				

				
					326	שם, שם. מן הראוי לציין כי גם דברים אלה אינם של ריא"מ אלטשולר. הם מועתקים מ'תורת העולה' של הרמ"א, חלק ג, פרק ד, וראו תשבי, משנת הזוהר א, עמ' תקח — השלמה לעמ' 52.

				

				
					327	ויחל משה, שם.

				

				
					328	תפוחי זהב, גליון א, דף ג ע"א-ע"ב.

				

				
					329	שם, ג ע"ב. 

				

				
					330	שם, שם.

				

				
					331	שם, ג ע"ב-ד ע"א.

				

				
					332	שם, ד ע"א.

				

				
					333	כך, למשל, כל מה שמצינו בו בפתח שער היראה הוא: "לידע שיש לעולם מנהיג והוא אדון לנו וצריכים אנו לעבדו וליראה מפניו, ומי שאינו מאמין זה הוא מחריב העולם ח"ו [=חס ושלום]" (א ע"ב). דברים אלה הם דברי די־וידאש בפתח שער היראה (ראשית חכמה, עמ' כח). אלא ששם הם מובלעים בבירור נרחב, שבעיקרו הוא קבלי. לעיתים יש שבדברי די־וידאש עצמו לא נמצא הנוסח הקל והפשוט המצטרך לעניינו, או אז הוא מביא דברים ממקורות שונים המצוטטים ב'ראשית חכמה'. כך, למשל, בפרק ד בשער היראה, הוא מביא את ההוראה: "לעולם ישמור אדם בלבו שלא יבוא לידי חטא הקל, שבשביל דבר קל שאמ'[ר] אברהם במה אדע ירדו אבותינו למצרים" (ד ע"א), ואין אלו אלא דברי ילקוט שמעוני המובאים ב'ראשית חכמה' (שם, עמ' פו). כיוצא בזה דבריו שם: "אם בא דבר עביר'[ה] לידו יהא בורח מפני[ה] כרואה לפניו מדורת אש...", שאינם אלא דברי ר' יוסף יעבץ בפירושו למסכת אבות, המובאים ב'ראשית חכמה' (שם, עמ' צו). 

				

				
					334	אף־על־פי שר' יחיאל מילי השמיט בעקביות רבה כל ענייני הקבלה מקיצורו, הוא לא נמנע מלהביא דברים מספרות הזוהר המתאימים, כמובן, למסגרת המוסרית־מעשית ולאופי העממי של הקיצור. כך מוצאים אנו, למשל, בין הוראותיו בשער היראה את האזהרה: "גם צריך ליזהר מטומא'[ת] הוצאת שכבת זרע לבטלה, שאין לך עון שיטמא בו האדם יותר מזה. ויש טומאה אחרת אעפ"י [=אף־על־פי] שלא נזכרה בתורה בפי'[רוש], והוא המשמש באשתו שלא כדרכה, והחמירו בזהר בפ'[רשת] פקודי דף רנט" (ה ע"א). וראו את המקור ב'ראשית חכמה' (שם, עמ' קיא). וראו עוד דבריו בשער הקדושה, בעניין הקימה בחצות הלילה: "...ועונש מי שאינו קם ושכר הקם נתבאר בזהר ויקר'[א] דף כג" (מז ע"א), ומקורו ב'ראשית חכמה' (ב, עמ' קנה). ברם אזכורים והפניות כמו אלה לזוהר הם נדירים למדי בספר. בדרך כלל נוהג המחבר להביא את דברי די־וידאש, שהם בבחינת סיכום או מסקנה מדברי הזוהר המובאים על ידו, ורק במהדורה הראשונה של 'תפוחי זהב', צוינו בשוליים מראי המקום בזוהר בצד מראי המקום ב'ראשית חכמה'. אגב כך נעיר, שציוני מראי המקום ל'ראשית חכמה' המצויים במהדורה הראשונה ממחישים בעליל, כי כל דברי הקיצור הזה נטולים מן המקור בלא תוספות.

				

				
					335	מן הראוי להעיר שהחלוקה לימים איננה תואמת לחלוטין את החלוקה לשערים, ושתי החלוקות צולבות זו את זו.

				

				
					336	ראו על כך דבריו שהובאו לעיל, לפני הפניה 108.

				

				
					337	הספר חזר ונדפס כשמונה פעמים, וראויה לציון העובדה שבמהדורות פיורדא תנ"ג וּויניציאה תס"ה נוספו הגהות רבות של ר' דוד לידא, שרובן ככולן הן בעלות תוכן קבלי, ומשוות לספר אופי, שספק אם מחברו התכוון אליו.

				

				
					338	אם כי אין בקיצור זה כל זכר ליתר הקיצורים של 'ראשית חכמה', נראה לי שהוא מאוחר לכל אלה שהוזכרו עד כה. ואשר למיהות מחברו, יש שייחסו את החיבור לר' משה זכות; וראו דברי נויבאואר בקטלוג של כתבי היד בבודליאנה, מספר 1417, עמ' 506. אולם לא מצאתי סימוכין להשערה זאת.

				

				
					339	החיבור מצוי בכתב־יד בודליאנה 1417, והוא מחזיק 276 דפים. השתמשתי בתצלומו אשר במכון לתצלומי כתבי־יד עבריים, מספר 22441. 

				

				
					340	שם, א ע"ב.

				

				
					341	שם, שם.

				

				
					342	שם, שם.

				

				
					343	ראו לעיל, לפני הפניה 101 ובהערה 100. 

				

				
					344	מצדיק הרבים, כ ע"א.

				

				
					345	הנאמנות למקור באה בהן לידי ביטוי באופנים שונים, ואביא מספר דוגמאות: בתחילת פרק ב משער היראה ב'מצדיק הרבים' כתוב לאמור: "כבר כתבנו כי מהדברים המעוררים יראת ק' בלבו של אדם הם כאשר יבחון בשכלו ותתו אל לבו קצת ממעשיו הנוראים ונפלאותיו העצומים" (ח ע"ב). דברים אלה אינם אלא דברי די־וידאש, בשינויים ובתוספות סגנוניים מסוימים. ראו את דבריו ב'ראשית חכמה' (א, עמ' נג). בהמשך לדברי פתיחה אלה מובאים ב'מצדיק הרבים' דברי המקורות בדיוק כמו ב'ראשית חכמה'. הוא הדין בפרק ג משער היראה. אף סיומו של פרק זה הוא ממש כסיומו במקור (ראו מצדיק הרבים, יב ע"ב, וראשית חכמה, שם, עמ' עח-עט). כיוצא בזה ראו סיום פרק ד בשער היראה (כ ע"א), שהינו ברובו העתקה בשינויים סגנוניים מועטים מ'ראשית חכמה' (שם, עמ' צח-צט); וכן סיום פרק ז (שם, כז ע"א, וראשית חכמה, שם, עמ' קלז).

				

				
					346	הדבר בולט בעיקר בפרק א של שער היראה, שבו משלב המקצר עניינים שונים מן ההקדמה לספר 'ראשית חכמה', בעניינים מן הפתיחה לשער היראה, וכמובן — עניינים מפרק א עצמו, המצורפים כאן לא תמיד כפי סדר המוקדם והמאוחר במקור. וזו דרכו כמעט בכל פרק ופרק מפרקי הספר. חוסר הנאמנות שלו לסדר המקורי של הדברים מחייבת אותו לעיתים קרובות למלא פרצות על ידי דברים מקוריים משלו, או להביא את דברי די־וידאש בהשלמות שונות.

				

				
					347	בקיצור זה הוא מביא את רוב המקורות המצוטטים ב'ראשית חכמה', אולם ברי שלא באותה כמות ובאותה תדירות. בנוסף להם הוא מביא, למשל, דברים מספר 'דברי שלום' לר' יצחק אדרבי, ויניציאה שנ"ז (כז ע"ד), ומשלבם בפרק ד משער היראה (טז ע"ב); הוא מצטט את ספר 'שער השמים' לר' גרשון בן שלמה (אבי הרלב"ג) בפרק ה משער האהבה (עט ע"ב); והוא מביא פירוש של רבנו בחיי בן אשר בשולי הדיון בפרק יב, שם (קיד ע"א).

				

				
					348	דברים מספר 'עבודת הקודש' מובאים בספר לרוב, והרי ציוניהם לפי הסדר: שער היראה פרק ד, יד ע"א; שם, שם, טז ע"א; שם, שם, טז ע"ב; שם, שם, יח ע"ב; שם, פרק ט, ל ע"א; שם, פרק יג, מח ע"א; שער האהבה פרק ו, פה ע"ב; שם, שם, פז ע.ב; שם, פרק ז, צד ע"א; שם, שם, צד ע"ב; שם, פרק ח, קא ע"א; שם פרק יב, קיד ע"א; שער הענווה פרק א, רמו ע"א; שם, שם, רמו ע"ב.

				

				
					349	בהבאת דברים ממקורות רבים נשמר בקיצור זה במידה רבה האופי האנתולוגי של ספר 'ראשית חכמה'. כמו כן נשמר במידה ניכרת היסוד העיוני־שיטתי שבספר. למשל, על ידי ההשלמות לעניינים הקבליים מתוך ספר 'עבודת הקודש', ועל ידי סיכומם של עניינים קבליים שונים בהערות שוליים.

				

				
					350	שער היראה פרק א, ז ע"א.

				

				
					351	שם, פרק ב, י ע"א-ע"ב; וראו עוד שם, פרק ח, כח ע"א; שם, פרק ט, לד ע"ב-לה ע"א; שם, פרק יד, נג ע"ב; שער האהבה פרק ד, עד ע"ב; שם, פרק ה, עה ע"ב; שם, פרק י, קי ע"ב; ועוד הרבה.

				

				
					352	תצלומו במכון לתצלומי כתבי־יד עבריים ומספרו 841 (מספור הדפים נפסק בדף ל. כתב היד אינו שלם וסיומו חסר).

				

				
					353	תצלומו במכון כתבי־יד עבריים ומספרו 12517.

				

				
					354	ראו לעיל, הערה 26.

				

				
					355	בראשו כתוב לאמור: "קניתיו מן החכ'[ם] יהודה מצליח פאדווה ליא' [=לברכה יהיה אמן] כלל מראשית חכמה בקצור מופלג". על מופלגותו של הקיצור תעיד העובדה, שכל כולו אינו מחזיק אלא את 36 הדפים הראשונים של כתב היד.

				

				
					356	קיצור זה מצוי בכתב־יד בודליאנה 1413, והוא מחזיק 134 דפים. תצלומו במכון לתצלומי כתבי־יד עבריים מספר 22437. בשערו כתוב: "דיזון (ספר נחמד) איזט אייני קורצי אונ'[ד] קלערליכי איברזעצונג מלשון הקודש ללשון אשכנז אויז דען הייליגן אונ'[ד] בריהמטן ספר (ראשית חכמה) וועלכש מחבר האט גיוועזן החכם הגדול הה"ר [=החסיד הרב ר'] אליהו ישר"ו [=יחיה שנים רבות וטובות] מתלמידי האשל הגדול המקובל כ"ה [=כבוד הרב] משה קורדואירו זצ"ל בקיצור נמרץ גדול. מיר האבן אלז אין איין שין לשון גשטעלט וואו דער עולם איין פרגניגן האבן ווירט... לסדר ולפרט מה רב טובך אשר צפנת ליראיך לפ"ק [=לפרט קטן]". נמצא שהספר נתחבר בשנת תק"י.

				

				
					357	ראו, למשל, שם, ד ע"ב-ה ע"א; ה ע"ב; ו ע"א. בסוף הספר אנו קוראים: "מיר וואלן נאך צים בשלוס דיזון ספר עטליכה מעשת שרייבן ווא דורך פיל מוסר אונ'[ד] דרך ארץ ארויש קומט" (שם, קיח ע"א). ואכן לאחר פתיחה זו מובאים שם סיפורי מעשה שונים.

				

				
					358	הספר נקרא "ספר ראשית חכמה על עברי טייטש", והוא יצא לאור בווארשא בשנת תרמ"ד. כמו ספר 'לב חכמה' גם תרגום זה איננו תרגום ממש, וקשה לחשוף את החוטים המקשרים בינו לבין ספר 'ראשית חכמה', פרט לשמות השערים שהם כמו במקור. אגב, קיצור ותרגום זה כולל רק ארבעה שערים בלבד: שער היראה, שער התשובה, שער הקדושה ושער הענווה. לשער האהבה אין בו זכר. בשער הקדושה מובאים בו רק שמונה פרקים, ובשער הענווה רק — ארבעה. לעומת זאת בשער התשובה, המהווה את עיקרו של הספר, נוסף פרק שמיני, שמקורו בספר השל"ה (ראו שם, עמ' 42).

				

				
					359	בהקדמתו הוא כותב: "יעדער מענטש זוכט נור פאר זיינע קינדער איין תכלית, אז ער וועט קענין דייטש און פויליש וועט ער קענין פארדינען אויף פרנסה און קיין תורה לערינט מען ניט. און אפילו איינער וואלט גיוואלט פרום זיין, קען ער ניט, ווייל ער קען ניט אריין קוקען אין לשון הקודש מוסר ספרים". על רקע זה ברור התפקיד שנועד לקיצורו־תרגומו.

				

				
					360	התרגום יצא לאור בשנת שצ"ג וזהו שערו: “Tratado del temor divino, extracto del doctissimo libro llamado Ressit hohmá, traduzido nuevamente del Hebrayco, a nuestro vulgar idioma por David hijo Ishac Coen de Lara…” Amstelredam 5393 [שצ"ג]. 

				

			

		

	
		
			פרק רביעי  

			ר' אלעזר אזכרי — חייו ואישיותו 
בראי יומנו המיסטי וספר 'חרדים'  

			יומנו המיסטי של ר' אלעזר אזכרי הוא מקור ראשון במעלה להכרת תולדותיו, אורחות־חייו ודמותו הרוחנית.361 בחינותיה העיקריות של עובדה זו כבר נתבררו על־ידי שאול ליברמן ומאיר בניהו. כבר לפני יותר משמונים שנה הסב ליברמן את תשומת הלב לעצם קיומו של היומן, ואגב דיונו בר' אלעזר אזכרי כאחד ממפרשיו הקדמונים של הירושלמי, העלה מתוכו את פרטי המידע העיקריים על תולדותיו של החכם הצפתי.362 בניהו סיכם והשלים את דברי קודמו בסוגיה זו,363 אף תיאר במסה רבת־עניין את אופיו הייחודי של היומן ועמד על אחדים מענייניו, שחשיבות רבה נודעת להם, מעבר לתחומיו של התיאור הביוגרפי גרידא.364 בניהו תרם בכך הרבה להכרת אישיותו הדתית־מוסרית של ר' אלעזר אזכרי ולידיעותינו על חבורות החסידים, שאותן ייסד ובראשן עמד. אף־על־פי־כן, דומה שהתמונה המאלפת שצוירה במסתו, ונתקבלה בינתיים כתיאור המוסמך והמסכם של דמותו הרוחנית ופועלו המוסרי של ר' אלעזר אזכרי,365 צריכה עדיין השלמה.  

			ראיה לכך מצויה בעובדה הבאה: עד כה לא ניתנה הדעת, ומכל מקום — לא במידה הראויה, לקיומם של קשרים אמיצים בין היומן לבין כתבי המוסר של ר' אלעזר אזכרי, וממילא לא נתבררה כלל משמעותם של קשרים אלה. והנה, מסתבר שבקשרים הללו נחשף הרקע האישי־חווייתי לכתבי המוסר של אזכרי באופן המשווה אף להם ממד של עדות אוטוביוגרפית. מבחינה זו יש בכתבים הללו כדי להשלים את העדות העולה מן היומן. התמונה המצטיירת לעינינו בעקבות כך הינה לא רק מקפת ושלמה יותר, אלא מבחינות מסוימות אף שונה מן התמונה שהתבססה על היומן בלבד. בירור טיבם ומשמעותם של הקשרים האמורים נותן בידינו תשתית להכרת דמותו, אורחות חייו ופועלו המוסרי והחברתי של ר' אלעזר אזכרי, שהיה מאישי המופת של צפת בשיא פריחתה. בירור מעין זה דורש דיון מחודש ביומן ובעדות האוטוביוגרפית הגלומה בו. ניסיון ללבן עניינים אלה לפרטיהם יֵערך בדברינו הבאים.  

			א  

			יומנו של ר' אלעזר אזכרי הגיע לידינו בשני חלקים. החלק האחד מצוי בדף האחרון של פירושו למסכת ביצה מן התלמוד הירושלמי, ובשולי השער של ספר 'מסורת תלמוד ירושלמי' לר' יהודה ב"ר משה גדליה ובסיומו.366 החלק האחר נמצא בתוך קובץ כתבים גדול, שלפנים היה באוספו של נתן אדלר ועבר עם שני אוספיו אל בית־המדרש לרבנים בניו יורק.367 קובץ זה כולל בתוכו כתבים שונים,368 שבחלקם העיקרי הם של ר' אלעזר אזכרי.369 בין כתביו בקובץ מתבלטות במיוחד שלוש חטיבות ענייניות וספרותיות גדולות: א. חטיבת כתביו הפרשניים על התלמוד;370 ב.מכלול גדול של דרושים וקטעים פרשניים־דרשניים על פרשיות התורה ועל מאמרי חז"ל;371 ג. פרקי מוסר הקרויים בדרך כלל בשם 'מילי דשמיא'.372 רשימות היומן פזורות כאן בין החטיבות הספרותיות הללו ובשוליהן.373 נמצא, שמבחינת מיקומן כאן אין הבדל בין קובץ כתבים זה לבין כתב־היד הראשון. ניתן אפוא לומר כי מיקומן של כל רשימות היומן מלמד, שאזכרי היה רושמן בכל מקום שנזדמן לו, והיה זה בדרך כלל המקום הפנוי בשוליהם או בסיומיהם של כתבים שבחיבורם עסק, או בשוליהם ובסיומיהם של ספרים שהיו ברשותו באותה שעה.  

			מאחר שאזכרי לא ייחד לרשימותיו מקום לעצמן, נמצאות רבות מהן דחוסות ומצופפות בד' אמות מצומצמות של חצאי עמודים ושוליהם. לא מעטות הן הרשימות שאף נכתבו האחת על גבי רעותה ובין שיטיה. הדבר מקשה מאוד על הקריאה, ורבות הן הרשימות שאינן ניתנות משום כך לפיענוח מלא. למכשול חיצוני זה מצטרף גם קושי מהותי. דברי היומן שלפנינו מנוסחים בדרך כלל בקיצור נמרץ, ולעיתים קרובות בדרך רמז בלבד. ניכר בהם היטב שנכתבו בחיפזון ומתוך דחף נפשי עמוק, אשר כפה על אזכרי את הכתיבה בסמיכות רבה לאירוע, שדרש ביטוי מיידי, ולעיתים קרובות — אף בשעת האירוע. בראש מעייניו של הכותב עמד המבע הישיר לחלום, להתגלות המיסטית, לחווייה או להתנסות, מבע שבא בראש וראשונה לשמש את צרכיו האישיים של המחבר. אכן, רשימות היומן אינן אלא דו־שיח של כותבן עם עצמו. לפיכך, אין הוא נזקק לנסחן בשפה ובסגנון המובנים והשווים לכל נפש. די לו בשפה ובסגנון המובנים לו בלבד. מכאן מתבארת עמימותן של רשימות רבות ביומן. נמצא, שלא רק דרך העלאתן על הכתב אלא גם ובעיקר טבען האישי־אינטימי הקיצוני, משווים להן אופי הרמטי, שקשה מאוד לחדור בעדו ולפענח את סתומותיו.   

			באופיין זה מהוות רשימות היומן הללו חטיבה ספרותית ייחודית, שאין דומה לה בספרותה של צפת במאה השש־עשרה,374 ובכלל זה גם כתביו של ר' אלעזר אזכרי. היא נבדלת אף מאותם כתבים שהקשרים בינה לבינם מזדקרים לעינינו בבירור רב. כוונתי בראש ובראשונה לפרקי 'מילי דשמיא'. הקשרים שבין היומן לפרקי מוסר אלה בולטים בשתי עובדות. האחת: אין ספק, שלפחות חלק ניכר מפרקי 'מילי דשמיא', הועלה על הכתב כרשימות יומן. מעידים על־כך הפרקים המתוארכים כדרכן של רשימות היומן,375 והכתובים לעיתים אף כהמשכן הישיר.376 העובדה השנייה, והיא המכרעת: בפרקי 'מילי דשמיא' באים לכלל ביטוי הלכי־רוח, מצבים נפשיים ותפיסות דתיות־מוסריות זהות לאלו שברשימות היומן.377 מבחינת התוכן המוסרי־דתי קיימת זהות כמעט מוחלטת בין היומן לבין 'מילי דשמיא'. אולם ההבדל המכריע שביניהם מתגלה בדרכי הניסוח ובצורה הספרותית. פרקי 'מילי דשמיא' אינם מנוסחים בדרך הקיצור ומכל שכן — לא בדרך רמז. פרקים אלה הם בעלי אופי קומוניקטיבי ונועדו מלכתחילה להיות כאלה. מחברם אינו עוד הדמות העומדת במרכז הדברים כברשימות היומן, שכן לא באיש הפרטי, ר' אלעזר אזכרי, עוסקים הפרקים הללו, אלא באדם באשר הוא אדם. אין זאת אומרת שניטל מהם לחלוטין האופי האישי. נהפוך הוא: אופיים האישי של פרקי 'מילי דשמיא' בולט לעיני כול, וזאת בעיקר בשל הקשר המהותי שבינם לבין רשימות היומן. יחד עם זאת, אי אפשר להתעלם מניסיון האובייקטיביזציה של היסוד האישי שנעשה בהם.  

			כללו של דבר, הקשר המהותי שבין רשימות היומן לבין 'מילי דשמיא' חושף לעינינו את אופיים האישי המובהק של פרקי מוסר אלה, עד כי ניתן להתייחס אליהם בוודאות גמורה כאל אספקלריה לחוויותיו והתנסויותיו הדתיות־מוסריות של מחברם. מאידך גיסא מעיד אופיים הספרותי, השונה תכלית השוני מאופיין של רשימות היומן, על תהליך של אובייקטיביזציה של אותן חוויות והתנסויות אישיות, שבו הן מתגלות כנושאות בחובן בשורה דתית־מוסרית לכל הציבור. מבחינה זו נודעת לפרקי 'מילי דשמיא' חשיבות מן המעלה הראשונה. שכן, יש בהם כדי לפתוח פתח להבנת סוגיית יסוד בפרשת חייו ובפועלו המוסרי של ר' אלעזר אזכרי. אולם, עד שאנו באים לבירורה של סוגיה זו, עלינו ליתן את דעתנו לרשימות יומנו ולפרשת החיים העולה ומצטיירת מהן ובהן.  

			ב  

			יומנו של ר' אלעזר אזכרי מקיף תקופה ארוכה של כשלושים וחמש שנות חיים. רשימת היומן הראשונה מבחינה כרונולוגית היא משנת שכ"ד, כשמלאו לאזכרי שלושים ואחת שנה,378 ואילו הרשימות האחרונות הן משנת שנ"ט,379 כשנה לפני פטירתו.380 הווה אומר, רשימות אלו מתייחסות אל כמחצית שנותיו של ר' אלעזר אזכרי עלי אדמות. ומאחר שמדובר כאן בתקופה העיקרית של חייו הבוגרים והבשלים מבחינה רוחנית, ניתן לומר בוודאות, כי לפנינו תעודה המקפלת בתוכה עדות על פרשת חיים שלמה. ואכן פרשת חיים זו העולה לעינינו מדפי יומנו של אזכרי היא מופלאה ויחידה במינה. מאיר בניהו היטיב לתארה, תוך שהשווה את היומן שלפנינו עם ספר 'מגיד מישרים' של ר' יוסף קארו ועם 'ספר החזיונות' של ר' חיים ויטאל: "אין אתה מוצא בו ביומן דבר על שאיפה לגדולה לעלות ולהשיג יותר מן הכל, כמו שאתה מוצא בס' המגיד ובס' החזיונות. לא שאיפה לגדולה, למשיחיות ולנבואה כמהה נפשו [של אזכרי], אלא לתיקון עצמו, טיהור נפשו וזיכוך דעתו ומחשבותיו בדבקות בה' ובחיזוק הראייה שכל העולם מלא ממנו ואין אחר קיים זולתו, ולראותו ולחזות בו ולדבר עמו במשך שעות היום והלילה".381 אכן לא כספר 'מגיד מישרים' וקל וחומר שלא כ'ספר החזיונות' היומן שלפנינו, שכן לא בגילויים מיסטיים על סודות התורה וההוויה הוא עוסק; אף אין הוא משקף סבכים נפשיים כדוגמת סבכי הנפש של קארו ורח"ו, המוצאים ביטוי בספריהם. כל־כולו עומד הוא בסימנו של מתח מוסרי־דתי גבוה ביותר, וכל כולו אינו אלא עדות לחיים בנוכחותו המתמדת של אלוהים. אף־על־פי שיש בו ביומן זה כדי להעיד על מחברו כעל מיסטיקאי, שכל הווייתו רווּיה ברוחה של הקבלה ובאווירתה המיסטית, לא תורת הקבלה ממלאת את חללו של היומן. החוויה הדתית העמוקה וההתעלות המוסרית המתמדת הן המהוות את נשמת אפו.  

			ברשימת היומן הראשונה שלו משנת שכ"ד, שהוזכרה לעיל, מקבל אזכרי על עצמו הנהגות שונות של בעל תשובה לעתיד, מתוך הסתייגות וחרטה על אורח חייו עד כה. וזה לשונו:  

			היום ד' מ"ב לעומר נשלמו לי לא שנה, כי ביום זה עצמו בשנת הרצ"ג נולדתי ביום ד' מ"ב לעומר, והיום שנת השכ"ד... קבלתי לשים עצמי בכל יום כעני בלב ובמעשה, השמעה לאוזן כל דברי התפילה בכוונת נגוניה, ואמרת מיעוט דבורי, לא ישיח מעצמו אלא ההכרחי, וישיב שלום לכל שואלו ויענה כאשר ידבר הספק, וינשק ב' שפתותיו זו בזו כל האפשר לטוב לו, י' שכינה על ראשו לעולם, ומדבר בנחת כאלו עומד בפני המלך. בוש בן אדם מה אספת בחפנך עד הנה, ומה תשיב שולחך דבר. חלפו הימים הראשונים באפס תקוה, הי תורה והי מצווה דמגנו עלך. זכור אזכור ותשוח עלי נפשי כי אכלם מיוצרי, זרעתי רוח וסופתה אקצור, כי רק רע כל היום, קללתו מחבירו בשכחת אביך ואמך, משדד אב מכריח אם בן מביש ומחפיר, גמלתם רעות תחת טובות; אל אשמח אל גיל, לא אשמע כנור ועוגב מהיום... ושובה תדיר, לא תחטא ולא תחטי... מי יודע ישוב וניחם האלהים וה' יהיה עמך לא ירפך ולא יעזבך, הוא תהלתך והוא אלהיך, ובו תדבק לעולם דבקות לא ימוט לעולם, וכן זרעך אחריך בחסד אל עליון, אמן כן יעשה ה'.382  

			ברשימה ראשונה זו מצויים במרוכז המוטיבים העיקריים החוזרים ונשנים ברשימות רבות, ולמעשה עוברים כחוט השני ביומן כולו. ראש וראשון למוטיבים הללו והכוללם יחד הוא — התשובה. למן שנת שכ"ד ואילך עומדים כל מעשיו, מחשבותיו וחוויותיו של אזכרי בסימן התשובה, על הנהגותיה המופלגות ביותר, שמקצתן מפורטות גם ברשימה שלפנינו. במשולב עם התשובה באות כאן לידי ביטוי — הענווה, הבושה והרגשת השפלות בפני האלוהות, ועמן גם הכמיהה לדבקות מתמדת, שלא תיפסק לעולם. גם ברשימות היומן הבאות משולבות הללו בתשובה, ומסתבר שיחד עמה הן מהוות את היסודות העיקריים שעיצבו את דמותו ואת אורחות־חייו של ר' אלעזר אזכרי. רק מוטיב אחד מצוי ברשימה שלפנינו, שאינו חוזר עוד ברשימות היומן האחרות, והוא מוטיב החרטה הלובש כאן צורה של הסתייגות מפורשת מדרך החיים עד כה. מכאן ואילך עיקרה של התשובה אינו נעוץ במתח הניגודי שבין חטא לתיקונו, כי אם במתח המתמיד שבין מדרגת־תשובה אחת למעלת־תשובה גבוהה הימנה.  

			שבע שנים מפרידות בין הרשימה דלעיל לבין רשימת־היומן המתוארכת השנייה שבידינו. ניתן לשער כי בשבע שנים אלה הקדיש אזכרי את כל עיתותיו להשתלמות עצמית במעלות התשובה, אף כי לא נתן לכך ביטוי ביומנו. אך סימוכין להשערה זו מצויים כמדומני ברשימה שנייה זו, שגם בה מקבל מחברהּ על עצמו הנהגות תשובה:  

			השלא ליצירה יום ראשון לאדר ב' א' בשבת הריני בן ל"ח [שנה], מעתה שעות טובות אכתוב לי, עתה <שני> שליש <יום> נשאר דום ועמוד בעזרה בכבל ומורא צופה בו וזוחל בתפילין בל יסיח.383  

			לפנינו אפוא שלב מתקדם יותר בהנהגת התשובה של אזכרי, שכן הרשימה מעידה על מצב של דבקות באלוהות ולא עוד על כמיהה אליה בלבד. במשולב עם הדבקות מובלטים כאן שוב אותם יסודות שמצאנום ברשימה הראשונה, אם כי בווריאציה מסוימת. הענווה, הבושה והרגשת השפלות בפני האלוהות שברשימה הראשונה מקבלות כאן ביטוי בעמידה בדומייה ובזחילה מתוך יראה בפניה, אך כמו שם, גם כאן מקבל הכותב על עצמו סייגים בתחום הדיבור. מוטיב השתיקה עולה גם מרשימת יומן מיום י"ד בשבט של"ד:   

			אחרי הגיעי למשנה ח' חדשים וששה ימים ראיתי כי אין טוב לי כי אם תורה לבדה ומצוה ושתיקה, אפי'[לו] למצוה רק מלה א'[חת] מזוקקת שבעתים...384  

			אל המוטיבים הללו מצטרף מוטיב חדש המוצא את ביטויו הראשון ברשימת יומן משנת של"ה:  

			שנת השל"ה על רוב דוחק רוב בטחון בשמחה... מצות דלא פסקתי ישיבת א"י וכיון דעיקר כל מצות ה' שמחה צריך לישב בה תמיד בשמחה וגיל, וכן כל מצוה בשמחה רבה, כי גלינו תחת אשר לא עבדת בשמחה, ובתיקון זה נגאל, והיינו כי בשמחה תצאו. ועוד כיון דפגמנו מדת א"י שלמעלה, צריך לפייסה תמיד להיות בה ברצון טוב לא בעצב, כשמה ארץ — להביא לה רצון התפארת <דנקרא נמי רצון>, ורעוא דרעוין — כתר. ותמיד להיות עינינו צופים בה, והלכת בדרכי'[ו], תמיד עיני ה' בה ואז מתברכת, דכתיב עיניך בשדה, כדפי'[רש] הזוהר. התהלך לפני והתהלכתי בתוככם, אטייל עמכם, מהיום תמים תהיה עם ה' אלהיך, אחים גם יחד, ומיניה לא תזוז...385  

			מדובר כאן אפוא בשמחה, שמחת מצווה בכלל ושמחת הישיבה בארץ־ישראל בפרט. אף השמחה היא נושא מרכזי ברשימותיו של אזכרי, אלא שבדרך כלל אין זו דווקא שמחה של מצווה או שמחה שבישיבת ארץ־ישראל, כי אם שמחה אקסטטית שבקרבת אלוהים.  

			אפשר שאין זה מקרה, כי דווקא בשנת של"ה, שנה שנתלו בה תקוות משיחיות,386 מדגיש אזכרי במיוחד את השמחה שבישיבת ארץ־ישראל, כשמצטרף אליה כאן גם מוטיב גאולתי מובהק. כדאי להדגיש זאת, שכן מוטיב זה אינו מן השכיחים שביומן. לאמיתו של דבר מוצאים אנו אותו עוד פעם אחת בשנת שמ"ו בה רושם אזכרי ספק רשימת יומן ספק פרק מפרקי 'מילי דשמיא' כדברים הבאים:   

			שנת השמ"ו חדש אב בא אלינו הזקן ר' שמואל קרישקש, אמר ששאל בחלום מתי קץ הפלאות והשיבוהו שנת הנש"א שופט הארץ גו' מיד בהש"ב גמול על גאים ולה' הישועה, וכל מה שתוכל לשבת נכח המקדש שב.387   

			יושם לב, ששאילת החלום על מועד הקץ אינה של ר' אלעזר אזכרי אלא של חכם אחר והוא המספר על כך, לו ולחבריו. ואכן, המוטיב המשיחי יותר משהוא בא להעיד על אזכרי האיש, הוא בא ללמד על אווירתה של התקופה והסביבה שבה חי ופעל. ככל הנראה, לא מילא עניין זה תפקיד מרכזי בחייו הפרטיים. לפיכך אין אנו מוצאים לו ביטוי בולט ביומנו. ברם, מאחר שהתקופה והסביבה היו, כאמור, רוויות בציפיות משיחיות, אי־אפשר היה שהדבר לא ישפיע במידה זו או אחרת עליו ולא ישתקף ביומנו. ואכן, הציפייה לגאולה והפעילות לקירובה עומדות כמדומה ברקע חייו הציבוריים, אם כי אינן מקבלות ביטוי מפורש ברשימות יומנו.  

			לתחום החיים הציבוריים יש לייחס, לדעתי, את ייסוד החבורה שאת מטרותיה ואת תקנותיה ניסח אזכרי בשטר התקשרות מיוחד, כנראה בשנת של"ה. נוסח השטר הוא כדלקמן:  

			בשבת בערב א' בתמוז נשתתפנו לקיים וקנה לך חבר ואיש את רעהו יעזורו ויזהירו לבלתי עזוב תורת המלך ולהרויח. והפה והלב עיקר כלי האומנות נעשה בהם מלאכתינו באהבת(?) התורה. ומעת לעת, מפקידה לפקידה <קודם שינה> נעשה חשבון אם הרוחנו אם הפסדנו... (?) ביום, ולא נסתר איש מרעהו ונתפלל זה על זה וכל מה שנחיה יהיה בשותפות, והיה בשכרינו עבדנו יוצרנו על התורה ועל העבודה ביראה רבה ובאהבה עזה ודבקות גדול לו ית' ולכל ישראל עמו, כי כלם קדושים ואנו נבזים וחטאים והכל שריר וקיים.388  

			משמעותו של שטר זה כבר נתבררה בהרחבה על־ידי בניהו, ודבריו בנידון אינם צריכים השלמה.389 מה שאין כן כשמדובר ברקע לייסודה של החבורה ולשטר ההתקשרות שלפנינו. איני סבור, כבניהו, שמועד ייסודה של החבורה חל אחר אחת הפסגות בחוויותיו הדתיות של ר"א אזכרי,390 ושייסודה מבטא אפוא את שאיפתו להשתלמות עצמית נוספת, שאינה אפשרית עוד ביחידות ובבדידות, אלא במסגרתה של חבורה בלבד. לדעתי, הזדקקותו של ר"א אזכרי לחבורה אמנם מעידה גם על שאיפתו להשתלמות עצמית נוספת, אבל לא רק על־כך, אף לא בעיקר על־כך. ר"א אזכרי ייסד חבורתו לא משום שכבר הגיע לידי מיצוי כל אפשרויות התיקון העצמי ביחידות, אלא כיוון שהרגיש חובה לפעול גם לתיקון הכלל. החבורה הייתה אחד האמצעים למימושה של חובה זו. מעידה על־כך ההתייחסות לכלל ישראל בסיומו של שטר ההתקשרות, וסיוע לעדות זו ניתן למצוא בדברים שר"א אזכרי רשמם בסמוך לאותו שטר.391  

			בראשית הדברים הללו מבטא הוא את שאיפתו לעורר במחשבה, בדיבור ובמעשה את מידת החסד האלוהית: "מרכבה לחסד, התמדה <להבה שלהבת> בלב או פה או פועל כלפי חסד כל כד שעות דכתיב חסד אל כל היום". את הביטוי הממשי לשאיפה זו מעלה אזכרי מיד בהמשך:   

			ובפרט לויה ליחיד בכותל מערבי בלב ועין לדרום, דכתיב והיו עיני ולבי שם כל הימים. הלא תבוש אברהם אביך מקרב ערלים ואתה קרב לפחות יהודים, כל היכא דאפשר, ובפרט ששי וש[בת] בקור חולי הנפש. סודה אהבה אלעזר אזכרי עבד עני מה אשיב שולחי דבר.   

			[ל]שבח לחסד בני אדם ולעוזרם; גם לזכך הנפש להסיר החלודה, תדבק בשורשה ולא להיות צר עין כלל אחי[ם]... (?) אחמול, אשתוק, לא אענה חורפי דבר... (?) תמיד לרעים ולטובים.392   

			על אף אי־הבהירות והסתימות של הדברים, עולה מכאן בבירור תחושתו של אזכרי, שלא יוכל להיות מרכבה לחסד, אלא אם כן ייחד את עיניו ולבו תמיד בכותל המערבי, כלומר בגורלה של השכינה, שלמן החורבן לא סרה משם,393 ויעשה לעזור לבני אדם להתעלות מבחינה מוסרית ודתית. יש להניח, שלפי הרגשתו והכרתו של אזכרי, שני הדברים כאחד — הפעולה למען כלל ישראל והדאגה לגורל השכינה — אינם אלא שני צדדים של אותו מטבע, רוצה לומר: קירוב הגאולה. מכל מקום, הכרתו שלא די בתיקון נפשו בלבד, אלא שחובה עליו לפעול גם למען תיקון הכלל, היא אשר דרבנה אותו לצאת מד' אמותיו. הדבר מצא את אחד מביטוייו המובהקים בייסודה של החבורה ובפעילות בה ומתוכה. ככל הנראה, יציאה זו לא הייתה קלה לאזכרי. נעימת הביקורת העצמית המתלווה לדבריו שלעיל מרמזת על־כך בבירור, שהרי הוא מודה שהוא צריך להתבייש על כך שאינו הולך בדרכי אברהם (המגלם, כידוע, את מידת החסד) ולקרב לפחות יהודים ככל האפשר. ולא עוד אלא הצורך ללוות את הדברים גם בהתחייבות אישית394 לנהוג בבני אדם, רעים כטובים, במידת החסד והאהבה, כחלק מהותי מהשתלמותו העצמית, מלמדת, שאזכרי לא נטה מטבעו לצאת אל רשות הרבים. הכרעתו לפעול למען הכלל הייתה מלווה כנראה במאבק פנימי. בסימן מאבק פנימי זה עומדים חייו עד שנת שמ"ט.395  

			הנה כי כן, לאחר שנת של"ה שבה ייסד, כפי שראינו, את חבורתו, מוצאים אנו אותו בשנת של"ז מכונס שוב בד' אמותיו, בהתבודדות ובדבקות עם אלוהיו. בי"ד שבט שנה זו הוא רושם:   

			ואור באור פניו(?) תדיר, מדבר עמו והולך עמו ושותק עמו וישן עמו ונעור עמו ויושב עמו ועומד עמו ושוכב עמו וכל תנועותי לו...  

			ובי"ט בחודש זה הוא רושם בין השאר:  

			כ'[בוד] ג'[דולת] המלך על כסאו והעבד אץ רץ לפניו עובד לא ע"י שליח, וכל תנאי העבד בי ולא משתרר כלל, ומיחד כל הרגעים שמותיו ית'[ברך] בשמחה ורעדה, ובורח מהחברה כל האפשר, ושתיקה לגמרי באש נוגה יחידי ירא וזוחל, והאור אשר על ראשך תדיר עשהו לך רב וקנהו לך לחבר...396  

			בדברים מועטים אלה מוצאים אנו שוב במרוכז ובצורה מעוצמת את המוטיבים הדתיים־מוסריים העיקריים שמצאנום, הן ברשימה הראשונה משנת שכ"ד והן ברשימות השונות שלאחריה. מוטיבים אלה הם: דבקות בלתי־פוסקת באלוהים שביטויה המובהק הוא תחושת נוכחותו המתמדת; השתיקה ותחושת העבדות והשיעבוד העצמי לאלוהים, והשמחה המלווה ביראה ורעדה אל מול האש והאור האלוהי השורים על הכותב. אולם, מלבד אלה מודגש כאן באופן מיוחד מוטיב הפרישה מן החברה. ר' אלעזר אזכרי מתאר את עצמו כאן במפורש, כמי ש"בורח מהחברה כל האפשר". זאת ועוד: ההוראה "וקנהו לך לחבר", שמצאנוה בשטר ההתקשרות משנת של"ה כאחד היסודות שעליהם נתכוננה חבורתו, מצויה גם כאן, אלא שהפעם אין היא מתייחסת כלל לחברה או לחבר אנושיים. החבר היחיד שאזכרי דבק בו, על־פי עדות הרשימה שלפנינו, הוא האור האלוהי השורה תדיר על ראשו. התמונה המצטיירת לפנינו היא תמונת המצב האקסטטי, שבו היה שרוי אזכרי בדבקותו והתבודדותו עם אלוהיו. תמונה זו מקבלת אישור מרשימת יומן נוספת, מב' בכסלו של"ט:   

			ה' בדד ינחנו, כי המשכיל חושב המלא כריקן בלבו, יען הכל מתים והוא ית'[ברך] לבדו חי, זה חלקי מכל עמלי בעולמי... ועובד בלא הפסק לפניו רועד ושותק... עמידה ישיבה שכיבה הלוך הכל לפניו וכורע, דומה לתולעת בעיני ומתעדן. נשמה כסא לאור שכינה. מקור חיי עליונים ותחתונים וקיומם, לא תזוז מיניה רגע, בוש מפניו, כד"א [=כמא דאת אמרת] כי ע'[מך] מ'[קור] ח'[יים] באורך נ'[ראה] א'[ור].397   

			כללו של דבר, התעלותו של אזכרי למצב אקסטטי של דבקות מתמדת באלוהות, כפי שהיא מתוארת ברשימותיו משנים של"ז-של"ט, כרוכה בבריחה מחברת בני אדם ובהתבודדות עם אלוהיו.  

			לכאורה עולה תמונה דומה לזו גם מרשימותיו משנת שמ"ב. בכ' בחשוון שנה זו מביע הוא את תחושת העבדות שלו לאלוהים בהשתחוויה כל שש שעות.398 בו' בכסלו הוא מקבל על עצמו "הסכמה חזקה", להתבודד "כל כ"ד שעות סגור אלם יחידי"399 ובליל י"א הוא מתחייב: "ולעולם לא תפתח פיך לדבר ועיניך להסתכל אלא הוד המלך בהם."400 אולם, יחד עם זאת, הוא מעיד על עצמו חמישה ימים לאחר מכן: "קבלתי להשיב הצאן אל הרועה בחברת רבותי".401 שלא כבשנת של"ט, אזכרי נותן כאן ביטוי, הן לנטייתו הטבעית להתבודדות והן להכרתו שעליו לעורר את הרבים לתשובה. בג' בטבת שנה זו הוא אף כורכן בכפיפה אחת: "חזקתי בדידות ולהשיב הצאן."402 אף־על־פי־כן, בב' בניסן הוא מביע בצורה קטיגורית את הדעה ואת התחושה כאחת, כי "אין חמלה בחבר ולא סוד ואין תיקון אלא פרישות."403 ומסקנתו המעשית, המתבקשת כמאליה שאותה הוא רושם למחרת אותו יום, היא: "ותמיד אני נגדו בארבע אמות ירא וזוחל ומתרעש, עיני בשר ועיני לב אליו זעות שחות תאבות, פועל לבעל הבית ית'[ברך]."404 אולם, בסדר היום שהוא עורך לעצמו בכ"ג בניסן מוצאים אנו, שאת רוב שעות היום הוא מקדיש דווקא ללימוד בחבורה: "מהר ירוץ למדרש עד ערב בחברת מקשיבים,"405 אם כי הוא מסיים בהדגשה, כי "הכל לפניו עומד ומדבר בנחת ובבשת פנים ובמורא גדול ואור שכינה חונה בפמליא של מטה: פה מח לב — י', אוזן ושאר האיברים יחד באהבה כלולה — ה'."406 מהדגשה זו אנו למדים, שגם כאשר היה בחברת מקשיבים היה דבק ומתבודד עם אלוהים, ולא ראה לפניו אלא אותו בלבד. אישור לכך ניתן למצוא גם במה שהוא רושם לפניו בי"ז לאייר באותה שנה: "ולא אשב רגע יחידי כי אם בלוית חן יהוה למשך ד' אורות."407 לפנינו עדות ברורה על־כך, שר' אלעזר אזכרי פיתח יכולת מיוחדת, המתבססת על טכניקה של ייחודים מיסטיים, לכרוך בעת ובעונה אחת את ההימצאות והפעילות בחברה עם הדבקות בכל מאודו באלוהות, מתוך תחושה של התבודדות עמה.  

			עם זאת, אסור להתעלם מן העובדה, שבנפשו ובחייו של ר' אלעזר אזכרי מתגלה ניגוד חריף בין שני קטבים — קוטב ההתבודדות מחד, וקוטב המחויבות לחברה מאידך. ניגוד זה מגיע לכלל ביטוי בולט ביותר בשנים שמ"ח ושמ"ט. בשנת שמ"ח מעלה הוא על הכתב שטר נוסף של החבורה,408 דבר המעיד על חיזוק פעילותו בתוכה ומתוכה. לעומת זאת בשנת שמ"ט, לדעתי, עורך הוא שטר אחר, אבל הפעם זהו מעין שטר התקשרות שבינו לבין הקב"ה. מעשה סמלי יוצא־דופן זה, מייצג את הקוטב המנוגד שבאישיותו ובחייו — קוטב ההתבודדות, ההתכנסות בתוך עצמו וההתמסרות המוחלטת לאלוהים. מאיר בניהו כבר עמד על החשיבות המרובה הנודעת לשטר מיוחד במינו זה, שאין לו אח ורע בין התופעות הדתיות השונות והמגוונות מסוג זה שצפת נתברכה בהן.409 אך דומה שבשני עניינים הקשורים בשטר זה לא דק בניהו פורתא. העניין הראשון הוא עצם הגדרתו כשטר התקשרות גרידא, והרי אזכרי עצמו מגדירו ביתר דיוק בדברי הפתיחה שלו לשטר:  

			כ"ג חצות היום אמרתי אחרי רואי כי נשבעתי בהר סיני, וטרם צאתי מבטן אמי ובלילי(?) טרם הריתי(?) השביעוני להתקדש ביומי לשמרה דרכי מחטוא בלשוני, ולבי ונפשי אמסור לבוראי, ואכתוב שטר שעבוד קרקעי ואוני ואקראנו בכל יום בכל אחת מג' התפילות או בד' שינויי היום שחרית, חצות, ערבית, חצות, וזה נסחו...410  

			משמע מכאן, שההתקשרות — אשר השטר האמור בא לתת לה גושפנקה משפטית — היא השתעבדותו המוחלטת של הכותב לקב"ה. השטר הוא אפוא שטר שיעבוד, כהגדרתו של אזכרי עצמו. מבחינה זו, אין הוא אלא התגלמותה המובהקת של תחושת העבדות והשיעבוד המוחלט, שהיא מן המוטיבים השליטים בדפי היומן שלפנינו.411 העניין השני נוגע לקביעת זמנו של השטר. בניהו סבור שהשטר הועלה על הכתב בכ"ג באייר בשנת של"ה, וזאת בהסתמך על השנה המצוינת בראש העמוד שבו רשום השטר ועל ציון החודש שבשוליו. אולם הוא מתעלם מן העובדה שבראש העמוד מצוינת גם שנת השמ"ט, ולא זו בלבד שציונה ברור יותר מן הציון האחר, אלא הוא אף סמוך יותר לגוף השטר. אני נוטה לקבל את התאריך המאוחר יותר כמועד כתיבתו של השטר.  

			השיקול המכריע המנחה אותי בכך נסמך על העובדה שבכל רשימות היומן מן הזמן הסמוך לתאריך הראשון אין אפילו רמז קל להיתכנותו של המאורע שהשטר מעיד עליו. מה שאין כן שנת שמ"ט. משנה זו אנו מוצאים עדויות רבות ביומן על התפתחויות דתיות נפשיות אצל ר' אלעזר אזכרי המובילות אותו באופן טבעי למעשה הסמלי המיוחד במינו, המתבטא בשטר השיעבוד לקב"ה. ואלו הן ההתפתחויות העיקריות: בראש חודש שבט מחדש הוא את ברית הדבקות עם הקב"ה: "ועתה ר"ח שבט השמ"ט חידוש ברית לפני לפנים לדבר עמו תדיר והוא ידבר עמי...";412 בחודש אדר הוא מדווח על חוויית הפחד מפני להבת האש האלוהית שלפניו וקבלתו לעשות את כל היוצא מפי ה' שאת קולו הוא שומע מן האש;413 בי"ח בניסן מקבל הוא על עצמו סייגים שונים על הדיבור והתחייבות להתבודד יומם ולילה.414 קבלות והנהגות אלה מגיעות לשיאן ביום כ"א באייר: "והיום כא לאייר גט לעה"ז וקדושין לעה"ב וסבלונות הסבלנות ברצון..."415 והנה יומיים לאחר נתינת גט לעולם הזה, עורך אזכרי בחצות יום כ"ג באייר את שטר השיעבוד לקב"ה, שזהו נוסחו:  

			בהיות אמת שהבורא ית' קודם שברא העולם היה הוא יחיד לבדו, נמצא שכל מה שברא אין נגדו ואפס נחשב, והשגחתו בכל ברואיו ואין בריה מפסיק בפניו מלראות בריה אחרת, גם אין הגוף מפסיק בפניו מלראות כליות ולב, לכן אזחל ואירא, כי מפניו לא אוכל להסתר ולהתעלם, כי לעולם אין דבר מפסיק ביני לבינו, ובמעיל בושה יעטה אותי. מפניו אתבהל ואותיות שמו הגדול ית' עלי ראשי, כדכתיב וה' בראשם, וכתיב שום תשים עליך מלך, שתהא אימתו עליך. לכן מאימתו חוייבתי למעט בדיבור, ודיבורי יהיה תמיד למצוה ועבודה והבאת שלום, ובדברי לעתים יהיה הדיבור עמו עיקר ולברואים טפלה, כדניאל, האומר מר'[אי] חלמא לשנאיך ופשריה לעריך, שמביט היה ליוצר ית' בדברו עם נבוכדנצר, והדין נותן כן, כיון שהכל כאין והוא עיקר, יהיה כוונת הדיבור תמיד אל העיקר, ורגע לא יתעלם, אלא יהיה תמיד בוש ונכלם ונבהל מפניו, ויבוש מהביט בפני יהודי לפי שנברא בצלם ודמות הבורא ית'[ברך], אלא תמיד עיניו שחות ויהיה זריז ומהיר בכל מצותיו ותורתו, לא עצל כי בר מינן, כחומץ לשינים כו' כן העצל לשולחיו. והיה שריר ובריר וקיים ...(?) שמים והואו ניתנה לי, לכן עד יום אחרון אשתחווה בסוף כל ו' ביום ובלילה, ואתחנן אליו שוב דך ונכלם, ארץ.416  

			בתוכנו אין השטר הזה מחדש הרבה ביחס לקבלות השונות של אזכרי משנת שכ"ד ואילך. החידוש הוא בעצם עריכת השטר, ועל החשיבות הרבה שנודעה לו בעיני אזכרי עצמו מעידים "חזוקי השטר" הרשומים בשוליו, שבעיקרם אינם באים אלא לפרט מעשי פרישות שונים שתכליתם לקיים במלואם את תנאי השטר.417  

			דומה שבמעשה עריכת השטר הזה הגיע לשיאו תהליך ממושך בחייו הדתיים של ר' אלעזר אזכרי, תהליך שעיקרו התמסרות גמורה ושיעבוד עצמי מוחלט לקב"ה מתוך התבודדות ודבקות עמו. כאמור לעיל, ראשיתו של התהליך היא בשנת שכ"ד ותחנותיו העיקריות הן השנים של"א, של"ט, שמ"ב ושמ"ט. לפי כל הסימנים המצויים ביומן היה אזכרי בשל בשנה אחרונה זו למעשה עריכת השטר עם הקב"ה. בכל התקופה שמלפני מאורע זה ולאחריו הוא נמצא במצב אקסטטי מופלג שאחד מביטוייו המובהקים הוא למשל התיאור הנמסר ברשימה מחודש סיון, בזה הלשון: "ואור אש להבה יעטני בד' גוונין, גוון לבן — אהבה, אדום — יראה, ירוק — ענוה, שחור — שמחה."418 בהלך רוח זה, המאפיין את רובה של שנת שמ"ט, משתלב יפה גם שטר השיעבוד שלו לקב"ה. למן אותה שנה ואילך, רצוף היומן בעדויות על פרישות והתבודדות הולכות וגוברות העומדות בסימן סדר היום המסוכם ביומן בשנת שנ"ב במילים אלו: "סדר היום זירוז וריצה לעשות רצון קוני תדיר ופרישות ברוב ובחברה ההכרחית..."419 דומה שבשנים אלה גוברת בו באזכרי נטייתו הבולטת להתכנס יותר ויותר בתוך עצמו ולדאוג לעילויה של נפשו. כהמשך ישיר לשטר השיעבוד, גוברים ברשימות היומן מן השנים הנזכרות המוטיבים של הפרישות המופלגת, ההתבודדות ותחושת העבדות המוחלטת לקב"ה. סיכום ממצה למוטיבים הללו נמצא ברשימת יומן מאלפת מיום כ"ה באדר שנת שנ"ב, שזו לשונה:  

			כ"ה לאדר קבלתי להכין צידה לדרך, כי בן נח וח"י חדשים אנכי היום ועת לעשות י' דברים... א' פרישות כפי האפשר והילוך ההכרחי פ"א [=פעם אחת, או פעמים אחדות] ביום ברצוא ושוב דחסד ורצון; ב' שתיקה תמיד, והדבור ההכרחי מועט <בחול ובשבת בית> הכנס'[ת] ועם אשה (?); ג' קול נמוך מארץ אוב; ד' בנחת ופיוס ואדנות, והעדר הכעס לקצה אחרון; ה' העדר גאוה לקצה אחרון ופארון (?); ו' הסח הדעת פוסל בקדשים לפיכך שילה (?) באור פמח [=פני מלך חיים] סביבי; ז' דבורי עמו; ח' דממי עמו; ט' שינתי וכל תנועותי עמו נהר יוצא מעדן הלב ...(?); והי' קנה עבד ק"ן לה כי לי בני יש'[ראל] עבדים מכח מ' יום יצירת הולד מספר ל"י.420  

			עניין העבדות המובע כאן באחרונה מביא את אזכרי להרחיב את הדיבור בסוגיה זו, המוצאת את סיכומה בדבריו הבאים:  

			תנאי העבד: א' שאין לו מלאכה אלא מלאכת המלך כדדרשו על פסוק ואותו תעבוד, ותנן וכל מעשיך יהיו לשום שמים והש"ה שי"ת [=והוא שאמר הכתוב ששת ימים תעבוד] ועשית כל מלאכתך, כלומ'[ר] תעבוד ה' בעודך עושה מלאכתך, אבל השבת הכל קדש.   

			ב' כההיא דדרשו ובן יכבד אב זה יצחק ועבד אדוניו זה נבוזראדן, שצר צורת נבוכאדנצר לפניו תמיד ממוראו, היינו דכתיב שיויתי ה' לנגדי תמיד.   

			ג' שלא יתנאה בבגדי תפארת אפי'[לו] המלך, כדכתב בספר חובת הלבבות שלא יתכן עבד ואדון, והיה נבזה בעיניו נמאס, ויהיה שוין בעיניו מכבדיו ומחרפיו, כדאמר החסיד לאדם שרצה להתבודד, לא תוכל, אלא נהגת בשפלות ובזיון עד שהשתוית, היינו שיויתי, דהילל [=דהיה לו לומר] שמתי, אלא נדרש לעצמו גם לאחריו. וג' תנאי העבד בפסוק זה, שויתי כלומר הכל אני משוה מחרפי ומכבדי כי תולעת אני. תנאי ב' שיויתי ה' לנגדי תמיד. תנאי ג' כי מימיני בל אמוט, אין ימין אלא תורה כוללת עיון ומעשה תמיד.421  

			בכל תנאי העבדות הללו, שבעיקרם מתבססים כאן על מידת ההשתוות כפי שנוסחה על־ידי ר' בחיי אבן פקודה,422 וכן בעשרת הדברים שקיבל על עצמו ר' אלעזר אזכרי בבחינת צידה לדרך, באה על מיצויה פרשת חייו למן שנת שמ"ט ואילך.  

			אם אמנם נכון הוא הדבר, שבאותה שנה הועלה שטר השיעבוד לקב"ה על הכתב, כי אז ניתן לראות בו מעין תמרור המציין פרשת־דרכים בחייו של אזכרי. שכן, דפי היומן מורים בבירור על שתי תקופות שונות בחייו משנת שכ"ד ואילך: האחת — התקופה שלמן שנת שכ"ד עד שנת שמ"ח ועד בכלל; והשנייה — תקופת השנים שלמן שנת שמ"ט ואילך. התקופה הראשונה עומדת בסימן שני שטרי ההתקשרות שערך ר' אלעזר אזכרי עם חבריו, האחד בשנת של"ה והשני בשנת שמ"ח.423 אמנם, גם בתקופה זו, כפי שראינו, הוא דוגל בפרישות, בהתבודדות ובמעשי תשובה מופלגים, אבל אף רואה להפוך אידיאלים דתיים אלה ליסודה של חבורה, לה הוא מבקש לשמש מורה ודוגמה. הדאגה לתיקון נפשו ודרכי החסידות המופלגים שבהן הוא נוקט, כרוכים אצלו בתקופה האמורה בדאגה לתיקון נפשם של חבריו ובהוראת דרכי תשובה וחסידות לסביבתו. חשיבות רבה יש אפוא להכרת דמותו, גם לשם הבנתן של חבורות אלה ולשם הכרת אופיין ודמותן. לא כן הדבר בתקופה השנייה. למן שנת שמ"ט ואילך אזכרי הולך ומסתגר יותר ויותר בד' אמותיו, מתכנס אל תוך נפשו פנימה, וחי חיי פרישות ובדידות בדבקות גמורה עם אלוהיו. בתקופה זו, צרת הרבים בלבד עשויה עוד להוציאו לזמן־מה מחוץ לתחומו הפרטי,424 אבל בדרך־כלל שרוי הוא בתוך ד' אמותיו. נמצא, שאם אמנם נכתב שטר השיעבוד לקב"ה בשנת שמ"ט, כפי שהנחנו, כי אז ניתן לראות בו את סימנו המובהק של השינוי שחל בו משנה זו ואילך.  

			סימוכין להבחנה זו בין שתי התקופות ניתן למצוא בהיבט נוסף של חיי אזכרי הנחשף לעינינו ביומנו. חלק גדול מרשימות היומן מוקדש לחלומותיו. אלה, רובם ככולם אינם מובנים, לפי שאינם כוללים אלא פסוקים ושברי פסוקים, שאותם הוא שמע בחלומותיו או בגילויים הרומזים לעניינים שונים, שטיבם אינו ברור ואינו ידוע.425 יוצאת מן הכלל הזה היא כמיהתו לבנים, המפרנסת רבים מחלומותיו. לראשונה מופיעים החלומות על הבנים בשנת של"ג. בשנה זו תכופים חלומות אלה מאוד,426 ודומה שהסיבה לתכיפות זו נרמזת בשניים מחלומותיו באותה שנה. הראשון הוא למעשה שאילת חלום מי"ט באב: "הקיצותי, אחר שאלתי מה אעשה: האשא אשה אחרת אם אחדל..."427 החלום השני הוא מכ"ח באלול, ואזכרי עצמו פותר אותו בלשון זו: "והבנתי תחת שני בנים שמתו... ועתה יוצרי יתן לי ילדים צדיקים לחיי ולקיימא..."428 מות שני בניו וערעור חיי המשפחה, שעליהם אנו נרמזים בחלומות הללו, עשויים להסביר את התכיפות הרבה של החלומות על הבנים בשנת של"ג. זאת, כמובן, בהתבסס על ההנחה, שמאורעות אלה אירעו סמוך לפני שנה זו. הנחה זו נראית סבירה ביותר, לפי שלא מצאנו ביומן סימן כלשהו לאירועים אלה או לחלומות הקשורים בהם לפני שנה זו.429 לאמיתו של דבר, גם בשנים שלאחר של"ג אין אנו מוצאים כמותם אלא ספורים בלבד.430 ניתן לומר אפוא שכל התקופה הראשונה שבחיי אזכרי, כלומר משנת שכ"ד עד שנת שמ"ט, עומדת בסימן מיעוט איזכורם של העניינים הפרטיים־ביוגרפיים האמורים. רק בתקופה השנייה, זו המתחילה באותה שנה, עולה העניין שוב ואפילו ביתר שאת. בכ"ד ובכ"ה באדר שנת שנ"ב חולם הוא חלומות שונים על בנים שייוולדו לו.431 כיוצא בכך — בכ"ה בחשוון שנת שנ"ג ובראש חודש כסלו — שנ"ד.432 מן התקופה שבין שנה זו לשנת שנ"ו, אין בידינו אף רשימת יומן מתוארכת אחת. לא כן הדבר בשנים שנ"ו, שנ"ז, שנ"ח ושנ"ט, הווה אומר: ארבע השנים האחרונות של חייו. הרשימות מן השנים הללו, רובן ככולן אינן אלא דיווחים על חלומות המתמקדים בעיקר בסוגיית הבנים. אביא כאן לדוגמה שניים מהם מן השנה האחרונה: "השנ"ט כ"ג לטבת שלשו לי לא ירשך זה כי אם היוצא ממעיך הוא ירשך. י' לשבט ראיתי את אבי בתוך חבורה ואחזתי בידו, ואני מהלך עמו, אח"כ היה דומה לי שהוא בני גדול ואני נושאו על זרועי, וארא שנתנו לי מטבע א'[חד] של כסף רחב וכתוב בתוכו סביב סביב כי נר מצוה ותורה אור גו' [משלי ו, כג] זאת בריתי אשר תשמרו המול לכם כל זכר [בראשית יז, י]. בבקר פתר לי ר"ש [=ר' שמעון] כן יהיה תחת אבותיך יהיו בניך [תהלים מה, יז]."433 רוב חלומותיו של אזכרי בשנים האחרונות של חייו הם כדוגמת שני החלומות הללו.  

			כללו של דבר: גם מן ההיבט האינטימי הזה שבחייו ניתן להבחין בין שתי התקופות שצוינו לעיל. בתקופה הראשונה עולה נושא הבנים בחלומותיו של אזכרי בצורה אינטנסיבית בשנה אחת בלבד, כנראה בהשפעת מות שני בניו, ואחר כך — בצורה ספורדית — בשנתיים נוספות. לעומת זאת, בתקופה השנייה עולה העניין בצורה יותר ויותר תכופה עד שהוא הופך למוטיב מרכזי ברשימות היומן. אין ספק שהעילה לכך נעוצה בגילו המתקדם של הכותב, שכן מתקבל על הדעת שככל שהזדקן הלכה והחריפה בעיית ערירותו וממילא טרדה את מנוחתו. ברם, אין להוציא מכלל אפשרות סיבה נוספת, והיא: ככל שהשקיע עצמו יותר ויותר ברשות הפרט שלו, כך גם הלכה וגברה דאגתו לבעיותיו האישיות והאינטימיות ביותר. תקופת חייו למן שנת שמ"ט ואילך עמדה, כאמור, בסימן פרישתו לחיי התבודדות והשתקעותו בעולמו הפרטי, ועל־כן ניתן להבין מדוע בתקופה זו דווקא עולות ביתר שאת בעיותיו האישיות ואינן מרפות ממנו עוד.  

			ג  

			כיצד משתלבת יצירתו המוסרית של ר' אלעזר אזכרי בתמונה שצוירה לעיל, ומה מקומה במרקם זה של אישיותו והתלבטויותיו בין התעלות ודבקות אישית, תוך כדי פרישה והתבודדות, לבין זיקתו לציבור הצפתי בכלל ולחבריו ותלמידיו, להם שימש מורה ומדריך, בפרט?  

			בתחילת בירורה של בעיה זו מן הראוי לקבוע, כי ההבחנה בין שתי התקופות בחייו מסייעת לנו להבין יותר את נסיבות חיבורו של ספר 'חרדים', ואת התפקיד שהוא בא למלא בחייו של אזכרי. הספר נתחבר, לפי עדותו של אזכרי, בשנת שמ"ח,434 מתוך פעילותן הדתית־מוסרית של שתי החבורות שבהן הוא היה הדמות המרכזית, ובמידה רבה — לצורכיהן של שתי החבורות. על הקשר בין החבורות לבין חיבור הספר עומד ר' אלעזר אזכרי במפורש בהקדמתו:  

			בהיות חברים מקשיבים אצל ציון רשב"י עוסקים באמרותיו אמרותיו טהורות כדרכנו פעמים בשנה מעת לעת ומפקידה לפקידה שם ישבנו גם בכינו, צעקנו במרירות לבנו... זחלנו ונירא מאד לנפשינו, אמרנו אוי לנו מיום הדין אוי לנו מיום התוכחה איך ניעול בכיסופא לעלמא דאתי, מה נדבר ומה נצטדק לפני מלכו של עולם. ככה אירעה לנו פעמים רבות ובשובנו לעיר בהבלי הזמן נשתומם לבנו בצרותינו, כי רבות אנחותיו, והים הולך וסוער עלינו, ויהי היום אמרנו עת לעשות לה' אלהינו [על־פי תהלים קיט, קיב]... לכו ונשובה אל ה' [הושע ו, א] בכל עוז, וגם נשיב רבים מעון כאשר צונו ית'[ברך] פה צפ"ת עשינו חברה קדושה קראנו שמה סכת שלום, ורבים מתקבצים לשוב בכל לב... גם אגודה אחת חברי'[ם] מקשיבים יחדיו ימי המעשה סגורי'[ם] הומים כים על התורה ועל העבודה. אמרתי מלכותא דרקיע כעין מלכותא דארעא ונשלוח ספרים על דבר כבוד שם המלך הקדוש שאין כמוהו, ויחרדו בנים מים קצות הארץ יחרדו לשוב בכל לב מעון אליו ית'[ברך]... וכל העם ישמעו ויראו, וזה החילי לעשות בשם אלהי ישראל קול שאון מעיר קול ה' [על־פי ישעיה סו, ו] לעיר יקר'[א] לכו נא ונוכחה יאמר ה' [שם, א, יח] ותחי נפשיכם.435  

			משמע מכאן, שהספר נתחבר מתוך התעוררות כללית של שתי החבורות, חבורת 'סוכת שלום' וחבורת 'חברים מקשיבים', למעשי תשובה, והוא בא לתת ביטוי בכתב להתעוררות זו ולשמש מורה דרך לתשובה. כבר על־פי הדברים הללו שבהקדמת הספר ניתן לנו לראות כי הספר נתחבר כהמשך ישיר לייסודן של שתי החבורות הנזכרות ולפעילותו של אזכרי בתוכן ומתוכן. מכאן אתה עשוי ללמוד שאף מועד חיבורו של הספר אינו נטול משמעות, שכן הספר נתחבר בסיומה של התקופה הראשונה משתי התקופות בחייו של אזכרי שצוינו לעיל. תקופה זו נתאפיינה, כפי שראינו, בכפל הפנים שבחייו הדתיים והמוסריים: מצד אחד — הפרישות מחיי החברה, ההתבודדות והדאגה לתיקון העצמי, ומצד שני ייסודן של חבורות לתשובה וניסיון להשפיע במסגרתן ובאמצעותן על הרבים. בקשר ההדוק שבין הספר לבין הפעילות הדתית והמוסרית בקרב החבורות ובאמצעותן, מובלטת העובדה שאף חיבורו של הספר אינו אלא אחד הביטויים של הפן השני שבחייו הדתיים והמוסריים של אזכרי באותה תקופה. יתרה מזו, לאור העובדה שהספר נתחבר בשנת שמ"ח, היינו בסיומה של התקופה האמורה, ניתן לראות בו אף ביטוי אחרון ומסכם של צד זה בחייו של אזכרי עד אותה שנה. לא מן הנמנע, שאף מחברו ראהו באור זה, ולאחר חיבורו חש עצמו בן־חורין לפרוש לחיי התבודדות ודבקות שלמים.  

			סיוע לתפיסה זו של ספר 'חרדים' ניתן למצוא לדעתי בפרקי 'מילי דשמיא'. כבר עמדנו לעיל על אופיים הספרותי של פרקים אלה, המבדילם באורח מכריע מרשימות היומן.436 ואכן הרושם המתקבל מהם הוא, שאין הם אלא בבחינת גשר שנמתח בין תחום החוויות וההתנסויות האינטימיות והאישיות ביותר, לבין תחום ההדרכה הדתית־מוסרית הפונה אל הרבים. פרקי 'מילי דשמיא' מעידים עליו על ר' אלעזר אזכרי, שהרגיש צורך באובייקטיביזציה של עולמו הדתי־המוסרי האישי. הם מבטאים את הכרתו, שניסיונו הדתי אינו עניין שדינו נחרץ להישאר בתחום הפרט בלבד. בתקופה הראשונה מבין שתי התקופות שיומנו משקף אותן, הוא מתרגם את ניסיונו האישי להוראה והדרכה לרבים. שני פנים לו לתרגום זה. הפן האחד בא לכלל ביטוי בייסודן של החבורות ובפעילות בתוכן ובאמצעותן, ואילו הפן השני הוא ספרותי, ופריו המובהק הוא פרקי 'מילי דשמיא'.  

			נדגים תרגום ספרותי זה בדוגמאות בולטות אחדות. עניין ההתבודדות עם אלוהים ותחושת נוכחותו המתמדת הוא, כפי שראינו, מן המוטיבים המרכזיים ביומנו ובחייו של אזכרי, והנה אנו מוצאים מוטיב זה אף בפרקי 'מילי דשמיא', בהם הוא לובש צורה של הוראה דתית־מוסרית כללית, המכוונת אל האדם באשר הוא אדם:  

			אל תאהב חברת אדם רק בעת הלימוד בצמצום. זכור מה שאמרו בני אדם ים גדול ועמוק והבריחה מהם ספינה, ואהבת הבדידות עם יוצרך לבדו רוב שעות היום והלילה. גם אם תרצה להחשב לבדך אפי'[לו] כשבני אדם אצלך בלום שפתיך, והיו כלא היו בעיניך, ואדון הבירה לעומתך, אזי גם בדבור מועט תוכל לדבר עמו ולא תשכח.437  

			אף עניין תחושת הנוכחות התמידית של אלוהים והדבקות עמו הופך ב'מילי דשמיא' להוראה דתית־מוסרית כללית. "דע דבהשבר הקליפה לגמרי הלב ידבק ביוצרו כי לכך בראו... לכך צריך להיות תמיד עמו במחשבה כדכתיב ואני תמיד עמך [תהלים עג, בג]...",438 וביתר הרחבה במקום אחר: "שים בדעתך שאתה עומד לפני יוצרך, כשאתה עוסק בתורה אתה צופה אור לבושו, וכשאתה הולך בשוק או ישוב בכל מקום אתה פוגע באור שכינה, כי מלא כל הארץ כבודו [ישעיה ו, ג] פנים בפנים תפגשהו, וכשאתה מדבר עם בני אדם תחשוב כאלו מדבר, כי מכחו הם מדברים."439 במקום אחר הוא מקשר מוטיב זה עם המוטיבים של תחושת העבדות, היראה, החרדה והבושה בפני הקב"ה:  

			התהלך לפני כי מלא כל הארץ כבודו באמת, ולכך אמרו אסור לאדם לילך בקומה זקופה דהוי כאלו דוחק רגלי השכינה,440 ומה שכתוב שיויתי ה' לנגדי תמיד [תהלים טז, ה] אינו רוצה שהוא שם ה' כנגדו בדמיון ואיננו נגדו, דודאי נגדו הוא, אלא ה"ק [=הכי קאמר] שויתי — בדעתי ובזכרוני האמת שהו'[א] לנגדי ואני עבדו העמל לפניו, ובזה אני ירא וחרד ואיני זז מכל אשר צוה בתורתו... כי מי הוא זה ואיזה הוא אשר לא יחרד בעומדו לפני המלך מעבור על ציויו, כשיעלה על לב האדם כי לפני ה' הוא עומד, יבוש ויבהל מפניו, כי יאמין באמת כי הוא לפני יוצרו, ולא דמיון כוזב הוא.441  

			ולסיום, נביא דוגמה אחת הממחישה בצורה בולטת את גלגולם של החוויות והניסיונות האישיים ביותר, אל תחום ההדרכה וההוראה המוסרית לרבים:  

			אני לדודי — תחלה, ואח"כ [=ואחר כך] ודודי לי [שיר השירים ו, ג], הצריך אתערותא מלתתא תמיד, ותתן — תן לו משלו, וצריך להלהיב הלב אליו ית'[ברך] תמיד בד' אותיותיו, דחילו רחימו ענוה ושמחה, שהרי צייר ית' ד' אותיותיו בפניך: יוד — בפה, ה' — פן ימין, ה' שנית — פן שמאל, חוטם — ו', וכתיב ובעבור תהיה יראתו על פניכם [שמות כ, יז] פני שכינה חכמת אדם תאיר פניך...442  

			תחושות היראה, האהבה, הענווה והשמחה, שאזכרי מתאר אותן במקום אחד ביומנו בקשר לאחת מחוויותיו האקסטטיות ביותר,443 מתקשרות בהוראה דתית מוסרית זו עם ד' אותיות השם החקוקות בפניו של אדם, ואף זה מוטיב שמצאנוהו בשינוי צורה ביומנו המיסטי, אך כאן קיבל אופי שונה במקצת בשל ההקשר הענייני שבו הוא מצוי.  

			דוגמאות ספורות אלו דיין כדי להמחיש את תהליך האובייקטיביזציה שעברו היסודות האישיים בגלגולם מיומנו של אזכרי אל פרקי 'מילי דשמיא'. אין בידינו לדעת אל־נכון האם כוונתו של אזכרי בהעלאתם של פרקים אלה על הכתב הייתה מלכתחילה לחיבורו של ספר מוסר. סביר להניח, שמלכתחילה נכתבו הדברים לצורך פעילותו בקרב חבורות החסידים, ואפשר שאף לצורכיהן של חבורות אלו עצמן. אולם, בדיעבד ניתן לראות בהם ציוני דרך, או אם תמצי לומר — שלבי הכנה, לקראת חיבורו של ספר 'חרדים'. שכן, חלק חשוב ביותר של ספר זה מורכב כל־כולו מקטעים ופרקים מסוגם של פרקי 'מילי דשמיא'. חלק זה של ספר 'חרדים', המכונה בשם 'דברי כיבושין' אינו אלא חיבור רצוף של שני חלקים מתוך המכלול של פרקי 'מילי דשמיא' באופן היוצר מהם חטיבה ספרותית מגובשת אחת.444   

			פרק 'דברי כבושין' הוא הפרק המרכזי והחשוב שבין פרקי החלק האחרון של ספר 'חרדים', המוקדש לבירור נושא אחד בלבד, נושא התשובה. אך חשיבותו חורגת מעבר לתחומיו של החלק הזה של הספר, וזאת בעיקר בשל אופיו הייחודי. פרק זה בשלמותו כמוהו כפרקי 'מילי דשמיא' המרכיבים אותו, הוא, אליבא דאמת, פרק המוסר המובהק שבספר, שכן אין הוא עוסק במצוות או בדינים,445 כי אם במידות התנהגות ובמעלות דתיות מוסריות. הדיון בכל אלה אינו דיון שיטתי, אלא דיון אסוציאטיבי שוטף, המתייחד בסגנון, שכותרתו של הפרק, 'דברי כבושין', הולמו ביותר. הווה אומר, דבריו של אזכרי בפרק זה הם דברי הטפה, מוסר, הדרכה והוראה, ממש כדבריו בפרקי 'מילי דשמיא', וייחודם של אלה כמו של אלה מתבטא בעוצמתם הדתית־רגשית ובמתח הדתי־מוסרי העצור בהם. מבחינת עוצמתו והמתח הדתי־מוסרי הגלום בו, יחיד במינו הוא הפרק הזה בספרות־המוסר של צפת, ודומה שלא נפריז אם נאמר כי מועטים הם פרקי המוסר כמותו בספרותנו כולה.  

			תפיסת התשובה בפרק זה אינה שמה את הדגש על משמעותה ההלכתית כמצווה אחת בין שאר המצוות, ואפילו לא כמצווה המקפלת בקרבה למעשה את כל שאר המצוות — אלא על משמעותה הדתית־מוסרית הנרחבת, היינו על התשובה כמכלול המידות וההנהגות הדתיות־מוסריות של האדם. במיוחד מושם כאן הדגש על אותן מידות והנהגות החורגות בהרבה מעבר למה שנדרש מן האדם במצוות התורה, הן הן המידות וההנהגות המכוננות את מעשי התשובה המופלגים. בין מידות והנהגות אלו אנו מוצאים אף את המעלות הדתיות הנעלות ביותר, המהוות למעשה את תכליתם האחרונה של החיים הדתיים, הלוא הן: הפרישות, ההתבודדות עם אלוהים והדבקות המתמדת בו.446 בכך באה בו האובייקטיביזציה של ניסיונו הדתי־מוסרי האישי של ר' אלעזר אזכרי למלוא מימושה. אכן בפרק זה, המטביע ללא ספק את חותמו המובהק על כל ספר 'חרדים', נתגלמו עיקרה ותמציתה של בשורתו הדתית־מוסרית, שהיא בשורת חייו ממש, חייו של חסיד ובעל־תשובה שכל ימיו קודש הם לטיהור וזיכוך עצמי ולהתעלות אקסטטית במעלות הדבקות.  

					393	ראו שמות רבא, ב, ב; זוהר חלק ב, ה ע"ב, ועוד. 

				

				
					394	מן הראוי גם להדגיש שאופייה האישי של ההתחייבות מקבל את תוקפו ביתר־שאת מצירוף חתימת שמו המפורש של אזכרי לדברים. 

				

				
					395	ראו להלן, בין הפניות 56-51. 

				

				
					396	פכטר, שם, עמ' 136-135.

				

				
					397	פכטר, שם, עמ' 141. 

				

				
					398	שם, עמ' 142.

				

				
					399	שם, עמ' 144.

				

				
					400	שם, שם. 

				

				
					401	שם, שם.

				

				
					402	שם, עמ' 145.

				

				
					403	שם, עמ' 151.

				

				
					404	שם, שם. 

				

				
					405	שם, עמ' 153. כדאי להעיר שייתכן מאוד כי אזכורה של החבורה כאן בשמה המפורש עשוי ללמד על כך שזוהי החבורה שאותה ייסד אזכרי בשנת של"ה ואילו שטר ההתקשרות משנת שמ"ח, שידובר בו בהמשך, עשוי להעיד על ייסודה של חבורה שנייה. וראו להלן, הערה 48.

				

				
					406	שם, שם.

				

				
					407	שם, עמ' 154-153.

				

				
					408	שם, עמ' 158-156. על שטר זה ראו בפרוטרוט בניהו, חבורת חסידים. עם זאת כדאי אולי להעיר שבהמשך לנאמר לעיל בהערה 45 לא מן הנמנע שהשטר הנדון הוא שטר התקשרות של חבורה שנייה שאותה ייסד ר' אלעזר אזכרי, הלוא היא חבורת 'סוכת שלום'. על שתי החבורות ראו להלן, לפני הפניה 75 ולאחריה.

				

				
					409	ראו בניהו, שם.

				

				
					410	פכטר, שם, עמ' 161.

				

				
					411	ראו לעיל, לאחר הערה 36.

				

				
					412	פכטר, שם, עמ' 159. 

				

				
					413	שם, עמ' 160-159. 

				

				
					414	שם, עמ' 160.

				

				
					415	שם, שם.

				

				
					416	שם, עמ' 162-161.

				

				
					417	ראו בניהו, חבורת חסידים.

				

				
					418	פכטר, שם, עמ' 164. וראו עוד להלן פרק שישי, הערה 154.

				

				
					419	שם, עמ' 165.

				

				
					420	שם, עמ' 168-167.

				

				
					421	שם, עמ' 169-168.

				

				
					422	ראו חובות הלבבות, שער יחוד המעשה, פרק ה, עמ' 166.

				

				
					423	ראו לעיל, בין הפניות 35-27 ולפני הפניה 48. וראו גם בניהו, חבורת חסידים. 

				

				
					424	על־כך מעידה כמדומה רשימת היומן משנת שנ"ב, בזו הלשון: "השנ"ב יום יא לחדש תשרי נתקבצתי בחזקה לעורר תשובה כאשר צוה ית' בצר לך גו' ושבת עד ה' [דברים ד, ל]" (פכטר, שם, עמ' 166-165). המילה 'נתקבצתי' מורה, לדעתי, על יציאתו של אזכרי מרשות הפרט שלו ועל השתתפותו בקיבוץ של אנשים לשם תשובה, שמטרתה להסיר את רוע הגזירה (והשווּ בניהו, חבורת חסידים). העדות הזאת מתיישבת מבחינה היסטורית עם עדותו של ר' משה אלשיך על הצרות והגזירות הקשות שניתכו על צפת בשנת שנ"ב. וראו מה שכתבתי בנידון בדיוני על 'חזות קשה' לר' משה אלשיך, פכטר, שם, עמ' 79 ואילך. וראו גם את דברי אלשיך עצמו בגוף איגרתו (שם, עמ' 116-115), המתייחסים קרוב לוודאי לשנת שנ"ב.

				

				
					425	וראו על כך ביתר הרחבה בדיוני עליהם, פכטר, מילי דשמיא, עמ' 57-53. 

				

				
					426	חלומות אלה מופיעים בראש חודש אדר (פכטר, מצפונות צפת, עמ' 126-125), בליל ט"ז בו (שם, עמ' 126), בליל י"ט בו (שם, שם). בליל כ"ב, בליל כ"ה ובכ"ו בחודש ניסן (שם, שם), ובליל ח' באלול (שם, עמ' 129).

				

				
					427	שם, עמ' 128.

				

				
					428	שם, עמ' 130.

				

				
					429	וראו על הרקע הביוגרפי של החלומות בשנה הזאת ולמה שקדם לה, פכטר, מילי דשמיא, עמ' 61-57.

				

				
					430	וראו עליהם שם, עמ' 61.

				

				
					431	פכטר, מצפונות צפת, עמ' 167-166.

				

				
					432	שם, עמ' 171.

				

				
					433	שם, עמ' 182.

				

				
					434	ראו חרדים, נה ע"א. 

				

				
					435	שם, ב ע"א-ע"ב.

				

				
					436	ראו לעיל, מלאחר הפניה 13 עד לאחר הפניה 17. בניהו לא עמד על השוני שבין סוגים אלה והדברים באים אצלו בלא הבחנה בין סוג לסוג.

				

				
					437	פכטר, מילי דשמיא, עמ' 141, סימן קצה. וראו שם את ההפניות למקבילות לעניין זה בפרקי 'מילי דשמיא' נוספים, כן גם במובאות הבאות מפרקים אלה.

				

				
					438	שם, עמ' 151, סימן רלב.

				

				
					439	שם, עמ' 181, סימן שג.

				

				
					440	על־פי ברכות, מג ע"ב.

				

				
					441	שם, עמ' 175, סימן רפד.

				

				
					442	שם, עמ' 181, סימן שב.

				

				
					443	ראו לעיל, בין הפניות 55 ו־61.

				

				
					444	ראו פכטר, שם: עמ' 101, הערה 1; עמ' 109, הערה 27; עמ' 111, הערה 12; עמ' 141, הערה 11; וראו עוד שם, נספח, עמ' 184.

				

				
					445	בכך דן, כידוע, רוב רובו של ספר 'חרדים'.

				

				
					446	וראו על כך בהרחבה פכטר, שם, עמ' 96-70.

				

			

		

	
		
			    

		

	
		
			חלק ב'  

			סוגיות בספרות הדרוש והמוסר בצפת  

		

	
		
			  

			  

			  

		

	
		
			  

		

	
		
			פרק חמישי  

			ארץ־ישראל  

			א  

			כתביהם של חכמי צפת במאה הט"ז מגלים בסוגיית ארץ־ישראל אחדות דעים מקפת־כול. ההבדלים ביניהם מתבטאים רק בפרטים ובהדגשים, ולא בתפיסות היסוד: באלה אין שוני של ממש בין ספרי דרוש ומוסר קבליים המהווים את אחד מחידושיה העיקריים של צפת, לבין ספרי דרוש ומוסר שאינם קבליים.447 גישה יסודית אחת שווה לכולם, כי זאת יש לזכור: עיסוקנו כאן מתמקד בחיבוריהם של חכמים אשר עלו לארץ או נולדו בה, ומכל מקום — ראו בעלייה לארץ־ישראל ובישיבה בה ערך דתי נעלה ביותר.  

			אופייה ורכיביה של הגישה האמורה מתמצים דווקא בספר מוסר שאינו קבלי, הלא הוא ספר 'בית אלהים' לר' משה מטראני.448 ספר זה מרכז בין דפיו את מכלול המוטיבים בעניין ארץ־ישראל הפזורים על פני כל ספרות הדרוש והמוסר של חכמי צפת. ראש וראשון למוטיבים אלה הוא קדושתה של ארץ־ישראל, המייחדת אותה משאר ארצות תבל. המבי"ט מנסח עניין זה כך:  

			וכמו שיש בעולם העליון והאמצעי מדרגות זו למעלה מזו... כמו כן בזה העולם השפל. יש מקומות מוכנים קצתם מקצת, להיותם מושפעים מאתו ית'[ברך], כמו גן עדן, שהוא בעולם השפל שהוא מקום מושגח ומושפע מאתו ית' לעונג הנפשות, ואחר כך ירושלים וארץ ישראל, וכפי רוחק המקומות ממנה ירחקו ממדרגתה, וכפי קרבתם אליה יתקרבו למדרגתה... וכמ"ש [=וכמו שנאמר] בפרשת עקב כי הארץ אשר אתה בא שמה לרשתה לא כארץ מצרי'[ם] היא אשר יצאת'[ם] משם אשר תזרע את זרעך והשקית ברגלך כגן הירק. והארץ אשר אתם עוברי'[ם] שמה לרשתה ארץ הרים ובקעות למטר השמים תשתה מים ארץ אשר ה' אלהיך דורש אותה תמיד עיני ה' אלהיך בה מראשית השנה ועד אחרית שנה [דברים יא, י-יב]. הנה באלו הכתובים נרמזו קצת משבחי ארץ ישראל משאר הארצות... ושבחיה הכוללים הם שנים. מעלתה בדברי'[ם] השכליים ומעלתה בדברים הגשמיים. ומעלתה בדברים השכליים הוא כעין מה שאמרו אוירא דארעא ישראל מחכים [בבא בתרא קנח ע"ב], והוא מצד היות האדם נברא מחומר ארץ ישראל והוא ממקום המזבח...449 הוא מוכן יותר לקבל השפע האלהי מאתו ית'[ברך] המשפיע בארץ ישראל בכבודו ובעצמו בלי שום אמצעי... וענין מעלתה בענינים הגשמיים היא בענין שבח פירות ארץ ישראל בגודלן וטעמם ויופי ובריאות האנשים הגדלים בה, וזה נמשך ממעלתה בדברים השכליי'[ם], כי מצד השפע האלהי אשר בה מתברכים הדברים הגדלי'[ם] בה.450  

			מעלותיה השכליות והגשמיות של ארץ־ישראל המפורטות בדברים אלה, ממחישות את מדרגתה המיוחדת בין ארצות תבל; ואת המדרגה הזו קובעת באורח מכריע העובדה הבסיסית, שארץ־ישראל אינה נתונה לשלטונו של שום שר או מזל — כי אם לשלטונו הבלעדי של ריבון כל העולמים, ועומדת תחת ההשפעה וההשגחה האלוהית הישירה, כיאה להיכלו של הקדוש־ברוך־הוא בעולם:  

			והענין הוא כי בא"י [=בארץ־ישראל] שאין שר ומזל מושל בה היתה ניכרת השגחתו ית'[ברך] בה ביתרון טובה על שאר הארצות, ובה היו קוראים בשם ה' והיו ממציאים שמו בכל העולם. כי בזה יכירו האומות כי היכל מלכו של עולם היה א"י בטובה ויפיה וששאר הארצות היו בהן שרים ממוני'[ם] תחת רשותו ית'[ברך] ושהוא מצוי בכל העולם.451  

			מן העובדה הבסיסית הזאת מסתעפים כל שאר העניינים הקשורים בארץ־ישראל. מבין אלה נעסוק תחילה בתכונה העשויה להתפרש כחסרונה של הארץ הנבחרת והיא הטופוגרפיה שלה. חיסרון זה משתמע מתוך ההשוואה שהמבי"ט עורך בין ארץ־ישראל לבין מצרים, על־סמך הפסוקים שהוזכרו בדבריו דלעיל:  

			אבל הארץ אשר אתם עוברים שמה היא ארץ הרים ובקעות [דברים יא, יא] שאין אתה יכול להעלות ולהוליך המים ממקום למקום, מצד היותה הרים ובקעות, כל שכן שאין לה מים, כי אם כאשר ירד הגשם מן השמים והרוה את הארץ והולידה והצמיחה ונתן זרע לזורע ולחם לאוכל, כי כשזורע האדם ואינו יורד הגשם עליו, היתה פעולתו לבטלה. אבל אם הוא זורע על סמך המי'[ם] שבצדו להשקות הזרע כארץ מצרים, אין פעולתו לבטלה ויכול לזרוע כל זמן שירצה, מה שאין כן בארץ ישראל שאין זריעתו מועלת אם לא ירדו הגשמים עליהם.452  

			אולם מה שנראה כחיסרון, לאמיתו של דבר הוא יתרון גדול:  

			וזהו הנרצה באמרו ארץ הרים ובקעות למטר השמים תשתה מים, כי אפי'[לו] המים הצריכים לשתיה הם מהשמים, כל שכן הצריכים לזריעה, ומפני שנראה זה חסרון בארץ ישראל, לזה אמר ארץ אשר ה' אלהיך דורש אותה תמיד [דברים, שם, יב]. הוא דורש אותה תמיד ורואה מה שהיא צריכה ליושביה ומשלים חסרונם בכל יום, וסבת זה הוא כדי שיהיו עיניהם תלויות לשמים, ויכירו כי אין מי שיכול להשפיע עליהם כי אם הוא ית'[ברך]. ואמר עיני ה' אלהיך בה, להורות על מעלתה בדברים השכליים, שעין השגחתו והשפעת חכמתו עליך מצד שהוא אלהיך ביחוד בארץ ישראל.453  

			הנה כי כן, התלות המוחלטת של ארץ־ישראל בבורא עולם כופה על יושביה גילוי מתמיד של יחס אליו, ובכך גלום יתרונה הגדול של הארץ. הדבר נותן אותותיו אף במישור ההיסטורי־מדיני. גם במישור זה נתון גורלה של ארץ־ישראל להשגחה אלוהית צמודה, דבר המחייב את עם ישראל להסיק את המסקנות המתאימות:  

			ולכן אני אומר כי מה שאומ'[ר] בארצכם454 הוא לעד ולאות שידעו כי מאת ה' היתה נסבה שיבאו עליהם האויבים מצד חטאתם, כי אין שום שר של מלך בשר ודם יוכל להלחם על מקו'[ם] המיוחד למלך, או לצער בני מדינתו כי אם ברשותו, כל שכן מלך מלכי המלכי'[ם] הב"ה [=הקדש־ברוך־הוא] שאין שום שר ומזל אשר חלק ה' אלהיך אותם לכל העמים שיבא להלחם על ארצו, והיא ארץ הקדושה בהיות שוכנים בה עם ה' חלקו ויעקב שהם חבל נחלתו, אם לא ברשות ה'.455  

			כאן עולה מוטיב נוסף, והוא הקשר לעם ישראל. על מנת שמעלותיה הגדולות של ארץ־ישראל תתגלינה בפועל ממש, לא די בהשגחה האלוהית הבלתי פוסקת; הדברים תלויים במידה מכרעת גם בעם ישראל, שאורחות חייו משפיעות על תוצאות ההשגחה העליונה. מהות מערכת היחסים המיוחדת שבין ארץ־ישראל לבין האלוהות שלובה במערכת היחסים המיוחדת שבין עם ישראל לבין הקדוש־ברוך־הוא וכרוכה בה, ושתי מערכות יחסים אלה דומות בעיקרן האחת ברעותה, בשלושה יסודות: מה ארץ־ישראל אין שום שר או מזל שולט בה — אף עם ישראל כך; מה ארץ־ישראל היא נחלתו של הקדוש־ברוך־הוא — אף עם ישראל כך; ומה ארץ־ישראל נפלית היא משאר הארצות — כך מתייחד גם עם ישראל משאר האומות; או בלשונו של המבי"ט בדבריו על תהליך התגבשותו של עם ישראל כאומה בין האומות:  

			ונקראו מפיו בני ישראל כמו שכתוב צעקת בני ישראל באה אלי [שמות ג, ט] כי מאז היו ראוים לקבל התור'[ה] ולירש את הארץ, כי לא היה להם מושב בעולם כי אם בא"י שאין שר ומזל ממונה עליה, כמו הם שאין שום שר ומזל שולט בהם... ולהיותם חלק ה' פרו וישרצו וגו' [שמות א, ז], כי גדולת האל ית'[ברך] אין לה קצב ותכלה, וכן האומה המיוחדת אליו רבו למעלה אשר לא ימד ולא יספר... כדי שיתפרסם באומות כי אין להם יחס עם שום אומה ולשון מצד היותם חלק ה' שאין לו קץ ותכלה וכן עמו אין להם קץ ותכלה.456  

			מכאן מובן מדוע לא נועדה ארץ־ישראל מלכתחילה אלא לעם ישראל:  

			לכך, אמ'[ר] הארץ אשר נתתי להם [במדבר כ, יב], עתה מחדש אני נותנה לך ולזרעך אחריך אתן את הארץ [בראשית לה, יב], שתהיה לעולם שלהם וינערו רשעים ממנה והם בני עשו וישמעאל, כי גם כשישראל משועבדי'[ם] בה הם חייבים במצות התלויות בה, כי היא ארצם והם בטוחים שיחזירנה האל ית'[ברך] להם בסוף הימים.457  

			בעלותו של עם ישראל על הארץ היא מוחלטת, בלתי מותנית ובלתי ניתנת לחלוקה. בכך נבדלת ארץ־ישראל מתורת ישראל. אף התורה נתייחדה לעם ישראל, אך אפשר שיהיו לו לעם שותפים בה, מה שאין כן — ארץ־ישראל: אין לעם ישראל שותפים לארץ, ואי אפשר שיהיו לו כאלה. לא בכדי ניתנה התורה מחוץ לתחומיה של ארץ־ישראל: הדבר בא להורות, לדעת המבי"ט, על ההבדל האמור שבינה לבין הארץ היעודה:  

			ואם היה האל ית'[ברך] נותנה להם לישראל בא"י [=בארץ־ישראל] היו מתחברות ומזדווגות שתי סבות לשיאמרו ישראל לאומות אין לכם חלק בה, והן היות כל התורה כולה מדברת לנכח ישראל לבד והיותה ניתנת בארץ ישראל שהיא מיוחדת להם. ולא לבד בזמן נתינת התורה אלא אפילו אחר נתינתה כשיבואו דורות הבאים מהאומות שלא רצו לקבל התורה להסתופף תחת כנפי השכינה ולהתגייר אין יכולים לומר להם אין לכם חלק בה, כיון שהיא מורה עלינו וניתנה לנו בא"י, אבל אחר שניתנה במדבר במקום הפקר להורות כי כל הרוצה לקבל יבוא ויקבל... כי ישראל לזכותם וזכות אבותם ניתנה להם התורה וארץ־ישראל, והאומות אין להם בה אלא קיום המצו'[ת] שעליהם לקיים לא ירושה ולא חלק בארץ.458  

			למרות ההבדל הגדול שבין תורת ישראל לבין ארץ־ישראל, נסמכת שייכותה של ארץ־ישראל לעם ישראל על התורה: "כי מקבלת ישרא'[ל] את התורה נמשך ביאתם אל הארץ, כי בה יהיו לו סגולה מכל העמים ועליה זכו ליכנס לארץ... ואלו לא היו ישראל מיוחדים בקבלת התורה לא היו מיוחדים גם כן בארץ הקדושה."459 ולא זו בלבד: כל שנאמר עד כה על מימוש מערכות היחסים המיוחדים בין הקדוש־ברוך־הוא לבין ארץ־ישראל ובינו לבין עם ישראל, תלוי בקיום התורה, ובמיוחד בקיומה בארץ־ישראל, שכן שם הוא עיקר קיומה: "והנה בהיות עיקר קיום התורה ומצותיה בארץ ישראל... כי בזכות התור'[ה] שעיקר קיומה בארץ ירשו וינחלו את ארץ ישראל."460 גם עיקר לימודה של התורה והשגתה הם בארץ־ישראל: "וגם כן אין אנו משיגים אמתת סודותיה כי אם בא"י [=בארץ־ישראל] וכמה שאמר אוירא דארעא דישראל מחכי'[ם] [בבא בתרא קנח ע"ב] וספרו גם כן במעלת הלומד תורה בא"י."461  

			הסגולה הרוחנית הזאת של ארץ־ישראל מוצאת את ביטויה גם בנבואה. זו, כמוה כתורה, מהווה עדות מכרעת לאותה מערכת יחסים מיוחדת במינה בין העם, הארץ והאלוהות: "ובהיות הארץ מיוחדת לו ית'[ברך] יתחייב שיקי'[ם] לך נביא בה להורו'[ת] על שהארץ מיוחדת לו ית' ולא לשום שר, והראיה שמשפיע שם שפע נבואיי על המוכן ולא במקום אחר."462 מאלף הוא הסברו של המבי"ט על שורשו של העניין, שנעוץ באדם הראשון:  

			וסיבה היות אוירא דארעא דישראל מחכים מצד כי אדם הראשון נברא ממבחר ארץ־ישראל והוא מקום המזבח...463 והאל יתברך אחר שציירו מן המקום המובחר ההוא נפח באפיו נשמת חיים ויהי האדם לנפש חיה [בראשית ב, ז] כמו שתרגם אונקלוס ע"ה [=עליו השלום] לרוח ממללא, והיא חכמתו ובינתו המושגת לו מאתו ית'[ברך] במבחר א"י. ונתברר ונתלבן זרעו של אדם הראשון באבות ובניהם אחריהם עד שחזרו למקום מחצב אביהם הראשון, וחכמת אדם הראשון תאיר פניהם בהיותם במקום המובחר ליצירת גופו ומקום שנופח בו נשמת חיים מאתו ית'. כי היא סבת היות אוירא מחכים מהתפשטות בה אויר נפיחתו נשמת חיים בשפע באדם הראשון, ולכך אין הנבואה שורה אלא בארץ־ישראל, כי שם היתה תחלת התנוצצות רוח ושפע האל יתברך.464   

			הנה כי כן, הנבואה אינה שורה אלא בארץ־ישראל, וזאת משום קדושתה של ארץ זו, שבה נברא האדם הראשון ושם התחילה לפעם בו רוח החיים, שהיא רוח אלוהים.  

			בזיהוי זה של רוח הנבואה עם רוח החיים שהאלוהות מפיחה באדם, נרמז מוטיב מרכזי נוסף בסוגיית ארץ־ישראל, והוא תחיית המתים. המבי"ט מסביר את הקשר בין תחיית המתים לבין הנבואה:   

			...והוא כענין שריית שכינה על הנביאים שאינה שורה אלא בא"י [=בארץ־ישראל], אשר אלהותו יתברך נרשם בה יותר מבמקומות אחרים, והוא דורש אותה תמיד ועיניו בה מראשי'[ת] השנה [דברים יא, יב] שנברא העולם ויצר אדם ונפח בו נשמה. עד אחרית שנת465 התחייה אשר יפח מרוחו הקדום להחיות מתי עפר בארץ ישראל והבאים על ידי גלגול מחילות.466   

			נמצאנו למדים שכמו שהנבואה אינה שורה אלא בארץ־ישראל, כך גם תחיית המתים לא תתרחש כי אם בארץ־ישראל. דבר זה כבר נרמז ליעקב אבינו, ולפיכך דאג הוא להשביע את יוסף שיקברהו בארץ־ישראל.467 אף לגולי בבל היה הדבר מחוור לחלוטין: "כי כל ישראל שגלו באותו זמן לבבל היו חושבי'[ם] שבמיתתם וקבורתם שם ולא יהיה להם עוד תחיה, כי עיקר תחיית המתים בא"י [=בארץ־ישראל], וכיוון שהם גלו ממנה יחשבו כי לא תהיה להם תקומת התחיה, ולכן אמר הנביא הנה אני פותח את קברותיכם [יחזקאל לז, יב] והוא פתיחת הארץ בגלגול מחילות עד א"י ונתינת הרוח בהם בא"י."468 המבי"ט חושש שדברי יחזקאל יובנו כפשוטם, ולכן הוא מוצא לנכון להוסיף: "אבל תחיה זו אם היתה בפועל לא במראה, לא עלו בגלגול מחילות לא"י, מצד כי כל ישראל היו גולים אז בבבל והיא היתה כא"י להם."469 רוצה לומר: גם אם התחייה האמורה אצל יחזקאל התרחשה בפועל בבבל, לא היה זה אלא מאורע חד־פעמי, שאין בו כדי ללמד על התחייה בקץ הימים. תחייה זו תהיה בארץ־ישראל בלבד, וכל שוכני העפר בחוץ־לארץ דינם אחד — גלגול מחילות.  

			מן הגורל של גלגול מחילות יינָצלו רק אלה שנפטרו תוך כדי עלייתם לארץ־ישראל, וראש להם משה ודור המדבר: "וגם כי אין תחייה אלא בא"י ומתי ח"ל [=חוץ לארץ] יצטערו בגלגול מחילות לבוא עצמות יבשות לא"י ולחיות שם, נראה כי יש לנו מקום לומר כי משה רבינו ע"ה [=עליו השלום] ודור המדבר יחיו במקום אשר נקברו בו ויעלו לא"י. וזה מפני שהיו כבר עולים לא"י בדרך מצוה…"470 דברים אלה באים ללמד לא רק על תחיית המתים וגלגול המחילות הכרוך בה כי אם גם על חשיבותה הרבה של מצוות העלייה לארץ־ישראל; זוהי מסקנה המתבקשת מכלל דבריו של המבי"ט בסוגיית ארץ־ישראל. הגם שלמסקנה זו לא נתן המבי"ט ביטוי מפורש, משתמע הדבר בבירור מדבריו, ויש בהם כדי להאיר היבט אופייני לתורת ארץ־ישראל שלו, היבט המבדיל את דרכו מדרכם של בני־דורו, יוצריה של ספרות הדרוש והמוסר הקבלית של צפת.  

			לסיכום: המוטיבים העיקריים של תורת ארץ־ישראל, כפי שהיא נשקפת מדבריו של המבי"ט, הם: (א) קדושתה של ארץ־ישראל, המייחדת אותה מבין כל ארצות תבל, נסמכת על כפיפותה לשלטונו הבלעדי של הקדוש־ברוך־הוא, השוכן בה; (ב) מעצם בריאתה נועדה ארץ־ישראל לעם ישראל, וזכותו עליה היא מוחלטת ובלתי־מעורערת עד קץ כל הדורות; (ג) גורל ארץ־ישראל שלוב בגורל העם ללא הפרד, והם תלויים באורח מכריע בקיום התורה ומצוותיה; (ד) קיומה השלם של התורה ייתכן רק בארץ־ישראל; (ה) הנבואה אינה שורה אלא בארץ־ישראל; (ו) תחיית המתים תתרחש בארץ־ישראל בלבד; (ז) מכל אלה נובעת חשיבותה העליונה של מצוות העלייה לארץ־ישראל. ברי שמוטיבים אלה אינם בבחינת חידושים מופלגים של המבי"ט: את רובם ככולם אנו מוצאים כבר במקרא ובספרות חז"ל,471 ואכן אלה הם המקורות הבלעדיים שעליהם מסתמך המבי"ט בדבריו.472 חשיבותם של דבריו לענייננו אינה נעוצה אפוא בחידוש שבהם, כי אם בריכוז מכלול המוטיבים הפזורים בספרות הדרוש והמוסר של חכמי צפת. דווקא משום העובדה, שאין בדבריו על ארץ־ישראל אלא סיכום של דעות והשקפות מקובלות ביהדות הרבנית מקדמת דנא, ניתן לראות בהם כמעין תשתית או מסגרת רעיונית המוסכמת על הכול, וההבדלים מתחילים מעבר לתשתית זו. הבדלים אלה באים לכלל ביטוי בראש ובראשונה ביסוד הקבלי, שמקומו לא יכירנו כלל בדברי המבי"ט.  

			ברם, נוסף על היסוד המיסטי, אנו מוצאים אצל יוצריה של ספרות הדרוש והמוסר הקבלית של צפת נעימה מיוחדת, המבדילה בינם לבין המבי"ט. האופי המסכם והשיטתי האמור של דבריו מתחזק גם מהעדר רמז כלשהו לרקע האישי של הכותב, והדבר תמוה, שהרי עניין לנו כאן בחכם שעלה ארצה בצעירותו וכל חייו הבוגרים עברו עליו בארץ־ישראל,473 והיה זה אך טבעי שהדבר יתבטא בדרך זו או אחרת בדבריו על הארץ. ולא היא: במסכת ארץ־ישראל שבשיטתו אין סימן וזכר לרקעו האישי של המבי"ט. מנעימת דבריו אין אנו יכולים ללמוד על מידת מעורבותו האישית בעניין; כמו רצה ללמד על אופיים האובייקטיבי של הדברים, שכל אזכור אישי־סובייקטיבי יכול רק לגרוע מתוקפם הכללי. הדבר בולט במיוחד בדרך ניסוחו של המוטיב האחרון, והוא מצוות העלייה לארץ־ישראל: אפילו את המצווה הזאת אין המבי"ט רואה לנכון לנסח כהוראת־דרך או כתביעה, ואף אינו רומז כלל על העובדה שהוא־עצמו קיים מצווה זו הלכה למעשה. הוא מסתפק רק בהצבעה — וגם זאת רק במשתמע — על חשיבותה של המצווה.474  

			בנקודה זו מתגלה, כאמור, ההבדל העיקרי בין המבי"ט לבין יוצריה של ספרות הדרוש והמוסר הקבלית, ובמיוחד בני־דורו וגילו ממש — ר' יוסף קארו ור' שלמה אלקבץ — אשר נעימת דבריהם בסוגיית ארץ־ישראל היא אישית מובהקת. לבירור דבריהם נקדיש את הסעיף הבא.  

			ב  

			ר' שלמה אלקבץ ור' יוסף קארו היו מניחי היסודות לספרות הדרוש והמוסר הקבלית של צפת במאה הט"ז ומעצבי דמותה הספרותית והרעיונית.475 ממילא נודעת להם השפעה מכרעת על הספרות האמורה גם בסוגיית ארץ־ישראל. ביחסם לסוגיה האמורה בולט אצלם, בניגוד למבי"ט, רקעם האישי, שנקודת המוקד בו היא עלייתם לארץ, על כל הכרוך בה. אלמלא חששתי מהגזמה הייתי אומר, שכל עיקרה של תורת ארץ־ישראל שלהם מתמקד בהכרעתם האישית לעזוב את מקומות מושבותיהם ולעלות ארצה.  

			דומה שהעניין ניכר אפילו בדרך העלאתו ובנסיבות הופעתו של המוטיב הראשון מבין המוטיבים המפורטים לעיל, מוטיב קדושת הארץ וייחודה, בכתביו של ר' שלמה אלקבץ. כוונתי לדבריו המפורסמים על קדושתה העצמית של ארץ־ישראל באיגרתו אל ידידו, ר' יוסף קארו.476 ואלה הם הדברים:  

			רבים חשבו, כי מעלת א"י [=ארץ־ישראל] הלא היא בהיות עם בני ישראל בתוכה, ושתעדר מעלתה בהעדרם, ונמשך זה להם למה שחשבו כי עניינה אינו רק מפני שמירת ב"י [=בני ישראל] המצוות בה, לא שתהיה שמירת המצות בתוכה נמשכת למעלתה. וזה טעות בידם. אבל דע כי שלימות א"י הוא בעצמותה ממש כי היא היתה הנקודה הראשונה בבריאה... וזו הוראה רבה כי שלמותה בעצמותה, וכמו שיש ארץ מגדלת פירות יותר מזולתה... כן כל השלמיות נמשכים מהארץ הזאת ולכן נקרא'[ת] עיר הצדק [ישעיה א, כו], שהצדק צומח בה, וכן שאר השלמיות, והארץ קדושתה בעצמותה, איננה כשאר הארצות, אבל דבר אלקי יש בה... והקבור בה זוכה כי בשרו יתהפך אל העפר ההוא אשר הוא קדש הקדשים וכשהנפש דורשת את משכנה... הנה הוא במקום טהור וקדוש... כאלו הוא מתעלה ומתעלם במדת המל'[כות]... וכן היושבים בה יושב באויר טהור יומם ולילה יסובבוהו דברים קדושים.477  

			בעיקרם אין הדברים הללו אומרים אלא את שכבר מצאנו בדברי המבי"ט, אך ניכרים הבדלים משמעותיים ביניהם. ההבדל הראשון מתבטא בהדגשה היתרה של קדושתה העצמית של ארץ־ישראל אצל אלקבץ, המתפלמס עם ההשקפות המנוגדות לשלו. ההבדל השני מתבטא במשמעות הקבלית שאלקבץ מעניק לקדושת ארץ־ישראל: הקבור בארץ־ישראל "כאלו הוא מתעלה ומתעלם במדת המלכות". ההבדל השלישי נעוץ בעיקר בנעימת הדברים ולא בתוכנם: נעימה זו אינה מותירה כל ספק בלב הקורא כי עניין קדושתה המהותית של ארץ־ישראל היה לו לאלקבץ בבחינת אש עצורה בעצמותיו. מעורבותו האישית בולטת מן הנוסח הפולמוסי שלדבריו; אולם המסגרת הכללית של הדברים חשובה לא פחות, והיא נקבעת בראשית האיגרת: "ועם כי גולה אני ממקומי לעלות אל הר ה' ארץ הצבי תוב"ב [=תיבנה ותיכונן במהרה בימינו],"478 ובסיומה: "ועם כי גולה אני ממקומי לעלות אל הר ה' ואני מטולטל טלטלה גבר... ואל שדי אתחנן יאיר עיני ועיניך במאור תורתו וייחדנו בהר הקדש לעבדו שכם אחד אכי"ר [=אמן כן יהי רצון], נאום הגולה ממקומו. לעלות אל הר ה' והדומו. מדרך כף רגל ליראי ה' ולחושבי שמו".479 המסגרת האוטוביוגרפית הזו קושרת כמעט בהכרח את עלייתו של אלקבץ לארץ־ישראל אל דבריו על קדושתה המהותית של הארץ; הילכך הופכים דבריו אלה, מניה וביה, לבסיס האידיאי של עלייתו. מכאן שהמניעים העיקריים לעלייתו של אלקבץ אינם נעוצים רק בעובדה שזו מצווה חשובה עד מאוד, כדברי המבי"ט, אלא בתקוותיו ובציפיותיו הקשורות במובהק בקדושתה העצמותית של ארץ־ישראל, כפי שתיאר אותה.  

			על ציפיות ותקוות אלו, שהיו משותפות לו ולר' יוסף קארו, אנו למדים מעדותו המפורסמת של אלקבץ על תיקון ליל שבועות שערכו הוא וקארו, כאשר אלקבץ כבר היה בדרכו לארץ־ישראל. באותו לילה פנה המגיד אל קארו וחבריו ואמר: "אשריכם שובו אל לימודיכם ואל תפסיקו רגע ועלו לארץ־ישראל, כי לא כל העתים שוות ואין מעצור להושיע בין רב למעט, ועיניכם אל תחוס על כליכם כי טוב הארץ העליונה תאכלו ואם תאבו ושמעתם טוב הארץ ההיא תאכלו, מהרו ועלו כי אני המפרנסת לכם ואני אפרנסכם ואתם שלום וביתכם שלום וכל אשר לכם שלום".480 דברים אלה ושכמותם, שהמגיד משמיע גם בלילה השני של שבועות,481 משמשים לאלקבץ אילן גבוה לתלות בו את תעמולתו לעלייה.482 מכאן אנו למדים שני עניינים: האחד, העלייה לארץ־ישראל לא נתפסה בעיני קארו כעניין שבינו לבין המגיד — או אם תמצי לומר: שבינו לבין עצמו — בלבד, שכן התביעה לעלות לארץ־ישראל מופנית כאן אל החבורה כולה.483 עניין שני: בפעולתו התעמולתית אלקבץ מעיד על כך שלפחות הוא ראה בעלייה עניין החורג אף מעבר לתחומיה של החבורה. לענייננו כאן חשוב שדברי המגיד הנזכרים יוצאים ללמד על דבריו בהזדמנויות אחרות, הווה אומר: גם הם נתפסו בעיני קארו (ואלקבץ) כטעוני משמעות ותוקף כלליים. מן הראוי אפוא שנבחן אותם בפרוטרוט.  

			דברי המגיד בענייני ארץ־ישראל מעמידים את העלייה לארץ כאחת הזכויות הגדולות העשויות ליפול בגורלו של אדם. מעידות על כך הבטחותיו החוזרות ונשנות של המגיד שיזַכּה את קארו לעלות לארץ־ישראל. אביא כאן שתיים לדוגמה: "לכן שוב והזהר משם והדבק בתורתי ויראתי ומשניותי אל תפריד רגע ממחשבתך ומעט במאכל ומשתה אפילו בשבתות וימים טובים וכל מחשבותיך לא יהיו אלא בי ואזכך לעלות לארץ ישראל"484; "לכן בני קום ותקן את אשר פגמת והשלם את אשר חסרת והדבק את אשר הפרדת ואזכך לעלות לארץ ישראל."485 יש להדגיש, שהבטחותיו של המגיד לזכות את קארו בעלייה לארץ־ישראל אינן עומדות בפני עצמן; הן באות בסיומן של הדרכות והוראות דתיות־מוסריות, המוכיחות בעליל כי הזכות לעלות לארץ־ישראל היא בבחינת גמול על מעשי תשובה וחסידות מופלגים. אולם דווקא משום שעלייה זו נתפסת כגמול, אין לראותה בבחינת סוף פסוק בתהליך ארוך של התעלות דתית־מוסרית־מיסטית; נהפוך הוא: עם שהיא גמול על התעלות דתית־מוסרית, היא מהווה גם שלב, אולי אף הכרחי, באותה התעלות, וזאת משום שהיא טומנת בחובה אפשרויות התעלות נוספות, שספק רב אם הן יכולות להתממש בחוץ־לארץ.  

			על אפשרויות ההתעלות הנוספות הנפתחות לפני האדם עם העלייה לארץ־ישראל, מורות הבטחותיו של המגיד כדלקמן: "...ואזכך לאעלה לא"י [=לארץ ישראל] ולאתייחדא עם שלמה ידידי וחברייא לאתעסקא באורייתא ואזכך לאיתוקדא על קדושת שמי לעיניהון דכולא ביקר וחדו סגיא ובכן כל חובך ישתארון בנורא ותיסק כעמר נקי ותלך ותנוח ואתה שלום"486; "...ואזכך למיסק בארץ ישראל בשתא דא ולאתייחדא תמן עם אורייתא למיחדי תמיד עם חברייא לאתעסקא באורייתא ומאי דיסתפק לכון מלאכין דטאסין בארבע גדפין ילפין לכון דוגמת דמאי דהוו מולפי לרשב"י במערה, ובתר הכי אזכך לאיתוקדא על קדושת שמי"487; "לכן בני ייחד יחוד גמורה ובכן אתן לך מהלכים בין העומדים האלה [זכריה ג, ז] כי אזכך לעלות לארץ ישראל… ואח"כ אזכך לישרף על קדושת שמי כאשר הבטחתיך,"488 "והא בזכות האי שיתא סדרי דגמרת תזכה למיסק לא"י וללמוד וללמד ולהיות לך בנין ובני בנין ותתוקד על קדושת שמי ותיסק לרעוא על רצון מזבחי ואפרך יהיה צבור ומונח לפני."489  

			בדבריו אלה חוזר המגיד ומבטיח לר' יוסף קארו שלוש מדרגות של התעלות: הראשונה היא בעלת אופי אישי־ביוגרפי מובהק — הבטחה שלכשיזכה לעלות ארצה יתחבר מחדש עם ר' שלמה אלקבץ וחבורתו.490 לעניין נודעת חשיבות מעבר לצד הביוגרפי־האישי של קארו, שכן אין ספק שהוא נתפס כתנאי למימושה של המדרגה השנייה, והיא ההתעלות הדתית־המיסטית בכלל, וההתעלות במעלות לימוד התורה והשגתה בפרט. לפיכך אין זה מקרה, שההבטחות העוסקות בלימוד התורה והשגתה מוזכרות כאן בהעלם אחד עם ההבטחה להתחבר מחדש עם ר' שלמה אלקבץ וחבורתו.491 המדרגה השלישית אינה קשורה בהכרח בשתי קודמותיה, והיא מדרגת השרפה על קידוש השם. מדברי המגיד מסתבר, שמימושו של אידיאל זה, שהיה שאיפת חייו של ר' יוסף קארו,492 מותנה בעלייה לארץ־ישראל, שכן המגיד חוזר כאן בעקביות רבה על ההבטחה, שרק לאחר שיזכה את קארו לעלות לארץ־ישראל — יזכהו להישרף על קידוש השם. כללו של דבר, שלוש מדרגות ההתעלות הכרוכות בעלייה לארץ־ישראל, משקפות ללא ספק את התקוות והציפיות שתלה ר' יוסף קארו בעלייתו שלו לארץ.  

			על מלוא משמעותן של תקוות וציפיות אלה ניתן לעמוד בניתוח דברי המגיד בפרשת ואתחנן, שנאמרו "אור ליום שבת י"ו לחדש מנחם", כמצוין בראשם. הדברים נאמרו כבר בארץ־ישראל, כמשתמע בבירור מן השבחים והתארים שהמגיד מרעיף על קארו כהאי לישנא:  

			והלא לך למנדע דקב"ה [=דקודשא בריך הוא] וכל בני מתיבתא עילאה משדרין לך שלם, נביאי מהימני, תנאי, אמוראי, רבנן סבוראי, גאונים, פסקנים, כלהו מברכי יתך כד את עסיק במיליהון ומכוין יתהון, כמה עלמין מזדעזעין לקל נעימו דהנהו ברכאן, שאלין ואמרין מאי האי, מתיבין ואמרין האי הו'[א] ריש מתיבתא רבא דארץ ישראל, פסקנא רבא דארץ ישראל, מחברא רבא דארץ ישראל, יוסף המכונה קארו דמלך מלכי המלכים חפץ ביקרו, כולהו מתיבין ואמרין בריך יהא למארי עלמא.493  

			ברם, דומה שאזכורה של ארץ־ישראל בשבחיו ובתאריו של קארו מרמז גם על מה שמעבר להשתמעות הביוגרפית־גיאוגרפית גרידא, וזאת למדים מן ההקשר הענייני שבו מצויים השבחים הנזכרים: המגיד משמיע אותם בהמשך ישיר לדרוש קבלי על הפסוק "השבעתי אתכם בנות ירושלים בצבאות או באילות השדה אם תעירו ואם תעוררו את האהבה עד שתחפץ" [שיר השירים כ, ו], שבפתחו אנו מוצאים את האזהרה הבאה: "רק כי תדבק בי תמיד ובמשניותי כאשר אתה עושה ויותר לא תפריד מחשבותך אפילו רגע, כי במה שהרהרת אלו הימים תמיד במשניותי לבך ואבריך הם מחנ'[ה] שכינתי וקב"ה [=וקודשא בריך הוא] משבח יתך כל הימים תמיד דע"י [=דעל־ידי] ההוא דבקותא תזכה להתדבקא בדרגין עלאין, כד"א [=כמאן דאת אמרת] השבעתי אתכם בנו'[ת] ירושל'[ים] וגו'."494 מדברי אזהרה אלה מסתבר, שקארו מצוי בדבקות עם השכינה, וממצב זה נפתחת לפניו האפשרות להתעלות ולהידבק בספירות עליונות יותר. באילו ספירות מדובר כאן? על כך בא להשיב הדרוש האמור, שלפיו משמעו של הפסוק הנזכר משיר השירים הוא הצגת סולם העלייה, מן המלכות — דרך ספירות יסוד, תפארת וחסד — עד לבינה. סולם עלייה זה מרומז אף בפסוקים הבאים שבשיר השירים, כמפורש בסיום הדרוש: "והיינו סוב495 דלא תפסוק לעלמין, ודמה ז"ס [=זה סוד] כנסת ישראל דאיהי דמות כבוד ה' וסליק לה בלך דלמ"ד איהי רזא דמגדל הפורח באויר, לצבי היינו יסוד או דביקו דאלף עם וא"ו, לעופר למ"ד איהי מגדל הפורח באויר, עופר היינו בינה."496 כאן עובר המגיד לדברי השבח הנ"ל לקארו, ומסופם מסתבר, כי גם מה שקדם להם וגם הם עצמם אינם אלא בגדר הקדמה לעיקר, שהוא בירור השאלה — מדוע לא זכה משה להיכנס לארץ־ישראל. מן הבירור הזה עולה, שמאחר ומקור נשמתו של משה היה בבינה, הרי אם היה זוכה להיכנס לארץ־ישראל, הייתה נשמתו מתעלה אף מעל לבינה,497 ולפיכך לא ניתנה לו הרשות להיכנס לארץ. מכל הדברים הללו עולה, שכאשר המגיד מציין את קארו כ'ריש מתיבתא דארץ ישראל', כ'פסקנא רבא דארץ ישראל' וכ'מחברא רבא דארץ ישראל', הוא מבקש באזכור חוזר ונשנה זה של ארץ־ישראל גם לרמוז על המעלה המיסטית שאליה הגיע ר' יוסף קארו, שהיא מעלת הדבקות בשכינה. מכאן שבארץ־ישראל מעלה זו היא נקודת זינוק להתעלות נוספת, שמטרתה העליונה היא הדבקות בבינה. משה השיג מדרגה עליונה זו עוד בהיותו במדבר, ולכן בשבילו עלייה לארץ־ישראל פירושה היה העפלה למדרגה שלמעלה מן הבינה; אך בשביל שאר בני אדם, ובכללם — ר' יוסף קארו, עלייה לארץ־ישראל משמעה פתח להתעלות מיסטית עד למדרגה העליונה של הבינה.  

			מעתה נוכל להבין יותר את משמעותה של התניית השרפה על קידוש השם בעלייה לארץ־ישראל. קארו תופס את המוות בשרפה על קידוש השם הן כמימושה העליון של מעלת הדבקות והן כמימושה העליון של התשובה.498 מבחינה מיסטית, הגשמתן של שתי מעלות אלו כאחת פירושה התעלות אל ספירת בינה והתקשרות בה, לפי שהבינה היא ההתגלמות המיסטית העליונה של הדבקות והתשובה כאחת.499 העלייה לארץ־ישראל פותחת כאמור את הדרך להתעלות אל הבינה, וממילא היא נתפסת כשלב הכרחי בהתעלות במעלות הדבקות והתשובה, תנאי מוקדם למימוש שאיפת חייו של ר' יוסף קארו — השרפה על קידוש השם.  

			כך עשויה להתבהר יותר גם ציפייתו של קארו להתעצם בלימוד התורה ובהשגתה, שאף אותם תלה בעלייה לארץ־ישראל. ברישא של דברי המגיד שנדונו לעיל, הוא מתאר את דבקותו של קארו בשכינה כפועל יוצא מעיסוקו הנמרץ במשנה; והנה, בסיום דבריו, מוצא הוא לנכון להזהיר את קארו בזו הלשון: "לכן אזדהר מלפנאה לבך כלל מתורתי ויראתי ומשניותי ותעסוק בחכמת הקבלה פעמים שלש בשבוע ואפתח לך בה פתחין להבין מה שלא הבין אדם מכמה שנים עד היום."500 את התביעה הזאת לעיסוק בקבלה יש לראות על הרקע שקדם לה, והילכך על כורחנו עלינו לומר, שההתעלות עד בינה כרוכה בהשגות בתורת הסוד. לפי דברי המגיד, מקורן של השגות אלו בעיסוק קבוע בחוכמת הקבלה,501 ובסיוע שמימי העשוי להתלוות לו. ציפיותיו של קארו, כי כשיעלה לארץ־ישראל יתעצם לימודו בתורה, כללו אפוא גם את תחום ההשגה המיסטית של התורה, ואולי בעיקר תחום זה. לא בכדי נקשרו ציפיות אלה בהתחברות מחודשת עם ר' שלמה אלקבץ וחבורתו, כאמור.  

			ואכן, על ציפיותיו של קארו בתחום זה אנו למדים גם ממקום אחר. ההתגלויות של המגיד נתפסו בעיניו כמדרגה מסוימת במעלות הנבואה, וזאת קובע המגיד מפורשות: "אני אני היא המדברת עמך, נשמתך לא הנפש ולא הרוח אלא הנשמה בעצמה, והלא אם פסקה נבואה מישראל ממך לא פסקה כי בכל פעם אני בא אליך להדריכך בדרך זו תלך."502 ניתן היה לחשוב, כי המגיד השמיע דברים אלה כבר בארץ־ישראל, ולא היא: מדברי הסיום של ההתגלות עולה, כי ארץ־ישראל היא עדיין עניין לעתיד, אך לנו חשוב לדעת מה צפן אותו עתיד לר' יוסף קארו. דברי המגיד מפרשים: "לכן חזק ונתחזק בכל אשר דברתי אליך ואזכך לעלות לארץ הצבי ושם אתן את דודי לך ואשרך בעה"ז [=בעולם הזה] וטוב לך לעה"ב [=לעולם הבא] אם תשמע לדברי וסוד בעה"ז והעה"ב מסוד עמינו וערי אלהינו תדענו ואתה שלום וכל אשר לך שלום."503 מסתבר אפוא שעתידו של קארו הכרוך בארץ־ישראל צפן בחובו מדרגות נבואה נוספות, שהרי השכינה, שהיא־היא המגיד, מבטיחתהו ששם תיתן את דודיה לו. הוסף לכך את דברי המגיד, שסוד העולם הזה והעולם הבא מתבאר מסוד עמנו וערי אלוהינו, ואתה נמצא למד, שמדובר כאן בהתעלות המיסטית, מִמלכות (העולם הזה) — אל הבינה (העולם הבא). כללו של עניין: גם ציפיותיו של קארו להתגלויות ממדרגה נבואית גבוהה יותר, שיזכה בהן בארץ־ישראל, על־פי הבטחותיו של המגיד, נכללות במסגרת אותה התעלות מיסטית מן המלכות עד לבינה.  

			ככל הנראה, אף לר' שלמה אלקבץ היו ציפיות מעין אלה, אף כי לא נתן להן ביטוי מפורש. מכל מקום, בספרו 'אילת אהבים' הוא קובע מפורשות, כי ארץ־ישראל היא אחד התנאים ההכרחיים לנבואה.504 אין אפוא להוציא מכלל אפשרות, שגם אלקבץ קיווה שבעלותו לארץ־ישראל יזכה שם לגילויים נבואיים.505 בכל מקרה, ברי מעל לכל ספק, שהעלייה לארץ־ישראל נתפסה בעיניו כמעשה גאולה מובהק, ובדרשת הפרידה שלו מקהילת שאלוניקי אלקבץ רומז לכך באורח ברור למדי.506 בדברי המגיד לר' יוסף קארו מצוי בעניין זה אף יותר מרמז גרידא:  

			מה נכבד היום נורא אלוהים ממקדשיך אשר בעיר הגדולה, שכתבת שם על שלמה ידידי, והיו לאחדים בידך הם וחברי שאלוניקי כלכם מתעלים לפני ה' והוא מתקדש בכם, ועל ידכם תתקומם ותתרומם כנסת ישראל, וז"ש [=וזה שנאמר] נפלה ולא תוסיף קום וגו' [עמוס ה, ב], לא תוסיף קום מעצמה, אלא ע"י המעלים והמייחדים אותה עם דודה. לכן כתוב להם תחזקנ'[ה] ידכם וכל מאי שכתב לך בשם המלאך הגואל אמת הדבר, כי אם היות שבתחלה אנוס היית, וגם שנה אחת אחרי שהתירו לך לא היה לך לצאת, אבל אחר כך למה לא יצאת ללכת לא"י, כי אעפ"י [=אף־על־פי] שהיו אז מלחמות היית מתעכב באדרינופולי עד עברם... ומה שאמרו למלאך הגואל שצריך באותו פרק ובאותו מקום לא שתתעכב שם בשום פנים... וכן אני אומר לך שתזהר ותשמר שלא תתיישב בשום מקום אלא תעלה לא"י.507  

			ההיבטים הביוגרפיים של קטע זה אינם מענייננו,508 ואנו נתמקד רק בעדות המקופלת בו על פעילותם המיסטית של קארו, אלקבץ וחבריהם בשאלוניקי, בניקופול ובאדריאנופול ובהקשר הענייני שבו היא מצויה. על־פי עדות זו מסתבר, שעניין לנו כאן בפעילות גאולתית מובהקת שמטרתה היא הקמתה של כנסת ישראל, הלוא היא השכינה, ש"לא תוסיף קום מעצמה אלא ע"י המעלים אותה."509 יש להניח כי חבורות המיסטיקאים הנדונות נקטו דרכים ואמצעים שונים כדי להעלות את השכינה ולייחדה עם דודהּ, אך במקום להתעכב עליהם, המגיד בא מיד בטרוניה אל קארו, על שום־מה דחה עד כה את עלייתו לארץ־ישראל, ותובע ממנו בתוקף להגשים הלכה למעשה את כוונתו זו. ראוי להדגיש, שבתוכחתו ובתביעתו המגיד מסתמך גם על דברי המלאך הגואל, שנתגלה ככל הנראה לאלקבץ ולחבריו באדריאנופול; ללמדך שהעלייה לארץ־ישראל לא הייתה עניין שבין המגיד לבין קארו בלבד: היא הייתה ללא ספק נושא מרכזי על סדר היום של כל חבורתם, או חבורותיהם, של אלקבץ וקארו. זאת ואף זאת: אמנם לכאורה עובר המגיד בדבריו מעניין לעניין, אך לאמיתו של דבר הוא עוסק באותו עניין, שכן מכלל דבריו עולה בבירור, שהעלייה לארץ־ישראל אכן נתפסה בחוגם של אלקבץ וקארו כאחת הדרכים המובהקות, אם לא המובהקת ביותר, להקמתה של השכינה.510 אמור מעתה: ר' יוסף קארו ור' שלמה אלקבץ, עם חבריהם בשאלוניקי, בניקופול ובאדריאנופול, ראו בעלייתם לארץ־ישראל מעשה בעל משמעות מובהקת של קירוב הגאולה.  

			ברם, לא רק בעלייתם שלהם ראו חבורות אלה מעשה גאולתי; גם גלי העלייה שהביאו לפריחתה של צפת, נתפסו בעיניהם כסימן של גאולה קרובה. ר' יוסף קארו נתן לכך ביטוי בספרו 'אבקת רוכל' בזו הלשון: "כי כאשר ראה ה' עוני עמו ישראל אשר היה זה מקרוב לאלף חמש מאות שנה נדחו מעל אדמת'[ם] מגוי אל גוי וממלכה אל עם אחר, בכמה גירושין וכמה שמדות, זכר להם ברית אבותם ושב את שבותם וקבצם מאפסי ארץ, א'[חד] מעיר ושנים ממשפחה, אל ארץ הצבי, ונתיישבו בעיר צפת תוב"ב [=תיבנה ותיכונן במהרה בימינו], צבי היא לכל הארצות."511 מדברים אלה עולה ובוקעת האמונה, שההתקבצות הזאת בצפת אינה מאורע היסטורי מקרי. יש בה משום עדות על קיום הברית שבין האלוהות לבין אבות האומה, וכיוון שכך יש לראות בה ראשיתו של תהליך, שסופו גאולה שלמה.  

			ר' שלמה אלקבץ נוקט נוסח קצת שונה, נוסח של תפילה, המעמיד את העלייה לארץ־ישראל כגורם שצריך לשכנע את האלוהות לקרב את הגאולה:   

			ועתה נדבה רוחם לעלות אל הר ציון הר ה'512 לרצות אבניו ולכונן עפר רגבי חרבותיו כלם נקבצים באים לך. שמו נפשם בכפם. נותנים בים דרך. מנשרים קלו מאריות גברו לעלות ולהשתחוות לפניך על הארץ הזאת. ויעזבו כל רכושם ובית תענוגיהם כסף לא יחשובו וזהב לא יחפצו בו לבא אל הארץ...513 ובכל יום ויום עבדיך מוכים ועבדיך עולים אליה. העל אלה לא תפקוד ותושיע ה'.514   

			כאמור, הנוסח קצת שונה, אך התחושה היא אותה תחושה, רוצה לומר: אף אלקבץ, כמוהו כקארו, ראה בעובדת העלייה מאורע היסטורי טעון משמעות של גאולה.515 שותף לתחושה היסטורית זו היה גם בן דורם של אלקבץ וקארו, ר' שלמה לבית טוריאל, שאף־על־פי ששיטת הקבלה שלו הייתה רחוקה משיטתם, הרי בכל הנוגע לעלייה לארץ־ישראל וריכוזה בצפת היו דעותיו קרובות מאוד לשלהם.516 יש להניח שמדובר כאן בתחושה היסטורית, שהקיפה את רוב מקובליה של צפת. ראיה לדבר: אפילו בתקופת ירידתה של צפת, בסוף המאה הט"ז, כאשר העיר עמדה על סף חורבנה, עדיין מצאה תחושה זו ביטוי בדברים ששם ר' משה אלשיך בפי תושבי צפת בקונטרסו 'חזות קשה'. מדבריהם שם עולה, שמפעל העלייה לארץ־ישראל ופריחתו הגדולה של המרכז הצפתי — תהליך שנמשך כמאה שנה — אינו יכול להיות מקרה היסטורי גרידא: אין ספק שהוא נושא בחובו את זרעיה של הגאולה. בגינה אין תושבי צפת נותנים לייאוש להשתלט עליהם גם כשהמציאות טופחת להם על פניהם.517 אם אכן זו הייתה התחושה והאווירה השלטת בצפת ובספרותה במאה הט"ז, אין ספק שקארו ואלקבץ מילאו תפקיד מכריע בעיצובה ובגיבושה.  

			לסיכום נחזור להשוואה בין קארו ואלקבץ לבין המבי"ט: מבין המוטיבים המרכזיים בתורת ארץ־ישראל של המבי"ט, הבליטו השניים בעיקר את מוטיב קדושתה המהותית של ארץ־ישראל וייחודה; את מוטיב קיומה השלם של התורה, במשמע של לימודה והשגת סודותיה הפנימיים ובמשמע של הגשמת אידיאליה המרכזיים, כמו הדבקות והתשובה, בארץ־ישראל בלבד; ואת נושא הנבואה, במשמע של התגלויות מיסטיות במדרגה גבוהה, שלא תיתכן אלא בארץ־ישראל. מוטיבים אלה אינם אלא בני לוויה למוטיב המרכזי, הלוא הוא מוטיב העלייה לארץ־ישראל: אליו הם מנותבים או ממנו הם מסתעפים, שכן הוא עומד במוקד ענייניה של ארץ־ישראל במשנתם ובחייהם של קארו ואלקבץ. העלייה לארץ־ישראל הייתה גורם מכריע בחייהם ולא עניין תיאורטי בלבד, והיא הטביעה את חותמה המובהק על כל שאר הדברים הקשורים בארץ־ישראל. חותם זה מאופיין על ידי היסוד האישי שבו, אך לא פחות מכך — על ידי היסוד הגאולתי שבו, ודומה שבשני יסודות אלה באה לידי ביטוי תרומתם הייחודית של קארו ואלקבץ לתורת ארץ־ישראל של צפת במאה הט"ז.  

			ג  

			אם במוקד ענייניה של ארץ־ישראל אצל ר' יוסף קארו ור' שלמה אלקבץ עמדה העלייה, הרי אצל תלמידיהם ותלמידי תלמידיהם, שבקרב חכמי הדרוש והמוסר של צפת במאה הט"ז, עומדת במרכז מעלת הישיבה בארץ־ישראל. רוב רובם של המוטיבים שמצאנום אצל המבי"ט חוזרים ועולים בכתביהם במידות שונות של הדגשה והבלטה, אך כולם מצטרפים בדרך כלשהי למעלה העיקרית — הישיבה בארץ־ישראל. לשם הדגמה נבחן תחילה כיצד משתקפים הדברים בכתביו של ר' אלישע גאליקו — תלמידו של ר' יוסף קארו והמובהק בממשיכי דרכו הדרשנית של ר' שלמה אלקבץ.518  

			גם גאליקו, כמו המבי"ט לפניו, מעלה על נס את ייחודה וקדושתה של ארץ־ישראל בבחינת היכלו של מלך מלכי המלכים, שהשגחתו ממוקדת קודם לכול בה:   

			והמסתבר לומר כי בהיות ידענו בהקדמה אמתית אין בה ספק כי ארץ ישראל היא הארץ אשר עיני ה' אלדינו בה מראשית השנה וגו' [דברים יא, יב] והיא היכל המלך מלכו של עולם אשר עין השגחתו עליה לטובה בפרטות והיא מקום ומושב לשפע העליון, כי שם תנוח בראשונה ומשם יתפרד לכל שאר ארצות העמים, ולכך נקראת ארץ הקדושה.519   

			כמו המבי"ט, אף גאליקו מדגיש את מעלותיה הגשמיות של ארץ־ישראל בצד מעלותיה הרוחניות, וזאת בפירוש דרשני מעניין על הפסוק: "שוקיו עמודי שש מיוסדים על אדני פז" [שיר השירים ה, טו]:  

			ואנו על פי דרכנו נאמר כי הכוונה ביחוד על ארץ ישראל כי היא היתה עיקר העולם מצד קדושתה וטהרתה, ושאר הארצות טפלות לה. וכמו שישראל היה עיקר כוונת בריאת האדם כן ארץ ישראל עיקר כונת בריאת העולם, ואם לא בשביל ארץ ישראל לא נברא העולם, ועליה יאמר הדום רגלי בעצם כי שם משכן כבודו יתברך, וז"ש [=וזה שאמר] שוקיו עמודי שש רוצה לומר עמודים של שיש, כלומ'[ר] כמו שהשיש שתים הם קוראותיו כי הוא עצם חזק ותקיף ועוד שהוא לבן ובהיר כן הארץ היא חזקה ותקיפה בתבואתה ופירותיה ושפע ומזון המתהוה בה. ועוד זכה ומאירה בקדושתה וטהרתה כאמור.520  

			בכתביו לא נפקד גם מקומו של המוטיב הדן במעלת קיום התורה והמצוות בארץ־ישראל:  

			כי יש בישראל לעתות כאלה יתר שאת ושלמיות גדולות שלא היו בהם לשעבר שהם מסייעי'[ם] גדולים להשיג השלמות המבוקש אם יזרזו את עצמם, והם כי נצני המצות והמעשי'[ם] נראו בארץ,521 רוצה לומר בארץ ישראל וידוע שקיום המצות בארץ ישראל עולה בחשיבות גדול כפלי כפלים מחוצה לארץ, כי יש שם התפשטו'[ת] קדושה וטהרה והמצוה נקיה מכל סיג וחלודה מבלי עירוב חול וטומאה כלל ויהיה עבודת ה' בטהרה, אין קץ לשכר המצות בארץ ישראל.522  

			מוטיבים אלה, השבים ועולים בצורה יותר מפורטת וקונקרטית, משמשים כמין עילה להטעמת מעלתו של הדר בארץ־ישראל. כך זה בעניין קיום המצוות בארץ־ישראל: ''שהרי ארץ ישראל עם שהיא קדושה ומעלתה גדולה ביתרון גדול על כל שאר הארצות בכל הדברים שהם עבודת שמים, כי אינו דומה העושה מצות בארץ לעושה אותם בחוצה לארץ אף אם אינם מהתלויות בארץ… וז"ש [=וזה שנאמר] ויתרון ארץ,523 רוצה לומר ארץ ישראל בכל היא, רוצה לומר בכל המצו'[ת] וענייני עבודת שמי'[ם] היא כי הדר בה יש לו יתרון בקיום כולם."524 כך זה גם בעניין ההשגחה הישירה של האלוהות על ארץ־ישראל: ''שאין מעלת החכמה שוה בכל מקום, והוא כי ידוע מה שאמרו חז"ל כל יהודי הדר בח"ל [=בחוץ לארץ] דומה כמי שאין לו אלוה [כתובות קי ע"ב], אמנם ארץ ישראל עיני ה' אלהינו בה מראשית השנה ועד אחרית שנה [דברים יא, יב] וכל הדר בה דבק עם השם יתברך והוא תחת השגחתו בלי אמצעי כלל."525 אפילו העובדה שארץ־ישראל היא דירה לשכינה מוארת מנקודת הראות של תושבי הארץ: "ארץ ישראל שהיא בית דירה לשכינה והכונה שאפי'[לו] בשפלות ידים מלהתעסק בקיום המצות מ"מ [=מכל מקום]… לא יחסר לו השמים מלתת רביבים כי המקום גורם מצד היותה ארץ אשר ה' דורש אותה תמיד."526 הנה כי כן, הדר בארץ־ישראל, אפילו יתעצל בקיום המצוות — יזכה שם לשפע, שהרי הוא יושב בארץ שהיא בית דירה לשכינה. בהטעמה זו של מעלת הדר בארץ־ישראל, גאליקו מדגים, כאמור, את דרכם של רוב חבריו, יוצריה של ספרות הדרוש והמוסר הקבלית של צפת. עם זאת, יש לציין את העובדה, שדברי גאליקו בסוגיית ארץ־ישראל אינם משקפים את גישתו הקבלית, המטביעה את חותמה על ספריו הפרשניים־דרשניים. בסוגיה זו דרכו עולה בקנה אחד עם דרכו של המבי"ט.  

			בני דורו של גאליקו — ר' אליהו די־וידאש ור' משה אלשיך527 — עם שהם מעמידים כמוהו במרכז ענייניה של ארץ־ישראל את מעלת הדר בה, מבליטים דווקא את התשתית הקבלית של תפיסתם. ר' אליהו די־וידאש, שהיה תלמיד־תלמידו של ר' יוסף קארו,528 מעלה בספרו הגדול 'ראשית חכמה' את סוגיית ארץ־ישראל במסגרת דיונו הנרחב בדרכים שעל בעל־התשובה לנקוט, כדי להקל על עצמו את עול תעניותיו. דרכים אלה כוללות דברים הקשורים כולם בחיים, וביניהם גם עשרה דברים שמנו חז"ל באחד ממאמריהם.529 אחד מעשרת הדברים הללו הוא ארץ־ישראל, ועל כך די־וידאש אומר:  

			נודע שאין נבואה שורה אלא בארץ ישראל ובמעלת א"י כמה מעלות ואחד מהם שאין שליטה והשגחה לשום חיצוני בה, דכתיב עיני ה' אלהיך בה [דברים יא, יב] ואמרו במדרש בפסוק דרשו ה' ועוזו בקשו פניו תמיד [תהלים קה, ד], אמר ר' יוסי בר חלפתא לר' ישמעאל בריה, מבקש אתה לראות את השכינה בעולם הזה עסוק בתורה בארץ ישראל, שנאמר דרשו ה' ועוזו בקשו פניו תמיד עכ"ל [=עד כאן לשונו. שוחר טוב קה, א] ופירוש דרשו ה' ועוזו התורה שנקראת עוז, שנאמר ה' עוז לעמו יתן [תהלים כט, יא]; בקשו פניו תמיד הוא ארץ ישראל, שנאמר בה תמיד עיני ה' אלהיך בה [דברים יא יב].530  

			עד כאן דברי די־וידאש דומים לדבריו של המבי"ט או לדבריו של גאליקו: כמוהם אף הוא מביא בעיקר פסוקי מקרא ומאמרי חז"ל ומפרשם כפשוטם. אולם הוא אינו מסתפק רק בכך, והוא עובר אל המקור המרכזי בעיניו, הלוא הוא הזוהר, שלאורו צריכות להתבאר כל שאר המובאות. הזוהר מתמקד דווקא על הדר בארץ־ישראל ודי־וידאש מצטט:  

			ועוד במעלת הדר בארץ ישראל, פירשו בזוהר זה לשונם, אמר ר' יהודה, זכאה חולקיה מאן דזכי למשוה מדוריה בארעא קדישא דכל מאן דזכי לה זכי לאנגדא מטלא דשמיא דלעילא דנחית על ארעא, וכל מאן דזכי לאיתקשרא בחייוי בהאי ארעא קדישא, זכי לאיתקשרא לבתר בארעא עילאה קדישא. ואמר עוד לקמיה, ולא עוד אלא אי זכי בחייוי זכי לאיתמשכא עליה רוחא קדישא תדיר וכל מאן דיתיב ברשותא אחרא איתמשך עליה רוחא אחרא נוכראה עכ"ל [=עד כאן לשונו. זוהר, חלק ג, עב ע"ב].531  

			את המאמר הזה אין די־וידאש מלווה בשום פירוש; כסבור היה, שהמאמר מדבר בעד עצמו, והוא מוסיף רק את מסקנתו מכלל המקורות שציטט בזו הלשון: ''נמצא שעיקר הדבקות להשגת החיים העליונים הוא בארץ ישראל ובפרט בירושלים... וכפי קדושתה כך ימשך ממנה דבקות החיים ביותר למתדבק בה, שאין בינו לבין הקדוש ברוך הוא מסך מבדיל."532  

			דיונו של די־וידאש בעניין ארץ־ישראל מדגים בזעיר אנפין את דרכו בכל דיוניו המסועפים, בספרו רב־הממדים: דרך של אנתולוגיה, שלא באה לשם עצמה בלבד, אלא יש בה מגמה ברורה: הארת כל המקורות המכונסים בספרו באור קבלי. כך הופכים מקורותיו הקבליים, ובראשם — ספרות הזוהר, לעמוד התווך שעליו נשען כל הבניין כולו.533 אף בעניין שלפנינו ניתן לראות, כיצד הדיון, העומד ברובו על אנתולוגיה של מקורות מקראיים ומדרשיים, הולך ומתמקד במאמר הזוהר, המאיר באור חוזר את כל שבא לפניו. חשוב לציין, שמכוח מעמדו המרכזי של המקור הקבלי בדיון, זוכה אף הנושא המועלה בו להבלטה יתרה — ונושא זה הוא, כאמור, מעלת הדר בארץ־ישראל. מוטיב זה הופך למוטיב הדומיננטי, ושאר העניינים אינם אלא בני לווייתו, המוצאים בו את אישורם ואף את מלוא משמעותם.  

			באשר לתפיסה הקבלית ולדומיננטיות של מוטיב הדר בארץ־ישראל, דומה דרכו של ר' משה אלשיך לדרכו של די־וידאש; אולם יריעת הדיון בסוגיית ארץ־ישראל נרחבת אצלו לאין שיעור יותר מזו של די־וידאש, וממילא עולים בדבריו עניינים והיבטים נוספים. בהזדמנויות פרשניות־דרשניות רבות דן אלשיך בענייני ארץ־ישראל, ואף כי תוכנם של דיוניו נקבע, ברוב המקרים, על־ידי הצרכים הפרשניים והדרשניים המזדמנים, הם מצטרפים בכל זאת לכדי מסכת שיטתית עקבית.  

			גרעינה של המסכת הזאת מצוי בפירושו הדרשני לדברי אלוהים אל אברהם: 'לך לך מארצך וממולדתך ומבית אביך אל הארץ אשר אראך'.534 כנקודת־מוצא לדיונו קובע אלשיך תפיסה קבלית, ההופכת לתשתית האידיאית של פירושו הדרשני על הפסוק האמור: ''עוד ידענו מחכמי האמת כי אין דבר רוחני קדוש הולך ממקו'[ם] למקום שיעתיק ויעקר לגמרי ממקום שהיה בו כי אם ששם ישאר עיק'[ר] שורשו וממציאותו מתפש'[ט] והולך אל מקום החפץ."535 זהו העיקרון הכללי, שאלשיך מביא אותו מיד לכלל המחשה שעולה בה לראשונה נושא ארץ־ישראל:   

			א"כ [=אם כן] איפה נפשות עם בני ישראל אשר הן הנה חלק אלוה ממעל הלא בבואנה אל העולם הזה ישאירו שורשיהן למעלה תחת כנפי השכינ'[ה] היא ארץ העליונה אשר היא לעומ'[ת] ארץ הקדושה כי על כן שתיהן ארצות החיים יקראו, באופן כי אין נפש קדושה באה למטה לארץ שלא ישאר שורשה במקומה העליון עם ה' אלהים ולאיש הצדיק דבקות נמשך אליו משורשו אל נפשו פה, נמצא דבק ע"י כן באלהיו וע"כ [=ועל כן] יקרא חי.536   

			התפיסה הקבלית הידועה, בדבר מציאותה הכפולה של הנשמה, בשורשה האלוהי ובגוף האדם בעת ובעונה אחת,537 משמשת לו לאלשיך עילה להבלטת מעמדה הייחודי של ארץ־ישראל. מסתבר שהקשר בין שני חלקי הנשמה, זה שנותר בתוככי האלוהות ומהווה את שורשה העליון וזה שירד לעולם הזה — קשר המוצא את ביטויו המובהק בדבקות — אינו יכול להתממש כי אם באמצעות ארץ־ישראל.538 אלשיך מסיק מכך את המסקנה, המתבקשת כמעט מאליה, אודות יתרונם של הדרים בארץ־ישראל על פני אחיהם הדרים בחוץ לארץ:  

			וממוצא דבר יצא כי העבד ישראל השוכן בארץ ישראל אשר היא לעומת ארץ העליונה דבק בשורשו. כי אויר ארץ ישראל קדוש הוא וימשך בו דרך ישרה איכות שורש נפשו אל נפשו אשר בקרבו. נמצא כי שלם יקרא בלי פירוד מניה וביה ממנו לשורשו, מש"כ [=מה שאין כן] בהיותו בח"ל [=בחוץ לארץ] שאויר ארץ העמים טמא ומפסיק, כי איזה הדרך ימשך איכות שורש נפשו אשר בארץ העליונה אשר לעומת התחתונה דרך עקלתון אל טומאת אויר ארץ טמאה אל נפש קרב איש השוכן אתה בתוך טומאתה.539  

			זאת ועוד. כל דבריו של אלשיך המובאים לעיל משמשים לו רקע להבנת הצו האלוהי לאברהם 'לך לך', שפירושו הוא ''כי לך ולעצמך אתה הולך הוא השורש הדבק באלהיך, כי איכותך מתעלה ומתקדש ומשתל'[ם] בזה. הנה כי אין עצמותך בח"ל [=בחוץ לארץ] כעצמותך בארץ."540 ההליכה של אדם מישראל אל ארץ־ישראל כמוה כשיבתו אל עצמותו, או בניסוח קצת שונה של אלשיך: "אך לך לך שהוא הקרב עצמך אליך והדבק בשרשך הקדוש."541 בשיבה הזאת אל העצמות, או אם תמצי לומר — בגילויה מחדש של עצמות האדם, תלויות מעלות שונות וביניהן אף מעלת הנבואה. על כך רומז, לדעת אלשיך, חלקו השני של הפסוק הנדון — 'אל הארץ אשר אראך'. משמעם של הדברים, לפי פירושו של אלשיך, הוא הבטחה לגילויים נבואיים בארץ־ישראל, הבטחה שאכן מומשה עם בואו של אברהם לארץ־ישראל.542 הצמידות הפרשנית לפסוק הנדון מסיטה, כביכול, את הדגש ממעלת הדר בארץ־ישראל — אל מעלת העלייה לארץ־ישראל, שהרי עניינו של הפסוק הוא העלייה; אך רושם זה, שיש לו על מה שיסמוך, מתבטל כליל, כאשר אלשיך מוצא לנחוץ לקבוע כמסקנה כללית את הקביעה דלהלן: "יורה מה גדלה מעלת נשמת איש הישראלי הדר בחוצה לארץ [צריך להיות: בארץ־ישראל] ששורשה משם עד גדר הקרא ה' אלהיו בייחוד."543 עינינו הרואות, כי מעלת הדר בארץ־ישראל עומדת בכל זאת במוקד תפיסתו של אלשיך. אישור נוסף לכך נמצא בקביעה עקרונית — 'הקדמה' בלשונו של אלשיך — המופיעה אמנם בפרשת ויחי, אך מבחינת תוכנה ניתן לראותה כמסקנה כוללת מדיוניו, וזה לשונה: "עוד הקדמה ג' והיא כי הנה ידוע כי נשמות ישראל עולות השמימה אל ארץ העליונה אשר לעומת א"י [=ארץ־ישראל] כי עליה תרחף כי על כן אויר א"י קדוש יאמר לו... על כן טוב לאיש הישראלי לדור ולמות בא"י, כי בחייו גדל תוך הקדושה ובצאת נפשו דרך ישרה בתוך הקדושה תעלה עד שרשה אל האלי'ם אשר נתנה, ונהפוך לדר בח"ל [=בחוץ לארץ]."544  

			יש להוסיף ולהדגיש, שמעלה זו של הדר בארץ־ישראל לא זו בלבד שאינה פוטרת אותו מדקדוק יתר בחייו הדתיים והמוסריים, אלא מטילה עליו ביתר־שאת חובות ודקדוקים. אלשיך מרחיב על כך את הדיבור בפירושיו הדרשניים לפסוקי פרשת עקב, המתארים את טיבה של ארץ־ישראל [דברים יא, י-יב]. ראשית לכול הוא קובע שם, כי עצם העלייה לארץ־ישראל מורה על מעלה מוסרית־דתית, "כי ביאת הארץ צריכה דקדוק במעשים וזכות רב."545 אולם משעלה כבר אדם לארץ־ישראל, הרי טיבה המיוחד של הארץ, שהיא 'ארץ הרים ובקעות', מחייבת אותו למעלה דתית גבוהה מאוד. אלשיך נזקק כאן לתפיסה, שכבר מצאנוה אצל המבי"ט,546 לאמור: טיבה המיוחד של ארץ־ישראל, המזקיק את יושביה תמיד אל השמים, הוא הגורם להם להיות חרדים למעלתם הדתית והמוסרית.547 ובניסוחו המסכם של אלשיך: "הנה כי דעתו ית'[ברך] כי הדר בא"י יהיו עיניו תמיד על דרכיו."548 זאת ועוד: בהסתמכו על הפסוק 'ארץ אשר ה' אלהיך דורש אותה תמיד עיני ה' אלוהיך בה מראשית השנה עד אחרית שנה' [דברים יא, יב],549 אלשיך אומר בין השאר: "רק תמיד עיני ה' אלהיך בה, שתי עינים שהם שתי הבטות המתייחסות אחד מבחינת רחמים לרחם ואחד מבחינת דין... ועל שניהם יאמר פה תמיד עיני ה' אלהיך בה המתייחסת אל ה' והמתייחסת אל אלהיך שהוא של דין... כי בארץ ישראל נדונים בכל יום. ולפי זה מחלוקת הגמרא אם האדם נדון בכל יום או בר"ה [=בראש השנה] בלבד הוא בחוצה לארץ."550 נמצא שלדעתו של אלשיך, לית מאן דפליג שהדר בארץ־ישראל נדון כל יום; ומעלתו הגבוהה של הדר בארץ־ישראל היא מקור לתחושת סיפוק ושמחה ומקור לתחושת חרדה ויראה, בעת ובעונה אחת.  

			דומה שר' אלעזר אזכרי, בן דורו של אלשיך ותלמיד תלמידו של ר' יוסף קארו,551 הוא המבטא המובהק של תחושות אלו. אצל אזכרי בולט עד מאוד גם הרקע האישי, בניגוד לחבריו בני דורו ר' אלישע גאליקו, ר' אליהו די־וידאש ור' משה אלשיך, ורקע זה מבצבץ מבין השיטין דווקא במקום בלתי צפוי. כוונתי לחלק המרכזי של ספר 'חרדים', העוסק במצוות ובדינים, ומטבעו הוא בעל אופי הלכתי מובהק.552 בחלק זה, שמבנהו שיטתי ומהודק היטב, ראה אזכרי צורך לייחד למצוות התלויות בארץ־ישראל מדור נפרד, מחוץ למסגרת המבנית של שאר המצוות,553 בשל החשיבות הרבה שייחס להן. בחלק זה של ספרו אזכרי מדגיש במפורש, שהוא נתעורר להקדיש לנושא זה מקום מיוחד בכורח המציאות של מי שחי בארץ־ישראל ורואה בכך זכות גדולה, ערך דתי נעלה ולא פחות מזה — גם חובה שאין למעלה הימנה. לא בכדי פותח הוא את החלק הזה של ספרו בקביעה: "חובה עלינו ללמוד לשמור ולעשות כל המצות התלויות בא"י ואלהי ישראל יהיה בעזרנו."554  

			מציאות החיים הכללית והפרטית בארץ־ישראל נותנת אותותיה בחלק האמור של הספר בצורות ובאופנים שונים. ראשית לכול יש לציין, כי שנת השמיטה שחלה בשנת שמ"ח — היא השנה שבה עסק אזכרי בחיבור ספרו555 — הייתה ללא ספק אחד המניעים המידיים לקביעת מדור מיוחד בו למצוות התלויות בארץ, ובתוכו — מקום נכבד לשנת השמיטה על כל הכרוך בה. דבריו של אזכרי על קביעתה של שנה זו על־פי פסיקת הרמב"ם, שנשאו ונתנו בה חכמי ירושלים וחכמי צפת עם עמיתיהם בתפוצות (בעיקר — בשאלוניקי ובקושטא),556 מעידים כמאה עדים על מציאות החיים בארץ־ישראל, שבה עניין השמיטה לא היה עניין שבתיאוריה בלבד. כיוצא בכך דבריו בסוגיה של הפרשת חלה: תוך כדי הדיון ההלכתי הוא מעיד על עצמו ועל חברו, ר' אליהו ששון,557 שהלכו לשאול את ר' משה מטראני שאלה בנדון.558 ברם, לא בעדויות אלה ובדומיהן עיקר ענייננו כאן, אלא בעדויות הפרטיות והאישיות יותר.  

			רקע אישי מובהק יש, למשל, למצווה שר' אלעזר אזכרי מנסחה כך: "מצות עשה מן התורה לדור בא"י שנאמר וירשתה וישבת בה [דברים יז, יד] ואז"ל [=ואמרו (ח)ז"ל] שמצוה זו שקולה כנגד כל מצות התורה [ספרי דברים יב, כט] ואמרו כל היוצא מא"י ודר בח"ל [=בחוץ לארץ] יהיה בעיניך כעע"א [=כעובד עבודת אלילים] שנאמר כי גרשוני היום מהסתפח בנחלת ה' לאמר לך עבוד אלהים אחרים [שמואל-א כו, מט; ספרא, בהר, כה-עז; כתובות קי ע"ב]."559 והנה, אף־על־פי שאזכרי מציין את המקורות ההלכתיים למצווה זו,560 ניתן לחוש כי לפנינו עניין שאיננו הלכתי גרידא. אישור לתחושה זו מצוי, כמדומה לי, במצוות האהבה לארץ־ישראל, שאזכרי אומר עליה כדברים האלה:  

			וצריך כל איש ישראל לחבב את א"י ולבא אליה מאפסי ארץ בתשוקה גדולה כבן אל חיק אמו, כי תחלת עונינו שנקבעה לנו בכיה לדורות יען מאסנו בה שנאמר וימאסו בארץ חמדה [תהלים קו, כד], ובפדיון נפשנו מהרה יהיה כתיב כי רצו עבדיך את אבניה ואת עפרה יחוננו [שם, קב, טו] ושם נאמר אתה תקום תרחם ציון [שם, יד], ולפיכך היו האמוראים מנשקים עפרותיה ואבניה בבואם אליה, ומה טוב ומה נעים לשיר שיר ידידות אשר יסד ר' יהודה הלוי עליה באהבה רבה תחלת השירה ארץ הקדושה יקרה חמודה וכו'.561 כן אנו משוררים על ציון רבי יהודה בר אלעאי כל ערב ר"ח [=ראש חודש] בשמחה רבה ומתחננים לאל שאל יגרשנו מאליה.562  

			אזכור מנהגם של אזכרי וחבריו (קרוב לוודאי שמדובר כאן באחת מחבורותיו563) לשיר כל ערב ראש חודש על ציון רבי יהודה בר אלעאי בשמחה ובתחנונים כאחת — מעיד על מעורבותו האישית הרבה בעניין.564 ראוי גם להטעים בעדות זו את הצירוף של השמחה — כנראה על עצם הישיבה בארץ־ישראל — אל התחנונים, שלא יגורשו ממנה. צירוף זה מרמז על מוטיב מרכזי, העובר כחוט השני בדברי אזכרי על ארץ־ישראל, שנדון בו בהמשך. חשוב לציין, כי הופעתו של הצירוף הזה כאן מגלה את הרקע האישי למצוַות עשה הראשונה, שבה הובלטה המשמעות החמורה של הגירוש מן הארץ על־ידי הבאת מאמר חז"ל והפסוק המשמש לו אסמכתא; שכן נתחוור לנו שכל הנאמר לגבי המצווה הנזכרת נודעה לו משמעות מוחשית מאוד בחיי אזכרי ובחיי חבריו.  

			לאחר העדות האישית האמורה, אזכרי שב אל מצוות האהבה והכיסופים לארץ־ישראל ומבססהּ עתה על אחדות העם והארץ: "גם הקרובים והרחוקים אשר חוצה לה ראוי להם שיהיו נכספים ותאבים אליה כי כשם שבחר בהם כך בחר בא"י ויחד אותה להם ואין נקראין גוי אחד אלא עמה שכך פירש רשב"י על מקרא שכתוב ומי כעמך ישראל גוי אחד בארץ [שמואל-ב, ז, כג]."565 אזכרי מסמיך לכך מדרש על אברהם, שהיה משתוקק אל ארץ־ישראל במשך חמש שנים, שבהן לא ניתנה לו רשות לשוב ולעלות אליה,566 וכל זאת כדי ש"ממנו נלמוד לדורות אנחנו יוצאי חלציו להיות נכספים כמוהו אע"פ [=אף־על־פי] שיושביה בצער על מנת כך נהיה שמחין ביסורין."567 הנה כי כן, הצער והייסורים הם מנת חלקם של יושבי ארץ־ישראל, אך אף־על־פי־כן הם חייבים לשמוח. את המשמעות הדתית של הצירוף של שמחה וייסורים לומד אזכרי בדרך פרשנית־דרשנית מסמיכות העניינים של פרשת עמלק והכניסה לארץ־ישראל:  

			וכי היכי דבביאה ראשונה בא עמלק ה"נ [=הכי נמי] בקיבוץ גלויות כשרוצים לבא לא"י עמלק מזדמן להם בדרך וכאשר עינינו רואות היום תמיד ירא ה' וישפוט. והתחיל בתיבת והיה,568 הוא אחד משנים עשר צירופין של השם הקדוש,569 רמז כי הדר בארץ ישראל דבק בה' הפך הדר בח"ל [=בחוץ לארץ], היינו הישראל570 שדומה למי שאין לו אלוה [כתובות קי ע"ב]. ונקט צרוף זה רמז למה שאז"ל [=שאמרו (ח)ז"ל] כל מקום שנאמר והיה לשון שמחה [הוא.571 אסתר רבה, פתיחתא, יא] וכתב רמב"ן במנין תרי"ג מצות ישיבת א"י [כללות מ"ע572] כל עת ורגע573 שהאדם בא"י הוא מקיים המצוה זו.574 וידוע שעיקר שכר המצוה על השמחה הגדולה בה, כדכתיב תחת אשר לא עבדת את ה' אלהיך בשמחה [דברים כח, מז], אם כן צריך היושב בארץ ישראל להיות שמח תדיר במצותו התדירה575 באהבתו אותה וגם צריך להיות ירא וחרד... והנה תיבת והיה אצל מצות ישיבת א"י רמז לשמחת המצוה וסמיכות הפרשה לעמלק רמז לחרדה במצוה מהרצועה התלויה באויר.576  

			בדברים אלה בא לידי ביטוי עיקרה של תורת ארץ־ישראל של אזכרי. במרכזה עומדת מעלת הדר בארץ־ישראל, כמו אצל בני דורו — ר' אלישע גאליקו, ר' אליהו די־וידאש ור' משה אלשיך. מעלה זו מומחשת בעיקר בדבקות באלוהות, הגוררת עמה שני סוגים מנוגדים של מבע רגשי: השמחה והחרדה. השמחה על עצם קיום מצוות הישיבה בארץ־ישראל, מתוך אהבתה ועל מעלת הדבקות המושגת בה; והחרדה — 'מהרצועה התלויה באויר', כניסוחו של אזכרי. צירוף זה של שמחה וחרדה, החייב ללוות תדיר את הדר בארץ־ישראל, הוא גם המוטיב המרכזי בסוגיה זו אצל אזכרי, וכבר נרמז בדבריו לעיל; על גרסאות נוספות שלו נעמוד עוד בהמשך. אך עד שנגיע לכך שומה עלינו להבהיר היבט נוסף.  

			דומה שניתן להיווכח בנקל, כי הדברים שהובאו כאן אינם תואמים לחלוטין את הנוסח ההלכתי הנקוט בידיו של אזכרי בחלק זה של ספר 'חרדים'. אכן, עניין לנו כאן בנושא החורג אל מעבר לתחום המוגדר של מצוות, דינים והלכה. ניתן אף לומר, שהוא מסוג העניינים שהם לפנים משורת הדין. אופיים ודרך ניסוחם של הדברים מורים על כך בעליל, אבל אם לא די בזה, הרי דאג אזכרי להותיר לנו עדות מכריעה. בדקתי ומצאתי שכל הדרוש הזה, שהבאתיו כאן כמעט בשלמותו, מקורו בדרשת אזכרי לפרשת 'כי תבוא', המצויה בקובץ דרושיו שבכתב־יד.577 אזכרי נטל אותו אפוא משם578 ושתלו כאן. לעובדה זו, שהיא ספרותית־טכנית לכאורה, מצטרפת עובדה נוספת, המאפשרת לנו להבין את מלוא משמעותה: לעיקר דבריו בדרוש הזה מצינו מקבילה ביומנו משנת של"ה, והיא המשווה לכל דבריו אלה אופי אישי מובהק, עם שהיא מוסיפה להם גם נופך קבלי:  

			שנת ה' של"ה על רוב דוחק רוב בטחון ושמחה... מצות דלא פסקתי ישיבת א"י וכיון דעיקר כל מצות ה' שמחה צריך לישב בה תמיד בשמחה וגיל וכן כל מצוה בשמחה רבה, כי גלינו תחת אשר לא עבדת כשמחה [דברים כח, מז], ובתיקון זה נגאל, והיינו כי בשמחה תצאו [ישעיה נה, יב], ועוד כיון דפגמנו מדת א"י שלמעלה, צריך לפייסה תמיד להיות בה ברצון טוב לא בעצב, כשמה ארץ, להביא לה רצון התפארת <הנקרא נמי רצון>579 ורעוא דרעוין כתר, ותמיד להיות עינינו צופים בה והלכת בדרכי'[ו] [דברים כח, ט] תמיד עיני ה' בה [דברים יא, יב] ואז מתברכת, דכתיב עיניך בשדה [רות ב, ט], כדפי'[רש] הזוהר [ח"ב, ריז ע"ב-ריח ע"א].580  

			יושם אל לב שהמוטיב המרכזי, שדנו בו לעיל, בא לידי ביטוי ברשימת יומן זו בתיאור מצבו של אזכרי עצמו, שהוא מצב של דוחק, ועם זאת מצב של שמחה בלתי פוסקת על קיום מצוות הישיבה בארץ־ישראל. מצב זה, שמתוכו עולה וצומחת רשימת היומן ואותו היא מתעדת, הוא המסביר את המשכה; ואף אם הוא מנוסח בצורה של הוראה והדרכה ("צריך לישב... צריך לפייסה ותמיד להיות עינינו"), הרי ברור שזוהי הוראה והדרכה, שאותה אזכרי מפנה בראש ובראשונה אל עצמו. בירורה של הכוונה המיסטית שבשמחת הישיבה בארץ־ישראל, שעניינה הוא פיוס השכינה על־ידי משיכת שפע של רצון טוב מתפארת ואפילו מכתר, כוונה שיש עמה גם מימוש האידיאל של ההידמות לאל ("והלכת בדרכיו") — אף בירור זה בא כאן בראש ובראשונה לצרכים אישיים. נוסף על כך הוא חושף בפנינו את המשמעות המיסטית שברקע דבריו של אזכרי בדרשתו ובספר 'חרדים', כשם שכל רשימת היומן הזאת, על העדות האישית המקופלת בה, חושפת את הרקע האישי שמאחורי הדברים האמורים. כללו של עניין: תחושותיו וניסיונו של אזכרי, כפי שמעידה עליהם רשימת היומן, לא נותרו חתומים בעולמו הפרטי. הוא עשאם עניין לדרשה, ואותה עשה עניין לחלק המצוות שבספר 'חרדים'. לאמיתו של דבר, מתגלה כאן לעינינו תופעה זהה לזו שעמדנו עליה בקשר לחלק אחר שבספר 'חרדים', הלוא הוא פרק 'דברי כיבושין' שבמצוות התשובה.581 ובדומה למסקנתנו שם, נוכל לומר גם בסוגיית ארץ־ישראל, שאזכרי לא זו בלבד שֶנאה דרש, אלא ראשית לכול — נאה קיים.  

			נשוב אל המשך דיונו של אזכרי בספר 'חרדים'. דבריו בהמשך, יותר משהם עניין להלכה ומצוות, הם גם עניין למוסר, ונשמעים כדברי כיבושין ממש:  

			ופירוש הענין שעל ידי הצרות שבא"י מתנכים ומתמעטים העונות והעם היושב בה נשוא עון, וכתיב וכפר אדמתו עמו [דברים לב, מג] ודוקא בעונות קלים ששבים ומתחרטים עליהם, ויסורין אלו ממרקין, ובעת מותו של אדם הולך נכוחו לגן עדן. אבל הבאים לא"י ואין שמים על לב כי הם בהיכל המלך ומורדים ופושעים ומרבים במשתאות של סעודת מריעות ומרזחים, עליהם הכתוב אומר ותבאו ותטמאו את ארצי ונחלתי שמתם לתועבה [ירמיה ב, ז], וכתיב כי תבואו לראות פני מי בקש זאת מידכם רמוס חצרי [ישעיה א, יב], ולא יעלה על לבם שאחרי מותם ישארו בא"י אלא במותם יגרשום חוצה ככלבים.582  

			הווה אומר: אמנם הצרות והייסורים שבארץ־ישראל ממרקים את עוונותיהם של תושביה, אך אין להסיק מכך שהם יכולים לראות עצמם פטורים מן הכול. נהפוך הוא: תחושת היסוד שהם יושבים בהיכל המלך מחייבת, ואזכרי מוליך אותנו אל המסקנה הדתית: "לכן כל אדם יחרד בבואו אל ארץ ישראל להיות ירא שמים כפלי כפלים ממה שהוא בחוצה לארץ וידע כי בבית המלך הוא יושב."583 כחכמי צפת האחרים שנדונו כאן, החל במבי"ט וכלה באלשיך, אף אזכרי מדגיש את היות ארץ־ישראל ביתו או היכלו של המלך — וכל זאת לשם הגברת אותה חרדה אמורה. עניין החרדה המודגש כאן גורר את אזכרי לצרף לדבריו אלה פיסקה נוספת מדרשתו הנזכרת לפרשת כי תבוא, שבה הוא מעלה טעם שני לסמיכות שבין פרשת הביאה לארץ לפרשת עמלק.584 סיכומו של הטעם הוא: "לכך סמכה לעמלק, לומר אם תרפה ידך הרי עמלק בצידך להלקותך, והוא הדין למרפה ידו מכל א'[חד] ממצות עשה."585 כמובן שהדברים מכוונים בראש ובראשונה לתושבי ארץ־ישראל, ולו רק בשל העובדה הפשוטה שבפניהם דרש אזכרי את דרשותיו.  

			העיון בדרשותיו של אזכרי עשוי להעמידנו על העובדה, שרובם של ענייני ארץ־ישראל הנדונים בספרו 'חרדים', נדונו או אוזכרו גם בדרשותיו. כך למשל מוצאים אנו בהן את עניין ההשתוקקות לארץ־ישראל, שכל הדורות נצטוו ללמוד אותה מאברהם,586 או את מוטיב הדבקות של הדר בארץ־ישראל,587 או את מעלת הישיבה בארץ־ישראל, שהיא שקולה כנגד כל המצוות.588 עם זאת, מכלל המוטיבים החוזרים ומופיעים בדרושים כדאי להתעכב על שניים: האחד הוא עניין החרדה והיראה, שצריכות ללוות את הדר בארץ־ישראל, וזהו ניסוחו בדרושים:  

			ובכלל גור מורא כמו גורו לכם מפני רשע [על־פי איוב יט, כט] והיינו דארץ ישראל היא כמו בית הכנסת לכל חוצה לארץ וכשם שצוה ה' על מורא בית הכנסת שנאמר ומקדשי תיראו [ויקרא יט, ל]... הכי נמי צוה שהיושב בארץ ישראל יהיה במורא כ[ב]היכל המלך, גור בארץ הזאת ואהיה עמך כי השכינה נקראת יראת ה' ובהיות האדם במורא שורה עליו דמצא מין את מינו וניעור, ולכך אמר שלמה אשרי אדם מפחד תמיד [משלי כח, יד].589  

			ראוי לציין, שעל תפיסת ארץ־ישראל כהיכל המלך (שאזכרי מבטא בספר 'חרדים'590) הוא מוסיף כאן דימוי של הארץ לבית־כנסת וקביעת מעמדה ביחס לארצות תבל כבית־כנסת.591 אין נפקא מינה בין היכל המלך לבין בית־כנסת מבחינת המתחייב מכך, שהרי שניהם מחייבים יראה; אולם ביחס ליראה יש בדברים שלפנינו תוספת משמעותית: עד כה ייחס אזכרי את הדבקות רק לשמחה (ולאהבה), ואילו מכאן מסתבר שאף ביראה היא מושגת. יוצא אפוא שהיראה והשמחה בארץ־ישראל שוות מעמד הן.  

			המוטיב השני הוא אחדות העם והארץ. כבספר 'חרדים', אף כאן נסמך עניין זה על מאמרו של רשב"י.592 אך אזכרי אינו מסתפק רק בכך אלא מוסיף ומפתח אותו בכיוון קבלי מעניין:  

			וכשם שאדם בלא אשתו פלג גופא אקרי, כך ישראל כשאינן בא"י פלג גופא הם, וזהו שאמרו... מלמד שכפל [צריך להיות: שקפל] הב"ה [=הקדוש־ברוך־הוא] כל א"י והעמידה תחת יעקב אבינו...593 והיינו דכתיב אנכי עשיתי ארץ ואדם עליה בראתי [ישעיה מה, יב], ואין אדם אלא יש'[ראל]594 ואין ארץ אלא א"י... וכשם שבנקבה איברים נגד איברי הזכר כך בארץ ישראל איברים נגד האדם, שהם יש'[ראל] היושבים עליה. והנה ראינו שהמקדש, אשר בירושלים הוא לב הארץ, והיא באמצע א"י, כמו שהלב באמצע גוף האדם כך המקדש באמצע ארץ יש'... ועיר שכם נתנה יעקב ליוסף יען ידע כי היא נגד מדתו של יוסף, שהוא הברית כמפורש בזוהר [חלק א, קפד ע"א], ולכך כתיב מבורכת ה' ארצו [דברים לג, יג], כלה נחלי מים, ושני הרים הללו נגד תרי ירכי קשוט, גרזים נגד נצח <לדרום>, ועיבל נגד הוד לצפון, מצפון תפתח הרעה [ירמיה א, יד] <וכדכתב רמב"ן>,595 והוד בהפוך אותיות דוה, נתנני שוממה כל היום דוה [איכה א, יג] יומו של הב"ה [=הקדוש־ברוך־הוא] אלף שנה [בראשית רבה ח, ב] של גלות, וא"כ [=ואם כן] הודיעם ה' מקורות הדין והרחמים באש שכנגדם בשמים העליונים, וזה כדי לעשות רושם בלבם להחזיק במצות לפתוח מקור הרחמים ולנעול מקור הדין על ידי התשובה.596  

			דרוש זה הובא בשלמותו משני טעמים עיקריים. האחד: בסיומו של הקטע עולה לפנינו שוב המוטיב המרכזי בדברי אזכרי על ארץ־ישראל, באחת מגרסאותיו — דהיינו צירוף שני ההיבטים המנוגדים; אלא שכאן ההיבטים הם רחמים ודין אלוהיים, המסומלים על־ידי הר גריזים והר עיבל. אם עד כה דובר על צירוף השמחה והחרדה, או צירוף השמחה והייסורים, או האהבה והיראה — וכולם מתארים את המצבים האנושיים בארץ־ישראל — הרי עתה נשלמת התמונה בחשיפת הצד האלוהי. שני ההרים, על משמעותם הסימבולית־המיסטית, מורים על כך, שבעצמותה של ארץ־ישראל טבוע צירוף הניגודים של רחמים ודין אלוהיים; צירוף זה דורש את מקבילתו בתחום האנושי, שהיא השמחה והחרדה ונרדפיהן; אולם מעל הכול, הוא דורש — אליבא דאזכרי — תשובה.597 הטעם השני נעוץ בעיקרו של הקטע, והוא תיאור האחדות הגמורה של העם והארץ, הנובעת מן ההתאמה המושלמת שביניהם ובו בזמן גם מבטאת אותה. לדעתי, התיאור שלפנינו הוא היפה והשלם ביותר בספרות הדרוש והמוסר של חכמי צפת במאה הט"ז. ההתאמה המתוארת כאן היא התאמתם של בני־זוג, זכר ונקבה, שזיווגם הוא מן השמים, ופרטי ההתאמה מעוגנים בתפיסות יסוד קבליות. דומה שבדברים אלה של אזכרי ניתן לראות את הבסיס האידיאי, שממנו מסתעפים כל שאר ענייני ארץ־ישראל בהגותם של כל בני דורו ושלו, יוצריה של ספרות הדרוש והמוסר הקבלית. מבחינה זו הם משלימים מן הצד הקבלי את התשתית האידיאית המוסכמת על הכול, שמצאנו במשנתו של ר' משה מטראני.  

			מן הראוי היה אולי לסיים את דיוננו בדברים אלה, אלמלא הותיר לנו אזכרי תעודה אישית מאוד, הנוגעת לענייננו ומאשרת לחלוטין את שביקשנו לומר עליו עד כה. מדובר באיגרת שאזכרי כתב לנמען לא ידוע, לעת מצוקה קשה שפקדה את צפת בכלל, ואת כותב האיגרת בפרט. מצוקתו של אזכרי, העולה ובוקעת מדבריו באיגרת זו, היא מצוקה קיומית ממש, שמקורה באהבתו הרבה לארץ־ישראל ובדבקותו בה עד שאפילו בשעת דחק גדולה לא רצה בשום פנים ואופן לצאת אותה. ניתן אף לומר, לפי רוח הדימוי האנושי לעיל, שלא רצה בשום פנים ואופן להתגרש ממנה, תרתי משמע. הטיוטה של איגרת זו מצויה בקובץ הגדול של כתביו שבכתב יד,598 ואין אנו יודעים, כאמור, מי היה נמענה,599 ומתי נכתבה,600 ואם בכלל שוגרה אל הנמען.601 אף־על־פי־כן אין ערוך לחשיבותה של האיגרת, שכן היא פותחת לנו צוהר נוסף אל נפשו ואל עולמו הרוחני של ר' אלעזר אזכרי ומורה על המקום הנכבד שיוחד שם לארץ־ישראל. היא מהווה עדות מרשימה לכך שכל דבריו על ארץ־ישראל היו לו בגדר תורת חיים, וליתר דיוק — תורת חייו ממש. לפיכך סבורני שסיום נאות לדברינו יהיה פרסום נוסח האיגרת בשלמותה:602  

			אופן א'[חד] בארץ אצל החיות,603 די רוח אלהין קדישין וכל רז לא אניס ליה,604 הוד והדר לבש605 ומצנפת //   

			הענוה צנף,606 כל מן דין סמוכו לנא,607 והוא הודה הוא זיוה הוא הדרה דאתריה, וריחו נודף //   

			בכל אתר ואתר, עפייה שפיר ואגביה סגי ומזון לכלא ביה,608 ביה תשרי שכנתא לא תעדי //   

			לעלם אמן.  

			(5) גברא רבא דנהירין ליה שבילי דשמיא, בלבאי חזינא אע"ג [=אף־על־גב] דבעיני לא חזי לשמע אזן שמעתיהו,609 דרשתיהו חקרתיהו,610 ואדברה בעדותיו, עדיי מלכים, לפני מלכים,611 ממ"ר [=מאן מלכי רבנן. על־פי גיטין סב ע"א] ויתמהו,612 ולבי יראה //   

			כי הוסיף על השמועה613 שבעתיים, ולו דומיה תהלה.614 ואני הדל בכל, בהיותי דומה כנהמת ים מסערת הים, //   

			דדחיקא לי שעתא טובא,615 נדדה שנתי מעיני616 ודמוע תדמענה617 ליוצרם, מה אעשה, האצא ח"ל [=חוצה לארץ], כאשר יצאו רבים, //   

			האחדל. צר לי מאד אם אצא, כי בארץ נולדתי618 ומימי לא יצאתי, ובחיבתי מאהבה רבה כמה פעמים //   

			ליוצרי התחננתי אל תגרשני מביתיך,619 אמצא חן בעיניך ואדור, לבלתי צאתי לעולם נוסע כי עי'[ני] רכו'[ת] ואם //   

			(10) אצא תחשכנה מראות אור תורה חלילה. צר לי מאד אם לא אצא, כי הדוחק גדול,620 לא ישוער ולא יסופר. //   

			נוסף עליו צרת בושת(?) דליכ'[א] נכסי למיה'[ב] לה(?) ממנהג המדינה ולא עישור דנכסי. פעמים רבות עמדתי //   

			משמים על זאת וסלקא לי בתיקו.621 ורעיוני לא אשתיקו, ואתחנן ליוצרי לביטול תורתי, ויתן בלבי גול על ה' //   

			דרכך הוא יעשה,622 בטח עליו על ידי ידידיו יגלגל לך זכות. סוב פנה לך623 בשורותיים לאלפ(?)624 של מצרים. שם אור //   

			זרוע לצדיק625 מאיר כאור החמה, עושה ומעשה, ואין נסתר מחמתו,626 באשר ה' אתו, וכל אשר הוא עושה ה' מצליח,627 לכן //  

			(15) אור יש'[ראל] חכ"ה [=חכם הדור, או: חכם התורה] תפול נא תחנתי לפניך, לאה'[בת] אדו'[ני] המל'[ך] הגדו'[ל] אלהי יש'[ראל], ויחשוב כאלו שמתי לדרך פעמי ובח"ל[=ובחוץ לארץ] עברתי //   

			לפני נועם אור פניו התיצבתי ועמדתי, וענותו תרבני,628 כי רבה היא ועליה נשענתי כי רבה היא. //   

			כי מעיד אני עשו"א [=עלי שמים וארץ] כי ידי <כותבת> ועיני בוכיה, למרום נשואה, ונפשי הומיה, ובדעתי להב, לתח(?)629 יודע דעת630 ויר'[את] ה' היא אוצרו631 //   

			והם תכשיטיו לכבוד ולתפ'[ארת] ויהי נא פי שנים ברוחך אלי ונמצא ישלם שבעתים632 בשב'[עה], סופו ש"ץ633 לעתיד למרי מלכין634 //   

			עושה(?) צביונו גם בעה"ז [=בעולם הזה], את כרובי,635 אתין וגמין רבויין,636 יפרוץ לרוב,637 וכל אש'[ר] יעש'[ה] יצ'[ליח]638 ופריו פצע"ח [=פרי צדיק עץ חיים]639 יתן בעתו640 //   

			(20) וידגו לרוב <ב"ה> [=בקרב הארץ]641 ויום ולילה לא ישבו'[תו]642 מעשו'[ת] ועשות רצון קוניהם פועלי אמ'[ת] שפעולתם אמ'[ת]643 תהיה תמיד וחוט של חסד משוך עליהם,644 לא ימוש לעולם,645 אמן.   

					460	שם, פרק לב, עו ע"ג-ע"ד.

				

				
					461	שם, עו ע"ד-עז ע"א.

				

				
					462	שם, פרק כ, נא ע"א; וראו גם שם, שער התפלה, פרק ט, י ע"ד-יא ע"א.

				

				
					463	ראו לעיל, הערה 3.

				

				
					464	שם, שער היסודות, פרק לד, עח ע"ג.

				

				
					465	על־פי 'עד אחרית שנה' (דבדים יא, יב).

				

				
					466	שם, שעד היסודות, פרק נח, קי ע"א.

				

				
					467	ראו שם, פרק נו, קח ע"ד.

				

				
					468	שם, פרק נז, קט ע"ג.

				

				
					469	שם, שם.

				

				
					470	שם, פרק נה, קז ע"ד. וראו שם עוד בהמשך על גורל דומה לשאר הצדיקים בכל הדורות, שמתו בדרך עלייתם לארץ־ישראל.

				

				
					471	סיכום תמציתי של תפיסת ארץ־ישראל במקרא ואצל חז"ל מצוי בשני הפרקים הראשונים בספרו של שביד, מולדת וארץ יעודה, תל אביב 1979, עמ' 33-17, 46-37.

				

				
					472	שלא כמו בשאר סוגיות הנדונות בספרו, אשר בהן המבי"ט מסתמך על מבחר ניכר של מקורות בתר־תלמודיים, רבניים ופילוסופיים כאחד (על מקורותיו, ראו פכטר, שם, עמ' 343-330), הרי בסוגיה שלפנינו לא נמצא אפילו אזכור אחד של מקור בתר־תלמודי. כל הסימוכין, האזכורים והציטוטים הם מן המקרא ומדברי חז"ל.

				

				
					473	על פרטים ביוגרפיים אלה בתולדותיו של המבי"ט כמו גם על נוספים ראו: דימיטרובסקי, ויכוח, עמ' קטו-קיז; וביתר הרחבה — בניהו, יוסף בחירי, עמ' קא-קכד.

				

				
					474	הדברים אמורים בעיקר כלפי דבריו בספרו 'בית אלוהים' ולא בכתביו ההלכתיים. שם קביעותיו בנידון הן יותר מפורשות, וראו בניהו, שם, עמ' קמט-קנא. 

				

				
					475	ראו: פכטר, שם, עמ' 193-152; זק, כרם היה לשלמה, עמ' 25-11; וראו גם לעיל, פרק ב, סעיף ג.

				

				
					476	על איגרת זו ראו: זק, שם, עמ' 37-36; זק, בשערי הקבלה, עמ' 302-301.

				

				
					477	ברית הלוי, מא ע"א.

				

				
					478	שם, לט ע"ב.

				

				
					479	שם, מג ע"ב.

				

				
					480	מגיד מישרים, עמ' 18.

				

				
					481	ראו שם, עמ' 19.

				

				
					482	ראו פכטר, מצפונות צפת, עמ' 21-19. 

				

				
					483	ראו לעיל, פרק שני, הערה 7.

				

				
					484	מגיד מישרים, בא, נד ע"ב.

				

				
					485	שם, כי תשא, סט ע"ב, וראו עוד דברי המגיר המובאים מיד בסמוך וציוני מראי המקום שלהם בהערות הבאות.

				

				
					486	שם, בראשית, ח ע"ב.

				

				
					487	שם, תולדות, כא ע"א.

				

				
					488	שם, בשלח, נז ע"א; וראו עוד לעיל, פרק שני, הערות 20, 26.

				

				
					489	שם, אחרי מות, קג ע"א.

				

				
					490	ראוי להעיר, שהתקווה לשוב ולהתייחד בארץ־ישראל הייתה גם נחלתו של ר' שלמה אלקבץ, שאף נתן לה ביטוי מפורש בסיום איגרתו האמורה לר' יוסף קארו. וראו לעיל, בסמוך להפניה 31.

				

				
					491	אף אלקבץ מביע בהעלם אחד עם תקוותו הנזכרת בהערה הקודמת, את ציפייתו להארה בהשגת התורה; ללמדך שאין כאן מקריות בלבד. כדאי להעיר, שהבסיס לציפייה זו מצוי בהשקפת חז"ל; וראו את מאמרם המובא בדברי די־וידאש להלן, ליד הפניה 82.

				

				
					492	ראו על כך בהרחבה, ורבלובסקי, ר' יוסף קארו, עמ' 155-152 וכן להלן, פרק שישי, מלאחר הפניה 125 עד לאחר הפניה 143. 

				

				
					493	מגיד מישרים, ואתחנן, קכח ע"ב.

				

				
					494	שם, קכח ע"א.

				

				
					495	הדברים דנים בפסוק: "סב דמה לך דודי לצבי או לעפר האילים על הרי בתר" (שיר השירים ב, יז).

				

				
					496	מגיד מישרים, שם, קכח ע"א.

				

				
					497	ראו גם דבריו שם, קכז ע"ב.

				

				
					498	ראו להלן, פרק שישי, מלאחר הפניה 125 עד לאחר הפניה 126, ובהערות אלו. 

				

				
					499	ראו לעיל, פרק שני, לפני הפניה 41 ובהערה זו, ולפני הפניה 46 ובהערה זו; כמו כן ראו שם עוד מלפני הפניה 75 ובהערה זו, עד לפניה 81 ובהערה 77. 

				

				
					500	מגיד מישרים, שם, קנט ע"א.

				

				
					501	על העיסוק הקבוע בחוכמת הקבלה אצל קארו, ראו לעיל, פרק שני, סמוך להפניה 22 ובהערה 23. 

				

				
					502	מגיד מישרים, שמואל ב, סימן י, קמח ע"ב.

				

				
					503	שם, קמט ע"ב.

				

				
					504	ראו אילת אהבים, נח ע"ב.

				

				
					505	וראו בנידון פכטר, ספרות הדרוש והמוסר, עמ' 192.

				

				
					506	ראו פכטר, מצפונות צפת, עמ' 19. 

				

				
					507	מגיד מישרים, עמוס, קנז ע"א-קנח ע"א.

				

				
					508	ראו את בירורן המפורט והממצה אצל ורבלובסקי, ר' יוסף קארו, עמ' 111-108, אך ראו גם אלטשולר, סוד נשותיו, עמ' 96-95, והנספח הביוגרפי, עמ' 104, הנ"ל, חיי מרן, עמ' 459-456.

				

				
					509	מן הראוי להעיר, שפירוש זה סוטה מן הפירוש של הזוהר (חלק ב, רמ ע"א), הקובע שאכן כנסת ישראל 'לא תוסיף קום מגרמה', אלא הקדוש־ברוך־הוא הוא אשר יקימנה; כאן לעומת זאת, התפקיד מוטל על המיסטיקאים.

				

				
					510	השווּ תשבי, 'על העלייה לארץ־ישראל', עמ' 75.

				

				
					511	אבקת רוכל, סימן א.

				

				
					512	מן הדין לתת את הדעת לדמיון שבין נוסח הדברים כאן לנוסח דבריו על החלטתו שלו לעלות ארצה בדרשת הפרידה שלו מקהילת שאלוניקי. ראו פכטר, מצפונות צפת, עמ' 19; עמ' 27, הערה 59. 

				

				
					513	ראוי להעיר, שתיאור זה עולה בקנה אחד עם תביעתו של המגיד מקארו, מאלקבץ ומחבריהם בתיקון ליל שבועות המפורסם, שלא יחוסו על רכושם ויעלו לארץ־ישראל. ראו לעיל, בסמוך להפניה 32. וראו גם מצפונות צפת, עמ' 20, בין הפניות 24-18.

				

				
					514	ורבלובסקי, תיקון תפילות, עמ' קנג.

				

				
					515	השווּ: ורבלוכסקי, שם, עמ' קמב; זק, 'גלות וגאולה', עמ' 268-267.

				

				
					516	ראו שלום, דרוש על הגאולה, עמ' סג.

				

				
					517	ראו פכטר, מצפונות צפת, עמ' 87, 111.

				

				
					518	ראו פכטר, ספרות הדרוש והמוסר, עמ' 202-194.

				

				
					519	פירוש מגילת אסתר, ו ע"כ.

				

				
					520	פירוש שיר השירים, לט ע"א.

				

				
					521	הדברים הם פירוש לפסוק: "הנצנים נראו בארץ עת הזמיר הגיע וקול התור נשמע בארצנו" (שיר השירים ב, יב).

				

				
					522	פירוש שיר השירים, יז ע"א-ע"ב; וראו שם עוד בהמשך על השגת הדבקות בארץ־ישראל.

				

				
					523	הפרשנות היא לפסוק: "ויתרון ארץ בכל היא" (קוהלת ה, ח).

				

				
					524	פירוש קוהלת, נו ע"ב; וראו שם בהמשך גם על טהרת הגוף בארץ־ישראל, "שדירת ארץ ישראל הוא סיוע גדול להשיג שלימות ולטהר את הגוף."

				

				
					525	שם, קכו ע"א. וראו שם בהמשך על ההבדל בין החכמים והצדיקים שבחוץ־לארץ לבין החכמים והצדיקים בארץ־ישראל, שהראשונים מתפרנסים בחסד, ואילו האחרונים — בדין, שכן "ארץ ישראל שמלכה השי"ת [=השם יתברך] בלי אמצעי, ושריך [קוהלת י, יז] והם הצדיקים החכמים שבך אין להם מונע ולפיכך... בכל עת יאכלו בגבורה ובכח ידם מבלי צורך חסד לגמרי וגם לא בדלות ובמסכנות אלא בשופע". כדברים הללו אנו מוצאים גם אצל ר' שמואל אריפול מבית־מדרשו של גאליקו (ראו עליו פכטר, שם, עמ' 222-212). ראו: ר' שמואל אריפול, מזמור לתודה, ויניציאה של"ו, ז ע"ב.

				

				
					526	פירוש קוהלת, קעו ע"ב.

				

				
					527	ראו פכטר, שם, עמ' 323, הערה 2. ובהרחבה עליו ועל יצירתו ראו שם, עמ' 281-263.

				

				
					528	ראו שם, עמ' 356, 363; ובמראי־המקום המצוינים שם, בהערה 2.

				

				
					529	"עשרה נקראים חיים" וכו' (אבות דרבי נתן, סוף פרק לד).

				

				
					530	ראשית חכמה, שער התשובה, פרק ו, עמ' תתכ-תתכא.

				

				
					531	שם, עמ' תתכא.

				

				
					532	שם, שם.

				

				
					533	ראו לעיל, פרק שלישי, בין הפניות 23-21. 

				

				
					534	מעידות על כך הפניותיו של אלשיך אל הדיון הזה והסתמכויותיו עליו בדיוניו השונים בסוגיית ארץ־ישראל. וראו להלן, הערות 90, 93.

				

				
					535	תורת משה, לך לך, כה ע"ב.

				

				
					536	שם, שם.

				

				
					537	ראו: תשבי, משנת הזוהר ב, עמ' עב; וכן להלן, פרק שישי, מלפני הפניה 235 עד הפניה 239. 

				

				
					538	במקום אחר אומר אלשיך את הדבר מפורשות: ''וכאמרנו ע"פ [=על פסוק] לך לך מארצך כו' לו'[מר] הליכ'[ה] זו היא לך כלומר לעצמך כי שורש'[ך] בא"י [=בארץ־ישראל], ובח"ל [=ובחוץ לארץ] אתה רחוק משורש'[ך] [ראו בסמוך להפניה 94] וזה יאמר פה כי תבאו אל הארץ [שמות כה, ב] כי אתם כמתחברים אל שורשיכ'[ם], הנשמו'[ת] שבכם עם שרשיכם שבארץ העליונ'[ה]. נמצא'[ת] הארץ התחתונ'[ה] ממוצע'[ת] ומחבר'[ת] בין נפשותיכ'[ם] לשורשן, שעל כן המשך הקדוש'[ה] היא דרך הארץ הלזו'' (תורת משה, בהר, ר ע"ד-רא ע"א).

				

				
					539	שם, לך לך. שם. דבריו של אלשיך כאן על הארץ התחתונה אל עומת הארץ העליונה הנאמרים כדבר הידוע והמובן מאליו משקפים כמובן את התפיסה הקבלית שאותה קיבל מרבותיו. וראו עליה, בין השאר, זק, בשערי הקבלה, עמ' 300, בפנים ובהערה 9. 

				

				
					540	שם, שם.

				

				
					541	שם, כה ע"ג. וראו עוד: שם, דברים, רנד ע"ג; ואתחנן, רסח ע"ד.

				

				
					542	ראו שם, שם.

				

				
					543	שם, כה ע"ד.

				

				
					544	שם, ויחי, פב ע"ד. מן הראוי להעיר, שאף כי עיקרם של הדברים מצוי בהכרזה 'טוב... לדור ולמות בא"י'. אין להתעלם מן ההשוואה הנערכת כאן בין ארץ־ישראל לבין ארץ העמים; מוטיב זה חוזר בגרסאות שונות בפירושיו של אלשיך. וראו, למשל: שם, שמות, צ ע"ב; תרומה, קלו ע"ד; עקב, רעב ע"ב; דברים נחומים, ה ע"ב.

				

				
					545	שם, עקב, רעח ע"ג.

				

				
					546	ראו לעיל, ליד הפניה 6.

				

				
					547	ראו תורת משה, שם.

				

				
					548	שם, שם.

				

				
					549	ראו שם, רעח ע"ד.

				

				
					550	על המחלוקת בגמרא, ראו ראש השנה טז ע"א.

				

				
					551	על הביוגרפיה של ר' אלעזר אזכרי ראו לעיל, פרק רביעי, סעיף ב.

				

				
					552	ראו פכטר, ספרות הדרוש והמוסר, עמ' 393-392.

				

				
					553	ראו שם, עמ' 394-393.

				

				
					554	חרדים, מט ע"ב.

				

				
					555	ראו לעיל, פרק רביעי, סעיף ג בראשיתו, עד הפניה 75. 

				

				
					556	ראו חרדים, גה ע"א.

				

				
					557	על ר' אליהו, ראו בניהו, חבורת החסידים.

				

				
					558	ראו חרדים, נג ע"ב.

				

				
					559	שם, נז ע"ב.

				

				
					560	והם הרמב"ן והרשב"ץ. ראו: ספר המצוות לרמב"ם עם השגות הרמב"ן (מהדורת הרב ח"ד שעוועל), ירושלים תשמ"א, עמ' רמד-רמו; ספר זוהר הרקיע, פירוש הרשב"ץ על אזהרות לר"ש בן גבירול (מהדורת הרב דוד אברהם), ירושלים חשמ"ז, מצות עשה רכו, סימן עו, עמ' 89-88.

				

				
					561	אזכרי מייחס בטעות את הפיוט הזה לריה"ל. ראו: י' דאווידזאן, אוצר השירה והפיוט, א, ניו יורק תרפ"ה, סימן 7681.

				

				
					562	חרדים, ס ע"א.

				

				
					563	על חבורותיו, ראו: בניהו, לעיל, הערה 111; לעיל, פרק רביעי, מלאחר הפניה 28 עד הפניה 32, וכן מראשית סעיף ג עד לאחר הפניה 75; פכטר, מילי דשמיא, עמ' 31-29, 44-42.

				

				
					564	ראו עוד להלן, סמוך להפניה 132.

				

				
					565	חרדים, ס ע"א-ע"כ. לא מצאתי פירוש מעין זה של רשב"י על הפסוק האמור. הדבר הקרוב ביותר אליו שמצאתי הוא מאמר הזוהר חלק א, קסד ע"א.

				

				
					566	ראו בראשית רבה, לט, ח.

				

				
					567	חרדים, ס ע"ב.

				

				
					568	הפסוק שבתחילת הפרשה: 'והיה כי תבוא אל הארץ' (דברים כו, א).

				

				
					569	ראו פרדס רמונים, שער פרטי השמות, פרק יד.

				

				
					570	שתי התיבות חסרות בכתב־היד (ראו להלן, הערות 131, 132).

				

				
					571	התוספת על־פי כתב־היד.

				

				
					572	כנ"ל.

				

				
					573	חסר בכתב־היד הנ"ל.

				

				
					574	בכתב־היד: הזו.

				

				
					575	בכתב־היד: הגדולה.

				

				
					576	חרדים, ס ע"ב.

				

				
					577	בתוך האוסף הגדול של כתביו בבית המדרש לרבנים בניו יורק 3541 .MIC (=אדלר 74, להלן: הקובץ; וראו עליו לעיל, פרק רביעי, בראש סעיף א עד הפניה 13; פכטר, מילי דשמיא, עמ' 16-11).

				

				
					578	הקובץ, דף 85א (=פכטר, מצפונות צפת, עמ' 133-132).

				

				
					579	סוגרים אלה < > מורים כאן, ומכאן ואילך, שהדברים שבתוכם כתובים במקור בין השיטין.

				

				
					580	שם, דף 205א (=פכטר, מצפונות צפת, עמ' 133-132). והשווּ לעיל, פרק רביעי, מסביב להפניה 25.

				

				
					581	ראו שם, מלאחר הפניה 82 עד סיומו של הפרק. 

				

				
					582	חרדים, ס ע"ב.

				

				
					583	שם, סא ע"א.

				

				
					584	ראו לעיל, הערה 130. הפיסקה הזאת מצויה בראש הדרשה, כלומר — בתור טעם ראשון.

				

				
					585	חרדים, סא ע"א, ובקובץ, שם.

				

				
					586	ראו לעיל, סמוך להפניה 119; וכן בקובץ, דף 65ב: "היתה תשוקתו [של אברהם] גדולה והיה ללמד לדורות שבתשוקה גדולה יבואו אל הארץ הנבחרת כי היא ארץ חיים ליושביה."

				

				
					587	ראו לעיל, במובאה הסמוכה להפניה 128; וכן בקובץ, דף 76ב-77א: "ושכן בארץ היינו בארץ העליונה, ארץ החיים, שם עיקרה אפילו בעולם <הזה>, כשעיניו ולבו שם כל הימים... וכיצד תזכה לזה כשתקבע דירתך בארץ ישראל שהיא מכוונת כנגדה וז"ש [=וזה שאמר] דוד אתהלך לפני ה' בארצות החיים [תהלים קטז, ט] שבהיותו מתהלך בארץ ישראל למטה נפשו נאחזת בארץ ישראל של מעלה וכאלו מתהלך בה ג"כ [=גם כן]"; וכן בפרקי 'מילי דשמיא', שם, דף 25ב (פכטר, מילי דשמיא, עמ' 144): "הדר בארץ יש'[ראל] כאלו שוכן בא"י של מעלה, שהיא השכינה".

				

				
					588	ראו לעיל, ליד הפניה 111; וראו בקובץ, שם, דף 77ב: "וישיבת ארץ ישראל מצות עשה שקולה כל מצות התורה".

				

				
					589	הקובץ, דף 77א.

				

				
					590	ראו לעיל, במובאה הסמוכה להפניה 134.

				

				
					591	דימוי ארץ־ישראל לבית־כנסת היה חביב על אזכרי, וראו בקובץ, דף 107א: "כך יש יראה בכל ד' מאות פרסה של ארץ ישראל שכולה כבית אחד ובית אלי'ם נקראת כולה, ועל כולה קרינן ומקדשי תיראו [ויקרא יט, ל]... וצריך הדר בכלה להיות ירא כעת שיושב בבית הכנסת בח"ל [=בחוץ לארץ], כי כל ארץ יש'[ראל] בית הכנסת תיקרא לגבי חוצה לארץ".

				

				
					592	ראו לעיל, סמוך להפניה 117.

				

				
					593	על־פי חולין, צא ע"כ.

				

				
					594	על־פי יבמות, סא ע"א.

				

				
					595	ראו פירוש רמב"ן לדברים יא כט. 

				

				
					596	הקובץ, דף 103ב.

				

				
					597	מן הראוי להעיר, שאליבא דאזכרי, התשובה היא הכוללת את כל המצוות, כשם שהיא כוללת את כל המידות המוסריות (וראו לעיל, מלאחר הפניה 84 עד סיומו של הפרק). מכאן חשיבותה הרבה, ועל אחת כמה וכמה — תשובה בארץ־ישראל. זו תהיה סיבתה המידית של הגאולה, כדברי אזכרי באחד מדרושיו: "וסוף סוף ישראל עתידין לעשות תשובה בארץ ישראל ויגאלו" (שם, דף 77ב).

				

				
					598	הקובץ, דף 114א.

				

				
					599	מבעד למסך התארים והשבחים הנמלצים (ראו להלן, שורות 5-1, 14-13 שבאיגרת) עולה, שהנמען נמנה קרוב לוודאי עם חשובי נכבדיה של הקהילה היהודית במצרים.

				

				
					600	רמזיו באיגרת (שורה 7) על עזיבתם של תושבים רבים את צפת, ועל העול הכבד של המיסים (שורה 11), מעלים תמונה הדומה מאוד לזו שצייר אלשיך ב'חזות קשה' (ראו פכטר, מצפונות צפת, עמ' 85-84). לא מן הנמנע אפוא, שמדובר כאן בתקופה של סוף שנות השמונים וראשית שנות התשעים של המאה הט"ז. ייתכן גם שצרת הרבים, שעליה רומז אזכרי ברשימת היומן שלו משנת שנ"ב (ראו לעיל, פרק רביעי, מסביב להפניה 64 ובהערה זו), היא־היא הרקע לכתיבת האיגרת שלפנינו.

				

				
					601	אחרי האיגרת מובאת שם פתיחה של איגרת נוספת, שממנה משתמע כי אזכרי עמד בקשר מכתבים עם נמענה. אם אמנם מדובר כאן באותו נמען, יש יסוד סביר להניח כי האיגרת המובאת כאן אכן נשלחה ליעדה.

				

				
					602	אני מודה לספריית בית המדרש לרבנים בניו יורק ולמנהלה בזמנו, פרופ' מ' שמלצר, על הרשות לפרסם את האיגרת בתוך שאר טקסטים מהקובץ האמור.

				

				
					603	יחזקאל א, טו.

				

				
					604	על־פי דניאל ד, ו.

				

				
					605	על־פי תהלים קד, א.

				

				
					606	על־פי 'ובמצנפת בד יצנף' (ויקרא טז, ד).

				

				
					607	כתובות יד ע"א.

				

				
					608	דניאל ד, ט.

				

				
					609	על־פי איוב מב, ה.

				

				
					610	על־פי 'ודרשת וחקרת' (דברים יג, טו).

				

				
					611	על־פי 'ואדברה בעדותיך נגד מלכים' (תהלים קיט, מו).

				

				
					612	רמז לנאמר על האחים הישובים לפני יוסף: '...ויתמהו האנשים איש אל רעהו' (בראשית מג, לג).

				

				
					613	כדברי מלכת שבא אל שלמה: 'ותראינה עיני ... הוספת ... אל השמועה אשר שמעתי' (מלכים-א י, ז)

				

				
					614	על־פי תהלים סה, ב.

				

				
					615	על פי 'דחיקא לי מילתא' (בבא מציעא קיד ע"ב).

				

				
					616	על פי בראשית לא, מ.

				

				
					617	על פי ירמיהו יג, יז.

				

				
					618	לפנינו העדות המפורשת היחידה בכל כתביו של אזכרי על שנולד בארץ־ישראל.

				

				
					619	על מוטיב הגירוש מן הארץ, ראו לעיל, סמוך להפניה 116; ועל תפיסת ארץ־ישראל כביתו של הקדוש־ברוך־הוא, השווּ לעיל, ליד הפניה 137 ובהערה 145.

				

				
					620	השווּ לראשיתה של רשימת היומן משנת של"ה, לעיל, ליד הפניה 134.

				

				
					621	התיקו מתייחס להתלבטותו של אזכרי אם עליו לצאת חוצה לארץ או לא (לעיל, שורות 8-7).

				

				
					622	על פי תהלים לז, ה.

				

				
					623	על־פי 'סוב דמה לך' (שיר השירים ב, יז).

				

				
					624	אולי צריך לקרוא: לאלופה.

				

				
					625	תהלים צז, יא.

				

				
					626	תהלים יט, ז.

				

				
					627	בראשית לט, כג.

				

				
					628	על־פי 'וענותך תרבני' (תהלים יח, לו).

				

				
					629	כנראה שלפנינו ראשי תיבות: לתלמיד חכם.

				

				
					630	על־פי 'ויודע דעת עליון' (במדבר כד, טז).

				

				
					631	ישעיה לג, ו.

				

				
					632	משלי ו, לא.

				

				
					633	ראשי תיבות: שליח ציבור, או אולי: שופט צדק.

				

				
					634	דניאל ב, מז.

				

				
					635	משחק מילים על־פי יחזקאל כח, יד. את המילה 'כרוב' הבין אזכרי במשמע שהעניקו לה חז"ל: 'מאי כרוב? א"ר אבהו כרביא. שכן בבבל קורין לינוקא רביא' (סוכה ה ע"ב).

				

				
					636	בראשית רבה א, יד.

				

				
					637	על־פי בראשית ל, ל.

				

				
					638	תהלים א, ג.

				

				
					639	משלי יא, ל.

				

				
					640	המשך ל'ופריו' (תהלים, שם).

				

				
					641	בראשית מח, טז.

				

				
					642	שם, ח, כב.

				

				
					643	על־פי 'לעשות רצון קונם [ולפי נוסח אחר: קוניהם], פועל אמת שפעולתו אמת' בברכת הלבנה.

				

				
					644	על־פי מה שנאמר על אסתר ש'חוט של חסד [היה] משוך עליה' (מגילה יג ע"א).

				

				
					645	על־פי 'וחסדי... לא ימוש' (ישעיה נד, י).

				

			

		

	
		
			פרק שישי  

			דבקות  

			תפיסתם של אחדים מחכמי צפת במאה הט"ז את הדבקות כבר נדונה במחקר בדרכים שונות. במאמרו הקלאסי על הדבקות,646 עמד גרשם שלום על אחד מביטוייה הבולטים, בעיקר אצל ר' אלעזר אזכרי ואצל האר"י.647 גרשם שלום הצביע על העובדה, כי תפיסתם גילמה שלב חשוב ביותר בתולדות גלגוליו של המושג, לקראת השלב המכריע של גיבושו 'והעמדתו במוקד תורתה של החסידות הבעש"טית'.648 שלא כמו גרשם שלום, שעיקר עניינו באותו מאמר היה מושג הדבקות החסידי, הרחיב צבי ורבלובסקי את הדיבור על תפיסת הדבקות, שנתגבשה בצפת במאה הט"ז. בספרו על ר' יוסף קארו649 מוקדש חלק גדול מן הפרק הרביעי650 לבירור תפיסתם את הדבקות של כמה מן הבולטים שבחכמי המוסר של צפת. אולם, עם שלפנינו הדיון היותר מקיף בסוגיה זו, אף בו אין היא מתבררת לגופה. דיון זה אינו אלא חלק מבירור הגישות השונות לתופעה של גילויי רוח הקודש והשיטות שנתגבשו בצפת להשגתה, וכל זאת כרקע לגילויי המגיד של ר' יוסף קארו.651 בירורים אחרים הם מעיקרא חלקיים או שהם מצטמצמים בפרטים.652 כללו של דבר: אף־על־פי שתפיסת הדבקות של חכמי הדרוש והמוסר בצפת כבר שימשה נושא לדיון מחקרי, וכמה מהיבטיה העיקריים אף נתבררו בצורה מרשימה ביותר, היא עדיין לא זכתה להידון במלוא היקפה.  

			בפרק זה אנו מבקשים אפוא לברר באורח מקיף ככל האפשר את תפיסת הדבקות, כדרך שנתגבשה בספרי הדרוש והמוסר של חכמי צפת במאה הט"ז. ביסודה זו תפיסה אחת המעוגנת בהשקפת עולמה של הקבלה, אולם היבטים שונים לה וגווני גוונים, שאף הובלטו והוטעמו בצורות ספרותיות ובדרכי ניסוח שונים. כך אנו מוצאים כי היבט אחד עיקרי שלה מודגש במיוחד בספרי הדרוש. היבטים אחרים מוצאים את ביטויים ההולם באותם ספרי מוסר, שבולט בהם ביותר הרקע האישי־חווייתי. ואילו כל אלה בתוספת היבטים אחרים מוארים באור שונה בספרי המוסר השיטתיים.  

			לפי חלוקה זו נערוך אף את בירורנו בשלושה פרקים: בתחילה נדון בתפיסת הדבקות כדרך שמצאה את ביטוייה בספרי הדרוש של ר' שלמה אלקבץ, ר' אלישע גאליקו ור' משה אלשיך; אחר־כך נעבור לתפיסת הדבקות בחיבוריהם בעלי האופי היומני־אישי של ר' יוסף קארו ור' אלעזר אזכרי, ונסיים בתפיסת הדבקות של ר' אליהו די־וידאש ור' חיים ויטאל, ששיוו לה אופי שיטתי מסכם.  

			א  

			בכתביהם של ר' שלמה אלקבץ, ר' אלישע גאליקו ור' משה אלשיך לא נדונה הדבקות כעניין לעצמו. לדעתם של חכמים אלה הדבקות איננה אלא חלק ממכלול שלם, שנושאו העיקרי הוא התורה. משמעותה של הדבקות מתמצית כל כולה בדבקות האדם בתורה, והיא נגזרת אפוא ממהותה של התורה. במשמעה זה אף טמונה האפשרות היחידה להגשמתה. כללו של דבר: דבקות ותורה כרוכות זו בזו, ואי אתה יכול לעמוד על טיבה של הראשונה בלא בירור מהותה של השנייה.  

			והנה, גם מהותה של התורה לא נדונה אצל החכמים הנזכרים מתוך עצמה ולעצמה. בבואם לברר סוגיה זו נזקקים אלקבץ, גאליקו ואלשיך כאחד לדרך טיעון דיאלקטית, שעיקרה העמדת התורה בעימות קוטבי עם הפילוסופיה, כמייצגת המובהקת של כלל החוכמות האנושיות ושל הרציונליזם הצרוף. דרך טיעון זו מעידה כי לשלושתם היה שיג ושיח עם עולם מושגיה ודעותיה של הפילוסופיה הרציונליסטית, הן בביטוייה המתונים התרים אחר סינתיזה בין אמונת־חכמים לבין דרישות החוכמות המחקריות ומסקנותיהן, והן בביטוייה הבלתי־מתפשרים, אם לא לומר — הקיצוניים, המעלים על נס את הרַציו ורואים בו קנה מידה לַכל, ובכלל זה גם לאמיתות הדתיות. כאן כדאי להדגיש, כי שיג ושיח זה עם עולמה של הפילוסופיה איננו בגדר אנאכרוניזם, אף שללא כל ספק בעיקרו הוא בא לחכמים אלה בירושה כמסורת ספרותית־רעיונית מדור הגירוש,653 ואף מדורות קודמים לו.654 אומנם בתקופתם ובמקומם, כלומר במחצית השנייה של המאה הט"ז בצפת, ניטל הרבה מחריפותו של הוויכוח עם הזרם הרציונליסטי; ואף־על־פי־כן אין זאת אומרת שלא היה לו רקע ממשי במציאות. ראיה לכך: קיומן של מגמות רעיוניות בעלות גוון פילוסופי־רציונליסטי מובהק בספרותה של התקופה, הנוצרת במרכזיה הגדולים של האימפריה העות'מאנית.655  

			ביטוי לאחת מן המגמות הרעיוניות הללו ניתן למצוא גם אצל אחד המובהקים שבחכמי צפת, שלהשקפותיו בנידון יש גם נגיעה ישירה לסוגיית הדבקות. כוונתי לר' ישראל די־קוריאל, בן דורם של אלקבץ ושל גאליקו.656 בין כתביו הדרשניים, שרובם ככולם נותרו בכתבי־יד,657 מצוי גם פירושו לתהלים, שהגיע לידינו בכתב־יד ששון 185.658 בפירוש זה מעמיד די־קוריאל השקפת עולם רציונליסטית מובהקת. לפי השקפה זו טמון ייחודו של האדם בכוח התבוני שבו וביכולתו להתעלות אל עולם המושכלות:  

			כאשר אראה שמיך [תהילים ח, ד], שהם פעולותיך בלתי־אמצעי, והם קיימי'[ם] ומזהירים, וכן ירח וככבים אשר כוננת [שם], למשול הארציים, אמ'[ר] המשורר מה אנוש כי תזכרנו [שם, ה], כלומר אחר שאין שום הבדל בינ'[ו] שאר [צ"ל: לשאר] הבעלי־חיים, שגם־כן הוא מורכב ונעדר כמותם, למה תשגיח עליו לזכור מעשיו יותר משאר בעלי חיים... ולמה נתת לו כח שכלי להתבונן במושכלות, כי לולי החומ'[ר] המונע ממנ'[ו] ההשגות כמעט ישיג במושכלות כמו המלאכים, וז"ש [=וזה שאמר] ותחסרהו מעט מאלהים [שם, ו], וכל יום ויום אם ירצה להתבודד בחוכמות יוסיף לקח ויהיה מעוטר בכבוד והדר להיות מושל במעשה ידיך [שם, ז], כלומר שיוכל לחדש אותות ומופתים בעולם השפל. ובראות המשורר כל אלו המעלות שנתן הב"ה [=הקדוש ברוך הוא] לאדם אמ'[ר] ה' אדוננו מה אדיר שמך וכו' [שם, י], כלומ'[ר] מאלו השלמיות שנתת לאדם יודע שאתה משגיח בשפלים.659  

			בכוחו השכלי אין האדם מתעלה על שאר הברואים בלבד, אלא זוכה גם להשגחה מיוחדת מצד האלוהות, שכן "דבר מוכרח ומחוייב הוא שהב"ה [=שהקדוש ברוך הוא] משגיח בבני אדם, אחרי שאנ'[ו] רואים שיש לאדם שיתוף במושכלות והב"ה [=הקדוש ברוך הוא] מנהיג השכליים."660 האדם זוכה להשגחה מיוחדת, והיא בגדר הכרח, משום שפירושה של תבוניות האדם היא הידמותו לאל: "והכוונה בזה כמו שהוא קיים ומעשיו במושכל קיימות ונצחיות, כן האיש הנמשך אחר המושכל קיים נצחי, ר"ל [=רוצה לומר] שיש לו השארות, והוא שב אל ה'."661 משמעותה של הידמות זו לאל היא אפוא קיום נצחי, הווה אומר: הישארות הנפש אחר המוות. בעקבות הרמב"ם ושאר ההוגים השכלתניים נקבע כאן במפורש שבהתעלותו של האדם אל המושכלות הוא זוכה בחיי העולם הבא.  

			המסקנה המעשית מן הנאמר עד כה ברורה: "...שילך בדרכי השכל שהוא הטוב הגמור."662 ודוק בדבר: ללכת בדרך השכל אין פירושו לקיים את מצוות התורה וחוקיה בלבד, אלא גם, ואולי בראש וראשונה, לחקור ולדרוש בחוכמה. בהמשך לדברים שהובאו זה עתה מגדיר די־קוריאל במדויק את מהותו של המשכיל ההולך בדרך השכל, בזה הלשון: "אם יש בכם משכיל [תהילים יד, ב], ר"ל [=רוצה לומר] ההולך בדרכי השכל ודורש דרכי התורה והחכמה ושהו'[א] דורש את אלהים [שם]."663 יושם לב, שלפי פירושו של די־קוריאל, ה"דורש את אלהים" האמיתי הוא רק המשכיל ההולך בדרכי השכל ודורש בתורה ובחוכמה. ביחס לתורה אין מדובר בקבלת דבריה כדרך "התמימים והם המתנהגים בתורה על־פי הקבלה ואינם מעמיקים [בה] לידע האמת מדרכי המופת."664 כאן מדובר מפורשות בדרישת דרכי התורה ולא בקבלתם ללא כל דרישה, וברור שהכוונה היא "להעמיק לידע האמת" בדרך של חקירה שכלית.665  

			על אופיה הרציונליסטי המובהק של השקפת־עולם זו עשוי להעיד גם קטע מאלף ביותר הדן ביראה. וזה לשונו:  

			ועבדו את ה' ביראה [תהילים ב, יא], כלומ'[ר] עבדו את ה' באופן שיהיה החומר שלכם ירא ומזדעזע, ולא יהא נהנה בהנאות הגופניות. וזאת היא העבודה הישרה והוא כאילו אמ'[ר] עבדו את ה', ובמה תעבדו? ביראה, כלומ'[ר] שיהיה הגוף ירא ורועד מפני השכל, וגילו באותה רעדה שירעד הגוף, כי אל דרך האמת אין שמחה בכל העולם כשמחת השכל.666  

			היראה כאן אינה בפני הבורא כי אם בפני השכל. היא מועתקת אפוא מתחום היחסים שבין אדם לקונו אל תחום היחסים שבין גוף האדם לשכלו. אין זאת אומרת שאין לה יותר תפקיד בעבודת אלוהים. חילופו של דבר: הפסוק המתפרש בקטע שלפנינו מורה בבירור על שייכותה לעבודת האלוהים, אלא שפירושו של הפסוק מעמיד אותה כתנאי לעבודה זו ולא עוד כעיקרה. כמו בכל שיטה שכלתנית, אף כאן עיקרה של עבודת האל הוא השכל. גם השמחה המלווה את עבודת האל איננה שמחה אמוציונלית כי אם שמחת השכל, ש"אין שמחה בכל העולם" כמותה.  

			היראה באה אפוא ליצור את התנאים המאפשרים לשכל לפתח את מלוא יכולתו, ולהוציא אל הפועל את כל הכוחות הגנוזים בו. ולאמיתו של דבר בכך מייצגת היראה את כלל המידות המוסריות, מידות שבין אדם למקום ומידות שבין אדם לחברו כאחת. עליהן מדבר די־קוריאל בהרחבה בפירושו למזמור טו: "בזה המזמור רצה המשורר להודיע ולפרסם לבני אדם דרך וסולם לעלות אל המושכלות, ואמ'[ר] שצריך להרגיל האדם עצמו במעלות המידות ולקנות תכונות נפשיות, יעלה בם אל הר הקדש שעניינ'[ו] השכל המעולה."667 ולאחר שהוא מגולל לפנינו את מעלות המידות להיבטיהן השונים, הוא מסיים את פירושו למזמור במילים אלה: "מאחר שזה האיש שקונה המידות החשובות יעלה בהם אל המושכלות, כידוע, שתשאר נפשו המשכלת לעולם דבקה עם המקור אשר לוקח ממנו."668 מטרתו העליונה של השכל האנושי היא אפוא דבקותו במקורו.  

			הדמות האנושית הנעלה, שהיא הצדיק השלם, מאופיינת בכך שהיא דבקה באלוהיה דבקות שכלית. אין אפוא פלא בדבר, שחששו הגדול של הצדיק השלם הוא מפני מכשול או מניעה על דרכו — דרך השכל — אל הדבקות. ואכן מתפרשים כאן הרבה מזמורים כתפילותיו של הצדיק אל אלוהיו שיצילהו מן המכשולים הללו, שעל כן "הצדיק הדבק באלוהיו צועק אליו תמיד על הרשעים המתהלכים סביבו, גם על הרכבת היסודות המחסרים השגתו, לפי שהם מסך מונע מלהשיג המושכלות."669  

			על ארבעת היסודות החומריים הללו מוסבת, לדעתו של די־קוריאל, תפילתו של דוד:   

			וכראות המשורר נפשו המושכלת שקועה בין אלו הד' אויבים התחיל להתפלל ואמ'[ר] הביטה ענני ה' אלהי [תהילים יג, ד], ר"ל [=רוצה לומר] הביטה כי רצוני לעשות רצונך ולהדבק במושכל, וענני שתסייע לשכל להתגבר על החומ'[ר], אחר שאתה אלהי ואני דבק בך ובעבודתך והעירה עיני במאור החכמות לאור באור השכל.670  

			חוכמות אלו שבאמצעותן מתעלה שכלו של האדם אל הדבקות, מוגדרות במפורש על־ידי די־קוריאל בשעה שהוא בא לתאר את סולם העלייה במושכלות, באמצעות החוכמות:   

			וי"ל [=ויש לפרש] תודיעני אורח חיים [תהילים טז, יא] — חכמת הטבע, שבה ידע האדם דרך יצירת הבעל חי וטבעם... שובע שמחות [שם] — חכמת האצטגנינות, שבה ישמח האדם בשמחות, בהיותו יודע העתידות, וזה באמצעות הככבים החונים לפני המלך... נעימות בימינך נצח [שם] — חכמת האלהות, שבה ישמח האדם ונעימות בהשיגו מציאות האלוה הנצחי באופן התנהגו בשפלים.671  

			נמצא שדי־קוריאל נאמן כאן באופן כללי לנוסח האריסטוטלי,672 שלפיו עולה האדם מן הפיסיקה אל המטאפיסיקה, הלוא היא חוכמת האלוהות, ועל ידה הוא מעפיל אל פסגת מאוויי השכל האנושי — השגת האל. בנקודה זו מגיע השכל האנושי למלוא מימושו העצמי, הווה אומר — אל הדבקות במקורו האלוהי.  

			נגד השקפות מסוג זה והשקפות דומות לה יוצא ר' שלמה אלקבץ בדבריו על מהות התורה, דברים המעוגנים בתפיסת היסוד של הקבלה. כמושכל ראשון בהשקפתו, המנוסח באורח אקסיומטי, נקבעת שלמותה המוחלטת של התורה העולה בכך על כל חוכמה ומדע אנושיים: "כך העניין בתורה כי היא שלמות האדם והיא המשלמת אותו והיא שלימה מכל חכמה ומדע, וזה ממה שאינו צריך ביאור."673 מהו הרקע הרוחני לקביעה זו על עליונות התורה ושלמותה? מסתבר שלרקע זה שני פנים: מחד גיסא, הוא מתגלה בזיקה העיונית־פילוסופית שלו, ומאידך גיסא הוא חושף לפנינו את שורשיו העמוקים בהשקפת העולם הקבלית.  

			מן הצד הראשון מתגלה לעינינו אלקבץ כמי ששיג ושיח לו עם עולם מושגיה של ההגות הפילוסופית, וכמי שנזקק לכליה בבואו להתווכח עם השקפות פילוסופיות מסוימות בדבר היחס שבין החוכמות המחקריות לבין התורה. כאן נדרש אלקבץ להבחנה עיונית בין שתי דרכי השגה שונות זו מזו לחלוטין. הדרך האחת, המייצגת את החוכמות המחקריות, היא ההשגה מן המאוחר אל הקודם, כלומר מן העלול אל העילה, שכל מה שניתן להשיג בה הוא מציאותו של האל בלבד.674 לעומת הדרך הזאת, שבהיותה השגה שכלית מובהקת אין היא יכולה מעצם מהותה לחרוג אל מעבר לגדריו של השכל האנושי, מעמיד אלקבץ את דרך ההשגה השנייה, "שאינו צריך לחקירה ע"ד [=על דרך] עילה ועלול רק מהקודם אל המתאחר, אשר היא היא השגה השלימה".675 ההשגה העיונית־פילוסופית מוגבלת מעצם מהותה, באשר היא השגה אנושית, ולאמיתו של דבר מדרגתה הגבוהה ביותר היא ההכרה במוגבלותה הטבעית. כנגד זה ההשגה השנייה אינה יודעת את המוגבלות האמורה, לפי שמקורה הוא לא השכל האנושי. סיכומו של אלקבץ הוא:   

			יר'[צה] כי החכמות כלן הן תחת השמש והתורה למעלה מהשמש, והכוונה כי שאר החכמות נקנות מהחוש והשכל וזה כלו תחת השמש כי האדם יולידהו, האדם והשמש, מה שאין כן בתורה כי היא אלהית באמת, ולזה הנה היא למעלה מהשמש.676  

			נמצא שההשגה האצורה בתורה והנובעת ממנה היא השגה שלמה, באשר היא השגה אלוהית.677  

			שלמותה של התורה מתבטאת באחדותה: "והיא תמיד אחדיית, לא תקבל הקדמותיה מאחרת, ולפי שבעלי החכמות ההמה אמ'[רו] שהחכמות ההמה הושפעו בשכל ההיולאני מהשכל הפועל אמ'[ר] כי התורה הזאת מושפעת אלינו ממנו ית'[ברך], מחכמתו הטהורה, לא מהנבדל התחתון."678 ואחדותה כפי שאנו רואים מורה אף על אי־תלותה הגמורה; אין היא נזקקת למה שמחוצה לה, לפי שכל שהיא צריכה לו — ממנה ובה הוא. שלמותה היא שלמות עצמית מוחלטת. תכונות אלו מוכיחות כי אין חוכמת התורה כשאר החוכמות, שכן הללו הן תולדה של פעילות השכל האנושי היוצא בכך מן הכוח אל הפועל,679 ואילו היא אינה אלא האצלה ישירה מן החוכמה האלוהית ללא כל מיצוע.  

			תפיסה זו של מהות התורה מעוררת את השאלה: כיצד יכול האדם לקוות להשיג את התורה, כאשר היא מוצבת מלכתחילה מעל להשגתו של השכל האנושי? בפתרונה של בעיה זו מתגלה הצד השני שבהשקפת אלקבץ על התורה, הצד הפנימי והעמוק יותר, המפרנס ומזין אף את הצד הראשון. לפי השקפתו אין ידיעת התורה נכללת בקטגוריה של צורות ההשגה הרגילות. זוהי ידיעה הסומכת על קשר מיסטי בין נפש האדם לבין התורה:  

			אבל צריך שתקבל הנה כי כל אחד מישראל יש לו חלק מיוחד בתורה, אין חלקו של זה כחלקו של זה, ועוד כי הנפש והתורה דבר אחד הם ועצמות אחד... והוא כי המשפיע שפע התורה לזולתו משפיע ממנו חלק מעצמותו ממש, מעצמות נפשו, מאחר שכל אחד ואחד יש לו חלק מיוחד בה... ותשכיל ממוצ'[א] דבר ענין התלמידים שנקראו בנים, כי הם בנים ממש אשר התנוצץ בהם ניצוץ נשמת המלמד ונתעצם בו, כי התורה והנפש דבר אחד.680  

			הקשר המיסטי הזה, המגיע עד כדי זהות, הוא שמאפשר לנפש אותה ידיעה בתורה שהיא במובן מסוים ידיעת עצמה. אין תימה אפוא, שגם הוראת התורה אינה דומה להוראת חוכמה אחרת, ולכן מתאר אותה אלקבץ כהתנוצצות של נשמת המלמד בנשמת תלמידיו.  

			לקשר המיסטי עד כדי זהות בין הנפש לבין התורה מצטרף קשר נוסף. כוונתי לזהות שבין הקדוש־ברוך־הוא לתורה: "התורה אשר היא היא הב"ה [=הקדוש ברוך הוא]... כי הוא וחכמתו אשר היא התורה הכל דבר אחד."681 אתה למד מכאן שידיעת התורה אינה רק ידיעת הנפש את עצמה, כמו שראינו לעיל, אלא היא גם הכרת הנפש את בוראה. מעתה גם ברור, שהכרות אלו שנפש האדם זוכה בן בידיעתה את התורה הן זהות, באשר הכרה אמיתית שהנפש מכירה את עצמה פירושה הכרת מקורהּ ושורשה העליון, שהוא בוראה. פעולת הכרה זו של הנפש היא גילוי עצמה במקורה ובשורשה העליון — בתורה ובבוראה כאחד.682 אין זה מקרה אפוא, שאלקבץ נמנע מלהזדקק בהקשר זה לביטויים 'הכרה' או 'ידיעה'; הוא מעדיף על פניהם את המונח 'דבקות': "כי היא [התורה] המקנה לנו הדבקות בו ית'[ברך], כי כאשר נדבק עמה הננו דבקים עם בוראנו, למה שהוא וחכמתו אחד."683 ידיעת התורה היא אפוא ידיעה במשמע של דבקות. בתהליך זה של דבקות מגיע האדם להזדהות מלאה עם התורה ועם אלוהים — הזדהות המשולה להזדהות הנשרף עם האש השורפת אותו: "אבל כשמשליך עץ אחד באש או ברזל או איזה ענין יחזור אש, כן התורה יחזור לאדם המתעסק בה נצחי וקיים כמותה."684  

			ברי שדבקות זו בתורה, שבעת ובעונה אחת היא גם דבקות הנשמה באלוהיה, היא התכלית העליונה של האדם. השגתה של תכלית זו מותנית בשני תנאים עיקריים, שבסופו של דבר — כלומר: עם מימושה הלכה למעשה של התכלית — עשויים להתגלות כשני צדדים של אותו מטבע. התנאי הראשון קשור בסובייקט שהוא האדם, ואילו התנאי השני כרוך באובייקט, שהוא התורה האלוהית.  

			הסובייקט מוכן מעצם טבעו להשגתה של התכלית העליונה. הכנתו נתונה באותה זהות מקורית שבין נשמתו ובין התורה והאלוהות. ברם, זהות מקורית זו היא עתה בכוח, והאדם נקרא להוציאה אל הפועל. פירושו של תהליך זה הוא בראש וראשונה שחרורה של הנשמה מן הכבלים החומריים שבהם היא אסורה.685 לשם כך יאים אף סיגופים ועינויים: "כן ענין האיש הלזה המשתלם ע"י סגופין וענויין מדקקין החומר ומחלישין אותה יום ליום, עד שזאת כבודה בת־מלך פנימה, נשמת שדי אשר בקרבו, תצא לחפשי."686 יציאתה של הנשמה לחופשי היא תנאי להתגלות מהותה המקורית והאמיתית, שהיא זהותה והזדהותה עם שורשה האלוהי.  

			בדומה לנשמה צריכה אף התורה לגלות את מהותה המקורית והאמיתית, שהיא נסתרת ונעלמת מעינינו; שכן בדומה לנשמה אף התורה, שכאמור זהה בשורשה עם האלוהות, ירדה ונתגשמה ולא נתגלתה בהווייתה הרוחנית העליונה. יתרה מזו, ירידתה והתגשמותה של התורה אינה אלא למעננו, שאם לא כן לא היינו מסוגלים כלל להשיגה: "מאחר שהתור'[ה] הזאת לצרכנו נתגשמה ונתלבשה... והכוונה בכל זה כי אי אפשר להשיגה מופשטת, והיתה צריכה ללבוש מה ולזה נצטערה הרבה."687 ניתן אפוא לומר, כי מלכתחילה קיימת מעין השפעת־גומלין בין הנשמה לבין התורה. שכן בעקבות ירידתה של הראשונה אל הגוף והחומר צריכה הייתה אף השנייה לרדת ולהתלבש בלבושים גשמיים כדי שיוכל להתקיים ביניהן שיג ושיח.  

			ברם אלקבץ אינו נלאה מלהדגיש את חשיבותם של הלבושים הללו לא רק לאדם אלא גם לתורה עצמה: "כי כמו שהדונג הנה הוא לכסות על הדבש לבל יכוהו שרב ושמש כן מלבושי התורה הם למחסה ולמסתור מחום התאוו'[ת]."688 עם זאת יש להדגיש כי מלבד חשיבות הלבושים כאמצעים או שלבים הכרחיים לאדם בדרכו אל השגתה השלמה של התורה, ומלבד חשיבותם כמגיניה של הווייתה הרוחנית והנסתרת בעולם הגשמי הזה, נודעת להם חשיבות רבה כשלעצמם: "יורו כי אין ענין הרמז דבר יכחיש הפשט או הסוד או הדרש, רק הכל עניין אחד כמשל העץ המוזכר בדברי הרשב"י אצל והיה כעץ שתול..."689 הדברים עולים, כמובן, בקנה אחד עם תפיסת־היסוד בדבר אחדותה השלמה של התורה, שהיא אחד ממאפייניה העיקריים המבדילים אותה מכל החוכמות האנושיות.690   

			על תפיסת יסוד זו מסתמך חכם הרזים היודע את מציאות הסודות ומהותם ומודע לכך שגם בלבושיה הגשמיים של התורה דבק משהו מהווייתם של סודותיה.691 אכן פנימיותה הנסתרת והנעלמת של התורה מאצילה מאצילותה העליונה אף על לבושיה החיצוניים,692 ומכאן הקפדתו של אלקבץ בציון ערכם וקדושתם.693 מסקנתו היא, שאין להעמידם במנותק מן הסוד,694 אלא יש לראותם תמיד כאחוזים בו ומובילים אליו, שכן המטרה והתכלית העליונה הייתה והווה — פנימיותה הנעלמת של התורה.  

			בנקודה זו מתקשרים דבריו של ר' אלישע גאליקו בסוגיה שלפנינו לדבריו של אלקבץ. שכן כהנחת יסוד בתפיסתו את מהות התורה מועמדת קביעתו על לבושיה הרבים בזה הלשון:  

			כי ידוע שיש בתורה לבושים הרבה זה לפנים מזה ונעלם מזה ובפרט שלושה מלבושים הם רשומים ומפורסמים... האחד הוא דק מאד רוחני ונעלם והוא אומרנו כל התורה כלה שמותיו של הקב"ה והוא ותורתו הכל אחד...695 יש מלבוש שני וגם הוא נעלם והוא מציאות התורה אשר למלאכי'[ם] שהוגין ועוסקין במלבוש ההוא. יש מלבוש שלישי והוא התורה כמות שהיא אצלנו בעה"ז [=בעולם הזה].696  

			בקביעה זו ניתן ביטוי לתפיסת יסוד קבלית, אשר מצאנוה גם אצל אלקבץ.697 אולם יש לציין עניין מיוחד בשימושו של גאליקו במונח 'לבושים' או 'מלבושים'. בעצם השימוש במונח זה לציון רבדיה המשמעותיים הגלויים של התורה — פשט, דרש ורמז — אין משום רבותא, אבל חידוש הוא שגאליקו מכנה כאן אף את הרובד הנעלם והנסתר ביותר של התורה, הלוא הוא הרובד שבו קיימת זהות בין הקדוש־ברוך־הוא לתורה, בשם 'מלבוש'. הוא ביקש כנראה להטעים בכך, שאף מה שנראה לנו כשכבה הנעלמת ביותר מבין שכבות המשמעות השונות שבתורה אינו אלא מלבוש לעצמותה של האלוהות. גאליקו מדגיש, שהתורה אוצרת בחובה אין־סוף משמעויות והיבטים. ביטוי מפורש להשקפה זו ניתן בביאורו לפסוק: 'כל הנחלים הלכים אל הים והים איננו מלא, אל מקום שהנחלים הלכים, שם הם שבים ללכת' (קוהלת א, ז), בזה הלשון:  

			ידוע שהתורה נמשלה למים דכתיב הוי כל צמא לכו למים [ישעיה נה, א. וראו שיר השירים רבה א, ב], והיא תקרא ים באמת. ואמר כי כל דברי תורה שהאדם מחדש בתורה, אשר הם כמו נהרי נחלי מים, כולם הולכים ונכללים בתורה, והב"ה [=והקדוש־ברוך־הוא] משתעשע בהם והים איננו מלא, כי ארוכה מארץ מדה ורחבה מני ים [איוב יא, ט], ואין מציאות לבא אל ידיעת תכלית התורה, ואמר אל מקום שהנחלים הולכים, והיא גוף התורה, שם הם שבין ללכת, מצד הכוח שהם קונים שם בהיותם נכללים בגוף התורה שבים הנחלים ללכת שם, ומתגלין לאדם עוד רזי תורה לחדש עוד חידושים אחרים, באופן שנחלי תורתו שהוא מהוה ומחדש אינם פוסקים לעולם, כי האחרונים מסובבים מן הראשונים מהם וכן כולם.698  

			נמצא, שככל שהאדם ירבה בלימוד התורה וככל שיתקדם בחישוף רזיה וסתריה לא יוכל להגיע אל התכלית האחרונה של לימודה. תכלית זו נותרת תמיד בלתי מושגת; וסיבת הדבר איננה קוצר המשיג של האדם בלבד אלא מהותה העצמית של התורה.  

			כמו אלקבץ מדגיש גם גאליקו את אחדותה של התורה, לאמור: על אף לבושיה הרבים ועל אף משמעויותיה לאין־ספור היא בעיקרה אחדותית.699 מתוך תפיסה זו יובן גם הערך הגדול של לבושיה החיצוניים, הלוא הם פשטיה ונגלותיה. גאליקו מטעים עניין זה בהקשרים שונים. כך, למשל, בפירושו לשיר השירים לאחר שהוא מתאר על־פי הזוהר את השפעת תלמוד תורה על השעשועים בגן־עדן,700 הוא מוסיף ואומר:  

			ואמר כי עם שלא יהיו דבריו בפנימיות התורה כי אם בנגלה ובפשט, שהם מלבושי התורה, והיה עולה בדעת שאין בהם כח להגיע עד מקום המדרגה הנז'[כרת] עדיו יתברך עצמו, לז"א [=לזה אמר] וריח שלמותיך כריח לבנון [שיר השירים ד יא], לומר שאפילו הדברים הנגלים בפשטי התורה שהם לבושים לפנימיות התורה ריחם עולה למעלה והשם יתברך הוא משתעשע ומתעדן בהם.701  

			ולא עוד אלא שגם העוסק בפשטי התורה בלבד יכול שיעלה למדרגה גבוהה ביותר:  

			כמו שמצינו רבים שבהיותם עוסקים בתורה וחורזים בה מתורה לנביאים ומנביאים לכתובים אפילו בפשטיותן היו מתלהבים ומסתבכים באש היורד מלמעלה, וכמו שהיה במעמד הר סיני, וכדאיתא במדרש על פסוק צוארך בחרוזים [שיר השירים רבה א, י], וכל שכן כשמתעסקים במעשה בראשית או במעשה מרכבה.702  

			העיסוק בפשט ובנגלה יש בו אפוא כדי להביא את האדם להתעלות מיסטית. יחסו של גאליקו אל הפשט מתגלה ביתר שאת בבואו לדבר על ימות המשיח, שלפי ההשקפה הקבלית הידועה703 יתגלו בהם סתרי התורה לכל ישראל: "כי אז בימות המשיח אחרי אשר ישכן ה' את שמו בישראל יהיו סתרי התורה מתגלין בישראל, וכמעט שתהיה התורה כאילו מתפשטת מהלבוש והמסך המבדיל בהשגת סודותיה ופנימיותה, באופן שיהיה לימוד התורה דרך הנעלם, מלבד הפשט הנגלה יהיה במקומו עומד, אלא שלא יהיה מעיק ומונע בהשגת סודותיה וסתריה כאמור."704 גם בימות המשיח יישארו אם כן הפשט והנגלה על כנם כמקדם.  

			אף־על־פי־כן השגת סתרי תורה היא התכלית, כיוון שבאמצעותה בעיקר מגיעים לדבקות באלוהים: "כי בהיותם במצב הזה ישכירו ידידותיו יתברך מתוך יינה של תורה, בהשיגם כל פנימיות התורה ורזין טמירין אשר בה יכירו גדולתו ית'[ברך] ויגבר החשק להדבק בו בישרות בלי פניה ונטיה כלל כי אין דבר מטה ממנו."705 אולם יש שוב להדגיש, כי ייחודה של התורה מתגלה בעובדה, שכל חלקיה וכל רובדי משמעויותיה אחוזים ושלובים זה בזה ויוצרים אחדות, שאין לה אח ורע בשום חוכמה. בכך טמון גם השוני העיקרי בין התורה לבין שאר החוכמות והדתות:  

			כי הודיע שבח התורה, שאינה כשאר הדתות האנושיות שאין בהם ובכוונתן רק דברים כפשוטן על הסדר, ואם יבוא אדם לדורשן ישר והפוך לא ימצא בהם ממש ושום הבנה וכוונה כלל, ותורתינו הקדושה אינ'[ה] כן, כי כמו שיש ממשות בקריאתה על הסדר והיושר כן נדרשת הפוך, וסודות גדולים ועמוקים ושמותיו יתברך נמצאים בהיפוך פסוקים ותיבות ואותיות, כמו שנודע בבירור ליודעים, וז"ש [=וזה שאמר] הפוך בה בתורה, ולא היפוך א'[חד] כי אם היפוך אחר היפוך, וז"ש [=וזה שאמר] הפוך בה דכולא בה [אבות ה, כד], שהכל שייך בה ונדרש ישר והפוך בתלי תלים של הלכות וסודות. מה שאין כן בשאר הדתות כאמור.706  

			ביסודו של דבר גם אצל גאליקו, כמו אצל אלקבץ, מעומתת התורה עם החוכמות האנושיות (ובכללן גם הדתות האחרות) ועיקרו של עימות זה, ואף תכליתו, היא הבלטת סגולתה העצמית של התורה המתגלה בדבקות.  

			לפני שנבוא להרחיב את הדיבור על סגולה זו נתעכב עוד קמעא על העימות הנדון שבין התורה לבין החוכמות, כמו שהוא עולה לפנינו מכתביו של ר' משה אלשיך, שהינו ללא ספק הקיצוני שבין חכמי הדרוש בצפת בעמדתו השלילית כלפי החוכמות האנושיות. עמדתו זו נובעת מפקפוקו העמוק בשכל האנושי וביכולתו הכללית של האדם לחרוג בכוחות עצמו מעבר לתחומיו הטבעיים המוגבלים. לפיכך מסתייג אלשיך גם מסוגים מסוימים של השתקעות מיסטית בצד הסתייגותו מן החקירה השכלית. הסתייגות זו באה לכלל ביטוי, למשל, באחד מאופני הפירוש שהוא מציע לדברי אגור בן יקה במשלי (ל, ו): 'אל תוסף על דבריו פן יוכיח בך ונכזבת', לאמור:  

			או יבוא ללמד דעת את כל איש מכם בל יכניס עצמו לעמוד על אמיתת מציאותו יתברך ויתר עיקרים המסתעפים על פי חקירותיו לפי שכלו וחכמתו אשר למד, או כענין המעמיקים ליכנס לפרדס בבת אחת או ליכנס להיכלות החיצונים להבין מתוכן היכלי מלך הקדוש יתברך, כי גם זה לעומת זה עשה האלוהים, רק יאחז צדיק דרך ה' ואמונתו על פי התורה אשר שם משה לפני בני ישראל, אשר עין בעין ניתנה לאבותינו מאתו יתברך ובה נזכה ונחיה לפניו יתברך, ולא יבקש חשבונות רבים ויאבד, כאשר קרה לגדולי עולם, כי הנה אפילו בחכמים אשר נכנסו לפרדס לא יצא בשלום רק ר"ע [=ר' עקיבא] לבדו.707   

			בדברים אלה ניתן לראות מעין מוקד, שממנו מסתעפים כמה כיווני מחשבה אופייניים לעולמו האידיאי של אלשיך. בראש ובראשונה ניתן כאן ביסוס רעיוני להסתייגותו ולהימנעותו מן העיסוק המפורט בענייני קבלה, בהצגת הסכנות הכרוכות בו. אלשיך מציין כסכנה יתרה ניסיון ללמוד על תחומי האלוהות באמצעות הכניסה לתחומי הסיטרא אחרא מתוך הסתמכות על העובדה שכוחות הטומאה ערוכים כדוגמת כוחות הקדושה. דרך זו, שאפשר לציינה כירידה לצורך עלייה, סכנה של שקיעה בעולם הטומאה רובצת לפתחה.708 אמנם אין להסיק מכך, שאלשיך מתנגד לחלוטין לעיסוק בנסתרות. אדרבה, כמו שעוד ניווכח לדעת בהמשך בירורינו, רואה אף הוא בעיסוק זה את התכלית העליונה של לימוד התורה. עם זאת הוא מסייג אותו בסייגים שונים מחמת הסכנות הכרוכות בו. ברם, התנגדותו נחרצת לגבי צורה מסוימת של עיסוק במופלא. כוונתי לחוכמה הנשענת על השכל האנושי בלבד ועל ההכרות המחקריות. עיון כזה מוצב כאן במישור אחד עם שני הניסיונות המסוכנים של החקירה במופלא על דרך הסוד, דהיינו הקפיצה בבת אחת אל עולם הנסתר ללא הכנה נאותה מחד גיסא, והירידה אל ההיכלות החיצונים מאידך גיסא. מאלף במיוחד הקשר הנקשר כאן בין ההסתמכות על כוח השכל בלבד לבין פעולת המיסטיקאים בירידה אל ההיכלות החיצוניים. לגבי שניהם מתגלה ספקנותו של אלשיך כלפי יכולתו של האדם. בראשון מופנה הפקפוק אל עבר הכוח התבוני שבאדם, ואילו בשני מוסב הוא על יכולתו של ילוד אשה לעמוד בנסיונות.  

			עמדתו הספקנית של אלשיך כלפי האינטלקט האנושי היא הבסיס להתנגדותו הנמרצת והעקיבה לחוכמות החיצוניות לסוגיהן השונים. חוכמות אלה אין בהן ממש, באשר אין בכוחו של השכל האנושי להשיג השגות אמת בתחומים שהם מעבר לעולם החומר:  

			כי רבים חללים הפילה החקירה שכלית, והיא החכמה חיצונית, כי אוי מי יהיה בשומו אל החכמה זו פני שכלו, כי איזו הדרך תשיג בינת אדם חרש מחרשי אדמה כבשי דרחמנא, אשר לא ישיגוהו מלאכי אלקים משוללי חומר... ואיך חידוש עולם אשר בחכמתו הבלתי נפרדת מאיכותו יסד ארץ ובתבונתו נטה שמים, ישיגנו שכל איש האדמה להבל דמה.709  

			מוגבלותו של השכל האנושי, הנובעת מעצם היותו נתון בתוך החומר, טבועה בדרכי פעולתו. לדעתו של אלשיך, דרכי ההיקש של השכל פגומים מעיקרם, באשר ההיקש סומך לעולם על הנחות שאת אמיתותן אין ביכולתה של המחשבה להוכיח, או־אז "שתי רגלי הנחות ההיקש להוציא התולד'[ה] והנפקותא הם יורדות מות710 כי הם הנחות שקריות... וא"כ [=ואם כן] ודאי שצעדיה היוצאים מרגליה והם התולדות שאת שאול יתמוכו שכ"כ [=שכל כך] הן רעות."711 הטעות והמכשול אורבים לשכל על כל צעד ושעל, שהרי אין הוא אלא שכל אנושי, ויען  

			כי המה אדם ולא אל, וכל האדם כוזב לפעמים בדמיונו וטועה באצטגנינות שלו, כי בבא החכם בחכמתו ושקל בפלס גדולה וקטנה להוציא מתוך ההיקש תולדה מה, ואולי משגה הוא וטעה בשיקול הדעת, וכשל היקש ונפלה תולדה, ותהי האמת נעדרת באין מבין.712  

			ביקורתו של אלשיך על השכל האנושי ועל דרכיו דומה לביקורתו של אלקבץ באותו עניין,713 ומזכירה אף בדרך ניסוחה את עמדתו של רבם המשותף — ר' יוסף טאיטאצאק.714 אלא שמסקנותיו שונות תכלית השוני מאלו של רבו והן אף מופלגות יותר ממסקנותיו של אלקבץ. שכן בשעה שר' יוסף טאיטאצאק מועיד לחוכמה האנושית מקום אפילו בתחומה של החוכמה האלוהית, שהיא התורה,715 וקל וחומר — מחוץ לתחומה ובצידה,716 ובשעה שגם על אלקבץ אי אפשר לומר שהוא שולל שלילה מוחלטת את הפילוסופיה ואת דרכה,717 יוצא אלשיך חוצץ באורח נמרץ ביותר נגד החוכמות החיצוניות. בעמדתו הנחרצת הזאת הוא מזכיר במידה רבה את ר' יוסף יעבץ, שכמוהו אין הוא רואה כל אפשרות, שהחוכמות החיצוניות תדורנה בכפיפה אחת עם התורה.718 הוא ירא מפני האפשרות של שילוב מעין זה: "כי הלא ירא אני פן יהיו שני הדברים שקולים בעיניך, תורת ה' וכפירת הזרה."719 אליבא דאלשיך פעורה תהום בין התורה לבין החוכמות החיצוניות, ואין שום אפשרות למתוח גשר מעליה. לפיכך שולל הוא תכלית השלילה את כל הצורות והאופנים של מיזוג או פשרה שבין התורה לבין הפילוסופיה והחוכמות החיצוניות.720  

			בין דרכי מיזוג אלה כולל אלשיך אף את הפנייה אל הפילוסופיה והחוכמות לשם שימוש בהן כעזר וכתבלין לתורה. כנגד אפשרות זו רמזה, לדעתו, התורה בפסוק "כי יקח איש אשה ובעלה" (דברים כד, א):  

			אמר משה רע"ה [=רבנו עליו השלום] הנה עוד תערובת אחד שונא הוא ית'[ברך] והוא המערב חוכמה חיצונית עם תורת האמת והצדק, והנה זאת טענת המהדרין כונתם כי יאמרו הן אמת כי אין כתורתנו תורת אמת, אך הנה באתי אליה ובענייניה ולא מצאתי לה חידודין דקים וחריפים מתוקים, כאשר כי יבעל בחור בתולה שיטעם טעם צרות ועריבות, לכן באתי אל הפילוסופייא שיש בה חידודין צרים דקים וערבים. ולא זכר כי לנו היא דרך אישות וחיבור נפשי, והחיצונית — כבועל ארמי'[ת].721  

			הדברים הללו רומזים גם על ממד נוסף, עמוק יותר, שהוא אולי המקור העיקרי להתנגדותו החריפה של אלשיך לעיסוק כלשהו בחוכמות חיצוניות. כוונתי לתפיסתו את העיסוק הזה, ותהא מטרתו טובה ככל שתהיה, כבעילת בת אל נכר, הווה אומר כהתחברות עם כוחות הטומאה, כפי שנאמר במפורש במקום אחר: "... ביוצא לתרבות רעה והוגה בספרי טועים ונמשך אחר אמונתם, כי יוסיף אומץ וכח בכחות הטומאה שיהנו וישבעו מחלאת טומאת עוז התעסקו בם."722 ברי שלפנינו תיאור שלב קיצוני של תוצאות ההשתקעות בחוכמות החיצוניות. אולם היא הנותנת, סופה של הדרך מלמדת על הסכנה האורבת כבר בתחילתה. כללו של דבר: התנגדותו של אלשיך לחוכמות החיצוניות היא מוחלטת, לפי שהוא רואה בהן אחת מהתגלמויותיה של הסיטרא אחרא. לפיכך אין הוא רואה כל אפשרות למתוח גשר מעל לתהום הפעורה שבין התורה לבין החוכמות, ולכן  

			לא לכם אשר לא מישראל אתם לדעת חכמת סוד תורת ה', כי הלא והחכמה מאין [איוב כח, יב] הוא מאת הבלתי מושג, הוא יתברך, ולא משכל אנושי היא, ועל כן איזה מקום בינתה [שם, שם], כלומר לא בכל מקום תמצא, כי אם במקום מוכן לכך, הן נפשות האצולות ממנו יתברך.723  

			בדברים אחרונים אלה נרמז מוטיב מוכר, שמצאנוהו אצל אלקבץ, לאמור: השגתה של התורה, האוצרת בחובה את חוכמת הרזים, אפשרית משום שהנפשות בעצם היותן אצולות מן האלוהות מוכנות מטבע בריאתן להשיגה. אם נוסיף לכך את הדגשותיו החוזרות ונשנות של אלשיך על הזהות הפנימית שבין התורה לבין הקדוש־ברוך־הוא, שהרי חוכמתו היא "בלתי נפרדת מאיכותו",724 תעמוד לפנינו בשלמותה התמונה המוכרת לנו מדברי אלקבץ.725 הזהות המקורית בין נפש האדם (וברור, שהכוונה לאדם מישראל) לבין שורשה האלוהי מחד גיסא, והזהות המהותית שבין פנימיות התורה לבין האלוהות מאידך גיסא, הן הרקע לאפשרות ההשגה של התורה על־ידי נשמת האדם. כאלקבץ לפניו, גם אלשיך אינו נזקק בהקשר זה למושג ה'השגה' או ה'ידיעה' אלא למושג ה'דבקות'. דבקות זו מתוארת על ידו בדימויים אירוטיים מובהקים. כך, דרך משל, מתאר הוא במקום אחד ארבעה שלבים ביחסים שבין החושק לאהובתו, ובמקביל להם ארבעה שלבים בהידבקות האדם בתורה. כנגד השלב הרביעי, שהוא הזיווג, מעמיד הוא את השלב הרביעי בדבקות בתורה המאופיין לדעתו בפסוק "ובאהבתה תשגה תמיד" (משלי ה, יט):  

			ועל הד' אמר באהבתה תשגה תמיד לומר אם תבוא ותכנס באהבתה העצמיית היא פנימיות סודותיה אין צריך לאמר שלא תקוץ כי אם שתשגה תמיד... אם תדבק באהבתה ותכנס בפנימיותה בעצם תשגה תמיד יום יום, כי כל כך תדבק בך היא עד תשכרך מיינה ותאחז בחמשת חושיך עד שלא תרגיש אל ענייני העולם הזה ותהיה שוגה תמיד, כי אם מעט תדבק אתה בה, היא תדבק בך הרבה עד אין קץ.726  

			דבקות אקסטטית זו בתורה, המתוארת כשיכרון חושים גמור, שבו מתנתק האדם לחלוטין מן העולם הסובב אותו, היא כמובן המדרגה העליונה של הדבקות, והיא התכלית האחרונה של כל עיסוק בתורה. אולם ככזאת היא מאצילה ממהותה על העיסוק הזה בכל דרגותיו,727 היא גם מבהירה לנו את מלוא משמעות קביעתו של אלשיך לעיל, "כי לנו היא [התורה] דרך אישות וחיבור נפשי", שעל רקעהּ תוארה הפנייה אל החוכמות החיצוניות כבגידה מינית.728  

			דברים אלה של אלשיך, שנאמרו על הדבקות בפנימיותה של התורה, מכוונים כמו ממילא גם אל הדבקות באלוהות. שכן גם לדעתו הדבקות בתורה היא מניה וביה דבקות באלוהות:  

			כי התורה אשר על ידה נזכה ונדבק בו יתברך הוא כתם פז, כי לבהיקותה וספיריותיה אין חקר. עם היות בה מראה התלבשות וגשמיו'[ת], עיקרה וסודה דבקה בו יתברך בלתי נפרד מאיכותו כנודע, שעל־ידי כן האושר הנמשך לנו על ידה כיוצא בה יהיה, כי נדבק בשורשה.729  

			דבקות זו בשורשה של התורה, שהוא הקב"ה, היא מימושו בפועל של "החיבור הנפשי" המקורי הנתון בכוח. לפיכך קושר אלשיך את הדבקות בתשובה: "אך בשוב אדם מדרכו הרעה חוזר האור והדבקות ההוא, והוא מז"ל [=מאמרם זכרונם לברכה] גדולה תשובה שמגעת עד כסא הכבוד [ברכות לב ע"א], כי על ידה חוזר הדבקות עדיו יתברך."730 ובניסוח שונה: "כלל הדברים כי בבא הנפש פה עודנה קשורה בו ית'[ברך] עד העוותה, כי אז העון כורת בינו לבינה עד שובו בתשובה ועל כן תקרא תשובה כי שב אל דבקותו כמאז."731 על רקע זה מובנת גם השתוקקותו התמידית של האדם אל מצב הדבקות, שהיא כהשתוקקות החלק אל השלם; וכדי להמחיש עד כמה הדבקות היא האידיאל הנכסף מטעים אלשיך, כי ההשתוקקות הנזכרת מעוררת השתוקקות מקבילה לה מצד הקדוש ברוך הוא אל ישראל, שאף היא, כביכול השתוקקות של חלק אל השלם, אף כי הוא הוא השלם.732 מכל הנאמר עד כה ניתן להסיק, שיחסי השתוקקות הדדיים אלה זהים למעשה לדבקות ההדדית שבין התורה והאדם, שדובר עליה לעיל. חשוב להדגיש עניין זה כדי להבין, שגם לדעתו של אלשיך הדרך היחידה להביא את השתוקקותה הטבעית של הנפש לשוב ולדבוק בשורשה האלוהי היא דרך הדבקות בתורה. אפשר אפוא לסכם את עמדתו בסוגיה שלפנינו על־ידי הוראתו הכללית: "איעצך אל תפן אל שום בחינה רק להדבק בה כלו'[מר] מצד בחינת עצמה וקדושתה, כי היא חכמתו יתברך, כי עץ חיים היא למחזיקים בה [משלי ג, יח], כלומר בה, מבחינת עצמה וקדושתה."733 עצמותה וקדושתה של התורה בהקשר זה פירושן אחד: רובד משמעותה הסודית, שבו גלומה זהותה עם הקדוש־ברוך־הוא.  

			אלשיך אינו מרחיב את הדיבור על טיבה של אותה דבקות באלוהות, המושגת באמצעות ההכרה המיסטית של פנימיותה הנעלמת של התורה. לא כן הדבר אצל אלקבץ וגאליקו. אלקבץ קובע כי משמעותה של דבקות זו היא התקשרות האדם בספירות האלוהיות. השגת סודות התורה, אפילו היא השגה מועטת, השפעתה גדולה, "מפני שמקור ההשפעה ההיא נשפעת ממקור זך ובהיר ומקימה הנפש האנושית משפל מצבה ומעוררה להידבק בצורות המאירו'[ת] המתמידות."734 דבקות האדם בספירות, הלוא הן ה"צורות המאירו'[ת] המתמידות", מעצם טבעה אינה מושגת לעולם בשלמותה. זוהי תכלית שאין לה סוף, שכן רק לעתיד לבוא בעידן הגאולה השלמה עתידים גם סודות התורה להתגלות בשלמותם.735 עד אז יימצא האדם תמיד בדרך אל מימושה המלא של התכלית, והמדובר גם באדם השלם שכבר הגיע להשגת סודות התורה. לפיכך גם בהשגת סודות התורה במצב הדבקות בה יש להבחין מדרגות שונות, שהן מדרגות שונות בסולם העלייה המיסטי של האדם:  

			וידוע ליודעים חן כי יש ויש מדרגו'[ת], מהן נקרא דבור, על שהדבור כראוי ולראוי מורשה בהם, ויש נקרא מחשבה שמשיקות עליהם את הפה, ויש נקרא אפיס'[ת] המחשבה כי המחשבה בהם ברצא ושוב דומה למ"ש [=למה שנאמר] במופלא ממך אל תדרוש במכוסה ממך אל תחקור, במה שהורשית התבונן [חגיגה יג ע"א] והאל יראנו נפלאות מתורתו אמן.736  

			הנה כי כן גם בסודות התורה יש מדרגות שונות, המקבילות למדרגות ההתעלות וההתקשרות של האדם בספירות האלוהיות: החל במלכות, שהיא מקום הדיבור,737 וכלה בכתר עליון, שהוא מקום אפיסת המחשבה.738 מדרגה עליונה זו היא מדרגת הדומייה המיסטית העליונה. יש להניח שהיא גם מעלת הדבקות העליונה.739  

			אף גאליקו מתאר את הדבקות כהתקשרות האדם עם הספירות האלוהיות, אך עד שהוא מגיע לכך הוא מרחיב במקצת את הדיבור על הדרך אל המדרגה הזאת. מסתבר, שהשגת סתרי תורה היא מדרגה דתית כל כך גבוהה שאין אדם יכול להגיע עדיה בלא שיהא מושלם מבחינה מוסרית. השלמות המוסרית היא אפוא תנאי הכרחי להשגת סתרי תורה:  

			כמה צורך יש בטהרת הנפש ויראה שמים לידיעת התורה והסודות ועומקן... שלבוא לידי מדה זו להשיג בעמקי התורה ועקריה ודרושיה על בוריין, לנטוע שמים וליסוד ארץ [ישעיהו נא, טז],740 צריך קדימת יראת־שמים ויהידות גדול, שיהיה בעל נפש וידקדק במעשיו בסור מרע ועשה טוב.741   

			רק אחר השגתה של השלמות המוסרית יכול האדם להגיע אל אותה מדרגה בלימוד התורה שבה הוא נמצא בדבקות עם האלוהים, וזוהי השלמות העליונה שהוא יכול להשיג בחייו:  

			כי בהיות גופות של בני ישראל דקים וזכים ונקיים מסיגי יצה"ר [=יצר הרע] אין דבר מעכב להיות ת"ת [=תלמוד תורה] תקוע בלבם, באופן שאין שלמות גדול מזה, כי יהיו שלמים ודבקים באל חי בלי שום מעיק, ועולים במעלה על מלאכי השרת בהיותם בעה"ז [=בעולם הזה] בגוף ונפש.742  

			הדגש מושם כאן על כך, שהדבקות האמורה מושגת בגוף ובנפש, משמע שהגוף מתעלה למדרגה מזוככת ביותר. הזדככותו של הגוף היא פועל יוצא של שלמות מוסרית, שאותה משיג האדם באמצעות מצוות התורה.743 בהצטרפן יחד מטהרות המצוות, המכוּונות כנגד כל איברי האדם, את גופו בשלמותו, ועל־ידי כך מזכות אף אותו להתעלות אל מדרגת הדבקות: "כלל התורה והמצוות אשר על ידם מזכך האדם את חומרו וגופו וזוכה להיות דבק באלהיו."744   

			ברי שכאן נקבע רק באופן עקרוני שקיום המצוות הוא תנאי לדבקות, שכן מסתבר שלא די בו כדי להשיג מדרגה גבוהה של דבקות כמו למשל המדרגה המושגת על־ידי הצדיקים. הללו אינם מסתפקים בקיום מצוות בלבד, אלא גם נזקקים לסיגופים ולתעניות,745 המזככים לחלוטין את חומרם ומעלים אותם אף למעלה ממעלת המלאכים.746 כך מתממשת מדרגה גבוהה של דבקות, וראיה לכך העובדה, שמעלתם של הצדיקים אף עולה על מעלת המקדש בזמנו, באשר דבקותם באלוהות היא בלתי־אמצעית:  

			רוצה לומר אתי בחברתי תבואי747 ויהיה לך דבקות עמי יותר מהדבקות הנמשך מהלבנון, שהוא הבית המקדש, והוא הדבקות העצמי בגוף האדם ממש. ואם יראה זר בעיניך השגת דבקות זה, כלך אצל אבות העולם ופוק חזי ראשי עם קדוש, ההרים הגבוהים אריות ונמרים בתורה ובמצוות, אשר לא היה בית המקדש בנוי בזמנם, והם היו במקומו מרכבה לשכינה, ומהם הברכה יוצאת והשפע מתחלק לכל העולם.748   

			עינינו הרואות כי כל סגולותיו ומעלותיו של הצדיק לא באו אלא לשם מימושה הלכה למעשה של שאיפתו האחת — דבקות מתמדת באלוהות, המשווה לו מעמד של בית מקדש בזעיר אנפין.  

			אין ספק שדבקות זו היא מדרגה מיסטית עליונה, שהזוכים להשיגה מתעלים מעל למצב האנושי עד כדי יכולת "העמדה והתייצבות נגד אשות של מעלה ואורות עליונות להיותם נשפעים מהם ולהתלבש בהם"; והיכולת הזאת באה להם  

			לפי שחולת אהבתו [שיר השירים ב, ה] יתברך הם וכל הכוונה להדבק בו וליהנות מזיו העליון בעודם בעולם הזה, ואי אפשר זה כי אם במה שיוסר סיגי עכירות החומר ועביותו ויזדכך מאד, כי אז מצד היות הגוף זך ונקי יתלבש ברוח טהרה וקדושה ויתכסה מאור העליון מדרגה למעלה ממדרגה, ויביט ויפנה וישיג השגות עליונות כי אין מונע.749  

			בתיאור זה מצויים היסודות העיקריים של הדבקות, שהם יסודות קבועים בכל תיאורי הדבקות אצל גאליקו. הם מוסבים בעיקר על דבקותה של כנסת־ישראל באלוהיה, בעבר ולעתיד לבוא. ודומה ששלושה יסודות הם: (א) הדבקות פירושה התעלות מיסטית אל הספירות האלוהיות750 ודבקות בהן; (ב) הדבקות אינה דבקותה של הנשמה בלבד כי אם של הוויית האדם בשלמותה, ולפיכך באה ההטעמה המיוחדת על זיכוכו של הגוף והחומר.751 (ג) בדבקות משיג האדם השגות עליונות ונסתרות.  

			יסוד אחרון זה עולה בבהירות רבה בשילוב עם יסוד נוסף שרק נרמז בדברים שלעיל, אך מפותח במקום אחר. כוונתי להטעמתו של גאליקו כי הדבקות מאופיינת בתשוקה ושאיפה מתמדת להוסיף ולהעפיל, להוסיף ולהשיג — תשוקה ושאיפה, שאפילו בימות המשיח לא תתבטלנה. וכך מתאר זאת גאליקו:  

			הנה אמת נכון הדבר כי כל משיג שלמות או השגה מעולה לא יתרצה ויתקרר דעתו במה שהשיג, ואדרבה ממה שהשיג יבוא לכלל הכרה וידיעת ההשגות אשר למעלה ממה שהשיג ויחשוק וישתוקק להשיגם... והנה אחר הדברים האלה נאמר כי עם היות כנסת ישראל אחרי הגאולה בימות המשיח במעלה ורוממות ושלמות גופני ונפשיי דבקה עם אלהיה בדבקות עצמי ובהשגת עמקי התורה וסודותיה כמו שנתבאר, לא נתרצתה ולא נחה דעתה בזה רק נכספה וגם כלתה נפשה אל השגה גדולה למעלה ממנה מאד, והוא ענין העולם הבא שהוא אחר התחיה, כי בלי ספק הוא שלמות גדול עד אין תכלית.752  

			אולם גם באותה מעלה עליונה שבעליונה אשר תושג בעולם הבא,753 לא תיפסק הדינמיקה של ההשתוקקות, אם כי היא תבוא מלמעלה. את מצב הדבקות והייחוד השלמים, המושגים בעולם הבא, מציין הפסוק: "שמאלו תחת ראשי וימינו תחבקני" (שיר השירים ח, ג), המתפרש כך:  

			ועל השגת העדונים האלהיים לחזות בנועם ה' ולאור באור פני מלך אמר שמאלו תחת ראשי, ועל השגת פנימיות התורה אמר וימינו תחבקני, כי הימין הוראה על התורה כדכתיב מימינו אש דת למו [דברים לג, ב], ואמר וימינו תחבקני להורות על כי רזי וסתרי תורה יהיו מתגלים להן מאליהן כאלו התורה חשקה מעצמה להדבק בכנסת ישראל מרוב טהרתה וזכותה וקדושתה וזכות חלקיה.754  

			נמצאנו למדים אפוא, כי לא זו בלבד שלדבקות דרגות רבות, כדרגות ההשגה של האדם בתורה ובסתריה או כדרגות ההעפלה המיסטית שלו והתקשרותו בספירות, אלא שהדינמיקה שלה חורגת אף מעבר לחייו של האדם בעולם הזה, ואף מעבר לתחומי ההיסטוריה האנושית אל תוך תוככי עידן הגאולה, וגם שם אין היא נפסקת. יסודה של הדינמיקה הזאת היא ההשתוקקות המתמדת של הדבקים ליתר דבקות, יתר התקשרות ויתר ייחוד ואיחוד.  

			על יסוד הערגה וההשתוקקות המתמדת שעליו מתרקמת הדבקות מדבר גם אלקבץ, ואף אצלו מתקשר העניין לדינמיקת הדבקות החורגת אל מעבר לחייו של האדם בעולם הזה. אלקבץ נותן ביטוי לתפיסה זו בהקדמתו לספר 'אילת אהבים', בה הוא מסכם בקיצור את נושאו של ספר זה, שבעיקרו הוא תיאור שלבי עלייתו של השלם הנכסף אל התורה וסודותיה במעלות הדבקות. דומה שתיאור קצר זה מסכם באופן תמציתי את העניין שלפנינו:  

			כי היא [מגילת שיר השירים] תזכירהו ליראה את השם הנכבד והנורא, תזרזהו בעבודתו, תלהיבהו בתורתו, כי כל פריה קדש הלולים, בהוראת כוסף השלם הלז להתדבק ביוצר כל ע"י [=על־ידי] התורה האלהית בבאו אל הקודש, קודש סתריה מצפוניה וסודותיה. וזאת התורה החזיקתו ובצל ידה החביאתו וימינה היא סמכתהו קו לקו זעיר שם זעיר שם עד הגיעו אל מדרגת הנבואה אשר אחריה אין עוד בעוד בחיים חייתו, ואף אחרי מותו, הביאתו אל חצרותיה והיכליה, ותסר צעיפיה מעליה ותשקהו מנחל עדניה. והיה אחרי כן תשפוך את רוחה עליו ותחייהו, ומעפר הארץ תקימהו תנהיגהו תביאהו אל בית מלכו של עולם, מצוף דבשה תאכילהו ואכל וחי לעולם.755  

			לפנינו אפוא סולם העלייה של השלם אל הדבקות באלוהות באמצעות התורה וסודותיה, וסולם העלייה שלו במעלות הדבקות עד מדרגת הנבואה, שהיא לדעת אלקבץ השלב העליון שאליו יכול הדבק להעפיל בחייו בעולם הזה.756 מכאן ואילך נמשך תהליך ההעפלה שסופו נעוץ בחיי הנצח שלאחר תחיית המתים. נמצא, שגם לדעת אלקבץ לא באה השתוקקותו של האדם להידבק באלוהיו על סיפוקה עם השגת הדבקות. נהפוך הוא: השגת הדבקות מגבירה ביתר שאת את ההשתוקקות, ולאמיתו של דבר אין סוף לכיסופיה ולערגתה של נשמת האדם לשוב ולדבוק בשורשה. אפילו הנבואה, המוות, חיי העולם הבא, הגאולה ותחיית המתים אינם מציינים אלא שלבים שונים בסולמה של השתוקקות זו.  

			סיכומו של דבר: שלושת דרשניה הגדולים של צפת — אלקבץ, גאליקו ואלשיך — מעמידים בתפיסתם את הדבקות כאידיאל מנוגד באורח קוטבי לאידיאל הרציונליסטי של דבקות השכל במושכלות, שאותו העמיד ר' ישראל די־קוריאל, אף הוא אחד מדרשניה של צפת במאה הט"ז. בהבליטם את עליונותה של התורה על כל החוכמות שהן פירותיו של השכל האנושי, ביקשו שלושתם להדגיש כי תחומה של התורה הוא תחומה של ההתגלות האלוהית, ואל תוכו אין האדם יכול לחדור בכוח שכלו כי אם בכוח נשמתו. חדירה זו אל פנימיותה של תורה מאפיינת את דבקות הנשמה בתורה, שהיא מניה וביה גם דבקותה באלוהיה. במצב זה של דבקות שָבה הנשמה ומתקשרת עם שורשה העליון הן בתורה והן באלוהות. אין ספק, שזוהי מדרגה מיסטית מובהקת, וזאת לא רק משום שבה נחשפים לפני האדם סתריה המיסטיים של התורה ושל ההוויה, אלא גם משום שהיא מגלמת שלב של העפלה מיסטית של נשמת האדם והתקשרותה עם הספירות האלוהיות. מובן מאליו, כי מעלות ושלבים רבים יש בדרך זו של העפלה מיסטית, שלמעשה אין לה קץ.  

			לאמיתו של דבר קבעו אלקבץ, גאליקו ואלשיך בתפיסתם זו את הדבקות רק את מסגרתה העקרונית של משמעות המושג הזה ולא נכנסו לפירוט מרכיביו. ודומה שבמתכוון עשו כך, שהרי ספריהם ספרי דרוש המה הפונים אל הציבור הרחב, ואין זה תפקידם של ספרים מסוג זה, על כל פנים לדעתם של מחבריהם, לעסוק בסוגיות מורכבות שעניינן הוא פרקטיקה מיסטית. די להם בהצבת האידיאל המיסטי של הדבקות בכללותו כתכליתו העליונה של האדם מישראל.  

			ב  

			יסודותיה של תפיסת הדבקות, כמו שנתבררו לנו בסעיף הקודם, מתגלים לעינינו גם בחיבוריהם של ר' יוסף קארו ור' אלעזר אזכרי, אולם, מאחר שעניין לנו כאן בחיבורים בעלי אופי יומני ו\או בעלי רקע חווייתי־אישי מובהק, מקבלים בהם גם מוטיבים מוכרים צביון חדש. לשון אחר: הדבקות שמדובר בה בספריהם של החכמים הללו אינה עוד עניין תיאורטי, המתברר מתוך פירוש דרשני של מקראות והמוצג כאידיאל נעלה שעל האדם להתכוון אליו ולשאוף אליו, אלא — עניין ממשי של חווייה, התנסות וחיים של יום־יום, ובאחת: אידיאל נעלה שהתגשם הלכה למעשה.  

			הדברים מומחשים היטב בספרו של ר' יוסף קארו — 'מגיד מישרים'. כידוע, ספר זה הוא יומן של גילויים, שבו רשם קארו את גילוייו של המגיד שנתגלה אליו לעיתים תכופות במשך תקופה ארוכה של חייו.757 אין אנו יודעים אל־נכון מה היו תוכניותיו הספרותיות של קארו ביחס ליומנו זה. אולם יש יסוד סביר להניח כי לא היה כלל בכוונתו לפרסמו ולהדפיסו, ומכל מקום — בוודאי שלא כנתינתו הראשונה.758 מאידך גיסא ידוע, כמעט בוודאות גמורה, כי הספר כמות שהוא בידינו נערך על־ידי עורך אלמוני,759 ששיווה לו צורה ספרותית הקרובה ביותר לדמותו המקובלת של ספר דרושים על פרשיות התורה ועל פרקים נבחרים מן הנביאים והכתובים.760 ברם, אף במתכונתו זו של הספר לא נעלמה העובדה, ונראה שהעורך לא התכוון כלל להעלימה, שרב בו חלקם של המרכיב המוסרי־הוראתי ושל המרכיב האוטוביוגרפי־פסיכולוגי. יתרה מזו: אין ספק שמצעו הבסיסי של הספר הוא המצע האוטוביוגרפי, האישי והפסיכולוגי, שבו ארוגים יתר מרכיביו, וראש להם המרכיב המוסרי־הדרכתי, באופן שלא ניתן כלל לנתקם ממנו.  

			לעובדה זו נודעת חשיבות מרובה לענייננו. שכן הקשר האמיץ שבין מערכת ענייני המוסר, ובתוכם עניין הדבקות, לבין המצע האישי־פסיכולוגי שבספר משווה להם אופי ייחודי. עובדה היא שכל הוראות המוסר והרעיונות המוסריים הנמסרים על־ידי המגיד לר' יוסף קארו — ואין בספר דברי מוסר שאינם מובאים בדרך זו — מכוונים מלכתחילה ובראש וראשונה אליו, ואליו בלבד. יוצא מכאן שהוראות ורעיונות אלה, גם כאשר ניתן להבינם כבעלי משמעות אובייקטיבית, מוצאים את ביטוים בהקשר מסוים ומוגדר מאוד, שהוא בעל ייחוד סובייקטיבי מובהק. אי־אפשר לנו להתעלם מכך, שהדברים מכוונים אל מיסטיקאי בעל מדרגה מוסרית־דתית, שהיא מן העליונות ביותר בסולם המעלות הדתיות־מיסטיות. הדברים הבאים, הנאמרים על־ידי המגיד באחת ההזדמנויות לר' יוסף קארו, עשויים להמחיש את הדבר; וכה אומר המגיד:  

			אשריך שזכית לדעת מידות קונך ולייחד אותם, אשריך שזכית להביא השפע דרך הצינורות ולישר אותם, ולהתקין העולמות כולם ולבנות כמה עולמות, סיבת התמדת קריאת המשניות לשמן, ואי אתה יודע כמה עולמות אתה בונה בעת קריאתן וכמה מעלות אתה מעמיד, אשריך שזכית לכך אשריך בעה"ז [=בעולם הזה] וטוב לך לעולם הבא.761  

			עינינו הרואות, כי לאו בכל אדם הזקוק להדרכה מוסרית לשם השתלמות והתעלות מוסרית־דתית קא עסקינן. המגיד פונה בהדרכתו המוסרית או בתוכחתו אל מי שכבר מצוי במדרגה דתית־מיסטית גבוהה מאוד, הרי זה מי שיודע את סודות עולם האלוהות, ולפיכך אף יודע כיצד לפעול ולהשפיע בעליונים. מדובר כאן במיסטיקאי, שבלימוד המשניות שלו בונה עולמות, ואף אינו משער עד איזו מעלה גבוהה הוא מגיע בכך. אם בהמשך ישיר לדברים הללו באה סדרה של הוראות ותוכחות מוסריות, שכדוגמתן לא קשה למצוא בספרי מוסר שונים,762 ושאחדות מהן אף מנוסחות באופן שניתן להבינן כמכוונות אל כל אדם,763 הרי על רקע הנאמר לעיל ובהקשר אליו הן מקבלות משמעות מיוחדת. שכן כאן אין הן באות לשם הכנת האדם לעלות בסולם המעלות המוסריות והדתיות, אלא לשם מניעת ירידתו מן המעלה המוסרית־דתית הגבוהה שכבר הגיע אליה.764  

			הדברים אמורים גם, ואף ביתר שאת, כלפי מעלת דבקותו המתמדת של קארו בתורה, במשנה וממילא — בשכינה.765 עניין זה בולט במיוחד בדברי המגיד, הנאמרים בזיקה לסודה המיסטי של התענית ולמשמעותה של התשובה:  

			ורז דתענית איהו ברזא דשית אלפי שנין הוי עלמא וחד חריב, דבההוא אלפא דיהא חריב לא סליק מזונא לספירן, ובתענית דמתענה בר נש השתא דתב בתיובתא קמי מאריה ומתעסק בפולחנא דמאריה מתהוה מזונא למיהוי נטיר לספירן לההוא זמנא דיהא חריב, להן אזדהר טובא למיהוי מחשבתך דביקה תדיר בלי שום הפסק, דהא את חזי כמה עלמין מתזני על ידך בהיות מחשבתך דביקה בי תדיר בלי שום הפסק כלל ועיקר. להן אזדהר להיות מחשבתך דביקה בי תמיד כי איש אתה ומי כמוך בישראל... והא בכל עידן דאת מהלך בשוקא אילו ניתן רשות לעין לראות הוה חזי מלא עיניך חיילות מקיפין אותך מכל צד ואתה כמלך בגדוד, ומכריזי ואמרי פנו מקום הבו יקר לדיוקנא קדישא דמלכא, כמה עלמין מזדעזעין לקול נעימו דההוא כרוזא ושאלי מאן האי, מתיבין ואמרי ההוא פלוני דמלך מלכי המלכים חפץ ביקרו דאיהו יקר מכל כלי חמדה... ובעידן דאת מפסיק מלהרהרא במלין דקדושה, ומה גם את מהרהר במילי דגופא, ההוא כרוזא מתחלש וכל עלמין מזדעזעין ואמרי מאי האי דאפסיק כרוזא, וכיון שכן החזק בעצמך בכך ולא תפריד מחשבותיך מיני אפילו רגע אחת... לכך התחזק נגד יצר הרע וסמאל ונחש הרודפים אחריך כי אליך תשוקתם ואתה תמשול בם, ושרוף אותם בקש דקריאת שמע, וייחד לבבך ומחשבותיך להיות דביקה בי תמיד בלי הפסק ואשריך בעולם הזה וטוב לך לעולם הבא, ואתה שלום.766  

			פסקה זו, שהבאתיה כאן כמעט בשלמותה, אופיינית ביותר ומאלפת מכמה וכמה בחינות. ראשית יש לשים לב, כי הפסקה פותחת במסירתו של מידע קבלי כללי ואובייקטיבי על המשמעות הנסתרת והעלומה של התענית והתשובה, הכרוכות כאן האחת ברעותה. אלא שעד מהרה עובר העניין מן המישור הכללי־אובייקטיבי אל פסים אישיים מובהקים; ובדיעבד מסתבר שאף מה שנאמר על משמעותן של התענית והתשובה לא נתכוון מלכתחילה אלא לתעניותיו וסיגופי התשובה של ר' יוסף קארו, שהרי הם הנם אחד התנאים העיקריים להתמדתה של דבקותו בעולמות העליונים.767 שנית, הצד האישי בולט בפסקה זו במידה מרובה ביותר,768 ואין ספק שבאה בה לידי המחשה ברורה נטייתו של קארו להניח כלפי עצמו את המבוקש.769 אולם הבעיה הפסיכולוגית הזאת אינה מענייננו כאן, ולא היינו רומזים עליה כלל אלמלא היה בה כדי להבליט את העניין השלישי והאחרון העולה מן הדברים שהובאו לעיל. כוונתי לקשר המהותי שבין הצד המוסרי שבדברי המגיד לבין הרקע האישי־סובייקטיבי שמאחוריהם. דומה שדווקא אותו היבט פסיכולוגי ממחיש בעליל עד כמה הקשר המהותי הזה אינו בר־התרה. הדבקות, שעליה מוסבים דברי המגיד המובאים לעיל, אינה מוצבת כאן כאידיאל מוסרי־דתי עליון,שאליו יש לשאוף ולהתכוון, כי אם כמצב קיים שכל דאגתו של המגיד נתונה להמשך קיומו. מצב זה, שהוא הרקע לאזהרותיו ותוכחותיו של המגיד, מאפיין את מדרגתו המוסרית־דתית הגבוהה של קארו, שבגינה הוא משמש מטרה ראשונה במעלה לפגיעתם של כוחות הסיטרא אחרא. ההדרכה המוסרית שבדברי המגיד מבקשת בראש וראשונה לשמור על היש ולקיימו, כאשר היש הוא התגלמותה של מעלה מוסרית־דתית גבוהה ביותר, הלוא היא אותה דבקות מחשבה מתמדת במשנה, בתורה ובשכינה. דבקות זו עומדת במרכזם של כל דברי המוסר שבספר. מסביבה הם נארגים וממנה הם מסתעפים. היא מהווה את הסיטואציה הקיומית הבסיסית, שהספר בשלמותו הוא בבואתה הנאמנה.  

			והנה אף־על־פי שהדבקות מתוארת בספר כמצב נתון, אין היא נתפסת כמובנת מאליה. סייג זה מכוון לא רק אל אפשרות ביטולה, כלומר אל הירידה מן המדרגה הגבוהה, אלא גם אל שלבים קודמים לה. לשון אחר: על אף אופיה האינדיבידואלי המובהק של הדבקות הנדונה כאן, אין היא מתוארת כסגולה נפשית מיוחדת של קארו, או כמעלה הטבועה בו בחינת טבע קיים. אנו נרמזים שהוא השיג מעלה זו בדרך קשה למדי. ראשיתה של דרך זו נעוצה בחטא קדום, שטיבו ופשרו אינם ברורים כל עיקר, אך כולה עומדת בצלו, לפי שלכל אורכה היא רצופה בסיגופים, עינויים ותעניות המיועדים לכפר עליו. הדרך היא אפוא דרך תשובה של בעל תשובה.770 נמצא, כי מדרגת הדבקות שיומנו של קארו מעיד עליה, מתוארת בו לאורה של דרך התשובה שהובילה אליה בעבר וממשיכה להתנותה בהווה.  

			אולם הארתו של מצב הדבקות הנתון מנקודת המבט של העתיד לא פחות חשובה מהארתו מנקודת המבט של העבר, ואולי אף חשובה הימנה. מן הפרספקטיבה של העתיד מסתבר, כי אף שמצב הדבקות הנתון הוא מעלה גבוהה ביותר, עדיין אין הוא הוכחה ניצחת לכך שהמום שהוטל בנפשו של קארו על־ידי חטאיו בעבר אכן נתרפא לחלוטין והיה כלא היה.   

			מהבטחותיו של המגיד לקארו, כי בעתיד יזכה לעלות על המוקד ולמות על קידוש השם, אנו למדים לדעת כי במעשה אחרון זה בלבד, שהוא התגלמותה העליונה ביותר של התשובה יתלבנו חטאיו באורח סופי.771 הארה זו מצד ההבטחה למות קדושים על המוקד, על כל הכרוך בה, מלמדת כי מצב הדבקות הנתון אינו משקף בהכרח שלמות דתית מוחלטת. מסתבר שהוא אינו אלא שלב אחד, ויהא נכבד ככל שיהיה, בנתיבה הארוך של התשובה, שהרי נתיב זה מגיע אל תכליתו רק במיתה על קידוש השם, וממילא הופכות כל המעלות הדתיות־מוסריות המושגות על־ידי קארו לתחנות ביניים במהלך התקדמותו בנתיב האמור.   

			בהתאם לתפיסה זו של מצב הדבקות, מודגש אצל קארו אופיו הדינמי של מצב זה. ואכן אנו שומעים מדברי המגיד על מדרגות שונות של דבקות המחשבה בתורה, שכן לא הרי דבקות מחשבתו הנוכחית של קארו בתורה כהרי ההתייחדות עם התורה, המובטחת לו לכשיעלה לארץ־ישראל. התייחדות זו מציינת מדרגה גבוהה יותר, וכל הסימנים מורים על כך שהדבר כרוך בעיסוק בסתרי תורה, העשוי להביא גם לגילויים בתחום זה, כדוגמת הגילויים שזכה בהם רשב"י בשעתו.772 במקומות אחדים משתמע מדברי המגיד, שדבקות מחשבתו של קארו היא במעלה גבוהה ביותר לא רק משום שהוא הוגה תמיד במשנה, אלא כיוון שהוא מקשר במחשבתו את כל מקצועות התורה, ובכללם הקבלה:  

			וגם תדיר תעסק בפסק ובגמרא ובקבלה ובמשנה ובתוספות וברש"י, כמה דאת עביד. דאת מחבר לון ומשלב יתהון דא עם דא ומעייל את הקרסים בלולאות, ובזכות דא קב"ה [=קודשא בריך הוא] רחם יתך ובעדנא דאת קם למצלי ולמקרי בעדנא דאיהו משתעשע עם צדיקיא בג"ע [=בגן עדן], דהיינו בפלגות ליליא, בך נמי משתעשע וממשיך עליך חוטא דחסדא, והא קא נשיק לך נשיקין דרחמו ומחבק לך ושכינתא ממללא עמך.773  

			מכאן יוצא בבירור, שגם דיבור השכינה (=המגיד) עם קארו, המהווה עדות מוחשית למעלתו הגבוהה, מותנה בעיקרו בדבקות מחשבה מתמדת בתורה במשמע הרחב ביותר של המושג הזה.774 אולם אופיו הדינמי של מצב הדבקות מובלט במידה יתרה על־ידי הצהרותיו החוזרות ונשנות של המגיד לקארו, שבעצם התגלותו אליו הוא נוהג לפנים משורת הדין.775 בכך הוא מתכוון להעניק משנה תוקף לאזהרותיו המרובות לבל יפסיק קארו את דבקות מחשבתו בתורה ובשכינה, שכן פירושה של הפסקה זו במצבו הנוכחי הוא דחיית החסד האלוהי, וממילא אף נסיגה מתהליך התשובה. לפיכך מתוארות תוצאותיה של הפסקה מעין זו כהרות־אסון ממש:  

			עוד אמר ודבר הקשר שנפסק לך אתמול, הלא ידעת שמימך לא אירע לך שום הפסק כזה אלא להורותך ולהראותך שאין לך להפסיק הקשר והדבקות של הש"י [=השם יתברך] והרהור בתורתו אפי'[לו] רגע, שאם תפסיק אפי'[לו] רגע ח"ו [=חס ושלום] השכינה נופלת, ואוי לו ולרוע מזלו מי שגרם חרבן על העולמות כולם, ונפשו ורוחו ונשמתו חרוב יחרבון, וצא וראה ולמד מה התפעלות לקחת, איך נזדעזעת כשנפסק הקשר ונפלה התפילה לארץ, על אחת כמה וכמה שתחרד תכלית החרדה ביודעך שברגע שאתה מפסיק מלהרהר בד"ת [=בדברי תורה] אתה גורם ח"ו [=חס ושלום] נפילת כנסת ישראל בין הרגלים, כי אינו דומה מה שהאדם עושה בנעוריו למה שגורם אחר שהוא בא בימים, וכ"ש [=וכל שכן] אחר שנתקרב לחסות תחת כנפיה, שאין לך להפסיק אפי'[לו] רגע וכו'.776  

			הסיפא של הדברים ראוי לתשומת־לב מיוחדת: אכן לא דומים מעשיו של אדם בנעוריו, כאשר שלבי סולם העלייה במעלות התשובה הם עדיין לפניו, למעשיו לאחר שזכה לעלות בשלבים אלה ושב לחסות תחת כנפי השכינה. מעשיו של האדם שזכה לחסד אלוהי זה נודעת להם השפעה מכרעת על העולמות העליונים, וממילא — אף על מצבו בעולמות התחתונים. השמירה על המשך קיומו של מצב הדבקות, וההקפדה היתרה שלא להפסיקו מקבלות מעתה את מלוא משמעותן הגורלית.   

			ברם, מטרת השמירה על מצב הדבקות הקיים איננה באה לכדי מיצוי במניעתה של הירידה והנפילה בלבד. בהיות המצב הזה דינמי בעיקרו, כמוטעם לעיל, אין לדינמיקה שלו כיוון אחד בלבד. השמירה עליו מיועדת לכוון את הדינמיקה שלו כלפי מעלה. ואומנם, המגיד מדגיש בדבריו פעמים אין־ספור כי דבקות המחשבה המתמדת אינה אלא נקודת־זינוק להתעלות נוספת, והוא אף חוזר ומבטיח לקארו הבטחות שונות בקשר לכך. אין כוונתי כאן להבטחות השונות הנוגעות למעמדו החברתי של קארו, או למעמדו בתולדות הרוח של ישראל וכל כיוצא באלה הבטחות, שהן פועל יוצא ממעלתו הדתית־מוסרית הגבוהה,777 אלא להבטחות בנוגע למדרגות דתיות־מוסריות גבוהות יותר, שעדיהן עתיד הוא להגיע מתוך דבקות מחשבתו המתמדת בתורה ובשכינה. בין המדרגות הללו יש לציין במיוחד את מעלת היכולת לחולל ניסים778 ואת המעלה העליונה של גילוי אליהו.779 אולם אין ספק כי העליונה שבמעלות, שהיא בגדר פסגת המאוויים הדתיים, היא מעלת המוסרים את נפשם על קידוש השם במות־קדושים על המוקד.  

			כבר ראינו לעיל, כי מעלה עליונה זו היא תכלית מימושה של דרך התשובה, שכן בה עתידים להתלבן באורח סופי כל החטאים ולהיתקן כל הפגמים שדבקו בעטיים בנפש האדם.780 אולם מעלה זו של שרפה על המוקד נתפסת לו לקארו בעת ובעונה אחת גם כמעלתה העליונה ביותר של הדבקות. הקשר הזה עם הדבקות מתבסס על הנחת היסוד הרואה במוות בכלל את אפשרות מימושה השלם והמוחלט:  

			וייחד לבבך תמיד בכל עת ובכל שעה ובכל רגע שלא לחשוב כי אם בי ובתורתי ובעבודתי שהוא סוד היחוד שמתייחד האדם עם בוראו ממש, כי הנפש מתדבקת ומתייחדת בו יתברך וגופו ואיבריו הם מחנה שכינה ממש... לכן הזהר מאד מלהרהר בשום רגע בשום דבר חוץ מתורתי ויראתי ועבודתי, ובטל כל מיני הנאות ממך, אפילו בשעה שאתה מוכרח לקיום גופך, או לקיים שום מצוה, יהיה בעיניך כאילו אתה מוכרח בו ואנוס בהנאה ההיא ובכן תדבק נפשך בקונך ותהיה לך המיתה למנוחה, וזהו סוד מה שאמרו חז"ל מי שירצה לחיות ימות [תמיד לב ע"א], כי אין הכוונה לומר שימית את עצמו... אבל הכוונה לומר שכשיאכל וישתה וכן יתר הדברים ההכרחיים לגוף יראה בעיניו כאלו הוא מוכרח ואנוס בהנאה ההיא, ולולא המצוה התלויה בדבר ההוא לא היה עושה מעשה ההוא, כי אין לו חפץ בהנאות הגופניות כלל, ובזה הרי הוא כאילו ממית עצמו ובכך תחיה נפשו באמת, ותהיה לו הפרידה מזה העולם מנוחה גדולה בהדבקו בקונו. כי אם בעוד נפשו אסורה בגוף הנגוף הזה היתה דבוקה בקונה, קל וחומר אחרי הפרידה מזה החומר שתדבק בקונה לאור באור החיים, ואשר כן יתנהג יהיה לו המיתה חיים אמתיים כי מובטח לו שהוא נדבק בקונו.781  

			יושם אל לב שהדברים הללו, המנוסחים ברובם באופן שמשתמע מהם כי מכוונים הם לכל אדם באשר הוא ולאו דווקא לקארו במיוחד, מבחינים הבחן היטב בין הנפש לבין הגוף. בהסתמך על הבחנה בסיסית זו ניתן להבין כיצד הופך כאן המוות לאפשרות האחרונה למימושה השלם והמוחלט של הדבקות, שהרי הוא הוא המשחרר את הנפש מכבלי הגוף העכור, המעכב בעדה להידבק בדבקות שלמה עם קונה בעוד האדם חי. נמצא, שהאדם המשיג את מעלת הדבקות בחייו, תוך מלחמה מתמדת עם גופו — מלחמה שיש בה משום המתת הגוף, אם לא בפועל ממש, הרי בכוח — מוצא במוות את המנוחה המלאה, בחינת התכלית שאליה שאף להגיע כל חייו. המוות ממית את הגוף בפועל ממש ופותח בפני הנפש שערים נעולים עד כה, לחיי דבקות שלמים ומלאים.   

			תפיסת יסוד זו, המצויה בשיטות אסקטיות ומיסטיות רבות,782 משמשת אצל קארו רקע בלבד למאווייו למות מות קדושים על המוקד. על רקעה הכללי של תפיסה זו מתבלט ייחודה האינדיבידואלי של הבטחת המגיד לקארו, שיזכה לעלות על המוקד ולמות על קידוש השם. אמת, גם מוות זה אינו אלא מימוש שלם ואחרון של דבקות, ומבחינה זו הוא דומה בעיקרו של דבר למוות הנזכר לעיל, ועם זאת שונה ממנו תכלית השוני, לפי שהוא מציין מעלה אחרת ואף סוג אחר של דבקות. ההבדל המהותי שבין המוות הטבעי לבין מות־קדושים על המוקד בא לכלל ביטוי בעובדה, שלגבי האחרון אין משמעות עקרונית לאותה הבחנה שבין הנפש והגוף. השרפה על קידוש השם אינה גואלת את הנפש בלבד, כי אם גם את הגוף. הדבקות שבאה בה לידי מימוש שלם היא דבקות הנפש והגוף כאחד:  

			ולהיות אבריך תמיד מיוחדים ודביקים בי ויתעלו בך אבריך, כי הראשונים שהיו כל כך דבקים בי היו אבריהם וגופם מחנה שכינה, ולא היה בהם שום דבר היזק ולא רימה ותולעה ולא רקבון... ובכן תנוח גופם תחת כנפי השכינה, ובכן תזכה לאיתוקדא על קדוש שמי ואפרך יהא צבור על גבי מזבח, ויעלו על רצון מזבחי, ובית תפארתי אפאר על ידך.783  

			על מלוא משמעותם המיסטית, הנסתרת, של הדברים אנו קוראים במקום אחר, בזה הלשון:  

			וטוביה דגברא דזכי בהאי עלמא למימסר נפשיה על קדושת שם דקב"ה [=דקודשא בריך הוא], ובפרט מאן דיתוקד על קדושת שמיה, דהא מאן דיתקטל או יתחנק על קדושתו כיון שבישרא אשתאר בעלמא דמי לקרבן חטאת או אשם דכולהו סטרין מתהנין מיניה, אבל מאן דיתוקד על קדושת שמים איהו דמי לקרבן עולה דכולה כליל ולגבוה סלקא. והכי סליק תנניה וגופיה מתדבק לעילא באתר קדיש דוגמת יעקב דאיתדבק גופיה לעילא לעילא ומתדבק באתר עילאה.784  

			משמע מכאן, שבשרפה על המוקד באה לידי מימוש הדבקות המושלמת ביותר, באשר לא נותר מן האדם המגיע למעלה עליונה זו דבר המקשרו עם העולם החומרי העכור. בכל הווייתו, הרוחנית והגופנית כאחת, מתעלה הוא בדבקות גמורה אל הספירות האלוהיות העליונות ביותר.785 פירושה של דבקות מושלמת זו באלוהות הוא ניתוק מוחלט וסופי מן העולם החומרי. ניתוק זה מוצא את ביטויו המובהק בעובדה שהעולה על המוקד, בבחינת עולה תמימה, מובטח לו שיצא בכך ממעגל גלגולי הנשמות, שהוא בגדר חוק טבע, שאין מפלט ממנו.786 המגיד עומד על כך במפורש באחת מהבטחותיו לקארו:   

			ותזכה לאתוקדא על ק"ש [=קדושת שמי] ובכן יתמחקון כל חובך לגמרי וכל סיג וחלודה דאית בך ישתארון בנורא ותלבש מלבושא וחלוקא יאיר דתסלק לעילא ותהא קאים בין צדיקייא בדרגא עילאה ולא תצטרך לאתגלגלא עוד כי תלך ותנוח וכו'.787   

			הנה כי כן, המוות על המוקד אינו רק פסגת חיי הדבקות של האדם בעולם הזה, אלא הוא גם תכליתם האחרונה של כל מחזורי חייו בכל גלגוליו.788 בדברים הללו מקבל עניין המוות על המוקד ממד נוסף: משמעותו חורגת מעבר לגבולותיה המודעים של הביוגרפיה האישית, שהיא מטבע הדברים ביוגרפיה אחת, וחובקת בחובה את כלל הביוגרפיות של האדם בכל גלגוליו. מוות זה הוא התכלית, במשמע של מטרה עליונה ותחנה אחרונה כאחת, של כל גלגולי האדם.   

			נמצאנו למדים אפוא, שגם אצל קארו אין תחומיה של הדבקות מוגדרים על־ידי חיי האדם בעולם הזה, שכן הדינמיקה שלה חורגת אל מעבר להם. עם זאת יש להדגיש כי מוטיב זה שמצאנוהו, כזכור, גם אצל אלקבץ וגאליקו, מקבל אצל קארו את הגוון האישי המיוחד לו, הנובע ממצבו הקיומי־פסיכולוגי המסוים, שיומנו המיסטי מעיד עליו. ראינו כי עם שגם אצלו מופיעים המוטיבים המוכרים לנו, כמו עניין דבקות המחשבה המתמדת בתורה, על כל רובדי משמעויותיה, ומשמעותה הנסתרת בכללם, או הקביעה שהדבקות אינה בסופו של דבר עניין לנשמה בלבד, אלא שנודעת לה התייחסות גם לגוף האדם על כל המשתמע מכאן לגבי הנהגותיו, הרי מוארים הם אצלו באור ייחודי — אורו של האידיאל הנעלה, המהווה את פסגת שאיפותיו של קארו, הלוא הוא מות קדושים על המוקד. מוות זה מגלם לדעתו, או מוטב לומר — לפי תחושתו החווייתית, את המימוש השלם ביותר של הדבקות, כשם שהוא מגלם את תכליתה האחרונה של התשובה. לפיכך כרוכות אצלו זו עם זו באופן שאינו ניתן לניתוק, הדבקות והתשובה — תשובה, במשמע של חיי בעל תשובה המבקש לכפר במעשיו הדתיים והמוסריים, ואף בסיגופים ובתעניות, על חטאיו, ובמשמע של שיבת הנשמה והגוף כאחד אל שורשם העליון והתקשרותם המתמדת עמו.   

			גם אצל ר' אלעזר אזכרי קשורה הדבקות קשר בל־יינתק בתשובה. וגם אצלו יש לקשר הזה אופי אישי־אוטוביוגרפי, באשר הוא מוצא את ביטויו בראש ובראשונה ביומנו המיסטי שהגיע לידינו בכתב־יד.789 אך על אף הדמיון הבסיסי הזה וכתולדה הכרחית ממנו כאחד, מצטיירת אצלו תפיסת הדבקות באורח שונה ובהטעמת היבטים שלא הובלטו לפניו.   

			יומנו של אזכרי מעיד עליו שכל מעשיו, מחשבותיו, שאיפותיו ורצונותיו עמדו בסימן התשובה, על הנהגותיה המופלגות ביותר. החיים המצטיירים ביומן זה הם חייו של בעל־תשובה, המבלה את רוב ימיו בפרישות מופלגת, רצופה סיגופים ותעניות.790 אולם שלא כמו אצל קארו אין התשובה מלווה כאן בתחושה ובזיכרון של חטא הדורש כפרה. מלבד רמז אחד המצוי ברשימת יומן אחת, רשימת היומן הראשונה מבחינה כרונולוגית. שהגיעה לידינו — המבטא הסתייגות מפורשת מדרך חייו של אזכרי עד אותה עת,791 אין ביומנו זכר לתחושת החטא. התשובה, כדרך שהיא מצטיירת לעינינו כאן, אינה מצטמצמת בחרטה על מעשים רעים שבעבר ובקבלת עוּלם של תיקונים ומעשי כפרה מיוחדים לעתיד. במהותה של התשובה מתמצים למעשה החיים הדתיים במלוא היקפם ועומקם. לתפיסה זו נתן אזכרי ביטוי בולט גם בספרו, ספר 'חרדים', שבו מוצבת התשובה כתכליתם של החיים הדתיים וכוללת את כלל המצוות הדתיות והמוסריות.792 מהותה של התשובה אליבא דאזכרי אינה בהכרח מצויה במתח הקוטבי שבין החטא והתשובה, כי אם — במתח ההולך ונמשך בין מעלת תשובה אחת לבין מעלת התשובה שמעליה. מעשי התשובה של אזכרי מציינים את המעלות הללו שאינן אלא שלבים בסולם העלייה של הזדככות דתית־מוסרית, המיועדת להמשיך ולקיים, ואף להעצים, את הדבקות המתמדת באלוהים.  

			את מצב הדבקות הזה שבו היה שרוי, מתאר אזכרי ברשימת יומן מחודש שבט של"ז בזה הלשון:  

			...ואור באור פניו תדיר, מדבר עמו והולך עמו ושותק עמו וישן עמו ונעור עמו ויושב עמו ועומד עמו ושוכב עמו וכל תנועותי לו... וכל תנאי העבד בי, ולא משתרר כלל, ומיחד כל הרגעים שמותיו ית'[ברך] בשמחה ורעדה ובורח מהחברה כל האפשר, ושתיקה לגמרי באש נוגה יחידי ירא וזוחל, והאור אשר על ראשך תדיר עשהו לך רב וקנהו לך לחבר.793  

			בדברים מועטים אלה מרוכזים המוטיבים העיקריים שביומנו של אזכרי וממילא — בחייו, בחוויותיו ובהתנסויותיו הדתיות, המוסריות והמיסטיות. אנו נתעכב במיוחד על אלה הקשורים מהותית במצב הדבקות המתואר כאן. מצב זה, המתמקד בעיקר בתחושת הנוכחות האלוהית המתמדת, מלוּוֶה בביטויים אקסטטיים מובהקים. ואכן דומה כי אצל אזכרי מתאפיינת הדבקות במיוחד בהיבטיה האקסטטיים, כשהיא מקפלת בקרבּה חוויות מועצמות של אהבת אלוהים וחיל ורעדה מפניו, המשמשות בערבוביה עם תחושות של שמחה וענווה גדולה (עד כדי השתעבדות מוחלטת וביטול עצמי). עם זאת אסור להתעלם מן העובדה, שיחד עם החוויות האקסטטיות הללו ובמשולב עמן מתבלט כאן גם האקטיביזם המיסטי של אזכרי, המוצא את ביטויו בייחודים הקבליים של שמות האלוהות שאזכרי עוסק בהם כל הזמן.  

			נדגים עתה עניינים אלה בדוגמאות נוספות מיומנו בצירוף דוגמאות מכתבי המוסר שלו — פרקי 'מילי דשמיא'794 וספר 'חרדים'. כי זאת יש לדעת: אזכרי עשה את חוויותיו והתנסויותיו האישיות עניין למשנת המוסר שלו ולהוראותיה באופן שניתן לומר עליו במהופך מן המקובל, שהוא לא רק נאה קיים אלא גם נאה דרש.795 נפתח בחוויית היסוד של אזכרי בדבקותו באלוהות, הלא היא אותה תחושה של חיים בנוכחותה המתמדת של האלוהות וכפועל יוצא מכך — התבטלות בפניה מתוך הרגשת עונג ושמחה. כך, למשל, מוצאת חוויה זו את ביטויה בדברים הבאים: "עמידה, ישיבה, שכיבה, הלוך, הכל לפניו וכורע... דומה לתולעת בעיני, ומתעדן,"796 או אותה תחושה בליווי הייחודים המיסטיים: "ולא אשב רגע יחידי כי אם בלוית חן יהוה למשוך ד' אורות."797 וכיוצא באלה: "הכל לפניו עומד ומדבר בנחת ובבשת פנים ובמורא גדול ואור שכינה חונה, בפמליא של מטה פה מוח לב — י', אוזן ושאר האיברים יחד באהבה כלולה — ה'."798 וכן כהשלמה אקסטטית לעדות זו בתוספת תחושות היראה, האהבה, הענווה והשמחה: "ואור אש להבה יעטני בד' גווניו, גוון לבן — אהבה, אדום — יראה, ירוק — ענוה, שחור — שמחה."799   

			חוויותיו והתנסויותיו אלה של אזכרי הפכו, כאמור, להוראות מוסר ב'מילי דשמיא', כגון: "דע דבהשבר הקליפה לגמרי הלב ידבק ביוצרו כי לכך בראו... לכך צריך להיות תמיד עמו במחשבה כדכתיב ואני תמיד עמך [תהילים עג, כג]."800 וביתר הרחבה במקום אחר:  

			שים בדעתך שאתה עומד לפני יוצרך, כשאתה עוסק בתורה אתה צופה אור לבושו, וכשאתה הולך בשוק או יושב בכל מקום אתה פוגע באור שכינה, כי מלא כל הארץ כבודו [ישעיה ו, ג] פנים בפנים תפגשהו, וכשאתה מדבר עם בני אדם תחשוב כאלו מדבר, כי מכחו הם מדברים.801  

			במקום אחד מקשר הוא מוטיב זה עם המוטיבים של תחושת העבדות, היראה, החרדה והבושה בפני הקדוש־ברוך־הוא:  

			התהלך לפני [בראשית יז, א], כי מלא כל הארץ כבודו [ישעיה ו, ג] באמת, ולכך אמרו אסור לאדם לילך בקומה זקופה דהוי כאלו דוחק רגלי השכינה [על־פי ברכות מג ע"ב], ומה שכתוב שיוויתי ה' לנגדי תמיד [תהילים טז, ח] אינו רוצה שהוא שם ה' כנגדו בדמיון ואיננו נגדו, דודאי נגדו הוא, אלא ה"ק [=הכי קאמר] שויתי בדעתי ובזכרוני האמת שהו'[א] לנגדי ואני עבדו העמל לפניו, ובזה אני ירא וחרד ואיני זז מכל אשר צוה בתורתו... כי מי הוא זה ואיזה הוא אשר לא יחת בעומדו לפני המלך מעבור על ציויו.802  

			כיוצא בזה בספר 'חרדים':  

			אור פני מלך חיים שורה על ראשך, שתוק מאימתו, וכי תדבר, עמו תדבר, והשומע ישמע. נמצאת תמיד דבק בו יתברך, ותמיד התבייש ממנו במחשבה, בדבור ובמעשה ועל פיו תצא ותבא, תישן ותשכב, תעיר וכל מעשיך יהיו לשם שמים.803   

			עם זאת יש להצביע על כך, כי מניסוחי ההוראות הללו משתמעים כמה יסודות עקרוניים בתפיסת הדבקות, שלא מצאנום ברשימות היומן. דומה ששלושה מהם ראויים לציון. האחד: לב האדם נועד מעצם בריאתו לדבקות, ושבירת הקליפה החוצצת בינו לבין יוצרו היא אפוא הצעד המכריע לקראת מימוש יעודו. השני: תחושת הנוכחות המתמדת של אלוהים מקיפה למעשה את כל שטחי החיים, בהתבסס על רעיון האימננציה האלוהית בעולמות שמצא סימוכין בפסוק מישעיהו (ו, ג): "מלא כל הארץ כבודו". היסוד השלישי: אף־על־פי שתחושת הנוכחות המתמדת של האלוהות והדבקות בה הן בעיקרן בתחומה של המחשבה, עד שניתן בהחלט לקבוע כי מדובר כאן בדבקות המחשבה, אין להסיק מכאן שאין הן נוגעות בפעילויותיו האחרות של האדם מלבד המחשבה, כגון הדיבור או המעשה.  

			בכך עדיין לא מיצינו את סוגיית הדבקות בחייו ובמשנתו המוסרית של ר' אלעזר אזכרי. אל כל היסודות שפירטנו והדגמנו עד כה מצטרף אצל אזכרי יסוד נוסף, ההופך להיות אחד ממרכיביה החשובים ביותר של הדבקות. כוונתי ליסוד ההתבודדות, שלפי תפיסתו של אזכרי ולפי התנסויותיו וחוויותיו הוא גורם מרכזי הקובע במידה רבה את מהותה של הדבקות ומתנה אותה. יסוד זה של התבודדות כבר נדון בהרחבה,804 ולכן נסתפק כאן רק בציון היבטים אחדים הדורשים הדגשה. בראשונה יש לציין, כי אזכרי הגשים בחייו את עקרון ההתבודדות, המתבסס מהותית על הפרישות, ויומנו המיסטי מעיד עליו כי בהתבודדות עם אלוהים ביקש למצוא ואף מצא את מימושה השלם של הדבקות.805 כדרכו, הוא הפך עיקרון זה גם לאחד היסודות החשובים במשנת המוסר שלו ובהוראותיה. כך אנו מוצאים שבאחד מפרקי 'מילי דשמיא' לובש עיקרון זה צורה של הוראה דתית־מוסרית כללית:  

			אל תאהב חברת אדם רק בעת הלימוד בצמצום. זכור מה שאמרו בני אדם ים גדול ועמוק והבריחה מהם ספינה806 ואהבת הבדידות עם יוצרך לבדו רוב שעות היום והלילה. גם אם תרצה להיחשב לבדך אפי'[לו] כשבני אדם אצלך בלום שפתיך והיו כלא היו בעיניך, ואדון הבירה לעומתך, אזי גם בדבור מועט תוכל לדבר עמו ולא תשכח.807  

			נמצא כי לדעתו של אזכרי ההתבודדות, שפירושה הוא בריחה מבני אדם ופרישה מהם, היא תנאי הכרחי למימושה של הדבקות, שעיקרה הוא תחושת נוכחות המתמדת של האלוהות וחיים עמה.  

			לשם הבנת העניין בשלמותו עלינו לתת את דעתנו לעובדה, כי לגבי אזכרי משמעה של הבריחה מבני אדם היא גם הינתקות מן העולם בכלל ופרישה ממנו: "הוא יתברך מודד מדה כנגד מדה, אם באת להדבק בו, ככה יעשה לך וכה יוסף ונמצאת חי לעולם, ודע באמת כי לפי רוב פרישותך מן העולם יהיה רוב דבקותך בו יתברך."808 במלוא משמעותה מתגלמת פרישות זו בהתבודדות. ודוק: התבודדות ולא בדידות, שכן הבדידות מציינת, לדעתו של אזכרי, מצב אכסיסטנציאלי בסיסי של האדם:  

			איך לא תתבודד עמו ית'[ברך] והנה אתה רוב זמנך יחידי, בבטן אמך יחידי, בעת תישן הגוף יחיד והנשמה יחידה, הגוף בקבר בדד והנשמה בדד בג"ע [=בגן עדן], כל צדיק מדור לפי כבודו [על־פי בבא בתרא עה ע"א] ובגיהנום ודאי, כיון דרשעים בחשך ידמו [שמואל-א ב, ט] נמצאו לבדם. לכן שמע בקולי לך עמו תמיד ולא תפרד רגע, כי אם תדרשנו ידרש לך לא יפרוש ממך, מה נאה ונעימה לוייתו ית' כי הוא אביך קנך הוא עשך ויכוננך [דברים לב, ו].809  

			הבדידות היא אפוא בגדר נתון אובייקטיבי שאינו תלוי ברצונו, בכוונותיו ובמעשיו של האדם. לפיכך, היא כשלעצמה איננה טעונה ערך דתי כלשהו. מה שאין כן — ההתבודדות. זו איננה מצב אובייקטיבי נתון, אלא היא פועל יוצא מהתכוונות האדם, ממעשיו ומהתנהגותו. בה באה לידי מימוש בחירתו המודעת בפרישה מחברת בני אדם ומן העולם כדי להגשים את תכליתו הדתית. בכך נעוצה משמעותה הדתית של ההתבודדות וערכיותה. ניתן אפוא לומר כי לדעתו של אזכרי ההתבודדות היא הפיכתה של הבדידות האנושית הבסיסית למצב המקפל בתוכו משמעות דתית. לפי זה גואלת ההתבודדות את האדם מבדידותו האכסיסטנציאלית, שכן ההתבודדות, לדעתו של אזכרי, היא לעולם בשניים: האדם ואלוהיו.810   

			על־פי האמור עד כה ניתן להבין מדוע ההתבודדות היא ההתגלמות המובהקת של הפרישות בשני פניה: ההינתקות מענייני העולם הזה ומן החברה מחד גיסא, וההתכוונות אל האלוהים והדבקות בו מאידך גיסא. אכן פרישות, התבודדות ודבקות שלובות אצל אזכרי באופן אורגני: "וגם בכמה חבורים מהראשונים נמצא שההתבודדות והפרישות והדבקות היו נוהגים בה חסידי ישראל, היינו שבהיותם לבדם מפרישים מדעתם ענייני העולם ומקשרים מחשבותם עם אדון הכל."811 כאן מדגיש אזכרי במיוחד את הפרישות ואת התקשרות המחשבה שבדבקות, ואילו ההתבודדות איננה אלא רקע להן. לפיכך לא בא כאן הצד האקטיבי שבה לכלל ביטוי. אך לא כן הדבר בשאר המקומות, שבהם מדובר בהתבודדות. אזכרי תופס אותה כהתכוונות פעילה אל אלוהים, המגיעה למימושה המלא בדבקות. לפיכך הוא מייחד לה מקום כאחת הסגולות שהוא ממליץ עליהן לבעל תשובה:  

			סגולה חמישית היא ההתבודדות שכתבנו למעלה בשם ספר בית מידות,812 כי לעיתות רצון יפרוש עצמו במקום מיוחד שלא יראוהו בני אדם וישא עיניו למרום אל מלך יחיד עילת כל העילות וסיבת כל הסיבות... ועל דרך זה כאשר הוא יבא לשום פניו אל אלהיו כן הוא ית' ישים אליו ויחדיו ידובקו, כך שמעתי מפי מורי ורבי החסיד הקדוש כבוד ר' יוסף סאגיש זלה"ה [=זכותו לחיי העולם הבא], וכך היה הוא עושה.813  

			כאן מזוהה הפרישות מן החברה באורח ברור עם התבודדות, שכל מגמתה היא הדבקות. אולם יש ליתן את הדעת לעובדה, כי הדברים מובאים כפירושו של ר' יוסף סאגיש להוראה בספר 'אורחות צדיקים' וכביטוי לנסיונו האישי.814 עובדה זו אינה בודדת בכתביו של אזכרי. גם במקום אחר, שבו הוא מדבר על ההתבודדות במשמעותה דלעיל, רואה הוא צורך להדגיש כי הדברים הנאמרים מתייחסים לניסיונם של חסידים ידועים:  

			ויש קדושים שהיו בורחים מהישוב להסיח דעתן מהבריות לדבקה בו ית', ויש שהיו קמים בחצות הלילה עד אור הבקר לדבקה בו אין זר אתם, כי כל בני ביתם ישנים, והרב לוי ן' חביב, אבותינו ספרו לנו, שהיה לבדו ער כל הלילה, וביום ישן אחר הישיבה והסעודה עד עת מנחה ערב, ומתפלל מנחה וערבית ולוקח מעט פירות יבשים ונכנס לבית מדרשו לב[דו] עד אור הבקר.815   

			אזכרי מתאר כאן שתי אפשרויות של התבודדות מתוך פרישות. האחת באה לידי ביטוי בבריחה מן היישוב, והלכו בה קדושים שונים. האחרת אינה כרוכה בבריחה מן היישוב אלא בהסתגרות בתוך הבית. כך נהג ר' לוי בן חביב (הרלב"ח). בהדגישו שתי דרכים אלה מבקש אזכרי ככל הנראה להעמידנו על כך, שלא מדובר כאן בדברים חדשים כי אם בדברים ידועים ומנוסים.  

			ייחוסם של נוהגי הפרישות וההתבודדות המתוארים לעיל לאישים מפורסמים ולחסידים קדמונים, יש בו כדי להוסיף להם משקל ערכי רב.816 יחד עם זאת הוא מבליט את ייחודה של דרך ההתבודדות שמציב לפנינו אזכרי עצמו. דרך התבודדות זו נראית כשלב מתקדם יותר מאופני ההתבודדות שתוארו עד כה, לפי שהיא איננה נזקקת לביטויים חיצוניים כבריחה ממקום היישוב או כהסתגרות בתוך הבית. המדובר כאן במדרגה כזו של התבודדות ודבקות ששום מצב ונסיבות שבהם יימצא האדם לא יוכלו להפריע לה. התבודדות זו מתבססת על ההכרה והתחושה העמוקה ש"אין בעולם באמת אלא ה' לבדו... כי אין שום אדם חי אלא מכוחו, גם אינו יכול לעמוד ולדבר או להניע אבר אלא מכוחו."817 ברי, שאדם החדור תחושה עמוקה זו מתבודד עם אלוהיו ודבק בו בכל מצב שבו הוא שרוי, שהרי הוא רואה בכול את האלוהות בלבד. תפיסה זו באה לכלל ביטוי ברור ומפורש באחד מתיאורי ההתבודדות שבספרו:  

			אפילו כשאני בין העם כיון שאין רואה סתר לבבי אלא הוא לבדו, ועוד אין משגיח תמיד בי להיטיב לי רק הוא לבדו, ואין מי שיוכל להציל אותי מצרתי זולתו, לכן לא יפסיקו ביני לבינו הנבראי'[ם], כי כלם כאין נגדו ואני והוא לבדו עומדים.818   

			ההתבודדות שבה מדובר כאן היא התבודדות מתמדת, אשר אפילו חברת בני אדם איננה מפסיקה אותה. אולם ייחודה של התבודדות זו אינו מתמצה רק בהתמדה המאפיינת אותה. עיקרה נעוץ ביחסו של המתבודד אל הברת האנשים שבה הוא שרוי. יושם אל לב כי אזכרי אינו מדבר כאן על התבודדותו של האדם תוך כדי פעולתו למען החברה או תוך כדי תיפקודו כחלק ממנה. ההתבודדות שבכאן מבטאת פרישה מוחלטת מן החברה, על אף העובדה שהמתבודד שרוי למעשה בתוכה. יהסו אל חברת האנשים שמסביבו הוא יחס של איון, שהרי קיומם אינו קיום כלל ביחס לקיים האחד שהוא אלוהים.819   

			אין ספק שההתבודדות כדרך שתוארה כאן מבטאת פרישות קיצונית ביותר מן העולם, ומבחינה מסוימת אפילו קיצונית יותר מן הבריחה אל המדבריות או מן ההסתגרות בתוך הבית. התבודדות זו עומדת בסימן ההתעלמות מן החברה האנושית. כל כולה ממוקדת ביחסו של היחיד הבודד אל אלוהיו:  

			כתיב את האלהים התהלך נח [בראשית ו ט], היינו שהיה מתבודד עם יוצרו ואין לו חברה עם בני אדם, אי נמי מרוב הרגלו בהתבודדות אף כשהיה בתוך בני אדם לא היו מטרידים דעתו, כי היו כלא היו בעיניו... כי כל העולם עדרי צאן והוא יתברך הרועה לבדו ומשגיח על כל פרטי ופרטי, וכל פרטי אין לו להשגיח אלא על הרועה, כי הכל שוין לפניו ואין יתרון לזה מזה, והיינו דאמר דוד הע"ה [=המלך עליו השלום] ה' רועי לא אחסר [תהילים כג, א], כי איני חסר כי כלנו שוין, וכ"כ [=וכל כך] הוא רועה אותי בפרטות כמו לשאר ברואיו. 820  

			תפיסה אינדיבידואליסטית זו ניתן לראותה כמסכמת את עניין ההתבודדות בהשקפת עולמו של אזכרי. ואכן, דומה שיותר מכל חכם אחר בזמנו ובמקומו הוא ביטא את התפיסה שהדבקות אינה מתממשת בצוותא, היא תמיד עניין לאדם הפרטי מול אלוהיו. מטבע ברייתו ומעצם מהותו נועד האדם להיות שרוי ולהתקיים במצב של בדידות. הבריחה ממצב זה אל החברה האנושית ואל ענייני העולם היא בגדר מקסם שווא, שכן אין היא עשויה לגאול את האדם מבדידותו. רק בהפיכתו של מצב אכסיסטנציאלי זה להתבודדות, משמע לדבקות עם האלוהות, מצויה גאולתו של האדם. בהתבודדות כדרך שתוארה כאן שוב אין האדם בודד יותר — הוא מוצא את עצמו דבק באלוהים ומוצא את אלוהים דבק בו.  

			כללו של דבר: ר' יוסף קארו ור' אלעזר אזכרי נתנו ביטוי לתפיסה אישית מאוד של הדבקות. שכן דבריהם עליה, גם כשהם לובשים צורה של הוראות מוסר כלליות ואפילו של משנה מוסרית, מעוגנים בחוויותיהם ובהתנסויותיהם שלהם במימושה של הדבקות הלכה למעשה. חייהם של קארו ושל אזכרי כאחד, כמו שהם מצטיירים לעינינו, הם חיים של בעלי תשובה אסקטיים, המסגפים את גופם כדי לזככו ולטהרו על מנת שלא ישמש מחסום בפני נשמתם לעלות בסולם המעלות המיסטי ולדבוק באלוהיה. ואכן שניהם חיים בנוכחות מתמדת של האלוהות ובדבקות עמה. אף־על־פי־כן שונה הדבקות אצל שניהם. אצל קארו היא דבקות מובהקת של בעל־תשובה, שתודעת החטא ותחושת החטא אינן מרפות ממנו, ולפיכך הוא רואה במעשה הכפרה הקיצוני ביותר — קידוש השם על המוקד — את מימושה השלם. אפשר שבכך יש כדי להסביר את העובדה, כי אף־על־פי שהדבקות אצלו, שבעיקרה היא דבקות בתורה ומגיעה למדרגה גבוהה המתבטאת בגילויי המגיד, אין לה אופי אקסטטי כלל ועיקר. לא כן הדבר אצל אזכרי. הדבקות אצלו היא דבקות של מיסטיקאי אקסטטי, שאף־על־פי שהוא עושה אותה מופת לרבים בהוראותיו המוסריות המופנות אליהם, הוא מודע לכך שאין היא ניתנת למימוש אלא בבדידות, וליתר דיוק בהתבודדות. ההדגשה היתרה של יסוד ההתבודדות בדבקות, המייחדת כל כך את גישתו של אזכרי, אופיינית במיוחד למיסטיקאי האקסטטי, שחוויית הדבקות שלו היא חוויה אישית־פרטית ודרכו היא בהכרח דרך היחיד.  

			ג  

			עד כאן נפרשה לפנינו יריעה רחבה למדי של השקפות על הדבקות עם מגוון מרשים למדי של תיאוריה. מצאנו בה מוטיבים חוזרים ונשנים בווריאציות שונות, כמו גם — הדגשות והטעמות שונות, הארות של היבטים שונים, הרחבות לכיוונים מיוחדים וחדשים ואף השלמות הדדיות. והנה, על אף הגיוון הזה, יש משהו משותף ביסוד כל ההשקפות והתיאורים הללו: בכל אחד מהם לעצמו ובכולם כאחד אין כדי להעמיד לפנינו תפיסה שיטתית שלמה ומקפת של עניין הדבקות על היבטיו השונים. ניתן אומנם לחוש כי ברקע שלהם מצויה איזו השקפה כללית שהם חלק ממנה, ובתורת שכאלה אף עשויים להתברר מתוכה. אולם לכדי ביטוי ממשי ומפורש אין הדבר מגיע. והנה בספרי המוסר של ר' אליהו די־וידאש ור' חיים ויטאל, ובמיוחד בספרו של הראשון — ספר 'ראשית חכמה',821 נמצאת הדבקות קבועה בתוך מסגרה שיטתית כוללת ומתבארת מתוכה. יתרה מזו: את רוב רובם של ענייני הדבקות שנדונו עד כה אנו מוצאים בספריהם של די־וידאש ור' חיים ויטאל, אך כיוון שהם קבועים כאן בתוך מסגרת שיטתית רחבה, הם מצטרפים יחד לכדי תמונה שיטתית שלמה. ניתן אפוא לומר כי בספריהם של די־וידאש וּויטאל מתגלה לעינינו הרקע השיטתי השלם לכל ההשקפות והתיאורים הבודדים שנדונו עד כה.   

			על כך מורה גם העובדה הבאה: כל ההשקפות והתיאורים של הדבקות שנדונו עד עתה, כולם בלא יוצא מן הכלל מתמקדים באדם הדבק באלוהות ולא באלוהות שהאדם דבק בה. רצוני לומר שהדגש מושם בהם על תיאור תחושותיו, הרגשותיו, העפלותיו והתקשרויותיו של האדם הדבק באלוהיו על כל התוצאות הנובעות לגביו מהשגתו את המדרגה הזאת. ברם, לא נאמר כמעט דבר מוגדר על תגובתה של האלוהות למצב הדבקות ועל התהליכים הנגרמים על־ידי מצב זה בתוכה. לשון אחר: בכל אלה לא נדון כל־עיקר ההיבט המטאפיסי של הדבקות. זאת ועוד: כאמור, השקפות ותיאורים אלה מתמקדים בעיקר באדם, ואף־על־פי־כן לא נמצא בהם כמעט בירור הרקע הפסיכולוגי של הדבקות. כאן מתבלטת בייחודה תרומתם של ר' אליהו די־וידאש ור' חיים ויטאל בסוגיה שלפנינו. אצלם היא נדונה הן בהקשרה המטאפיסי והן בהקשרה הפסיכולוגי ואף בהקשר המוסרי־שיטתי של כלל המידות המוסריות והדתיות של האדם.   

			במיוחד בולט הדבר אצל ר' אליהו די־וידאש. לדעתו משולבת הדבקות עד ללא הפרד במידת האהבה. בשלביה העליונים של אהבת האדם את אלוהיו קשה להבחין מה בהם הוא מיסוד האהבה ומה בהם מיסוד הדבקות. ניתן אפוא לומר, כי לדעתו צומחת הדבקות באורח אורגני מן האהבה; היא הינה השלב האחרון בהתעצמותה של האהבה, וממילא גם לא תובן בלא הבנה נאותה של זו. לדעתו של די־וידאש נקבעת מהותה של האהבה על־ידי היסוד החווייתי־נפשי שבה. ועל כן השאלה המעסיקה אותו ביותר בקשר לכך היא: מה טיבה של האנרגיה הנפשית המתבטאת באהבה, וכיצד מעוררים ומפעילים אנרגיה זו. הסיבה העיקרית להתעניינות המיוחדת בשאלה זו נעוצה בתפיסתה של האהבה כשלמות האחרונה של נפש האדם. תפיסה זו מוצאת את ביטויה הברור והמפורש בדבריו הבאים של די־וידאש:   

			...הרי שנכפלה ונשנית מצות אהבה פעמים הרבה מפני היותה שורש לכל העבודה האלהית והי'[א] תכלית שלמות הנפש שתדבק בקונה כמו שאמר לאהבה וכו' ולדבקה בו [דברים ל כ].822   

			בעניין הראשון המיוחס כאן לאהבה, דהיינו "היותה שורש לכל העבודה האלהית", אין משום רבותא, שהרי בכך אין האהבה שונה ממידת היראה.823 מה שאין כן בשני הדברים האחרים המיוחסים לה, דהיינו היותה הביטוי לשלמות נפשו של האדם והיותה קשורה באופן מהותי לדבקות. דומה שניתן לקבוע, כי לדעתו של די־וידאש אין השלמות הנפשית הנזכרת יכולה להתממש אלא בנפש הדבקה באלוהיה. מלכתחילה קשורה אפוא האהבה באורח מהותי בדבקות. השלמות הנפשית של האדם היא תוצאה של השתלמות, הווה אומר: פעילות. ואכן סימנה המובהק של האהבה היא האקטיביות הנפשית של אדם. כמה וכמה ביטויים לאקטיביות זו. באורח כללי מציין אותה די־וידאש כהתעוררות תחתונה של האוהבים, שבעשיית המצוות ועיסוק בתורה הם נוטעים אילנות של אור בעולמות העליונים.824 אקטיביות זו איננה פעילות גרידא, כי אם פעילות הנעשית "מלב ומנפש בחשק גדול", כביטויו של די־וידאש.825 לפיכך נראה, שעניין לנו כאן לא רק באקטיביות כי אם גם באנרגיה נפשית, המשווה לאקטיביות זו את אופייה הייחודי. הנופך הנוסף הזה, המתבטא בעשייה בלב ונפש ומתוך חשק והתלהבות, הוא הוא מסימניה המובהקים של האהבה. לפיכך לא מקרה הוא שביטויה הקיצוני ביותר של האהבה הוא נכונות האדם למסור את נפשו על קדושת השם.826 במעשה זה מגיעה האנרגיה הנפשית המתבטאת באהבה למימושה היותר שלם.   

			האנרגיה האקטיבית הגלומה באהבה מתבררת ומתבהרת תוך חשיפת רקעה הנסתר, המצוי בשני תחומים כאחד: התחום המטאפיסי והתחום הפסיכולוגי. מבחינה מטאפיסית תופס די־וידאש את האהבה כעיקרון־יסוד שההוויה כולה חדורה בו ומתקיימת על־ידו. בהסתמכו על מאמר הזוהר הוא קובע: "פירש הרשב"י ע"ה [=עליו השלום] בזוהר שכל האצילות נקרא אהבה, [זה לשונו: תא חזי] כלא אהבה איתקרי ובגין אהבה קיימא כולא...827 הרי מבואר בפירוש היות כל האצילות מכונה במלת אהבה."828 קביעה זו מעוררת אמנם קשיים, ודי־וידאש עצמו מסב את תשומת־לבנו לעובדה, שבספרות הזוהר יוחסה בדרך כלל האהבה לספירת החסד,829 ולעיתים — לספירת בינה.830 אם כן, כיצד מיוחסת היא כאן לאצילות כולה? תשובתו של די־וידאש לקושיה זו היא כדלקמן:  

			האמנם הנראה ביישוב המאמרי'[ם] האלה, כי יש חילוק בין מציאות האהבה, שיאהב האדם להב"ה [=להקדוש ברוך הוא], ובין מציאות האהבה למעלה באצילות. כי מציאות האהבה באצילות, וכל האצילות יקרא אהבה, כי אהבה, רצה לומר קשר וייחוד העלולים זה בזה כמו שפירשנו בפרק הקודם.831 ולכן כל האצילות כלו מתייחד בחלקיו קשר וייחוד גמור, ולכך בכולו כאחד צודק אהבה.832  

			משמע מכאן, שכאשר הזוהר מייחס אהבה לחסד או לבינה, כוונתו בעיקר למידה האלוהית שבה מתקשר האדם באהבתו לאלוהיו. אולם כאשר הוא מכנה את כל האצילות בשם אהבה, הריהו מתכוון לאצילות כשהיא לעצמה, בלא שיובא בחשבון יחסו של האדם אל האלוהות. באצילות כשהיא לעצמה מהווה האהבה כעין עיקרון שליט, המקשר ומאחד את כל גורמיה לאחדות אחת. אך העיקר הוא לא בכך, אלא בתולדתה של הקביעה הזאת, המוצאת את ביטויה בדבריו של די־וידאש במקום אחר:  

			...שאלמלא אהבה שיש לכל עילה עם עלולה להשפיע יתבטל העולם ונמצא חזרת העולם לתהו ובהו, כי כל המדרגות קשורות זו בזו וזו בזו מראש המדרגות עד סופם, ואם יעלה בדעת שהכתר ימנע מלהשפיע לחכמה ימצא בזה חרבן העולם שהרי החכמה לא יהיה לה במה להשפיע לבינה והבינה לקצוות והמלכות לבריאה... כי מציאות אהבה זו הוא קשר הסבה עם המסובב ממנו כדי להשפיע בדרך האב לבן, אם כן אפילו ממלכות לבריאה, וכל מדרגות הבריאה יצדק בהם בחינה זו עד סוף כל המדרגות, ולזה חזר ואמר כלא אהבה איקרי ודא בדא אתקשר.833 פירוש כל העלולים מתקשרים זה עם זה קשר כפול אהבת העילה להשפיע בעלול ואהבת העלול לינק מעילתו.834  

			נמצא, כי האהבה מהווה עיקרון שליט לא רק באצילות, אלא בהוויה כולה. לדעתו של די־וידאש האהבה היא עיקרון כלל־קוסמי, המאחד את ההוויה כולה החל במקורה העליון וכלה במדרגתה האחרונה ביותר. בתורת עיקרון כלל־קוסמי מצטיירת כאן האהבה כאנרגיה השופעת מן המקור העליון של כל ההוויה ומועברת בשרשרת הסיבות והמסובבים עד המדרגות התחתונות ביותר. אנרגיה שופעת זו, המועברת מכל עילה אל עלולה, מבטאת את הקשר שבין כל עילה לעלולה. אולם על רקע זה רואה די־וידאש להוסיף ולהדגיש, כי הקשר הזה המקשר בין העילות לבין עלוליהן, הקרוי אהבה, איננו חד־סטרי, כלומר כיוונו אינו מלמעלה למטה, מן העילות אל העלולים, בלבד. בנוסף להיותו ביטוי לאהבתה של העילה אל עלולה הוא גם מבטא את אהבת העלול אל עילתו, כלומר את התקשרותו הפעילה של העלול אל עילתו. כללו של דבר: האהבה כעיקרון כלל־קוסמי מציינת דינמיקה דו־סיטרית של התקשרות והתחברות, מלמעלה למטה ומלמטה כלפי מעלה בעת ובעונה אחת.835   

			בתוך הדינמיקה הדו־סיטרית הזאת, החובקת את כל היש באשר הוא, משתלבת אף אהבתו של האדם לאלוהיו. אם שואלים אנו אפוא למקור האנרגיה הנפשית שלו, המתבטאת באהבתו את אלוהיו, התשובה לשאלה זו ברורה: "אבל האהבה מהיכן נמשכת לאדם, זה באר לנו הרשב"י עוד, כי מצד ה' עילאה ימשך לו האהבה לקיים המצות בחשק."836 הווה אומר: מקור האנרגיה הנפשית של האדם הוא הוא המקור האחד והיחיד לכל האנרגיה המקננת ביקום כולו. בכך מתבאר צד אחד של התמונה, הלא הוא הצד המטאפיסי. אולם אפילו מן הבחינה המטאפיסית ברי שלפנינו צד אחד בלבד, שהרי אף מן הבחינה הזאת למדנו כי הדינמיקה של ההתקשרות וההתחברות של שרשרת העילות והעלולים היא דו־סיטרית. האדם אינו יוצא מן הכלל הזה, כי אם להיפך: הוא הינו אישורו המובהק ביותר, באשר בו באה דינמיקה וו לכלל גילויה המודע. לפיכך ברור כי דווקא לגבי האדם אין בקביעה המטאפיסית הנזכרת כדי להסביר את תופעת האהבה במלואה, והיא דורשת השלמה.  

			לשם השלמה זו עלינו לפנות אל התחום השני ברקעה הנסתר של האהבה — התחום הפסיכולוגי. די־וידאש מרחיב את הדיבור על המערכה הנפשית המיוחדת המצמיחה את האהבה. הוא עושה זאת מתוך התבוננות מקרוב באהבת האדם אל רעהו. תחילה הוא קובע עובדה:  

			ועניין זה מבואר כי אהבת האדם לחבירו הוא ע"י הנפש, כי רצון הנפש היא האהבה ואעפ"י [=ואף־על־פי] שהגופים נחלקים ונפרדים זה מזה, הנפש של זה וזה היא רוחנית, והרוחניות אינו נפרד אלא מיוחד תכלית האחדות, ובהיות הנפש של חבר אחד מעורר רצונה לאהוב את חבירו, גם חבירו יתעורר נפשו ויאהוב אותו ויהיו שני הנפשות אחד.837  

			פירושם של דברים: האהבה היא עניינה הבלעדי של הנפש, ולגוף אין כל חלק מהותי בה. היא בעיקרה התרחשות רוחנית, הנובעת מרצונה של נפש אחת להתאחד ולהתקשר עם נפש אחרת. ובהיות האהבה ביטוי לאחדות, המושגת על־ידי התקשרותן של שתי נפשות, אין היא מתקיימת אלא על ההדדיות. את עניין ההדדיות שבאהבה מסביר די־וידאש תוך הזדקקות לפירוש של חז"ל לפסוק: "כמים הפנים לפנים כן לב האדם לאדם" (משלי כז, יט):838  

			כי כמו שהמים שבכלי בהסתכל האדם בהם פניו, יראה בהם פניו, והם שני מיני פנים: הא'[חד] הפנים שהוא מסתכל בהם, שהם אור ישר, והפנים שבמים שהוא רואה, הוא אור חוזר מלמטה למעלה, מהמים שבכלי אליו. ושני הפנים הם אחד, מתקשרים כאחד, ואם האדם יעלים ראותו מהמים, לא יתראה במים שום דבר, שאם אין אור ישר אין אור חוזר. כן לב האדם לאדם, שבעורר האדם רצון לבו לאהוב את חבירו, הרצון ההוא יעורר רצון לב חבירו אליו.839  

			ההדדיות שבאהבה מודגמת כאן על־ידי השתקפות הפנים שבמים, שהיא בבחינת אור חוזר לאור הישר שיצא מעצם ההסתכלות במים. האור הישר הוא הוא רצון הנפש, המכוון לעורר את האור החוזר שבנפש האהוב, רוצה לומר שהוא מבקש לעורר את רצונה של נפש האהוב להשיב לו אהבה. משמצליחה נפש אחת לעורר את התגובה הרצויה לה בנפש האחרת, מתאחדות שתי הנפשות בקשר של אהבה:  

			והסתכלות הפנים במים הוא התעוררות האהבה המתעורר מרצון נפש שבלבו אל נפש שבלב חבירו, ואז שתי הנפשות יתקשרו קשר אחד באהבה, אף־על־פי שיהיו רחוקים זה מזה, כי המים, שהם הנפשות, הם דקות ורוחניות, כולם חלק אלוה ממעל. אין ביניהם פירוד, אעפ"י [=אף־על־פי] שהם בכלים נפרדים. והוא כדמיון עצמות פנימיות האלהות שהוא בתוך כלי הספירות שהפנימיות כלו אחד מתיחד, אע"פ שהכלים משתנים.840  

			תיאור זה של התקשרות שתי הנפשות בקשר של אהבה מעלה שתי נקודות ראויות להדגשה מיוחדת. הנקודה הראשונה: ההתקשרות בין שתי הנפשות אפשרית על אף ריחוקן ועל אף פירודן בגופים שונים. וזאת משום אחדותן המהותית שמלכתחילה, שהרי שתיהן אינן אלא "חלק אלוה ממעל", רוצה לומר שתיהן אינן אלא חלקים בתוך הווייה רוחנית אחת ואחדותית, החובקת את כל הנפשות. הנקודה השנייה היא הדמיון שבין אחדות מהותית זו של הנפשות לבין אחדותה של העצמות האלוהית (עצמות האין־סוף) הממלאת את הספירות והנפרדת כביכול על־ידן. דומה כי ניתן לומר שדמיון זה גם מרמז על קשר הדוק יותר בין מהות האהבה שבין אדם לרעהו לבין העצמות האלוהית הממלאת את הכול ומקיימת את הכול.  

			דמיון וקשר אלה הם בעלי חשיבות רבה, לפי שהם מלמדים כי למעשה תופעת האהבה היא ביסודה אחת, על אף גילוייה במישורים שונים.841 כל הבירור של מהות האהבה בין אדם לרעהו לא בא אלא כדי ללמד על מהותה של אהבת האדם לאלוהיו. די־וידאש מיישם את ממצאיו מבירור אהבת האדם לרעהו בבחינת מהות האהבה שבין אדם לקונו, תוך שימת דגש מיוחד על שניים מהם: עניין האהבה שהיא רצון הנפש ועניין ההדדיות. לגבי העניין הראשון הוא קובע, שרצון הנפש הוא ההתעוררות התחתונה של האדם, שקדימתה היא תנאי הכרחי להתעוררות העליונה.842 שתי ההתעוררויות כאחת מכוננות את האהבה, שכן רק שתיהן יחד מקיימות את ההדדיות. בעניין זה קובע די־וידאש בבירור: "וכאשר יתדבק האדם בקונו באהבה גמורה מלב ומנפש כן גורם שהב"ה [=שהקדוש ברוך הוא] יתדבק בו כדמיון המים הפנים לפנים שפי'[רשנו]."843 נמצאנו למדים, כי בדומה לאהבת האדם לרעהו כן גם באהבתו לאלוהיו, רצון נפשו מעורר את הרצון המקביל לו באלוהות, ועל יסוד ההדדיות הזאת תיכון האהבה המביאה לדבקות. זאת ועוד: כשם שקשר האהבה שבין אדם לרעהו מיוסד על האחדות המהותית הבסיסית של כלל הנשמות, כן גם קשר האהבה שבין אדם לבין אלוהיו מיוסד על האחדות הבסיסית שבין נשמת האדם והאלוהות.844  

			כאן מתעוררות, כמובן, השאלות על טיבה המדויק של ההתעוררות העליונה בעולמה של האלוהות ועל גילוייה הקונקרטיים. אולם עד שאנו באים לברר סוגיה זו כדאי עוד להתעכב קמעא על צד נוסף שברקע הפסיכולוגי של האהבה. כידוע מחזיק הזוהר בדעה המבחינה בנפשו של האדם בין שלושה חלקים: נפש, רוח ונשמה. הבחנה זו היא במידה רבה הבחנה ערכית, הרואה בחלק הראשון את המדרגה הנחותה, ובחלק האחרון — את המדרגה העליונה. כמו כן מורה הבחנה זו על תפיסה דינמית של נפש האדם, שכן מסתבר כי המדרגות העליונות של הנפש מצויות באדם מלכתחילה בכוח בלבד, ועל האדם להוציאן מן הכוח אל הפועל במעשיו, בהתנהגותו ובהשתלמותו העצמית.845 תורה פסיכולוגית זו משמשת גם נר לרגליו של די־וידאש בגיבוש השקפותיו על האהבה, ובמיוחד בהבהרת מקורו של רצון הנפש ועוצמת האהבה המתעוררת מכוחו. תחילה קובע די־וידאש, שעל־פי החלוקה הנזכרת של הנפש יש לקבוע גם מדרגות באהבה:   

			אמנם לא נכחיש, שלא ישתוה אהבת מי שיש לו נשמה למי שיש לו רוח, למי שיש לו נפש, כי כפי עלותו במדרגות הסולם כך תזדכך נפשו וגופו ותתמיד האהב'[ה] שלא יוכל להפרד מהבור'[א] מרוב חשקו בו.846   

			משמע, שלאו כל האהבות שוות, ואינה דומה אהבת הנפש לאהבת הנשמה, רוצה לומר עוצמתה של האהבה והתמדתה הן פועל יוצא ממעלתו הנפשית של האדם. ההסבר המפורט לכך ניתן בהמשך דבריו של די־וידאש:  

			והטעם כי הנפש שהיא באופן סנדלפון שבעשיה היא קרובה לקליפות והקליפות הם מסך מבדיל בין נפשו לאלהיו ולכן לא תתמיד אהבתו בש"י [=בשם יתברך] כי אם זמן מועט מזער, וכאשר יזכה אל רוח מטטרון, שכבר הוא מובדל יותר מהקליפות, תתמיד האהבה בו יותר, וכאשר יזכה אל הנשמה, שהיא מהכסא שאין שם קליפה כלל, שהיא לבוש המלך בשבתות ויו"ט [=ויום טוב], אז תהיה אהבתו דבקה תמיד בשם ותבזה הנהגת הגוף מהעולם הזה שהוא מתנהג ע"י ששת ימי חול, ותפשוט אהבת העולם הזה, שהעולם הזה מלובש בעור הנחש ותלבש אהבת עולם הנשמות, ששם הנשמות צרורות בצרור החיים דבוקים ביוצרם, ויתדבק במה שעתיד להיות בסוף ואחריתו כי איזהו חכם הרואה את הנולד [תמיד לב ע"א].847   

			הנה כי כן, האדם שהוא בעל נפש בלבד, אף אם יתעורר לאהבת בוראו, תהא אהבתו חלושה ובלתי־מתמדת, וזאת משום שהאנרגיה הנפשית שתזין אותה מועטת. הסיבה למיעוטה של האנרגיה נעוצה בנחיתות מדרגתה של הנפש, שפירושה קרבה אל הקליפות, וממילא — ריחוק ממקורה האלוהי. המצב שונה אצל מי שזכה גם לרוח, שכן ריחוקה של זו מן הקליפות והתקרבותה אל מקורה האלוהי משמשים ערובה להתגברותה של האנרגיה הנפשית המזינה את האהבה, ומניה וביה — לעוצמתה הרבה יותר. רק מי שזוכה לנשמה מתעלה למדרגה היותר גבוהה של האהבה. הזכייה בנשמה פירושה זיכוך שלם וניתוק גמור מעולם החומר העכור. באמצעות הנשמה דבק האדם במקורה האלוהי ועוצמת אהבתו היא מרבית.   

			לשלוש המדרגות הללו של האהבה קורא די־וידאש בשמות מיוחדים, הלוא הם: דביקה, חשיקה וחפיצה.848 באמצעותם הוא מבהיר בהבהרה יתרה את אופייה של האהבה בשלוש מדרגותיה העיקריות. המדרגה הראשונה, שהיא הדביקה, מאופיינת כך:   

			דביקה יורה על דביקות האדם נפשו בנפש חבירו כענין שיש בהם דבק שלמה לאהבה [מלכים-א יא, ב], וכן ורות דבקה בה [רות א, יד], דהיינו דביקת רצונה בה, ואמנם הדביקה הזו לא יורה על האחדות כל כך, שכבר איפשר שיפרד הדבוק.849   

			פירושו של דבר: גם בדביקה, שהיא הדרגה הנמוכה ביותר של האהבה, הריהי אהבת הנפש, יש משהו מן הדבקות; אבל בשעה שהדבקות האמיתית אומרת אחדות, אין הדבר כן בדביקה.850 שונה ממנה המדרגה השנייה שבאהבה, הלוא היא החשיקה:  

			אמנם מלת חשק מורה על קשר האהבה יותר, שהרי מצינו שנשתמשה תורה במלה זו בענין קשר וייחוד וחשוקיהם כסף [שמות כז, י] שפירושו הדוק ודבוק, כי היו לעמודים חוטי כסף, שהיו מהודקים ומדובקים ומקושרים בהם סביב, כמו שעושים בחביות העץ להדק אותם. כן פירש הרד"ק851 בשורש חשק.852  

			ההבדל שבין החשיקה לבין הדביקה הינו הבדל שבעוצמת קשר האהבה הממומש בהן. שעה שבדביקה עדיין יש לנו עניין בקשר רופף שאינו מתמיד, הרי בחשיקה הקשר הוא קשר של קיימא. כאן לפנינו אהבה ודבקות במימושן המובהק, אם כי עדיין — לא המלא והשלם. שכן מימושה השלם של האהבה הוא במדרגתה הנעלה ביותר, היא מדרגת החפיצה:  

			חפץ הוא יותר שיהיה חפץ רצון האדם וכל מגמת פניו אל פניה, אפילו שעה אחת לא יזוז ממנה, כעניין שנאמר בלב שלם ובנפש חפצה [דברי הימים-א כח, ט], והיינו ולא אחר הנער לעשות הדבר, כי חפץ בבת יעקב [בראשית לד, יט], ולא אחר הדבר — והוא כאילו היה מת באהבתה שלא היה לו רצון אחר בעולם אלא רצון זה לבד, וכן נתייחס מציאות הזיווג במקרא בלשון חפץ כענין את כל חפצה אשר שאלה [מלכים-א י, יג] בענין מלכת שבא ופירשו ז"ל [רש"י על אתר] שבא עליה.853  

			מדרגת החפיצה מציינת אפוא את המדרגה העליונה, שכן בה באה לידי ביטוי האהבה בכל עוצמתה; וניתן לומר כי כאן אין בכלל הבחנה בין האהבה לדבקות. החפיצה עומדת למעשה בסימנה של דבקות מתמדת. זאת ועוד: בתיאורה של החפיצה עולה ובוקעת לראשונה גם הנעימה הארוטית המובהקת, שכן בסיום דבריו קובע די־וידאש כי משמעותה של החפיצה כוללת אף את מעשה הזיווג. בכך מובלטת ביתר־שאת העובדה, שבחפיצה באה האהבה על מימושה המושלם, לפי שהיא דבקות שלמה.   

			עתה עלינו לשוב אל בעיית טיבה של תגובת האלוהות לאהבתו של האדם ולדבקותו בה. בבעיה זו כרוכה שאלה נוספת, יסודית יותר, והיא: אל מי צריך האדם להתכוון באהבתו, אל האלוהות בכללותה, או שמא אל אחד מגילוייה המוגדרים, כלומר אל אחת מספירותיה?   

			התשובה על שאלה זו היא לכאורה פשוטה וחד־משמעית, שהרי השקפת־יסוד היא בתורת הקבלה כי האהבה מתייחסת בעיקר לספירת חסד.854 אף־על־פי־כן מדגיש די־וידאש כי עיקרה של אהבת השם צריך להתמקד בשכינה דווקא; וזאת למרות שההבחנה הידועה בין "אהבה זוטא" לבין "אהבה רבה", שממנה משתמעת נעימה של הפחתה בערך אהבת השכינה,855 הייתה מקובלת עליו.856 די־וידאש אינו נלאה מלהטעים דווקא את חשיבותה המרובה של אהבת השכינה. הוא מעלה כמה וכמה טעמים לכך, אך לענייננו, החשוב שבטעמים הוא בכך, שהתעלותה של השכינה אל הקב"ה, המתוארת כייחוד קודשא בריך הוא ושכינתיה857 היא למעשה אקט של אהבה: "ומציאו'[ת] האהבה זו אנו מעוררי'[ם] בתפלתינו ומצוותינו לייחד השכינה, וכל ייחוד הוא אהבה."858   

			אהבת האדם לשכינה משתתפת אפוא מבחינה מסוימת באהבה העליונה שבין הקדוש־ברוך־הוא לרעייתו. אפשר שכאן נעוץ גם מקורו של הגוון הארוטי המובהק שדי־וידאש משווה לאהבה זו. גוון זה מתבלט במיוחד בהדגשה שאהבת האדם לשכינה מן הדין שתתממש בשלושת ביטוייה המדורגים: בדביקה, בחשיקה ובחפיצה, לאמור:  

			חייב האדם לאהוב את השכינה בשלשתם, והטעם הוא כי אי אפשר לשכינה בהתיחדה למעלה, אלא אם כן יקדים הצדיק בה ג' בחינות אלו, ואז על־ידי ג' אלו השכינה כורתת לו ברית מפני שעל ידה תעשה כלי, כמו שנתבאר ופי'[רשו] ז"ל [סנהדרין כב ע"ב] אין האשה כורתת ברית אלא למי שעשאה כלי.859  

			יש לשים לב לכך, שהיחסים הנידונים כאן הם יחסי הצדיק עם השכינה, והם בעלי אופי ארוטי מובהק.860 אופי זה מרומז כאן הן בדרגת הדביקה861 והן בדרגת החשיקה.862 אולם למלוא גילויו הוא מגיע בדרגת החפיצה. לכתחילה מוגדרת דרגה זו כגמר הייחוד שבין הקדוש־ברוך־הוא ושכינתו, המושג בתפילת העמידה,863 וממנה לומד די־וידאש גזירה שווה לגבי כל מעשה המצוות, שאף בהן מהווה החפיצה את שלב הגמר שהאדם נכסף בכל מאודו להגיע עדיו.864 אך כדי להשיגו "צריך שיפנה עצמו מכל עסקי העולם ומכל מחשבותיו כדי שתתגבר בו רצון הנפש ותתדבק ותתלהב נפשו בעשיית'[ה] עד שאפי'[לו] נותנין לו כל ממון שבעולם לא היה מפסיק מלעשותה."865 די־וידאש לא הסתפק בתיאור זה. הוא מצא לנכון להמחיש את העניין בדוגמה מתחום יחסי האישות:   

			ובמציאות שלא יאחר האדם מלהזדווג לאשתו בהיות תכלית חשקו בה, אפילו היו נותנין לו כל ממון שבעולם. כך ראוי שיהיה תכלית חשקו במצוה מפני שבעשייתה הוא מזדווג בבת־מלך, שהיא השכינה בת יעקב, כל איתתא בת בעלה, כמו שנאמר במרדכי לקחה מרדכי לו לבת [אסתר ב, ז)866 ואין ראוי שיאחר הזיווג אלא שישתדל במהירות ובזריזות גדול בעשיית המצוה, ובזה הוא דבק בחיים העליונים ונפשו מאירה מהארת אור העליון המאיר בעשיית המצוה ההיא.867  

			שלא כמו בתיאוריו הקודמים אין די־וידאש מדמה כאן את אהבת השכינה לאהבת אישה גרידא, אלא ממש — לזיווג הבעל עם אשתו. אך גם בדימוי נועז זה אין הוא מסתפק, שכן הוא אף מפליג ומדבר במפורש על זיווג האדם עם השכינה. בהפלגה נועזת זו ממשיך די־וידאש בדרכו של הזוהר,868 שמצאה גם ביטוי אצל מורו ורבו — הרמ"ק.869  

			די־וידאש לא הרחיב יותר את הדיבור על העניין, אולי מחמת ההעזה שבו, ובהמשך בירוריו הוא מייחד את דיונו לדבקות שבמדרגת החפיצה, כדרך שהיא מתגלה באמצעות לימוד התורה. מסתבר שמדרגה זו הושגה על־ידי חכמים שונים:  

			וכן שמעתי מהרבה חכמים האחרונים שהיה להם הדבקות הגדול הזה בתורה עד שלא היו מרגישין בדברי העולם הזה כלל, כי כמו שיבטל החושק כל שאר מחשבותיו בהיותו חושק לתשוקתו [צ"ל: לחשוקתו] ותבער בלבו אש אהבתה עד שיאכל וישתה וישן וכל מחשבותיו בתשוקתו [צ"ל כנ"ל] כן צריך שיהיה לאדם אהבת הב"ה [=הקדוש־ברוך־הוא].870   

			אמנם גם כאן ממוקדים הדברים בדימוי אהבת השם, המתבטאת בדבקות שלמה בתורה, לאהבת החושק לחשוקתו, אך בעצם הדימוי אין משום הפלגה יוצאת דופן.871 בעיקרו הוא בא להמחיש את דבקות המחשבה המוחלטת בתורה, המקפלת בחובה כמו ממילא את הדבקות באלוהות, והכרוכה בהינתקות גמורה מענייני העולם הזה.872 לפנינו המדרגה היותר גבוהה של האהבה לשכינה, מדרגה זהה לחלוטין עם הדבקות.  

			את המעלה העליונה הזאת משיגים צדיקים וחסידים בלבד.873 לשם המחשתה של עובדה זו מביא די־וידאש מעשה מכתבי ר' יצחק דמן עכו על יושב קרנות אחד, שמרוב חשקו בבת מלך הפך ברבות הימים איש קדוש וצדיק שלם.874 ראויים לציון מיוחד דברי הסיום של סיפור המעשה:  

			ומרוב פרישתו מכל מורגש לקשירת מחשבת שכלו בדבר אחד תמיד והתבודדותו וחשקו הגמורה נתפשטה נפשו מהמורגשות ושבה להדבק במושכלות עד שמכל מורגש נתפשטה, ואפילו מהאשה, ודבקה בש"י [=בשם יתברך], עד שלימים מועטים פשטה כל מורגש וחשקה במושכל האלהי, ושב להיות עובד שלם, איש האלהים קדוש, עד שתפלתו נשמעת וברכתו פועלת.875  

			בדברי סיום אלה מוצאים אנו את היסודות העיקריים של הדבקות הידועים לנו מלפני כן: הפרישות וההתבודדות, כשאליהם מצטרפים עתה החשק הגמור שבאהבת האל והתפשטות הגשמיות.876 במדרגה גבוהה זו של אהבה ודבקות מגיע הצדיק או החסיד הפורש והמתבודד להתפשטות גמורה של הגשמיות, עד כי שום עניין מענייני העולם הזה אינו מפסיקו מדבקותו. אולם אף שמדובר כאן בפרישות גמורה ובהתבודדות, אין להסיק מכך כי הכוונה גם לסיגופים ותעניות. די־וידאש רואה צורך להדגיש עניין זה במסקנה הכללית שהוא מסיק מסיפור המעשה:  

			ומהמעשה הזה נלמוד, שמי שיחשק בתורה כל כך עד שביום ובלילה לא יחשוב בדבר מדברי העולם, אלא בה, בודאי שישיג מעלה נפלאה בנשמתו, ולא יצטרך לסיגופים ותעניות, שאין הדבקות תלוי אלא בחשק ואהבת התורה עד שיחשוק בה כאהבת חשוקתו.877  

			נמצא, שלא הסיגופים והתעניות הם העיקר להשגת הדבקות, אלא החשק והאהבה. בעוצמתם ובהתמדתם של הללו תלויה השגת הדבקות. בקשר לכך דין להדגיש שני דברים: (א) גם כאן מומחשת עוצמתה של האהבה על־ידי דימויה לאהבת החושק אל חשוקתו, תוך הטעמה שהדבקות תושג אם עוצמת אהבתו של האדם תהיה כעוצמת אהבת החושק אל חשוקתו; (ב) האהבה והדבקות האמורות כאן הן אהבת התורה ודבקות בה, שהן כמו ממילא אהבת השכינה ודבקות בה.  

			דווקא בשלב העליון של אהבת השכינה מדגיש די־וידאש את הדבקות בתורה. שכן, בעיסוק בתורה יכול האדם להגיע למדרגות מיסטיות נעלות, שהן למעלה מן ההתקשרות עם השכינה. בכך בא די־וידאש להטעים כי המעלה של אהבת השכינה מתוך חפיצה איננה התכלית האחרונה של התעלות האדם באהבה, שכן מדרגה זו עצמה פותחת לפני האדם אפשרויות נוספות של העפלה מיסטית. עלינו לזכור כי מגמתו של האדם באהבתו את השכינה היא להביאה לייחוד עם ספירת תפארת. האדם הגורם לייחודה זה, נוטל בו חלק מתוך הזדהות עם תפארת באהבתו שלו לשכינה:   

			ואהבת השכינה לייחדה, מפני כי בייחודה עם בעלה, שהוא ידו"ד, הרי הם דבקים בידו"ד ונפשו שמחה ומשתעשעת להיותם דבקים בחיים העליונים, כענין ישקני מנשיקות פיהו [שיר השירים א, ב] שחשק התחתון להכלל בעליון.878   

			החשק התחתון נכלל אפוא בחשק העליון, ואין ספק שהכוונה לדבקותם של הצדיקים בקדוש־ברוך־הוא (=תפארת), שעה שהוא מתייחד עם שכינתו. להתעוררותו זו של הקדוש־ברוך־הוא באהבתו לשכינה נודעת השפעה גם על שאר הספירות, ובעיקר על ספירת חסד, שהרי השפע העליון המושפע על השכינה בשעת ייחודה עם תפארת, מצד החסד הוא בא. נמצא שבאהבתו את השכינה מתקשר האדם עם תפארת ומפעיל ומעורר את החסד.879   

			זאת ועוד, האדם אף מתעלה אל החסד ודבק בו. די־וידאש מתאר התעלות זו בשלביה העיקריים אחד לאחד, עם שהוא מבליט את החשיבות הרבה הנודעת בהקשר זה לדבקות בתורה. נקודת המוצא של התיאור היא הנחת היסוד, שבני ישראל קשורים מלכתחילה באמצעות נשמתם בקדוש־ברוך־הוא, שהוא מקורה העליון.880 משל למה הדבר דומה, לאדם טובע, שמושלך אליו חבל כדי להצילו, וכל חייו תלויים באחיזתו בחבל זה, "כך מציאות הנשמה, היא משולשלת מלמעלה למטה כחבל הזה ראשה אחד בידו וראשה השני בגוף האדם, וכל מציאות האהבה והדבקות הוא לידבק בחבל הזה ולקשר בשורש נשמתו הדבוקה בו ית'[ברך]."881 כאן בא לידי ביטוי אחד היסודות העיקריים של השקפת די־וידאש על הדבקות. משמעותו של משל החבל מורה כי לנשמת האדם שני חלקים: חלקה הקטן בלבד יורד לגוף ואילו חלקה העיקרי והמעולה נשאר בעליונים דבוק בקדוש־ברוך־הוא.882 כל חיותה של הנשמה שבגוף האדם תלויה אפוא בקשר שבין שני חלקיה, שהם בבחינת שני קצותיו של חבל: הקצה התחתון — בגוף האדם, והקצה העליון בידי הקדוש־ברוך־הוא.883 בקשר הזה שבין שני חלקי הנשמה יש לראות את עיקרה של הדבקות. אכן, הדבקות מכוונת לפי זה אל שורשה העליון של הנשמה, שהוא חלקה הדבוק בקדוש־ברוך־הוא מקדמת דנא.884  

			על רקעה של תפיסה זו יש להבין את פירושו של די־וידאש לפסוק "נפשי אויתִך בלילה" (ישעיה כו, ט): "נפשי ממש, שהוא ית'[ברך] הוא עיקר הנפש, כי הנפש התחתונה היא ענף א'[חד] מהשורש העליון שבו, ועוד הוא ממש הנפש שאלמלא חיותו אין נפש. נמצא, שהאוהב נפשו ורוחו, מתקנם בעשיית התורה והמצוות, הוא אוהב להב"ה [=להקדוש־ברוך־הוא]."885 משמע מכאן שאהבת האדם לאלוהיו היא בעת ובעונה אחת אהבתו שלו לנפשו, ולהיפך: אהבתו לנפשו, המתבטאת בתיקונה על־ידי מצוות ותורה, היא גם אהבתו לקדוש־ברוך־הוא. אהבה זו מתממשת, כאמור, באמצעות אהבת השכינה. לכן מדגיש הפסוק המובא לעיל את הלילה כמועדה המיוחד של האהבה הנידונה כאן:  

			שבלילה כאשר יתעורר, יתעורר בחשק אהבתה ויזדרז לעונת חשקה באהבה גדולה, בפרט כאשר ידע שחשוקתו אוהבת אותו. כן ת"ח [=תלמידי חכמים] הפורשים כל ימי המעשה מנשותיהם מפני עונת בת מלך שהיא התורה, ראוי שיזדרזו בחשק התורה כי בעסקם בה הם דבקים בחיים העליונים והם דבקים בשכינה והיא באה ומשפעת מרוח קדשה עליהם.886  

			הנה כי כן, אהבת השכינה באה לידי מימושה השלם בלימוד התורה בלילה.887 במעשה זה זוכה האדם להידבק בשכינה ובבעלה האלוהי (תפארת) כאחד, לפי שהוא מביאם לייחוד שלם.888 מכאן מתעלה האדם אל החסד, שכן  

			אותם העומדין עם השכינה בלילה עד אור הבוקר, באור הבוקר הב"ה [=הקדוש־ברוך־הוא] פורש על השכינה ועל אותם שנשתתפו עמה חוט של חסד,889 באופן שבבוקר הם מתדבקים עם המלך באהבה רבה, שהיא החסד, ואז יגדל לחושק אהבה יותר, כי עד עתה היה מתדבק באור קטן, שהיא הנפש והיא אהבה זוטא, ובבוקר מתדבק באהבה רבה.890  

			אחר שהביא את השכינה באהבתו אליה לייחוד שלם עם תפארת, מתעלה עִמה האדם אל האהבה הרבה, שהיא אהבת החסד. אהבה זו עומדת בסימן השפע הרב השופע מצד החסד על האדם ומגביר את האנרגיה הנפשית שלו. כתוצאה מכך מתעצמת אהבתו במידה יתרה, והוא מוכן להעפיל עוד במעלות האהבה.  

			ואכן ההתקשרות האמורה עם החסד עדיין איננה המדרגה היותר גבוהה שבאהבת האדם לאלוהיו. כבר ציינו למעלה891 כי ביטויה הנעלה והקיצוני ביותר של האהבה הוא מסירות הנפש על קידוש השם. במעשה זה, לא זו בלבד שהאדם מתקשר בחסד האלוהי אלא גם במידת הדין, כשהוא כולל את שתי המידות האחת ברעותה:  

			כי עקר האהבה היא לכלול החסד בדין הגבורה, והיינו בכל נפשך [דברים ו, ה] למסור נפשו על קדושת השם שכאשר ינסהו הב"ה [=הקדוש־ברוך־הוא] וישפיע לו כל צד דין שיהיה קטון או גדול שיגיע לו עד מסירת נפשו מרוב אהבתו להב"ה ימסור נפשו וגופו... הרי בזה נכלל החסד בדין. וכן צריך לכלול הגבורה בחסד, כי האדם יאהב להב"ה מצד חסדיו ורב השפעת טובותיו עליו וזה נמשך מצד החסד, אז לא יבטח במעשיו הטובים אלא ירא מהדין ויאמר שמא יגרום החטא, כעניין יעקב שאמר ויירא יעקב מאוד [בראשית לב, ח], כמו שביארנו בשער היראה פרק ג' ופרק ה'.892 נמצא בזה כולל הגבורה בחסד. וזהו האהבה השלימה, שאין שלמות לחסד אלא בכללות הגבורה עמה ואין שלמות לגבורה אלא בכללות החסד.893  

			דברים אלה, שהם בגדר פירוש למאמר זוהר,894 מלמדים אותנו על מורכבותה של האהבה במדרגתה העליונה. שכן, במדרגה זו אין היא עומדת בסימנו של החסד השופע בלבד, אלא גם בסימנו של הדין. אכן מסירות הנפש איננה רק ביטוי לאנרגיה נפשית העוברת על גדותיה, כי אם גם התגלמותה של גבורה נפשית.895 לפיכך גורם האדם במסירות נפשו לאיחודן של ספירות הגבורה והחסד. יתרה מזו, במעשה המבטא את פסגת אהבתו ומסירותו של האדם לאלוהיו, במסירת נפשו על קידוש השם, גורם הוא לייחוד כל הספירות באחדות אחת עליונה:  

			ושלימות החסד הוא כללות הגבורה עמה, ואין האדם זוכה אליה אלא במוסר גופו ונפשו וממונו באהבת יוצרו, כאברהם. והגורם שהחסד והדין יתקשרו גורם בודאי גם כן שכל המדות יתקשרו כאחד. ועם היות שנאמר שאוהב זוכה אל הימין, אין הכוונה אל זרוע הימין לבד, אלא זוכה אל כל המדות כלם להיותם מושפעים מחסד ומצד החסד העשר ספירות מתייחדות.896  

			ברם, ייחודו של עולם הספירות בסימן החסד עדיין איננו סופו של התהליך הנגרם על־ידי הדבקות. אך לפני שאנו ממשיכים בבירורו, עלינו עוד לשוב ולדון בצד האנושי של הדבקות. ראינו כי האהבה עומדת על ההדדיות.897 הוא הדין בדבקות:  

			ובזה יובן גם כן אמרם: אדם מקדש עצמו מעט מקדשין אותו הרבה [יומא לט ע"א], שהקשר כפול כדפירשנו, ולא יכול להפרד מקדושת אהבתו יתברך מהרה, ביען שהמלך תפס בו גם כן בחבלי אהבה ולכן הוא מתקדש הרבה, והוא כמשל התופש את חבירו בחבל אחד לקרבו אצלו וכיוון שראה חבירו שרוצה לתופסו מה עשה הוא, גם כן השליך אליו חבל ונתקרבו זה אצל זה במהרה, ונתקשרו קשר אחד אמיץ וחזק שאין ביניהם פירוד כלל. והזוכה אל האהבה הזו בלי ספק הוא קשור ודבוק בחיים העליונים ואשריו בעולם הזה ובעולם הבא, ועל זה נאמר לאהבה את ה' ולדבקה בו [דברים ל, כ], והוא סוד ואתם הדבקים בה' אלהיכם חיים כלכם היום [שם ד, ד], כדפירשנו בפרק ראשון.898  

			על רקע זה ניתן להבין גם ניסוחים הנותנים ביטוי להשקפה הקרובה לתפיסת הדבקות כ־Unio Mystica, כלומר כאיחוד אשר בו בטלה לחלוטין כל מחיצה שבין הדבקים, כגון הניסוח הבא:  

			ונמצינו למדים שעיקר הדבקות והאהבה תלוי בהפשטת המחשבה מתאוות העולם הזה, שכל תאוותיו בטלות במיתה כנודע, והעיקר הוא לדבק נפשו ברצון העליון, והעיקר שתדע כל הייחודים וכל מציאות העבודה, שאין הבדל בינינו לבינו יתברך עם היותו מרומם גבוה מעל גבוה הוא עמנו משגיח בפרטים המגביהי לשבת.899  

			במצב זה של דבקות חש האדם שאין הבדל בינו לבין האלוהות, כניסוחו של די־וידאש. לפיכך מותנה מצב זה בהינתקות גמורה של האדם מכל דבר שעלול עדיין לפגום בתחושת האיחוד, כגון מחשבות זרות: "ועיקר האהבה והדביקות תלוי בטהרת הלב מהמחשבות הזרות."900 רק מחשבה טהורה לחלוטין, שהיא פעולתה של הנשמה הטהורה, יכולה להגיע להזדהות עם הרצון האלוהי. או־אז היא תגלה שאין הבדל בינה, משמע בין האדם, לבין האלוהות. במצב הדבקות הופך האדם חלק בלתי נפרד מן האלוהות: האלוהות ונשמת האדם, רצונה ורצונו, מחשבתה ומחשבתו מתאחדים להוויה אחת. זוהי מהותה האמיתית של הדבקות.901  

			בדבקות זו גורם האדם לא רק לאחדות הספירות בסימנו של החסד, אלא לאיחוד כל הספירות עם האין־סוף. אנו מוצאים ביטוי להשקפה זו באחד המקומות בספר, שניתן לראותם כסיכום קצר של השקפת די־וידאש בכל נושא הדבקות:   

			כי בודאי לא יגיע אל מעלת הדבקות, שיהיה תמיד דבוק באהבה, אלא מי שזכה אל הנשמה, שאין מסך יבדיל בינו ובין אלהיו, וזה בתנאי שיקדם לו הכנעת היצר, כמו שנאריך בעזר השם. ולכן הוזהרנו ואהבת בכל נפשך [דברים ו, ה] מה דאחיד האי נפש, כדי שתהיה האהבה שלמה בידו"ד, ויוכללו העולמות ויתקשרו זה בזה עד שיהיו כסא מתוקן שיאיר בהם אור המאציל, ואם לא יתקשרו העולמות, להיותם כסא אחד מיוחד בתכלית הייחוד, מחמת הפגם, לא יהיו מוכנים לקבל אור האין־סוף, כי זה מדרך הייחוד או ישרה כולו באחד, או לא ישרה כלל.902   

			נמצאנו למדים אפוא שהאחדות העליונה היא כמין דבקות פנימית של כל הספירות, שהיא בבחינת תנאי הכרחי להשראת האין־סוף עליהן, או אם תמצי לומר: התעלותן עד האין־סוף.903 דבקותן הפנימית של כל עשר הספירות באחדות עליונה והתעלותן עד לאין־סוף הן ממאפייניה המטאפיסיים המובהקים של הדבקות.  

			ברי שהאדם הדבק בדבקות גמורה באלוהות נוטל חלק בתהליך האלוהי שתואר כאן, שהרי הוא הוא שעורר אותו. פירושו של דבר, שהאדם מתעלה יחד עם עשר הספירות אל האין־סוף ודבק בעילת־העילות, "שעיקר הדבקות הוא בעילת העילו'[ת], נשמה לכל הנשמות."904 התעלות זו של האדם בדבקותו באלוהות היא לדעתו של די־וידאש, הנאמן בזה לתפיסת הזוהר,905 פסגת החוויה הדתית־המיסטית, שבה מגיעה העפלתו של האדם אל תכליתה.   

			יסודותיה של תפיסת הדבקות של די־וידאש, כפי שנתבררו לנו עד כה, מצויים גם בשיטת המוסר של ר' חיים ויטאל. כמו די־וידאש מניח אף הוא ביסוד תפיסת הדבקות את ההשקפה בדבר כפל ההוויה של נשמת האדם. לפיכך גם לפי תפיסתו עיקרה של הדבקות הוא בהתקשרות חלק הנשמה שבגוף האדם עם שורשה העליון הדבוק באלוהות. בנוסף לכך שותף ר' חיים ויטאל לדי־וידאש בתפיסת מעלתה העליונה של הדבקות כהתעלות האדם יחד עם עשר הספירות עד לאין־סוף. אולם שלא כבעל 'ראשית חכמה', אין הוא רואה באותה התעלות את השלב האחרון בהעפלה המיסטית של האדם. הסיבה לכך נעוצה בעובדה, שר' חיים ויטאל לא ראה בדבקות את המטרה הנכספת האחרונה של האדם, כי אם בנבואה ובהשראת רוח הקודש. ודאי הוא, שהדבקות היא תנאי הכרחי לנבואה על צורותיה השונות, והיא אף מהווה את מרכיבה העיקרי. אך ברור, שהנבואה היא מקיפה וכוללת יותר, ומכל מקום היא מורה על פעילות דתית־מיסטית של האדם אף מעבר לשיא השיאים שצוין על־ידי די־וידאש.  

			את החידוש הזה שבתפיסתו של ר' חיים ויטאל ניתן להבין מתוך המסגרת השיטתית המיוחדת, שבה הוא משלב את עניין הדבקות והנבואה. מסגרת שיטתית זו נקבעת הן על־ידי מגמתו העיקרית של ספר 'שערי קדושה',906 והן על־ידי הבסיס שעליו מושתת הדיון המוסרי שבספר. ואגב, אין בהכרח קורלציה בין שני אלה. ספר 'שערי קדושה' נועד, כידוע, לשמש מורה־דרך להשגת רוח הקודש ומעלת הנבואה,907 בכך כבר יש הצבעה מפורשת על התכלית האחרונה המוצבת כאן לפני האדם, ומכאן גם אופיים ההדרכתי של רוב־רובם של דברי הספר. אולם לענייננו עתה חשוב קודם כל העניין השני שהזכרנו לעיל. הווה אומר: השתתתו של הדיון המוסרי על טיפולוגיה של הדמויות הדתיות והמוסריות, כאשר במרכזה עומדת ההבחנה בין צדיק לחסיד. אין זה מענייננו כאן להיכנס לבירורה של כל הסוגיה הזאת. אנו נסתפק רק בציון העובדה כי ר' חיים ויטאל רואה במקובל את דמות החסיד כנעלה יותר מדמות הצדיק, והוא מבחין במידת החסידות מדרגות אחדות, שאת העליונה שבהן הוא מגדיר כמעלת החסיד וקדוש:   

			אך הגומל חסד עם קונו נקרא חסיד וקדוש יען כי נזדכך מכל מיני טומאה וקידש עצמו בקדושתו יתברך, כי לשון קדושה לשון הבנה והזמנה, כמו התקדשו למחר ואכלתם [במדבר יא, יח], כי עושה עצמו מרכבה אל קדושתו ית'[ברך], ואינו חושש לכבוד עצמו, אלא לכבוד קונו כנ"ל.908   

			בנוסף למשמעות של עשיית החסד עם קונו, המאפיינת את החסיד, מובלט כאן יסוד ההכנה שבקדושה. השתלמותו הדתית־מוסרית של ה"חסיד וקדוש" והתקדשותו, הן אפוא בגדר הכשרה למה שהוא מעבר לעצמיותו של האדם. בהתקדשותו מכין החסיד את עצמו לשמש מרכבה לקדושה העליונה.  

			בהבלטת יסוד זה שבמהות הקדושה יש משום רמז כי אף המעלה הזאת איננה המדרגה הנעלה ביותר. למעשה מכין עצמו החסיד וקדוש למדרגה הגבוהה ביותר, שהיא החסידות השלמה:  

			כי זו היא חסידות שלימה הבאה אחר הקדושה והיא המביאה לידי רוח הקדש כי נתדבק בו דיבוק גמור וישיג לגילוי רזי תורה ולהתנבא עתידות, כמ"ש [=כמו שאמר] ר' מאיר [אבות ו, א] כל העוסק בתורה לשמה, ר"ל [=רוצה לומר] לשמה של התורה, שהיא היא הב"ה [=הקדוש־ברוך־הוא], כי כל התורה שמותיו של הב"ה, זוכה לדברים הרבה וכו' ומגלין לו רזי תורה ונעשה וכו'.909   

			במעלה עליונה זו של החסידות, כפי שהיא מתוארת כאן, מתגלה לעינינו התכלית האחרונה של המוסר והדת, שהיא, לדעתו של ר' חיים ויטאל, השגת רוח הקודש בדבקות שלמה עם האלוהות.   

			ואכן ר' חיים ויטאל גם מורה את הדרך כיצד להגיע למדרגה זו של דבקות, שהיא תנאי להשגת רוח הקודש:   

			ויהיה מוטבע השפלות בלבו ממש עד אשר לא ירגיש בשמחה מהמכבדו ובחרפה מהמגדפו, ויהיו שניהן שוין בעיניו...,910 ויהיה שמח בחלקו אפילו בשעה שיסורין באין אליו כמ"ש [=כמו שנאמר]: ואהבת את ה' אלהיך בכל לבבך כו' [דברים ו, ה], ואחר כל זה יהיה עוסק בתורה בכל כחו בתור'[ה] לשמה לגמרי, לעשות נחת רוח ליוצרו בלבד. וכשיעסוק בתורה ובמצוות יהיה שמח בקצה אחרון... כי ע"י כן ימשיך שפע בכל העולמות. ועיקר הכל הוא יראתו יתברך תמיד בכל רגע לבלתי יחטא, וזה ע"י שישים השם נגד עיניו כמ"ש [=כמו שנאמר] שויתי ה' לנגדי תמיד [תהלים טז, ח] ויכון להדביק מחשבתו בו, לא יפסוק אפי'[לו] רגע. וזה סוד ולדבקה בו [דברים יא, כב], ובו תדבק [שם י, כ].911  

			יש לתת את הדעת לעובדה, שלמעשה מצוי בהוראות הללו סיכום תמציתי של רוב היסודות אשר מצאנו אותם בתיאורי הדבקות של חכמי צפת שנדונו כאן, החל בדבקות בתורה ובסודותיה, עבור למידת ההשתוות ובתחושות היראה, האהבה והשמחה וכלה בדבקות המחשבה וריכוזה בשם השם. אולם ויטאל אינו חוזר על דברים אלה אלא כדי להדגיש שהם הם הדרך להשגת הנבואה.   

			בקישור המהותי של הנבואה עם הדבקות בא לכלל ביטוי חידושו העיקרי של ויטאל.912 לשם המחשת העניין אביא כאן את אחד מתיאורי הדבקות והנבואה המאלפים שלו, שדומה כי הוא יחיד במינו בין תיאורי הדבקות בספרותה של צפת. וזה לשונו:   

			הנה כאשר יכין עצמו להתדבק עד שרשו העליון יוכל להתדבק בו. ואמנם אעפ"י [=אף־על־פי] שהוא ראוי לכך, צריך להפשיט נשמתו מכל וכל ולהפרידה מכל עניני החומר ואז תוכל להדבק בשרשה הרוחני... אבל ענין ההתפשטו'[ת] הוא, כי יסוד [צריך להיות: יסיר] כל מחשבותיו לגמרי, והכח המדמה שבו, שהוא כח נמשך מהנפש החיה היסודית שבו, יפסיקהו מלדמות ולחשוב ולהרהר בשום ענין מעניני העה"ז [=העולם הזה] וכאילו יצתה נפשו ממנו. ואז יהפוך כח המדמה מחשבותיו לדמות ולצייר כאילו עולה בעולמות העליונים, בשרשי נפשו אשר לו שם מזה לזה, עד שהגיע צור [אולי צריך להיות: ציור] דמיונו במקור שלו העליון. ואז יחשוב ויכוין לקבל אור מן הי"ס [=י' ספירות] מאותה הנקודה אשר שרש נשמתו נאחזת שם; ויכוין להעלות גם את הי"ס זו לזו עד הא"ס [=האין־סוף], וימשיך להם הארה משם עד למטה דרך ירידה עד סופן. וכאשר ירד האור על ידו אליהם, הם שמחים בזה, ומאירין באותו האור שהמשיך אל שרש נשמתו בהם, כפי החלק הראוי לה. ויכוין להוריד דרך ירידה ממדרגה למדרגה עד שיגיע האור והשפע ההוא אל נפשו השכלית שבגופו, ומשם תגיע עד נפש החיה וכח המדמה שבו. ושם יצטיירו העניינים ההם ציור גשמי בכחו המדמה, ואז יבינם כאילו רואה אותו בעיניו ממש.913  

			התיאור שלפנינו מתבסס על ההשקפה, שיסודה של הדבקות הוא בהתקשרות נשמת האדם שירדה אל הגוף עם שורשה העליון שבאלוהות. זוהי נקודת המוצא של כל התיאור, ודומה שנודעת לה חשיבות יתרה בעיניו של ר' חיים ויטאל, שכן יכולת האדם לפעול בעליונים תלויה, לדעתו, באפשרות להפעיל את שורש הנשמה האחוזה בספירות האלוהיות. השקפה זו מטביעה את חותמה המובהק על התיאור שלפנינו, שההתקשרות עם השורש העליון של הנשמה והפעלתו היא בגדר מוטיב מרכזי החוזר בווריאציות קלות מספר פעמים לכל אורכו.  

			כאמור, נוקט כאן ר' חיים ויטאל עמדה דומה לזו של די־וידאש. אולם יחד עם זאת מתבלט השוני שבין דרכו שלו לבין דרכו של די־וידאש עוד בתחילת דבריו. שכן כבר מראשית תיאורו מתחוור לנו כי כאן הדבקות איננה התכלית, כי אם נקודת הזינוק שממנה מעפיל האדם אל תכליתו. ההינתקות מכל ענייני החומר והעולם, המכשירה את נשמתו להידבק בשורשה העליון, מכוונת כאן לשחרר גם את כוחו המדמה, שהוא אחד מכוחות הנפש היסודית ובתורת שכזה קשור מטבעו בענייני החומר, מן הקשר שלו עם ענייני העולם. באופן זה מאפשרת הדבקות את התכוונות הכוח המדמה של האדם אל העולמות העליונים ואת העפלתו במחשבה באותם עולמות באמצעות שורש נשמתו המצויה שם. בהתעלות הזאת מכוון האדם לשאוב אור ושפע מעשר הספירות האלוהיות לתוך שורש נשמתו, ויחד עם זאת להביא לאיחודן של הספירות ולהעלאתן עד אין־סוף כדי שאור אין סוף יושפע ויושרה עליהן. אף בנקודה וו מתגלה צד שווה בין ר' חיים ויטאל לבין די־וידאש, שכן גם אצלו מתוארת כך תולדת הדבקות באלוהות עצמה. אולם במקום שמתגלה הצד השווה מתבלט גם השוני, וניתן להצביע על שני הבדלים עיקריים שבין ויטאל לדי־וידאש בעניין הנדון. בתיאורו של הראשון האלוהות היא פסיבית כמעט לחלוטין. בכל ההתעלות האקסטטית הזאת הפועל היחיד הוא האדם. מטרתו האחרונה אינה הדבקות כי אם הנבואה, והאדם פעיל מראשיתו של התהליך עד סופו, משום שכוונתו להוריד את השפע הנבואי מן העולם האלוהי אל הכוח המדמה שבנפשו. הוא כופה, כביכול, את רצונו על האלוהות. כמו כן — ובזה אנו עוברים להבדל השני — אין התיאור מסתיים כמו אצל די־וידאש, בהתעלות מערכת הספירות עם האדם הדבק בהן עד אין־סוף, אלא בהורדת האור האלוהי עד לנפש, שבה הוא מצטייר בדימויים וציורים נבואיים. אין ספק שלפנינו תיאור מופלג וקיצוני של הדבקות, שבמשנתו של ר' חיים ויטאל הפכה חלק מהותי של הנבואה.914   

			כללו של דבר: בתיאורו של ר' חיים ויטאל הדבקות שוב איננה מוצגת יותר כערך דתי עליון העומד ברשות עצמו. מעתה היא נתפסת כחלק מהותי של אידיאל דתי עליון ומקיף יותר, הלוא הוא הנבואה. בדברי אלקבץ על הנבואה915 מחד גיסא, ובגילויי המגיד לר' יוסף קארו על כל הכרוך בהם916 מאידך גיסא, ניתן לראות מעין רמזים על אפשרות התהוותה והתגבשותה של השקפה כמו זו של ר' חיים ויטאל על הדבקות והנבואה. אולם את זאת ניתן לראות רק לאור השקפתו המגובשת שלו, שעל כן היא היחידה בספרותה של צפת הכורכת באורח שיטתי את הדבקות בנבואה.  

			ד  

			לסיכום בירורנו בתפיסת הדבקות בספרות הדרוש והמוסר של צפת במאה הט"ז מן הדין להדגיש שיסודותיה של תפיסה זו, החל בדבקות האדם בתורה וכלה בדבקות כאמצעי וכמרכיב עיקרי להשגתה של מדרגת הנבואה, אינם חדשים בתולדותיה של המיסטיקה וספרות המוסר והמחשבה היהודית. מקורותיה מצויים בקבלת הראשונים,917 בחסידות אשכנז,918 בבית מדרשו של ר' אברהם אבולעפיה והמושפעים ממנו,919 ובספרות הזוהר920 מחד גיסא, ובספר 'חובת הלבבות' לר' בחיי אבן פקודה921 ובכתבי הרמב"ם922 מאידך גיסא. ניתן אפוא לומר כי ספרות המוסר והדרוש של צפת היוותה מעין כלי קיבול לרוב המוטיבים שנתקשרו במושג הדבקות בגלגוליו השונים עד המאה הט"ז. יחד עם זאת יש לציין, כי כלי קיבול זה היה גם לכור היתוך, שבו נצטרפו המוטיבים הללו ונתגבשו לתפיסה כוללת של הדבקות.  

			אמנם נוכחנו לדעת כי תפיסה כוללת זו לא הגיעה בכל הכתבים של הספרות הנדונה לידי ביטוי שלם, אבל לנוכח גיבושה השיטתי בספרו של די־וידאש, ניתן לנו לומר כי היא עמדה ברקעם, ועל־פי עדויותיהם של קארו ואזכרי אין ספק שהיא גם מומשה הלכה למעשה בחייהם של חסידי צפת. אך העיקר הוא לא בעצם קיומה של התפיסה הכוללת הזאת, אלא בכך שהיא תוארה ונדונה בספרותה של צפת מנקודות ראות שונות, תוך הדגשות שונות ובהבלטת כל צדדיה. באופן זה נתקבלה בספרות זו תמונה עשירה ומגוונת של הדבקות, תמונה שהפכה למקור ההתפתחויות המאוחרות יותר בתולדותיה של אידיאה זו, החל בשל"ה923 ובכתבי רמח"ל,924 וכלה בחסידות925 מחד גיסא, ובמתנגדות926 מאידך גיסא. אולם כדי להבין את עצם אפשרותן של התפתחויות מאוחרות אלה יש להזכיר עובדה נוספת. רוב רובם של המקורות מן הספרות המיסטית לתפיסת הדבקות כפי שנתגבשה בספרות הדרוש והמוסר של צפת הם מקורות אזוטריים, המכוונים מעצם טבעם לקבוצות מצומצמות של יחידי סגולה, ולמעשה גם שימשו קבוצות כאלה של מיסטיקאים וחסידים. מה שאין כן — הספרות שנדונה כאן. זוהי ספרות פופולרית במהותה, הפונה אל כל שכבות העם ומבקשת להדריכן באורחות חייהן ולעצב את דמותן הרוחנית. בתורת שכזאת הפכה ספרות זו את הדבקות על יסודותיה האזוטריים לאידיאל, שמעתה הוצב בפני כל אדם מישראל. בכך הייתה ספרות זו לנקודת מוצא לתולדות התפתחותו המאוחרת של מושג הדבקות בספרות הדרוש והמוסר שלמן המאה הי"ז ואילך.  

					685	אילת אהבים, מג ע"א. בהקשר זה יש להעיר שמלכתחילה נועד הגוף להגן על הנפש בעולם הזה, שהרי בלעדיו היא לא הייתה מסוגלת לרדת לעולם החומר ולהתקיים בו. ברם כדי שהגוף ימלא את תפקידו המקורי האמור ולא יהווה עם זה מכשול ומחסום לנפש ולנשמה, נזקקות הן למלבוש נוסף, זה הנרקם על־ידי המצוות והמעשים הטובים. תפיסה זו, שמובלעת בה ההשקפה הקבלית על חלוקא דרבנן, מוצאת את ביטויה המפורש בדבריו אלה של אלקבץ: "והנה הגוף הוא מלבוש לנשמה או נפש... כי הנפש בלתי טבעית לעה"ז [=לעולם הזה] וצריך להלבישה מעין העולם כדי שתשכון בו, והיא מסתתרת ע"י הגוף, כן הנשמה מתכסה במעשיה הטובים... ומהמעשים מלבושים מגינים מרוח סועה מסער הרעות והחטאים..." (מנות הלוי, קפח ע"ב). 

				

				
					686	שם, כא ע"א. 

				

				
					687	שם, מב ע"ב.

				

				
					688	שם, לח ע"א.

				

				
					689	שם, ח ע"ב, וכעין זה עוד שם, לב ע"ב. המקור בזוהר שאליו מתייחס כאן אלקבץ הוא זוהר ח"ג, רב ע"א.

				

				
					690	וראו לעיל, לפני הפניה 33 ולאחריה.

				

				
					691	על הקשר הזה בין פשטי הכתובים לבין הסודות הכמוסים בהם, עומד אלקבץ פעמים רבות ובדרכי ניסוח שונות. אחד הניסוחים המאלפים ביותר נמצא בתיאורו את שלבי הלימוד של התורה מתחילתם בלימוד האותיות על־ידי הילד ועד למדרגתם הגבוהה. ראו שם, נב ע"א.

				

				
					692	ראו את פירושו לפסוק 'אל תראוני שאני שחרחרת ששזפתני השמש' (שיר השירים א, ו), שם, יג ע"א.

				

				
					693	מעידים על כך התבטאויות כמו זו: "ואנו לפי דרכנו נפרש כי אין מקרא יוצא מידי פשוטו הוא השובך ובתוכו אפרוחים או ביצים, אעפ"י שיקחו אותם משם והדרש'[ה] תדרש, השובך במקומו עומד וזו הרואה [צ"ל: הוראה!] גדולה על אחדות התורה, כי הכל הולך אל מקום אחד, ולכן אין מקרא יוצא מידי פשוטו." (שם, יז ע"ב), וכיוצא בזה ראו עוד שם, יב ע"ב.

				

				
					694	אלקבץ מתרה ומתריע נגד תופעה זו שהוא רואה בה אחת מן הסיבות העיקריות המונעות את הלימוד הראוי לשמו. וראו שם, יז ע"א. וכן הוא יוצא בחריפות כנגד הסוברים שאין בתורה אלא פשט בלבד, ראו שם, מג ע"ב.

				

				
					695	על מקורותיה של תפיסה זו ראו לעיל, הערה 36.

				

				
					696	פירוש קוהלת, ויניציאה של"ח, פה ע"א-ע"ב.

				

				
					697	ראו לעיל, מלפני הפניה 36 עד לאחר הפניה 38.

				

				
					698	שם, ו ע"ב.

				

				
					699	ראו להלן, בפנים ובהערה 61. 

				

				
					700	ראו זוהר ח"ב, מו ע"א.

				

				
					701	פירוש שיר השירים, כח ע"א.

				

				
					702	שם, יז ע"ב.

				

				
					703	עיינו תשבי, משנת הזוהר ב, עמ' שעד, שצ, שצג-שצד.

				

				
					704	פירוש שיר השירים, נג ע"א. והשווּ לתיאורו את לימוד התורה בימות המשיח, שם נד ע"ב.

				

				
					705	שם, ו ע"א.

				

				
					706	פירוש קוהלת, י ע"ב.

				

				
					707	רב פנינים, קסד ע"ב.

				

				
					708	בהסתמך על הזוהר מביא אלשיך בהמשך דבריו שם דוגמאות בולטות לעניין זה, כגון: אדם הראשון, נח ונדב ואביהוא, שכולם נשארו אחוזים בכבלי היכלות החיצוניים, שלתוכם ירדו. וראו שלם, רבי משה אלשיך, עמ' קנט-קס.

				

				
					709	תורת משה, בראשית, יג ע"ג.

				

				
					710	הדברים הם פירוש לפסוק: 'רגליה יורדות מות שאול צעדיה יתמכו' (משלי ה, ה).

				

				
					711	תורת משה, שם, שם, והשווּ לפירושו של הפסוק הנ"ל במקומו, רב פנינים, לב ע"א.

				

				
					712	חבצלת השרון, גליון יד, ד ע"ב.

				

				
					713	עיינו לעיל, הערה 32.

				

				
					714	ראו שלם, המתודה הפרשנית, עמ' קיז. על כך שגם אלקבץ וגם אלשיך היו תלמידיו של ר' יוסף טאיטאצאק ראו: הורודצקי, המסתורין בישראל, עמ' 26; שלם, רבי משה אלשיך, עמ' כא.

				

				
					715	ראו: שלם, שם, עמ' קיז-קכ; זק, פירושיו הדרשניים.

				

				
					716	ראו סרמוניטה, הספרות הפילוסופית, עמ' קלח-קמב, וגם בהמשך.

				

				
					717	ראו זק, יחסו של אלקבץ, עמ' 306-304.

				

				
					718	ראו: ברזילי, בין חכמה ואמונה, עמ' 149-141; נגאל, דעותיו של יעבץ, עמ' 22-17; 45-41.

				

				
					719	תורת משה, שם.

				

				
					720	ראו רב פנינים, לא ע"א-ע"ב. שם הוא מתאר חמישה סוגי אנשים הפונים אל הפילוסופיה, שנגדם הוא יוצא חוצץ. והשווּ שלם, רבי משה אלשיך, עמ' קנח-קנט.

				

				
					721	תורת משה, תצא, רצט ע"ב. מן הראוי להעיר כאן, שדבריו של אלשיך מכוונים אל הלכי הרוח שאפיינו את המחנה הרציונליסטי המתון, אשר נימק את נהייתו אחר הפילוסופיה ביופיה, בדקותה ובערבותה ומתוך כך — בצורך להשתמש בה כפרפראות לתורה. על הלכי רוח אלה, שמקורם אצל הרמב"ם (וראו להלן, הערה 83), מעיד, למשל, ר' יצחק עראמה בהקדמתו לספרו 'עקידת יצחק'. הוא מתאר את השפעת הדרשות הנוצריות בספרד על טעמו של הקהל היהודי התובע, כתוצאה מכך, גם מחכמיו את שילוב הפילוסופיה ופירות ההשכלה הכללית בדרשותיהם (עקידת יצחק, הקדמת המחבר, א ע"א-ע"ב). הלכי רוח אלה המשיכו לשרור בקרב חלקים גדולים של היהדות הספרדית במאה הט"ז ומצאו ביטוי בספרות הדרוש של התקופה. למשל: ר' יצחק ארויו (תלמיד מובהק של ר' יוסף טאיטאצאק) הרואה צורך להכריז בהקדמת ספר דרושיו: "כי חפרתי את הבאר הזאת וקשרתי חבל החכמה בחבל התורה..." (תנחומות אל, ב ע"א), וכיוצא בו ר' משה אלמושנינו (לעיל, הערה 32) וכן ר' משה אלבילדה, ר' יצחק אדרבי ור' שלמה לבית הלוי. על כל הדרשנים הללו ויצירותיהם הדרשניות ראו: פכטר, ספרות הדרוש והמוסר, עמ' 38-35, 44-42, 54-46, 61-60, 85-78; הקר, הפעילות האינטלקטואלית, עמ' 595-583; הנ"ל, הדרשה, עמ' 118-114; הנ"ל, ישראל בגויים, עמ' 44-43; הנ"ל, היאוש מן הגאולה, עמ' 195; ספרשטיין, הדרשה היהודית, עמ' 220-217, 242-240.

				

				
					722	רב פנינים, לב ע"ב. וראו שם עוד בהמשך.

				

				
					723	חלקת מחוקק, ויניציאה שמ"ג, סו ע"ב.

				

				
					724	ראו לעיל, לפני הפניה 64. רעיון זה חוזר ונשנה הרבה אצל אלשיך תוך הטעמה כי מקורו ידוע ליודעים, כלומר — ליודעי הנסתר. כך אומר הוא, למשל: "כי הנה ידוע לאשר אור נגה עליהם, כי התורה איכותה מהעולם העליון, עיקרה רוחנית בב"ת [בלתי בעלת תכלית] בלתי נפרדת מאתו יתברך" (משאת משה, לט ע"ב). וכיוצא בזה במקום אחר: "כי היה כמאציל וממשיך בהבל פיו בכל דבור ודבור מרוחניות עוצם סוד קדושה המתייחסת אליו יתברך מפנימיות ספיריות התורה הבלתי נפרדת מאתו יתברך כנודע" (שושנת העמקים, 1 ע"ב). וראו עוד שם, מ ע"א; רב פנינים, מה ע"ב-מו ע"א, נו ע"א-ע"ב, ס ע"ב; חלקת מחוקק, סח ע"ב-סט ע"א, ועוד.

				

				
					725	ראו לעיל, מלפני הפניה 35 ועד לאחר הפניה 38.

				

				
					726	רב פנינים, לו ע"ב-לז ע"א. דברי אלשיך אלה מעלים אסוציאציה לדבריו המפורסמים של הרמב"ם על אהבת השם בהלכות תשובה (ראו להלן, הערה 225). אף־על־פי־כן יש הבדל מהותי בין גישותיהם, וראו להלן, הערה 83.

				

				
					727	זאת בהסתמך על אחדותה המהותית של התורה, שכמו אלקבץ (ראו לעיל, לפני הפניה 33) וכמו גאליקו (ראו לעיל, לפני הפניה 54 ובהערה זו) אף אלשיך מאמין בה אמונת אומן. וראו עניין זה על כל השתמעויותיו: תורת משה, ואתחנן, רסה ע"ד, וזאת הברכה, שיט ע"א-ע"ב; שושנת העמקים, טו ע"א-ע"ב, טז ע"א, מו ע"ב; רב פנינים, יט ע"א, כד ע"א, לו ע"א-ע"ב, מה ע"ב-מו ע"א, נט ע"א, קלא ע"ב; דברים טובים, לב ע"א; ועוד.

				

				
					728	ראו לעיל, לפני הפניה 76. קרוב לוודאי שדברי אלשיך מתייחסים אל דברי הרמב"ם באיגרתו אל ר' יהונתן הכהן מלוניל (ראו לעיל, הערה 32), בה הוא מעיד על עצמו, שהתורה היתה לו "אילת אהבי'[ם] ואשת נעורי, באהבתה שגיתי מבחורי, ואף גם זו נשים נכריות נעשו לה צרות מואביות, עמוניות, צדוניות, אדומיות, חתיות, והאל יודע כי לא נלקחו מתחלה אלא להיות לה לרקחות ולטבחות ולאופות להראות העמים והשרים את יופיה כי טובת מראה היא עד מאד". אולם ברור, כי בשעה שאצל הרמב"ם אין התיאור הזה אלא משל ומליצה בלבד, הרי אצל אלשיך קשה לומר שמדובר כאן במשל במובנו הרגיל. ה"חיבור הנפשי" שבין אדם מישראל לבין התורה אינו ניתן להמחשה אדיקוואטית אלא בציונו כ"דרך אישות". כיוצא בכך הפנייה אל החוכמות החיצוניות היא בגידה מינית, במלוא משמעותה הקבלית, היינו — התמסרות לכוחות הטומאה ושקיעה בהם.

				

				
					729	שושנת העמקים, לט ע"ב-מ ע"א.

				

				
					730	דברים טובים, ל ע"ב.

				

				
					731	תורת משה, בראשית, יב ע"ג.

				

				
					732	שם, יב ע"ב-ע"ג, והשווּ: דברים נחומים, כו ע"ב; דברים טובים, לא ע"ב.

				

				
					733	רב פנינים, יח ע"ב. 

				

				
					734	אילת אהבים, לו ע"ב.

				

				
					735	ראו שם, לה ע"ב-לט ע"א.

				

				
					736	שם, ה ע"א.

				

				
					737	עיינו תשבי, משנת הזוהר א, עמ' קנג.

				

				
					738	כך נקרא כתר בקבלת גירונה (עיין תשבי, שם, עמ' קמא). מעין תיאור זה של אלקבץ על מקום אפיסת המחשבה מוצאים אנו אצל רמ"ק: "אפיסת הרעיון נקרא כתר עליון... ונ"ל [=ונראה לי] הטעם כי שם כלתה המחשבה, כי משם ולמעלה אינו נתפס ברעיון ומחשבה ועליו נאמר בספר יצירה אם רץ לבך שוב לאחור", פרדס רימונים, שער כ"ג, פרק א, ערך 'אפיסת הרעיון'.

				

				
					739	בין מעלות הדבקות מועיד אלקבץ מקום נכבד ביותר למדרגה שהוא קורא לה בשם 'נשיקה' (ראו אילת אהבים, ז ע"ב), וכבר עמדה על כך זק (כרם, עמ' 151-149). אולם איני סבור, שמדובר כאן במעלת הדבקות העליונה, ומכל מקום דומה לי שאין לייחס משמעות עקרונית להבחנתו של אלקבץ בין דבקות לנשיקה. ועיינו עוד להלן, הערה 205. 

				

				
					740	גאליקו רומז כאן, כנראה, למאמר הזוהר (ח"א, ד ע"ב-ה ע"א) על המשמעות המיסטית של העיסוק בסתרי תורה.

				

				
					741	פירוש קוהלת, קכב ע"ב.

				

				
					742	פירוש שיר השירים, ד ע"ב.

				

				
					743	ראו: פירוש קוהלת, ב ע"א, טז ע"ב, מט ע"א; פירוש שיר השירים, טז ע"א.

				

				
					744	פירוש שיר השירים, כב ע"א. 

				

				
					745	ראו פירוש קוהלת, ו ע"ת. והשווּ להשקפתו של אלקבץ לעיל, הפניה 41.

				

				
					746	ראו פירוש שיר השירים, כו ע"ב.

				

				
					747	ההתייחסות הפרשנית כאן היא לפסוק: "אתי מלבנון כלה אתי מלבנון תבואי" (שיר השירים ד, ח).

				

				
					748	פירוש שיר השירים, כה ע"ב. ועיינו עוד שם בהמשך.

				

				
					749	שם, יד ע"ב.

				

				
					750	גאליקו אינו נזקק למונח 'ספירות', אד אין ספק שבמונח 'אורות עליונות' כוונתו לספירות.

				

				
					751	ראו עוד שם, נ ע"ב, נא ע"א, נג ע"ב.

				

				
					752	שם, נה ע"א.

				

				
					753	למותר לציין שמדובר כאן בעולם שלאחר תחיית המתים ולא בעולם שלאחר המוות.

				

				
					754	פירוש שיר השירים, נו ע"א.

				

				
					755	אילת אהבים, ב ע"א-ע"ב.

				

				
					756	את הנבואה מגדיר אלקבץ כהתגשמותה העליונה של הדבקות לאמיתה: "למה שהאיש הזה הגיע למדרגת הנבואה, והוא הדבוק האמתי והשלמות המושג לשלם שבשלמים בעודו בחיים חייתו" (שם, סא ע"א); ולפי זה הריהי אף המדרגה העליונה של התגלות סודות התורה ורזיה: "או ירצה כי למה שכל עצמו של התלמיד הזה איננו רק השגת סודות התורה, סתריה ומצפוניה וזה בלתי מושג רק ע"פ [=על פי] הנבואה" (שם, נח ע"א). בהמשך לדברים אלה מאיר אלקבץ את העניין מן ההיבט הקבלי שלו: "ואיפשר שירצה כי יש בו תנאי עצמי לנבואה ביארוהו חכמי האמת אשר עמדו בסוד ה' והוא היות אצילות נפש הנביא ממקו'[ר] ראוי בעניין שתדבק ותתקשר בשרש" (שם). נמצאנו למדים אם כן, שהנבואה המושגת בדבקות מתבססת על הקשר המקורי שבין נפש האדם לבין התורה והאלוהות. על תפיסת הנבואה של אלקבץ בהרחבה עיינו זק, כרם, עמ' 165-154.

				

				
					757	התאריכים המלאים הרשומים בספר אינם מרובים, אך הם מתפרשׂים על פני תקופה ארוכה למדי, ומכל מקום כל תקופת חייו של קארו בצפת, הווה אומר: למן שנת רצ"ו (ראו מגיד מישרים, בראשית, י ע"ב; ויקהל, עז ע"ב) ועד שנת של"ב (ראו שם, אחרי מות, קב ע"ג). מתוכנם של חלקים מרובים בספר עולה בבירור, כי הם מן התקופה שלפני עלייתו של קארו לארץ־ישראל (ראו ורבלובסקי, ר' יוסף קארו, עמ' 123-104). יוצא אפוא שהמגיד נתגלה לקארו במשך תקופה ארוכה יותר מכפי שניתן ללמוד מן התאריכים הרשומים בספר (ראו בניהו, יוסף בחירי, עמ' 402-401). על בעיית התאריכים שבספר ראו ורבלובסקי, שם, עמ' 272-270.

				

				
					758	ראו: ורבלובסקי, שם, עמ' 47; בניהו, שם, עמ' 400-396.

				

				
					759	ראו ורבלובסקי, שם, עמ' 36, 41, וכן לעיל, פרק שני, הפניה 2 ובהערה זו.

				

				
					760	ראו שם, שם; וכן לעיל, שם, הפניות 5-3 ובהערות אלו. 

				

				
					761	מגיד מישרים, בהר, קיב ע"ב.

				

				
					762	כגון: האזהרה על השבת ועל ההקפדה שלא לבטל סעודה שלישית, או האזהרה מפני תאוות האכילה והמשגל ושאר ההנאות הגופניות, או ההוראה לקרוא בתדירות יומית את המרגניתא דרב ודברים מספר חובת הלבבות (ראו שם, שם). דומה שהוראה אחת בלבד נושאת כאן חותם מיוחד, והיא: "ובסגף נפשיך בכל האפשר, ללבוש שק כל שני וחמישי ולהוריד דמעות, ותמיד התחנן והתפלל לפני קונך שיכפר ה' עונותיך וחטאתיך ואת פשעיך, ותלקה בכל יום שני וחמישי לפחות ותטבול במקוה בכל ב' וחמישי" (שם, שם). הייחוד שבהוראה זו הוא בנעימתה ובמגמתה הסגפניות המובהקות שאינן שכיחות כל־כך בספרות המוסר שלנו, אם כי אינן נעדרות לחלוטין.

				

				
					763	כגון האזהרה מפני ההתאוות אל הבשר והיין. ראו שם, קיג ע"א. ועל האפשרות להבין את כל ענייני המוסר שבספר כמכוונות לכל אדם בישראל ראו בהרחבה לעיל, פרק שני.

				

				
					764	על ההבדל בין האדם בסתם לבין ר' יוסף קארו, שאליו מופנים הדברים, אנו כבר נרמזים בחלק ה"אזהרות ותקונים וסייגים" שבראש הספר: "המון העם חושבים כי העוה"ז [=העולם הזה] הוא כהווייתו אין מביט ואין רואה, אוכלים ושותים לשובע יצה"ר [=יצר הרע], אוי להם שהעולם מטעה אותם... אשריך שאתה מוזהר וג"כ [=וגם כן] תגלה אזן אוהביך ויתעוררו משינתם" (שם, עמ' ב). אכן האדם בדרך כלל אינו יודע, מה שאין כן קארו, היודע כל זאת היטב, ולו רק משום שהמגיד טורח להודיעו ולהזהירו.

				

				
					765	על הדבקות בתורה ובמשנה, שהיא מניה וביה דבקות בשכינה, ראו ורבלובסקי, ר' יוסף קארו, עמ' 158, 249, ועוד.

				

				
					766	מגיד מישרים, בשלח, סא ע"ב-סב ע"א.

				

				
					767	על משמעותם של התעניות וסיגופי התשובה למיניהם בחייו של קארו ראו להלן, ובהערה 126.

				

				
					768	הוא עשוי להתבלט אף יותר אם נביא בחשבון גם את הדברים שפסחתי עליהם בציטוט, כגון: "דאיהו תנא דא"י, ריש גלותא דכולהו גלוותא, פסקא דילן סברא דילן מחברא דילן... וחזי דהרימותיך ונתתיך נגיד על כל ארץ־ישראל" (מגיד מישרים, שם). ועיינו עוד בהערה הבאה.

				

				
					769	בנטייה זו בא לכלל ביטוי אחד ההיבטים הפסיכולוגיים, או אולי אף הפסיכואנליטיים, של גילויי המגיד. הווה אומר: דברי המגיד כהשלכות של השאיפות המודעות והרציות הבלתי־מודעות או המודחקות של קארו. על היבט זה, שהוא ללא ספק אחת הבעיות המרתקות שמציב ספר 'מגיד מישרים' בפני החוקר, ראו ורבלובסקי, ר' יוסף קארו, עמ' 166-163, 264-259.

				

				
					770	על סוגיית החטא הקדום בחייו של קארו ועל תודעת החטא ותחושת האשמה המלוות אותו ומוצאות את ביטוין המעשי בסיגופים, בתעניות ובהנהגות תשובה, ראו: ורבלובסקי, שם, עמ' 152-149; אלטשולר, חיי מרן, עמ' 187-174.

				

				
					771	תפיסת המוות על קידוש השם כהגשמתה השלמה של התשובה וכפסגת מאווייו הדתיים של קארו נתבררה על־ידי ורבלובסקי, שם, עמ' 155-152. בסיום בירורו (שם, עמ' 155-154) חושף ורבלובסקי את הרקע הפסיכולוגי למאווייו הנזכרים של קארו ועומד בעיקר על רגשי האשמה שלו ועל חרדתו הקיומית. ברקע פסיכולוגי זה מצוי אף ההסבר לסיגופיו ולהנהגות התשובה שלו, שהוזכרו בהערה הקודמת.

				

				
					772	ואלה הם דברי המגיד בנדון: "ולכן כל מחשבותיך יהיו תדיר בדברי תורה ולא תפסוק אפילו רגע ואזכך למיסק בארץ ישראל בשתא דא ולאתייחדא תמן עם אורייתא למיחדי תמיד עם חברייא לאתעסקא באורייתא, ומאי דיסתפק לכון מלאכיי דטאסין בארבע גדפין ילפין לכון, דוגמת דמאי דהוו מולפי לרשב"י במערה, ובתר הכי אזכך לאיתוקדא על קדושת שמי" (מגיד מישרים, תולדות, כא ע"א). על משמעותם הביוגרפית של דברים אלה ראו ורבלובסקי, שם, עמ' 123-122.

				

				
					773	מגיד מישרים, ויקהל, פ ע"א. על דרך זו של לימוד עומד המגיד גם במקום אחר, בזה הלשון: "לכן חזק ואמץ בתורתך כאשר אתה עושה בתורה במשנה בגמ'[רא] רש"י ותוספות ובפסק ובקבל'[ה], כי אתה מקשר אותם זה בזה, וכל מלאכי מרום דורשים שלומך וטובתך" (שם, אחרי מות, קה ע"ב, וכיוצא בזה עוד שם, ישעיה, מ כח, קנב ע"ב), ועיינו עוד בהערה הבאה.

				

				
					774	ורבלובסקי הדן בהרחבה בעניין דבקות המחשבה בתורה (ר' יוסף קארו, עמ' 161-159) מבליט במיוחד את העובדה, שאצל קארו מושם הדגש על דבקות המחשבה בתורה הנגלית, היינו: בתורה שבעל־פה ובבירור ההלכה. לימוד הקבלה נראה לו בהקשר זה משני בחשיבותו, ולכן הוא מזכיר אותו במאמר מוסגר בלבד (שם, עמ' 160). לי נדמה, שמעמדו של העיון הקבלי במסגרת הכוללת של דבקות המחשבה בתורה אצל קארו הוא נכבד ביותר. מן הלשונות שהבאתי לעיל ובהערה הקודמת, משתמע בבירור, שלא הרי מדרגתו של מי שדבק במחשבתו רק בתורה הנגלית כהרי מעלתו של הדבק בכל מקצועות התורה במשולב, והקבלה בכללם. אף הוראותיו של המגיד המדרבנות את קארו לעסוק בקבלה, כגון: "הזהרני לתת חלק בכל שבוע לחכמת הקבלה" (מגיד מישרים, ויחי, מה ע"ב), או: "ובכן הזהר לכתוב כל דבר שאני מחדש לך, ואל תשכח מללמוד בקבלה" (שם, תהלים, סוף מזמור לא, קס ע"א), מעידות על החשיבות שייחס המגיד לעיסוק בקבלה. לפיכך נראה לי, שבשילוב הקבלה בתוך דבקות המחשבה בתורה מקופלת, אליבא דקארו, התעלות נוספת במדרגות הדבקות. בכך דומה תפיסתו לתפיסתם של אלקבץ, גאליקו ואלשיך, וראו לעיל, מלאחר הפניה 39 ועד לאחר הפניה 49; בין הפניות 60-59; בין הפניות 83-78 ואחרי הפניה 111.

				

				
					775	על הטעמותיו הרבות של המגיד את העובדה, שהוא מתגלה לקארו ומדבר עמו למרות שאינו ראוי לכך, ועל מוטיב החסד האלוהי המצטרף לעניין זה ומוצא את אחד מביטוייו המובהקים בהודעות המגיד בדבר הצלתו של קארו ממוות שנגזר עליו, עיינו ורבלובסקי, ר' יוסף קארו, עמ' 151-150.

				

				
					776	מגיד מישרים, ויקהל, עו ע"א-ע"ב. וראו עוד כיוצא בכך: וישב, לה ע"א; מצורע, ק ע"ב, ועוד.

				

				
					777	על כל ההבטחות ממין זה עיינו ורבלובסקי, ר' יוסף קארו, עמ' 130-126. 

				

				
					778	ראו שם, עמ' 163.

				

				
					779	ראו שם, עמ' 252-251.

				

				
					780	ראו לעיל, לפני הפניה 126 ולאחריה.

				

				
					781	מגיד מישרים, בשלח, נו ע"א-ע"ב.

				

				
					782	עיינו ורבלובסקי, ר' יוסף קארו, עמ' 237. חלקו השני של הקטע שהבאנו לעיל מובא ונדון שם, עמ' 238.

				

				
					783	מגיד מישרים, מקץ, לז ע"ב.

				

				
					784	שם, ויקרא, פד ע"ב-פה ע"א. מקורה של הדעה על מעמדו של יעקב הוא: זוהר ח"א, רמה ע"ב; ח"ב, קמא ע"ב.

				

				
					785	ראו מגיד מישרים, שם, בהמשכם של הדברים, ממנו משתמע בבירור שהמדובר כאן בהתעלות אל הספירות העליונות ביותר.

				

				
					786	על תורת הגלגול בספר 'מגיד מישרים' בשלמותה עיינו ורבלובסקי, ר' יוסף קארו, עמ' 240-224.

				

				
					787	מגיד מישרים, ויקהל, פ ע"א.

				

				
					788	על גלגוליו הקודמים של קארו מדובר אמנם בסמוך לפני הדברים שהובאו זה עתה: "ועלך לאסתכלא בסגיאו'[ת] טבותי'[ה] ורחמוי דקוב"ה [=דקודשא בריך הוא] דעבד עמך למברי יתך מאין ולאייתאה לך לעלמא הדין, ואף דסרחת גלגל יתך בכמה גלגולין עד דאייתי יתך בהדא זמנא." (שם, עט ע"ב).

				

				
					789	היומן מצוי בחלקו העיקרי בקובץ הכתבים של אזכרי בכתב־יד בית המדרש לרבנים בניו־יורק 3541 Mic (=אדלר 74) ונדפס על־ידי (ראו פכטר, מצפונות צפת, עמ' 186-124). על משמעותו הביוגרפית וההיסטורית של יומן זה ראו: שם, עמ' 122-121; לעיל, פרק רביעי, סעיף ב.

				

				
					790	ראו בניהו, חבורת החסידים.

				

				
					791	עיינו שם.

				

				
					792	על תפיסה זו של התשובה מתבסס מבנהו של הספר והיא משתמעת מדברי הקדמתו של אזכרי: "תחלה אומר מזער בידיעת מלכנו, ואח"כ [=ואחר כך] אזכיר המצות שאפשר לנו לקיימן בגלותינו, ואח"כ אחתום בעניין התשובה ב"ה [=בעזרת ה'], אע"ג [=אף על גב] דידיעת ה' והתשובה נמי תרי מצות נינהו, מ"מ [=מכל מקום] עיקר ושורש הכל וראוי לסיימן לעצמן" (חרדים, ג ע"א-ע"ב). ההבחנה הזאת שבין הכרת האלוהות והתשובה מחד גיסא לבין שאר המצוות מאידך גיסא, המהווה עילה לחלוקת הספר לשלושה חלקים, אינה אלא ביטוי להשקפה, שידיעת האלוהות הינה השורש לכל המצוות, ואילו התשובה היא תכליתן הכוללת. והשווּ לעיל, פרק רביעי בסיומו.

				

				
					793	פכטר, מצפונות צפת, עמ' 136-135.

				

				
					794	בכתב־היד הנזכר לעיל בהערה 144 משולבים פרקים אלה לעיתים ברשימות היומן. אולם הפרדתי את הדבקים הללו במהדורות היומן ו'מילי דשמיא' שפרסמתי. וראו עוד בהערה הבאה.

				

				
					795	על היבטיה השונים של הסוגיה הזאת ראו בהרחבה: לעיל, פרק רביעי, מלאחר הפניה 37 עד לאחר הפניה 64; פכטר, מילי דשמיא, עמ' 23-16.

				

				
					796	פכטר, מצפונות צפת, עמ' 141.

				

				
					797	שם, עמ' 154-153. כאן לפנינו עדות מפורשת לכך שאזכרי עסק בייחודים מיסטיים, שמטרתו בהם הייתה לזכות ברוח הקודש, כמו הייחודים שעליהם הרחיב את הדיבור ר' חיים ויטאל (ראו להלן, לאחר הפניה 267). ויש בכך משום אישור להנחתו של ורבלובסקי שלא כל מה שנאמר בספר 'חרדים' בסוגיית הדבקות הוא אכן "הסיפור כולו" (ראו ורבלובסקי, ר' יוסף קארו, עמ' 74).

				

				
					798	שם, עמ' 153. חוויה מיסטית זו של תחושת אור השכינה השורה על הגוף מתוארת אצל אזכרי גם בספר 'חרדים'. ראו גם ורבלובסקי, שם, עמ' 69, 74-73.

				

				
					799	שם, עמ' 164. אין ספק שברקעה של חוויה זו עומדת הסימבוליקה הקבלית של הצבעים, ובעיקר זו של הלבן, האדום והירוק, המסמלים את ספירות חסד, גבורה ותפארת (וראו: תשבי, משנת הזוהר א, עמ' קנא-קנג; שלום, צבעים, עמ' 107-111). על־פי הסימבוליקה הזאת מתבאר גם הקשר שבין מידות האהבה, היראה והענווה אל הצבעים האמורים. רק הצבע האחרון — השחור, ומידת השמחה הקשורה בו, מעורר בעיה. ייתכן שאזכרי נקט את העמדה שראתה בצבע זה את סמל הספירה העליונה ביותר (וראו: תשבי, שמ, עמ' קנ"ב; שלום, שם, עמ' 128-123), וממילא ראה בשמחה את המידה הנעלה ביותר. וראו לעיל פרק רביעי, לפני הפניה 58.

				

				
					800	פכטר, מילי דשמיא, עמ' 151.

				

				
					801	שם, עמ' 181. 

				

				
					802	שם, עמ' 175.

				

				
					803	חרדים, סז ע"ב. חלקו הראשון של הקטע מובא על־ידי ורבלובסקי (ר' יוסף קארו, עמ' 69), אולם הוא אינו מביא את סיומו שלענייננו נודעת לו חשיבות מיוחדת בשל ההקבלה המצויה בו לדברי אזכרי ביומנו (ראו לעיל ליד הפניות 148, 151, 153). 

				

				
					804	ראו: ורבלובסקי, שם, עמ' 74-70; אידל, ההתבודדות.

				

				
					805	על כך ראו את בירוריי הנזכרים לעיל בהערה 150.

				

				
					806	דימוי הים והספינה הוא אחד המוטיבים הדומיננטיים בכתביו של אזכרי. על משמעותו המיוחדת ראו ורבלובסקי, שם, עמ' 70.

				

				
					807	פכטר, מילי דשמיא, עמ' 141. 

				

				
					808	חרדים, סד [סט] ע"א.

				

				
					809	שם, עא ע"ב. 

				

				
					810	כאן המקום להעיר, כי בתפיסת מצבו האכסיסטנציאלי הבסיסי של האדם כמצב של בדידות, ובהסקת המסקנה מכך לגבי התבודדותו עם אלוהים, הושפע אזכרי מר' בחיי אבן פקודה, שבתארו את תנאי הגרות של האדם בעולם הזה מרגע צאתו מבטן אמו ואילך מגיע לסיכום זה: "אם כן, איזה יחס בינך ובין הברואים או באיזו קירבה אתה קרוב אליהם או הם קרובים אליך? אתה בעוה"ז כ"א [=בעולם הזה כי אם] גר, שלא יועילוך רוב אנשיו ולא יזיקוך מעוטם ואתה בו אלא כיחיד הבודד, אשר אין לו צוות כי אם אדוניו, ולא חומל עליו כי אם בוראו, על כן התיחד, אחי, בעבודתו, כאשר התיחד בבריאותך והנהגתך וטרפך וחייך ומותך, ושים תורתו וספרו נוכח עיניך" (חובות הלבבות, שער חשבון הנפש, פרק ג, עמ' 239). ההבדל הבולט שבין אזכרי לר' בחיי בא לידי ביטוי במסקנה. מסקנתו של ר' בחיי היא הפניית האדם לעבודת ה' וללימוד תורתו, ואילו מסקנתו של אזכרי מפנה את האדם להתבודדות עם אלוהיו ולדבקות בו. וראו עוד להלן, הערה 173.

				

				
					811	חרדים, סו ע"א. 

				

				
					812	כוונתו לדברים שהוא מביא בשם ספר 'בית מידות', הלוא הוא ספר 'אורחות צדיקים', שם, שם. וראו עוד להלן, הערה 169.

				

				
					813	שם, פ ע"ב. 

				

				
					814	ראו פכטר, לעניין המובאות, עמ' 489.

				

				
					815	פכטר, מילי דשמיא, עמ' 184.

				

				
					816	ודומה ששיקול זה הוא אשר הביאו לסיים את דבריו הקודמים, בהם הסתמך על מורו ורבו, ר' יוסף סאגיש, ברשימת מקורות נכבדה שבה עשוי המעיין למצוא עדויות נוספות על צורות ההתבודדות המתוארות כאן. ראו חרדים, פ ע"ב.

				

				
					817	פכטר, מילי דשמיא, עמ' 158.

				

				
					818	חרדים, עב ע"א. על משמעותו של קטע זה לתפיסת הדבקות וההתבודדות של אזכרי כבר עמד ורבלובסקי בספרו (עמ' 73-72). מן הראוי עם זאת להעיר, שבניגוד לתיאורי ההתבודדות הקודמים שאותם מייחס אזכרי למקורות שונים, אין התיאור הזה מובא בשם מקור כלשהו. יתרה מזו: אזכרי מביאו כאפשרות שונה מזו המתוארת בספר 'חובת הלבבות', שכן לפני תיאורו זה הוא אומר: "כי כשאני והוא לבדנו בהתבודד לעת מצוא כדכתב בספר חובת הלבבות", וכהמשך ישיר לכך הוא מציין: "ד"א [=דבר אחר]" ומביא את התיאור שלפנינו. השוני שבין שתי האפשרויות הוא בכך, שאצל בחיי ההתבודדות היא "לעת מצוא" (וראו חובות הלבבות, שער האהבה, פרק ו, עמ' 269: "...ואפשר שלא יוכל להתבודד ביום. ומהם שיתיחד בזכר האלהים ויתבודד בו, בעת התיחד כל אוהב באוהבו והתבודד כל חושק עם חשוקו, כמ"ש [=כמו שאמר] נפשי אויתיך בלילה [ישעיה כו, ט] וגו'[מר] ואמר: על משכבי בלילות [שיר השירים ג, א]", ואילו ההתבודדות שעליה מדבר כאן אזכרי היא התבודדות תמידית. אך יש לציין כי ניכרת בדבריו של אזכרי כאן השפעת תיאורו של בחיי את מצב הגרות של האדם בעולם הזה. ראו לעיל הערה 165, ועיינו עוד בהערה הבאה.

				

				
					819	בכך מתייחדת תפיסה זו של ההתבודדות מן התפיסה הדומה לה לכאורה, שבאה לידי ביטוי בתיאור הכת השלישית של הפרושים בפרק ג של שער הפרישות בספר 'חובת הלבבות'. אף בחיי מתאר שם (עמ' 248) פרושים שלא ברחו אל מחוץ ליישוב ולא נסוגו אל בתיהם כדי להסתגר בהם, אלא קיימו את פרישותם תוך שהייתם בחברת בני האדם. אולם פרושים אלה "פרשו מן העולם בלבותם ובמצפונם והשתתפו עם אנשי העולם בנראה מגופיהם בישוב העולם, כחרישה וזריעה, והתעסקו בגופיהם בעבודת הבורא יתברך". להשתתפות זו של המתבודד עם חברת בני האדם ביישוב העולם אין זכר בתיאורו של אזכרי.

				

				
					820	חרדים, סח ע"א-ע"ב. 

				

				
					821	על הספר בהרחבה ראו לעיל, פרק שלישי, סעיף א.

				

				
					822	ראשית חכמה, שער האהבה, פרק א, עמ' שמו.

				

				
					823	ראו ריש שער היראה, עמ' כז-כח.

				

				
					824	ראו שער האהבה, פרק א, עמ' שמח.

				

				
					825	ריש שער האהבה, עמ' שמג.

				

				
					826	ראו שער האהבה, פרק א, עמ' שנד. שורשיה של השקפה זו נעוצים בספרות חז"ל (ראו אורבך, חז"ל, עמ' 367, והשווּ תשבי, משנת הזוהר ב, עמ' רפא). אולם די־וידאש תולה אותה בעיקר במאמרי הזוהר (זוהר ח"ג, רסג ע"ב; הקדמת תיקוני זוהר, י ע"ב), שהוא מביאם שם, שם.

				

				
					827	ראו זוהר ח"ג, רסז ע"ב. לראשיתו של המאמר קיימות שתי גרסאות: (א) "כלא אהבה אתקרי..."; (ב) "היכלא, דא אהבה אתקרי..."; די־וידאש העדיף את הגרסה הראשונה.

				

				
					828	שער האהבה, פרק ב, עמ' שסז.

				

				
					829	ראו שם, שם. ומן הדין להעיר כי די וידגיש מוצא תפיסה זו אף במאמר המצוטט לעיל, בהערה 182, שמתוכו הסיק כי כל האצילות נקראת בשם 'אהבה'. וראו עוד בהערה הבאה.

				

				
					830	די־וידאש מביא כסימוכין לייחוס זה מאמר בשם התיקונים, ותמצאהו בתיקוני זוהר חדש, קא ע"ב. על ציוני החסד והבינה בספרות הזוהר כאהבה, ראו תשבי, משנת הזוהר ב, עמ' רצד; סיכום סוגיה זו מתוך גישה הרמוניסטית מצוי ב'פרדס רימונים', שער כג, שער ערכי הכינויים, פרק א, ערך 'אהבה'.

				

				
					831	ראו בסיומו של פרק א, שם, עמ' שמו.

				

				
					832	שם, פרק ב, עמ' שסח-שסט.

				

				
					833	ראו לעיל, הערה 182.

				

				
					834	שער האהבה, פרק ו, עמ' תנז.

				

				
					835	על הדמיון שבין תפיסה זו של די־וידאש לבין תורת 'מעגל האהבה' של ר' יהודה אברבנאל ור' יוחנן אלימנו הצביע משה אידל במחקרו המאלף על מקורותיה של תורה זו. ראו אידל, מקורות דימוי המעגל, עמ' 166-161, ובמיוחד הערה 40. ועיינו גם אידל, קבלה וארוס, עמ' 196-192.

				

				
					836	שער האהבה, פרק ב, עמ' שסט. 

				

				
					837	שם, פרק א, עמ' שסא.

				

				
					838	ראו ילקוט שמעוני, ח"ב, רמז תתקס"א.

				

				
					839	שער האהבה, שם, שם.

				

				
					840	שם, עמ' שסב.

				

				
					841	על האחדות היסודית של האהבה, הנובעת מן העצמות האלוהית האחת שביסודה, מרמזים דבריו הבאים של די־וידאש: "והענין הוא, כי האדם, נשמתו היא חלק אלוה ממעל, ובהכין האדם גופו ואיבריו... ויכוין לעורר אהבת יוצרו בתוך לבו, הרי בהכרח רוח עליון תתעורר בתוך לבו", שם, פרק ב, עמ' שעח.

				

				
					842	ראו שם, פרק א, עמ' שסב.

				

				
					843	שם, עמ' שסג. וראו עוד שם, עמ' שסד.

				

				
					844	ראו לעיל, הערה 196; והשווּ להסברו של אלקבץ על אפשרותה של הדבקות, לעיל, מלאחר הפניה 35 ועד לאחר הפניה 42.

				

				
					845	על תפיסה זו ראו תשבי, משנת הזוהר ב, עמ' יא-יח.

				

				
					846	שער האהבה, פרק ג, עמ' שצז.

				

				
					847	שם, שם.

				

				
					848	די־וידאש נוטל את הכינויים הללו ממאמר חז"ל, המציין בהם שלושה לשונות של חיבת הקדוש־ברוך־הוא לישראל (ראו בראשית רבה פ, ז), והוא עושה בהם שימוש לשיטתו בקובעו כי שלושה אלה הם כנגד נפש, רוח ונשמה. ראו שער האהבה, שם, עמ' ת-תא. 

				

				
					849	שם, עמ' תה.

				

				
					850	הבחנה זו דומה להבחנתו של אלקבץ בין דבקות לבין נשיקה (ראו לעיל, הערה 94), אם כי ברור שנשיקה איננה אותה אחדות שעליה רומז כאן די־וידאש, והיא מקבילה יותר למדרגת החשיקה, שמדובר בה בסמוך, וראו עוד להלן, הערה 217.

				

				
					851	ראו ספר השרשים (ברלין 1847), שורש 'חשק', עמ' רמג.

				

				
					852	שער האהבה, שם, עמ' תה-תו.

				

				
					853	שם, עמ' תו.

				

				
					854	ראו תשבי, משנת הזוהר ב, עמ' רפח, רצד, רצז; והשווּ לעיל, מלאחר הפניה 183 עד לאחר הפניה 187, והערות 184, 185. וראו גם שער האהבה, פרק א, עג ע"א.

				

				
					855	ראו תשבי, שם, עמ' רצד, רצז.

				

				
					856	ראו שער האהבה, פרק ג, עמ' שצ.

				

				
					857	ראו שם, פרק ט, עמ' תקסז. והשווּ תשבי, שם, עמ' תלד.

				

				
					858	שער האהבה, פרק ז, עמ' תקכב.

				

				
					859	שם, פרק ד, עמ' תיב.

				

				
					860	מובהקותו של אופי זה מתגלמת בקביעה, שהשכינה כורתת לו לצדיק ברית, מכיוון שעל־ידי אהבתו אליה היא הופכת לכלי, וזאת בהתבסס על מאמר חז"ל כי אשה כורתת ברית למי שעשאה כלי. על משמעותו הארוטית המובהקת של מאמר חז"ל זה עיינו במהרש"א על אתר. ולעניין אופייה הארוטי של אהבת הצדיק לשכינה בתפיסת הזוהר עיינו תשבי, משנת הזוהר ב, עמ' רצח-ש. על מקורות נוספים לעניין זה ראו אידל, קבלה וארוס, עמ' 296, הערה 25.

				

				
					861	יצוין שדרגה זו בכללה מקבלת בהקשר זה משמעות דתית עמוקה יותר מאשר בהגדרתה הראשונה. כאן היא מוגדרת כך: "מציאות הדביקה הוא שידבק האדם נפשו וישים כל מגמת פניו ליחד השכינה ולהפריד ממנה כל הקליפות וכן להפריד ממחשבתו כל מחשבות זרות" (שער האהבה, שם, שם). והנה בעניין זה של מחשבות זרות, שהסרתן היא מסימני הדביקה, עולה גם המוטיב הארוטי, הכרוך כאן בדימוי אהבת השכינה לאהבת הבעל לאשתו: "כי האוהב שתי נשים אין אהבתם שלימה בו שהם צרות זו לזו וכדי שתהיה אהבת האשה תקועה בבעלה יפה, הוא כשתראה היא שאינו אוהב שום אשה בעולם אלא לה לבדה. אז תכרות לו ברית אהבה שלמה. כן לא תקשר השכינה אהבתה באדם שהוא אוהב ענייני העולם. ולכן עיקר האהבה היא שלא יאהב האדם שום דבר בעולם יותר מאהבתו יתברך, ואהבתו יתברך תהיה יתירה על אהבת אשתו ובניו ושאר דברי העולם, כי מה שגורם לו לאדם להפרד מאהבת הקב"ה בעת עמדו בתפלה או בעת שהוא עוסק בתורה שיבואו לו מחשבות רעות וזרות" (שם, שם). עוצמת האהבה המתוארת כאן רבה עד כדי כך, שכל מחשבה בענייני העולם הפוגעת בה נתפסת כמחשבה רעה וזרה. והשווּ ורבלובסקי, ר' יוסף קארו, עמ' 63.

				

				
					862	רמז ליסוד הארוטי שבחשיקה עולה בקישורה עם סוד הנשיקין שבהיכל הרצון (ראו שער האהבה, פרק ד, עמ' תכ), והרי הנשיקין עצמם במקום שהם נידונים הם מדומים לנשיקת האדם לחשוקתו (ראו שם, פרק ב, עמ' שעז).

				

				
					863	ראו שם, פרק ד, עמ' תכא, ועיינו גם במאמר הזוהר ח"ב, קכח ע"ב, עליו מסתמך די־וידאש.

				

				
					864	ראו שער האהבה, שם, שם.

				

				
					865	שם, שם.

				

				
					866	ראו זוהר ח"נ, רעט ע"א: "דכל אשה בת בעלה" וכו'.

				

				
					867	שער האהבה, שם, עמ' תכא-תכב.

				

				
					868	ראו את דיונו של תשבי בסוגיה זו, שצוין לעיל בהערה 215. 

				

				
					869	בתארו את יחסי האדם עם השכינה מדבר הרמ"ק במפורש על "הרוצה להזדווג עם בת המלך שלא תפרד ממנו לעולם... יכוין לקבלה עליו בהיותו עוסק בתורה ונושא עול מצוות בסוד כונת היחוד תמיד, מיד היא נשאת לו ואינה פורשת ממנו" (תומר דבורה, פרק ט, עמ' סא).

				

				
					870	שער האהבה, שם, עמ' תכה-תכו.

				

				
					871	בניסוח הדברים ניכרת השפעת הרמב"ם בהלכות תשובה י, ג: "שיאהב את ה' אהבה גדולה יתירה עזה מאד, עד שתהא נפשו קשורה באהבה ה' ונמצא שוגה בה תמיד, כאילו חולה חולי האהבה, שאין דעתו פנויה מאהבת אותה אשה והוא שוגה בה תמיד בין בשבתו בין בקומו בין בשעה שהוא אוכל ושותה."

				

				
					872	אין לדעת אל־נכון מי הם 'החכמים האחרונים' עליהם מדבר כאן די־וידאש, אך לא מן הנמנע, שלנגד עיניו עמדה בין השאר גם דמותו של ר' יוסף קארו. מכל מקום תיאור דבקות המחשבה המתמדת בתורה, תוך הינתקות ופרישה מענייני העולם הזה, דומה בעיקרו למצבים המתוארים בספר 'מגיד מישרים' (והשווּ לדיוננו לעיל, מהפניה 125 עד לאחר הפניה 136). מצד שני מעלה בנו תיאור האהבה והדבקות שלפנינו, אף בדרך ניסוחו, את האסוציאציה לתיאורי האהבה והדבקות אצל אזכרי (והשווּ לדיוננו לעיל, מהפניה 150 עד לאחר הפניה 158). אגב כך נעיר, שאזכרי העתיק את דברי הרמב"ם על האהבה (לעיל, בהערה הקודמת) בשלמותם וקבעם במצוות האהבה שברשימת המצוות שבספרו (ראו חרדים, טז ע"ב). יש בכך כדי להעיד על הזדהותו עם דברי הרמב"ם.

				

				
					873	ראו לעיל, לפני הפניה 215 ובהערה זו.

				

				
					874	ראו שער האהבה, פרק ד, עמ' תכו. על הסיפור בהרחבה ראו: אידל, ההתבודדות, עמ' 143-137; הנ"ל, החסידות, עמ' 121-114; הנ"ל, יופיה של אישה, עמ' 329-327; הנ"ל, קבלה וארוס, עמ' 178-153.

				

				
					875	שער האהבה, שם, שם.

				

				
					876	מן הראוי להעיר שאף כי מדובר כאן על דבקות במושכלות, אין זו לשונו של די־וידאש כי אם לשונו של ר' יצחק דמן עכו, וברור שכוונתו של די־וידאש איננה לדבקות השכל במושכלות במשמעות הרציונליסטית של המושג (וראו לעיל, מלאחר הפניה 20 עד הפניה 25). והא ראיה: הוא אינו מזכיר בהקשר זה את השכל, אלא מדבר על התעלות הנפש בשלמותה.

				

				
					877	שער האהבה, שם. 

				

				
					878	שם, פרק ט, עמ' תקנח.

				

				
					879	מקור העניין כולו הוא בזוהר, וראו תשבי, משנת הזוהר ב, עמ' רצז.

				

				
					880	ראו שער האהבה, פרק ב, עמ' שעח. והשווּ לעיל, לפני הפניה 199 ובהערה זו.

				

				
					881	שם, פרק ג, עמ' שפז.

				

				
					882	על מקורה של תפיסה זו בספרות הזוהר ועל הפיתוח הנרחב שזכתה בו אצל מקובלי צפת עיינו תשבי, משנת הזוהר ב, עמ' עא-עג.

				

				
					883	ראו גם דבריו של די־וידאש שם, עמ' שפו: "והנשמות הם חוטי שלהביות הנמשכות מלמעלה למטה ואינם חיים אלא משרשם הנשפע בהם לעולם".

				

				
					884	את ייחודה של תפיסה זו עשוי להבליט משל שלכאורה אינו שונה מבחינה עקרונית ממשל החבל של די־וידאש ובכל זאת נבדל הוא ממנו באורח מהותי. כוונתי למשלו של אזכרי בזה הלשון: "העולם ים סוער הגוף תל עפר בתוכו, הנשמה איש עומד על התל ועץ החיים נטוי עליו, אם הוא חכם לב יתחזק ויתקשר באילן, כי היום או מחר יכו בחזקה גלי הים בתל, ויהרס, ואם לא יהיה הוא נקשר באילן ישטפהו בתל" (חרדים, עא ע"א), אמנם גם כאן מוטעם שקשר הדבקות מתממש באמצעות הנשמה אך לא מודגש הקשר העצמותי עם מקורה.

				

				
					885	שער האהבה, פרק ג, עמ' שפט.

				

				
					886	שם, עמ' שצ.

				

				
					887	אף אזכרי, בדומה לדי־וידאש כאן, מדגיש את ההיבט הזה של אהבת השכינה, תוך הזדקקות לדימוי אהבת החושק לחשוקתו והסתמכות על מאמרי הזוהר, המפרשים אותו פסוק ממש, ששימש בסיס גם לדיונו של די־וידאש (ראו חרדים, טז ע"ב-יז ע"א). את דבריו שם פותח אזכרי בהסתמכות על ספר 'חובת הלבבות': "כשם שהחושק בחולי אהבתו לחשוקתו תדד שנתו מעיניו כנודע, כן האוהב הנאמן ליוצרנו ית'[ברך] יעור משנתו במתיקות זכרו כדכתב החסיד בעל חובת הלבבות לא יישן כי אם על יצועי אהבתו ולא יקיץ כי אם במתיקות זכרו" (שם, טז ע"ב). מקורם של הדברים: חובת הלבבות, שער עבודת האלוהים פרק ה, עמ' 100. במקום אחר בספרו (חרדים, עב ע"א) מתאר אזכרי את התורה כאשתו הראשונה של האדם, שהוא חייב בשארה, כסותה ועונתה.

				

				
					888	השווּ לתיאור עניין זה אצל הרמ"ק: "קם בחצות לילה... ויברך ויתקן השכינה בעסק התורה... ותתקשר עמו והוא עמה ויתעלה דיוקן נשמתו בג"ע [=בגן עדן] עם השכינה הנכנסת שם עם הצדיקים והת"ת [=והתפארת] יבא שם גם הוא להשתעשע עם הצדיקים עמו בחברתה... הרי ממש עמד עמה מהמיתה והשינה אל סוד החיים העליונים ונקשר בסוד ג"ע [=גן עדן] והתחיל להתנוצץ עליו אור הת"ת המתנוצץ בג"ע על הצדיקים" (תומר דבורה, פרק י, עמ' סג-סד). רמ"ק מציין בסוף דבריו אלה: "וכן פי'[רש] בפ'[רשת] תרומה", וכוונתו כנראה למאמר זוהר ח"ב, קל ע"ב, אך דומה שמקורו הנכון הוא מאמר זוהר ח"ב, מו ע"א.

				

				
					889	דברים אלה הם פרפרזה חופשית של די־וידאש על הנאמר במאמר זוהר (המצוין בסיום ההערה הקודמת), שאליו הוא מתייחס.

				

				
					890	שער האהבה, שם, שם.

				

				
					891	ראו לעיל, לפני הפניה 181 ובהערה זו.

				

				
					892	שער היראה, פרק ג, עמ' עג-עד; שם, פרק ה, עמ' ק.

				

				
					893	שער האהבה, פרק א, עמ' שנח.

				

				
					894	זוהר ח"א, יא ע"ב-יב ע"א.

				

				
					895	ראו בהמשך דבריו של די־וידאש (שם, עמ' שנט) על כך, שבמדרגה זו של אהבה מתגבר האדם על הטבע.

				

				
					896	שער האהבה, פרק ב, עמ' שסט. לפנינו הרקע הקבלי־מטאפיסי לשאיפת חייו של ר' יוסף קארו למות מות קדושים על המוקד, שאצלו קיבלה רק את ההסבר האישי הקשור לגורלו של האדם הדבק באלוהות (ראו את דיוננו לעיל, מהפניה 137 עד לאחר הפניה 143).

				

				
					897	ראו את דיוננו לעיל, מהפניה 192 עד להפניה 199.

				

				
					898	שער האהבה, פרק ב, עמ' שעט. ועיינו שם, פרק א, עמ' שסג.

				

				
					899	שם, פרק ט, עמ' תקנה.

				

				
					900	שם, פרק יא, עמ' תריא. והשווּ לעיל, הערה 216.

				

				
					901	כאמור, ההשקפה המובעת כאן קרובה מאוד לתפיסת הדבקות ב־Unio Mystica, כפי שכבר קבע תשבי במשנת הזוהר ב, עמ' רפט-רץ, הערה 69. רמז לתפיסה זו של הדבקות כאיחוד שלם ניתן למצוא בדברי די־וידאש על מעלת הדביקה שאינה מעלה גבוהה של אהבה ודבקות משום שאין בה איחוד מתמיד (ראו לעיל, ליד הפניה 204 ובהערה 205). על לשונות של איחוד מיסטי אצל די־וידאש הרחיב לאחרונה את הדיבור אדם אפטרמן, וראו: אפטרמן, כמים הפנים; וכן גם אפטרמן, המיסטיקה של השם. ועל האיחוד המיסטי במיסטיקה היהודית בכלל (ובתוך זה — בקבלה הצפתית) ראו: אידל, קבלה, עמ' 91-77; הנ"ל, פרקים, עמ' 38-5; הנ"ל, הכללה ושילוב. 

				

				
					902	שם, פרק ג, עמ' שצט.

				

				
					903	ראו שם, פרק ב, עמ' שעו-שעח.

				

				
					904	שם, פרק יא, עמ' תריא.

				

				
					905	עיינו תשבי, משנת הזוהר, ב, עמ' שה-שו.

				

				
					906	על ספרו זה של ר' חיים ויטאל ראו לעיל, פרק ראשון, מלפני הפניה 73 עד לאחר הפניה 77.

				

				
					907	ראו שם. והשווּ ורבלובסקי, ר' יוסף קארו, עמ' 78-75. 

				

				
					908	שערי קדושה, שער ג, ו ע"ב.

				

				
					909	שם, שם.

				

				
					910	יושם לב שמדובר כאן במדרגתה הקיצונית ביותר של הענווה שהיא שפלות הרוח, המתוארת כאן כזהה עם מידת ההשתוות. מידה זו היוותה גם אחד המרכיבים החשובים של הדבקות אצל קארו, וראו ורבלובסקי, ר' יוסף קארו, עמ' 160. ואשר לתפיסות נוספות של ההשתוות בהתייחסותה לדבקות ראו: גריס, ספרות ההנהגות, עמ' 212-210; אידל, ההתבודדות, עמ' 158-153; הנ"ל, קבלה, עמ' 67; הנ"ל, החסידות, עמ' 114-113.

				

				
					911	שערי קדושה, חלק ג, שער ד, ל ע"א-ע"ב.

				

				
					912	עם זאת יש להעיר כי החידוש הזה מתבטא בעיקר בהחייאתה של מסורת שמקורה בבית מדרשו של ר' אברהם אבולעפיא; אף נתגלתה בכתביו של ר' יצחק דמן עכו ונתגלגלה לספר סולם העלייה של ר' יהודה אלבוטיני. ועיינו: שלום, זרמים, עמ' 141-140; גוטליב, הארות, דבקות ונבואה; אידל, החוויה המיסטית, עמ' 118-107; הנ"ל, ההתבודדות, עמ' 136-120, 178-176; הנ"ל, קבלה, עמ' 71-67. 

				

				
					913	שם, שער ה, לא ע"א.

				

				
					914	על כך ועל יתר ההיבטים בתפיסתו של ר' חיים ויטאל את הדבקות והנבואה, ובתוכם אף ההיבטים המאגיים, ראו בהרחבה ורבלובסקי, ר' יוסף קארו, עמ' 85-75.

				

				
					915	עיינו לעיל, לפני הפניה 110 ומיד אחריה.

				

				
					916	עיינו בדיוננו לעיל, מלפני הפניה 127 עד להפניה 134.

				

				
					917	עיינו: שלום, התחלות, עמ' 271-264, 373-365; שלום, דבקות, עמ' 328-326, 330-329; תשבי, משנת הזוהר ב, עמ' רפח-רצג.

				

				
					918	עיינו דן, תורת הסוד, עמ' 156-155.

				

				
					919	ראו לעיל, הערה 267, ועיינו גם אידל, כתבי ר' אברהם אבולעפיה ב, עמ' 331-324.

				

				
					920	עיינו: שלום, זרמים, עמ' 250-249; תשבי, משנת הזוהר ב, עמ' שא-שו.

				

				
					921	ראו לעיל, הערות 165, 173, 174, 265. והשווּ ורבלובסקי, ר' יוסף קארו, עמ' ד5, 65-43.

				

				
					922	ראו לעיל, הערות 226, 227; והשווּ ורבלובסקי, שם, עמ' 57, 58, 70-69.

				

				
					923	עיינו: שלום, דבקות, עמ' 328; פייקאז', צמיחת החסידות, עמ' 356-354; פייקאז', בין אידיאולוגיה למציאות, עמ' 168-163.

				

				
					924	עיינו: שלום, שם, עמ' 329-328; תשבי, עקבות רמח"ל, עמ' 994-967.

				

				
					925	עיינו: שלום, שם, עמ' 350-330; שלום, זרמים, עמ' 350-349; וראו ביבליוגרפיה נוספת תשבי, שם, עמ' 967, הערה 15.

				

				
					926	עיינו ורבלובסקי, ר' יוסף קארו, עמ' 161-160; אטקס, יחיד בדורו, עמ' 199-186; לאם, תורה לשמה, עמ' 159–173.

				

			

		

	
		
			  

			  

		

	
		
			רשימת הקיצורים הביבליוגרפיים  

			א. מקורות  

			אגרת דרך ה'  

			אגרת דרך ה', לר' משה מטראני, עם ספר הישר, הוצאת 'אשכול', ירושלים תשכ"ז.  

			איגרות הרמב"ם  

			איגרות הרמב"ם, מהדורת יצחק שילת, א-ב, ירושלים תשמ"ח.  

			אילת אהבים  

			ספר אילת אהבים, לר' שלמה אלקבץ, ויניציאה שי"ב.  

			בית אלהים  

			ספר בית אלהים, לר' משה מטראני, ויניציאה של"ו.  

			ברית הלוי  

			ספר ברית הלוי, לר' שלמה אלקבץ, למברג תרכ"ג.  

			דברים טובים  

			ספר דברים טובים, לר' משה אלשיך, ויניציאה שס"א.  

			דברים נחומים  

			דברים נחומים, לר' משה אלשיך, ויניציאה שס"א.  

			דרשות ומאמרים  

			דרשות ומאמרים, לר' ישראל די־קוריאל, מהדורת שאול רגב, ירושלים תשנ"ב.  

			ויחל משה  

			ספר ויחל משה, לר' יהודה אהרן משה אלטשולר, פראג שע"ג.  

			חבצלת השרון  

			ספר חבצלת השרון, לר' משה אלשיך, קושטא שכ"ג.  

			חובות הלבבות  

			ספר חובות הלבבות, לרבנו בחיי אבן פקודה, מהדורת צפרוני, ירושלים תרפ"ח.  

			חלקת מחוקק  

			ספר חלקת מחוקק, לר' משה אלשיך, ויניציאה שמ"ג.  

			חרדים  

			ספר חרדים, לר' אלעזר אזכרי, ויניציאה שס"א.  

			יוסף אומץ  

			ספר יוסף אומץ, לר' יוסף יוזפא האן, פפד"מ תפ"ג.  

			ישע אלהים  

			ספר ישע אלהים (פירוש מגילת אסתר), לר' אברהם צהלון, ויניציאה שנ"ה.  

			כוזרי  

			ספר הכוזרי, לר' יהודה הלוי, מהדורת צפרוני, ירושלים תרפ"ח.  

			מגיד מישרים  

			ספר מגיד מישרים, לר' יוסף קארו, ירושלים תש"ך.  

			מרפא לנפש  

			ספר מרפא לנפש, לר' אברהם צהלון, ויניציאה שנ"ה.  

			משאת משה  

			ספר משאת משה, לר' משה אלשיך, ויניציאה שס"א.  

			סדר היום  

			ספר סדר היום, לר' משה ן' מכיר, ויניציאה שנ"ט.  

			ספר החזיונות  

			ספר החזיונות, לר' חיים ויטאל, ירושלים תשי"ד.  

			עקידת יצחק  

			ספר עקידת יצחק, לר' יצחק עראמה, פרסבורג תרי"ט.  

			פירוש מגלת אסתר  

			פירוש מגלת אסתר, לר' אלישע גאליקו, ויניציאה שמ"ג.  

			פירוש קוהלת  

			פירוש קוהלת, לר' אלישע גאליקו, ויניציאה של"ח.  

			פירוש שיר השירים  

			פירוש שיר השירים, לר' אלישע גאליקו, ויניציאה שמ"ז.  

			פרדס רימונים  

			ספר פרדס רימונים, לר' משה קורדובירו, ירושלים התש"ס.  

			פרקי משה  

			ספר פרקי משה, לר' משה אלמושנינו, ירושלים תש"ל.   

			ראשית חכמה  

			ספר ראשית חכמה השלם, חברו… כמוהר"ר אליהו בן מוהר"ר משה וידאש זלה"ה, מהדורת וולדמן, א-ג, ירושלים תדש"ם.  

			ראשית חכמה הקצר  

			ספר ראשית חכמה הקצר, לר' יעקב פוייטו, ויניציאה ש"ס.  

			רב פנינים  

			ספר רב פנינים, לר' משה אלשיך, ויניציאה שס"א.  

			שושנת העמקים  

			ספר שושנת העמקים, לר' משה אלשיך, ויניציאה שנ"א.  

			שער הכונות  

			ספר שער הכונות, חלק ראשון, הוא השער הששי מן השמונה שערים... חלק ט מסדרת כתבי האר"י, מהדורת הרב יהודה צבי ברנדוויין, תל־אביב תשכ"ב.  

			שער רוח הקודש  

			ספר שער רוח הקודש, הוא השער השביעי מן השמונה שערים… חלק יא מסדרת כתבי האר"י, מהדורת הרב יהודה צבי ברנדוויין, תל־אביב תשכ"ג.  

			שערי קדושה  

			ספר שערי קדושה, לר' חיים ויטאל, קושטא תצ"ד.  

			תומר דבורה  

			ספר תומר דבורה, לר' משה קורדובירו, מהדורת בצלאל בזק ונעם סמט, ירושלים תשס"ב.  

			תוצאות חיים  

			ספר תוצאות חיים, לר' אליהו די־וידאש, אמסטרדם ת"י.  

			תורת משה  

			ספר תורת משה, לר' משה אלשיך, ויניציאה שס"א.  

			תנחומות אל  

			ספר תנחומות אל, לר' יצחק ארויו, שאלוניקי של"ח.  

			תפוחי זהב  

